
			1. fejezet 
Csapdában

			Sohasem hittem volna, hogy egyszer egy könyvtárban akarnak megölni. Méghozzá olyanban, ahol ki sem olvashattam előtte a köteteket. Ha van kegyetlen halál, hát ez az.

			A szívem akkora dobbanásokkal vert, hogy azt hittem, kiszakad a helyéről.

			Delon gyógyító rezzenéstelen tekintettel figyelt. Kezében nem remegett a számszeríj, a mérgezett nyíl egyenesen a mellkasomra irányult. A kezemen vastag kesztyű volt, de a terem csapdái is biztosították, hogy ne tudjak varázsolni. Fejem felett pedig egy lezuhanásra kész, késekkel teli rács függött. Ablak viszont sehol, a szélszörnyem odakint rekedt.

			Nyeltem egyet. Delon már ránk küldött egy harci dobot és egy méregkeverőt. A torkom olyan száraz volt, mint a vulkánok kürtője. Tudtam, a pillanataim meg vannak számlálva.

			– Milyen céllal jöttél a várba? Meg akarod ölni Erdont?

			A kérdésre felkaptam a fejem, és döbbenten meredtem rá.

			– Én?! Dehogy! Ras összekevert, és véletlenül engem sorozott be. Próbáltuk a vizsga előtt visszacserélni magunkat az öcsémmel, de nem sikerült.

			Delon szeme összeszűkült.

			– Veled fogtam kezet? Te voltál még akkor itt, nemde? De amikor megnézettem, hogy fiú vagy-e, már a másikat kaptuk el.

			Rémülten bólintottam.

			– Tehát sikerült megszöknöd. Mikor jöttél vissza a várba? – kérdezte, de választ sem várt, felszikrázott a dühe. – A bál! Ott cseréltetek! Utána már te voltál, nemde? A szélszörnnyel… Miért jöttél vissza? Mit akarsz Erdon hercegtől?! – kérdezte keményen. Látszott, ez aggasztja a legjobban.

			– A Tűzistenre esküszöm, nem akarok semmit tőle! A testvéremet bántották, ledobták a latrinán, és elfertőződött a sebe. Ő egy zenész, semmi keresnivalója egy háborúban! Csak helyet cseréltem vele. Esküszöm, nem török Erdon herceg életére!

			Delon tekintete olyan hidegnek tűnt, mint a hegyek északon. Nem hatotta meg a szavam.

			– Bosszút akarsz állni? Élnek mások is a Jégszirti családból?

			Kétségbeesetten a fejemet ráztam.

			– Nem tudom. Csak itt, a várban hallottam először a Jégszirtekről. Kérlek, higgy nekem! – A hangom könyörgővé vált. – Azt hiszed, nem ölhettem volna meg tucatszor a hercegeket vagy bárki mást, ha akartam volna? De eszembe sem jutott ilyen!

			– Vagy a királyra akarsz lecsapni.

			– Ha ez igaz lenne, akkor miért kerültem volna el vele minden találkozást?

			– Itt én kérdezek. Valld be, miért vagy itt, és talán megkímélem a völgyedet! Lehet, hogy Fola asszonyt és a cselédeket is, akiknek tudniuk kellett, kit rejtegetnek.

			Mintha arcon csaptak volna, olyan volt ez a mondat.

			Amíg én voltam veszélyben, rettegést éreztem. Ám az, hogy ártatlanok életét kioltaná, egyszerű emberekét, mert nemes vagyok, és hűséges cselédként hallgattak a titkomról… Valami mélyről jövő dühöt lobbantott fel bennem. Az, hogy csak „talán” kíméli meg őket, nem ígéretnek tűnt, hanem inkább fenyegetésnek.

			Hátradőltem, és összeszorítottam a fogam. A gondolataim szélsebesen pörögtek.

			Olyan ez, mint egy teknőcharc. Márpedig én jó játékos vagyok.

			– Belegondoltál, hogy te sokkal nagyobb csapdában vagy, mint én? – vetettem oda dobogó szívvel.

			– Valóban? – kérdezte gúnyosan. – No és miért?

			– Mit szól a király, ha megtudja, hogy egész télen egy szipoly lakott a várban? Sokak feje lehullana… Ras parancsnok, Amron kapitány, Frellelon gyógyító… kiváló katonák, és mind egész télen velem éltek egy fedél alatt. Sőt, egy magadfajta zseniális elme is… Vajon mi hihetőbb Őfelségének? Hogy ilyen képzett ember nem vett észre egy lányt? Vagy inkább az, hogy elárulta őt, és egy szipolyt rejteget?

			Próbáltam nem hadarni, hanem higgadt hangon beszélni.

			Delon szeme összeszűkült. A férfi mereven nézett egy ideig, de aztán elegánsan biccentett. Belátta, hogy igazam van.

			– Ügyes érv. Szinte már tetszik is nekem. De mondd, milyen szipolyról beszélsz? – kérdezett vissza lassan, szinte élvezettel. Éreztem, ahogy megfagy a levegő. – Ez egy roppant veszélyes könyvtár, és egy csapda véletlenül megölte az izgága Szépvölgyi kölyköt. Hát nem szomorú? A saját halottamnak foglak tekinteni. Gyönyörű hamvasztásod lesz, és főként gyors, mert a seregnek indulnia kell.

			– Lidérc soha nem fogja elhinni, hogy csak úgy véletlenül meghaltam. Nem jutsz ki élve a várból, ha feldühíted!

			– Ó, ne aggódj! Az őszinteség híve vagyok. A két hercegnek természetesen megmutatom a hulládat. A meztelen igazságot, ha érted, mire gondolok…

			Lángra gyúlt az arcom a szégyentől, ahogy elképzeltem Lidérc elé kiterítve magamat, a pőre valómban.

			– Hibáztál, Szépvölgyi Rianna! Nem ismered a férfiakat, sem a büszkeséget. Az ágyban Kartal talán megbocsátott volna egy könnyező széplánynak, aki a kezébe teszi a sorsát. Ő lehetett volna a hős, aki védelmez téged a gonosz világ ellen. – Delon gúnyosan elhúzta a száját. – Ám az éjjel tudatosan kijátszottad. Fiúnak hitt, úgy volt örömötök, és ez minden férfiból a legmélyebb gyűlöletet hívná elő.

			– Nem tudhatod – feleltem konokul. Hinni akartam, reménykedni abban, hogy Lidérc más.

			– Nem az a baj, hogy szipoly vagy, kicsim, az csak állapot. Lidérc egyszer már azt hitte, hogy a szemébe hazudsz, és heteken át izzó gyűlölet mardosta. Tudod, miért? Ha valaki királyi vérből való, a legmocskosabb tettnek magát az árulást tartja. Ha most kiderül, ki vagy, a legnagyobb félelmét váltod valóra. Elkezdett bízni benned, megnyílni, miközben te végig az arcába hazudtál. Kartal tombolni fog, szó szerint szét fog tépni, darabokra robbant, ha megtudja.

			Delon szava szinte ütött. Elszorult a torkom. Éjjel próbáltam elmondani, de Lidérc megállított, és én meg hagytam. Én ostoba fajankó! Lehet, hogy igaza van Delonnak? Tényleg az volt az egyetlen esélyem?

			– Amikor Kartal és Erdon rájön, hogy szipoly vagy… Hidd el, kislány, könyörületes vagyok azzal, ha addigra halott leszel.

			Elborzadtam.

			Delon előzékenyen mosolygott. Iszonyúan félelmetes volt ebben a pillanatban. Hideg, okos, büszke, becsületes. Az volt a legszörnyűbb, hogy mindez tényleg jó szándékú kegyelem volt egy szipoly felé. A gyors halál, ennyi, amit remélhetek.

			Ám hirtelen, mint egy fénysugár, úgy villant bennem a gondolat.

			Delon nem lőtt le azonnal. Hanem beszélget.

			De miért? Valamiért habozik.

			Olyan volt ez, mint a teknőcharc, csak épp az életem volt a tét.

			– Mi lesz a háborúval? – tapogatóztam. – Én jöttem rá a léghajók működésére. Az Aranyhomoki család hiába okos, nem tud rendhagyóan gondolkozni. Szükséged van valakire, aki új utakat talál…

			– Egy tizenhét éves kölyökre? – kérdezte leereszkedőn. – Volt pár jó pillanatod, elismerem. Csakhogy ennél több kell. Fogalmad sincs, mi az igazi harc, nincs benned elég keménység. Egy hadijátéktól is kikészülsz, és ott bőgsz a konyhában. Ostobaság lenne rád építeni a haditervet. Használhatatlan leszel a csatatéren. Mi lesz, amikor hullák borítják a hegyeket?

			– Fogják is, ha megölsz. – Az agyam villámsebesen járt. Ha katonaként nem kellek, mire tudna még használni? Kétségbeesetten kerestem az érveket. – Meghalt a másik két gyógyítód. Ott állsz majd két kezdővel. Ki tudja, hogy a harcmezőn, éles helyzetben Zaher és Ian képes lesz-e gyógyítani? Frellelon sem bírt, pedig egy nagy tudású mester.

			Delon arca hirtelen bezárult. Eddig legalább valami érzelmet tükrözött, ám most olyanná vált, mint egy hófödte út, amin sehol nem látszik semmi nyom.

			– Honnan tudsz erről?

			A kérdés szinte puha és súlytalan volt. Még a hangját sem kellett felemelnie ahhoz, hogy a rettegés felkússzon a gerincemen. Megdermedtem, féltem, hogy Zahert veszélybe sodorhatja ez. Ő pletykálta el, hogy Frellelon csődöt mondott a vér és a sebek láttán.

			– Másokkal ellentétben én szoktam gondolkozni. Miért rostokolna a várban egy ilyen képzett gyógyító? – kérdeztem szerényen. – Férfiként… öhm… végesek a lehetőségeitek, de én szipolyként rengeteg embert meg tudok menteni. Mi fontosabb? Egy régi törvény, hogy száműzz egy kopár szigetre, vagy a háború megnyerése? Elpocsékolnál ekkora gyógyító erőt?

			Delon szeme kíváncsian csillant. Rátapintottam az egyik gyenge pontjára. Tudós volt, és szomjazta az új információkat.

			– Hogyan tudnál sok embert gyógyítani? A szipolyok mágiája kisebb. Belehalnál az erőveszteségbe.

			 – Dehogy! Ha kimerül a testem, akkor le tudom szívni egy egészséges mágus erejét. A legendákkal ellentétben nem kell megölnöm, másnap csak fáradtabb lesz. Eddig sem halt bele senki.

			– Megtámadtad a várbelieket? – Delon magas homlokán megjelent egy apró ránc. A hadgyógyító aranyszegélyű zöld spirálja épp csak egy villanásnyi időre tört meg. 

			A torkom összeszorult. A józan ész meghátrálást súgott, és azt, hogy tagadjam le, ám a teknőcharc pont ellenkezőleg. Végül őszintén bólintottam.

			– Eleinte nem tettem, de Ras mindenképp tűzmágiát akart gyakoroltatni. Frellelon már gyanakodott, kezdte sejteni, hogy nincs önálló erőm. Sajnálom, muszáj volt leszívnom a katonákat, kellett a mágia.

			– Kartalt is elkaptad?

			Éreztem, ahogy a tarkóm megizzad. Vajon mélyebbre ásom magam alatt a gödröt? De már nem volt mit vesztenem. Végül is csak egyszer tud megölni.

			– Lidércnek nagyon mélyen lapult a mágiája, azért nem boldogult vele Amron kapitány, sem Frellelon gyógyító. Ha dühöngött, néha kirobbant az ereje, de nem tudta szabályozni. Aztán megtámadott éjjel a toronyban. Elkábítottam, de nagyon-nagyon nehezen tudtam leszívni. Azt hiszem, meggyengítettem a blokkolást. Viszont azóta képes szabályozni az erejét.

			Delon olyan hirtelen nevetett fel, hogy összerezzentem.

			– Azt akarod mondani, hogy az ártatlan kis arcod és a bőgéseid ellenére olyan kemény vagy, hogy hetek óta elkapod a nálad erősebbeket? Sőt, egy életveszélyes harcost?

			Egy hófehér hajtincse kiszabadult a kontyból, és a barna kaftánjára hullt, ahogy kacagott. Bizonytalanul bólintottam, mire még jobban nevetett.

			Nagyot nyeltem. Azt hiszem, Delonnak tetszett ez a „keménység”. Ám rögtön lecsapott, ahogy szokott:

			– A testőrséget és Erdon herceget is leszívtad? – A kérdés megint súlytalanul puha volt, szinte kedvesen érdeklődő.

			Az ösztönöm veszélyt jelzett. Delon szép arca és divatosan különc stílusa mindössze a csalóka felszín volt, ám a mélyben egy éles elme figyelte a rezdüléseimet. A barna, jellegtelen ruhára siklott a tekintetem. Delon ma harchoz öltözött, bizonyára sajnálta volna az egyedi kaftánjait tönkretenni. Vajon szerinte a ruha teszi az embert? Ha igen, akkor a rangot is túlbecsüli.

			– Erdon hercegtől erőt elvenni? Minek nézel engem? – feleltem vérbeli nemesi gőggel. – Csak az ostoba közrendűeket szívtam le. Meg, ha valaki rám támadt, azt kábítottam el. Kartal herceg ezért került sorra. De nem képzeled, hogy a magamfajta nemesek ellen fordulnék?

			Próbáltam lekezelően nézni. Valójában nem a rangjuk miatt hagytam békén a seregben lévő huszonhat nemest, hanem mert az ajtótól távolabb aludtak. Erdon és a testőrség meg túl félelmetes volt. Ám ilyen igazságmorzsák felett most elegánsan elsiklottam.

			Delon nem ismert még jól, és, mint minden nemes, természetesnek vette a felsőbbrendűséget. Bólintott. Elhitte. Csak egy árnyalatnyit, de süllyedt a kezében a nyílpuska.

			Ekkor jöttem rá, miről szól ez a beszélgetés. Mi az ő gyenge pontja… Végig a hadparancsnokról kérdezett.

			Belegondolva az elmúlt hetekbe, Delon mindenkinek azt az oldalát mutatta, amit az illető látni akart, kivéve Erdon esetében. Őt teljes erejével védi, korlátozza, felbosszantja, szórakoztatja. Szó szerint beleőszült, de életben tartotta egy jégbarlangban… Vajon mit érez a keménykötésű herceg iránt?

			Lehet, hogy nem csak hűséget?

			Mindent egy lapra tettem fel.

			Lágyan kérlelővé vált a hangom:

			– Azért vagyok itt, hogy megvédjem a völgyemet, a szeretteimet. Ne ölj meg! Mondd el Erdonnak, ki vagyok.

			– Tessék?! Azt akarod, hogy leleplezzelek? – Delon meglepődött.

			Akarta a halál.

			– Ő a hadparancsnok, neki van joga a halálomról dönteni – feleltem halkan. – De milyen szörnyű döntés! Vajon mit választ? Megöl? Vagy bármi áron győzni akar, és élve hagy, mert szipolyként hasznos vagyok? Ám ezzel felségárulóvá válik?

			Delon szeme megrebbent. Erdon győzni akart, bármi áron – ám ha elárulja a királyt, az Vérbált jelentene neki is.

			– Néha azon gondolkozom, mi a legkeményebb tett, amit az ember képes megtenni egy számára fontos emberért.

			Nem néztem rá, magam elé meredtem, de éreztem, hogy az ütés talált. Ha szereti Erdont, akkor hallgatnia kell rólam. De vajon szereti-e? Elég mély-e a barátságuk, hogy az életét adja érte?

			Egy gyors, lapos pillantást vetettem rá. 

			Delon szeme résnyire szűkült. A Tűzistenre! Tudta, hogy manipulálni próbálom. Olyan érzésem támadt, mintha fenevadat szurkálnék egy vasrúddal, ami bármikor kitörhet és szétmarcangolhat.

			Ám a mondandómban lapuló utalást ettől még pontosan felmérte.

			Mély levegőt vett. Apró mozdulat volt, szinte láthatatlan. Ha tényleg szereti a herceget, akkor megtesz mindent, hogy megvédje… Márpedig csak úgy tudja megvédeni, ha helyette dönt. Nem árulhatja el a titkom.

			Lágyabb hangra váltottam:

			– Szeretném, ha Kartal életben maradna – suttogtam, és akaratlanul is felfutott a pír az arcomra. – Kérlek, engedd, hogy elkísérjem a háborúba! Nem kérem, hogy kegyelmezz, csak azt, hogy a halálos ítéletemet később hajtsd végre. Előbb győzzünk, utána is ráérsz velem foglalkozni.

			– Alkudni tudsz, az már biztos – felelt kényszeredett hangon.

			Egy ostobább ember indulatból vagy félelemből döntene, és akkor nem lett volna esélyem. Meggyilkolna, hogy kikerüljön a csapdából. Ám Delon túl jó játékos volt ahhoz, hogy ne akarjon a legjobban kijönni a helyzetből. Ő mindent akart, Erdon ártatlanságát, de új gyógyítót is. És persze életben maradni.

			Fürkésző szemekkel méregetett, végül döntött, és leengedte az íjpuskát.

			– Rendben. Életben hagylak.

			– Köszönöm! Hidd el, mindent meg fogok…

			– Ám a többiről döntsön a Földanya. A csatatéren csak olyat tudok használni, akinek az esze és a szíve is a helyén van. Tekintsd a gyógyítói vizsgádnak, kis szipolyom.

			– Vizsga? Várjunk csak… – Rám tört a gyanakvás.

			– Ha a sereg indulásáig ki tudsz jutni a könyvtárból, a tanítványom lehetsz.

			– Kijutni?! Nem hagyhatsz itt!

			Delon gúnyosan felnevetett.

			– Dehogynem. Az ajtót csak kilincsre zárom. A kérdés, hogy odáig eljutsz-e…

			– Delon!

			Két lépéssel kint termett. Csattant az ajtó, és rám csukta a csapdákkal teli helyiséget.

			– Várj! – üvöltöttem. A mágiám felszökött.

			Rémületemre a szoba falába és padlójába épített lávakövek narancsos fénnyel felizzottak.

			 

			* * *

			 

			Rettegve lecsillapítottam a mágiám. Éreztem, hogy a tenyerem nyirkossá válik a kesztyűben.

			Gondolkozz!

			Apám nyugodt hangja ezt ismételte a fejemben. Én egyelőre a lélegzéssel is beértem volna, rettegve ültem a széken, moccanni se mertem.

			A falak fénye lassan kihunyt, de tudtam, nagyon kevés kellett hozzá, hogy a mágikus csapda a saját erőmet visszaforgatva lecsapjon rám.

			Nyeltem egyet, és végre mertem levegőt venni.

			– Annyira elegem van… – suttogtam. Szívem szerint felpattantam volna, hogy az ajtó felé iramodjak, ám az felért volna a biztos halállal.

			Helyette eltoltam az asztalon az előttem heverő mérgezett könyvet, majd levettem a kesztyűt. Fölnéztem a fejem felett lévő késsorra. Valaminek aktiválnia kell, hogy lezuhanjon a fejemre. De minek?

			Mit is mondott Delon? Ha felállok, meghalok…

			Megfogtam a szék karfáját, és kijjebb hajoltam a padlót vizsgálva. A szék alatt másmilyen padlót láttam, nem arasznyi kőkockából álló mozaik volt, hanem egyölnyi széles és hosszú szürke kőtömbből állt. Megnéztem a szélét, és hajszálnyit besüllyedt a súlyom alatt.

			Idegesen megdörzsöltem a tarkóm. Szóval a mérgezett kések akkor zuhannak le, ha lelépek a kőlapról.

			Megnéztem, hogy tudnék gyorsan elugrani vagy a padlón elgurulni. Ám a szekrényekből apró nyílhegyek is felém álltak. A padlón a mintás téglák sem keltettek bennem bizalmat. Miért van a kőkockákon más minta? Szinte biztosan csapdák voltak.

			Hosszú ideig csak ültem, és bámultam a szekrényeket. Delon mindent jól kitalált, bármerre menekülök, belehalok.

			Ez a tökéletes csapda.

			Beharaptam a szám belsejét.

			Mi van, ha nem menekülök?

			Felnéztem az arasznyi késekre, majd újra megnéztem a padlót. A vaskos tölgyfa asztal alatt, tőlem egylépésnyire véget ért a szürke kő, utána minta nélküli, unalmas burkolatot láttam.

			Óvatosan lekúsztam a székről, be az asztal alá, de úgy, hogy még a kőlapon maradjak. Majd a hatalmas széket is nagy nehezen eldöntöttem, és behúztam magammal. Úgy állítottam, hogy az ülőke és a háttámla háromszöge alá be tudjak kuporodni. Letérdeltem, és összehúztam magam úgy, hogy ne lógjon ki a lábam.

			– Földanya, most segíts! – sóhajtottam.

			A székkel együtt négykézláb oldalra araszoltam.

			– Nem vagyok normális – morogtam, és lemásztam a kőlapról.

			Durr!

			Iszonyatos csattanással lezúdult a plafonra függesztett fémrács, rajta a késekkel. Felsikoltottam, ahogy pozdorjává zúzta az asztalt. A szék lábai forgácsként repültek le, a faillat belekúszott az orromba. Azonban a sok faanyag megállította a késeket. Egyik sem karcolt meg, bár feltépte a ruhámat.

			Azonnal nyílzápor követte, de a legtöbb elsuhant mellkasmagasságban.

			Feljajdultam, ahogy a vállamat találat érte. Az egyik apró nyílhegy beleállt.

			A szék háttámlájából sündisznóként állt ki a többi nyíl. A magasabban elrepülő nyilak beletaláltak a szekrényekbe, és pár könyvet megtépáztak.

			A szívem olyan hangosan vert, hogy pár pillanatig csak arra bírtam figyelni. Aztán megkönnyebbülten felsóhajtottam. Az első csapdát túléltem.

			Ám az örömöm korai volt.

			Rögtön megéreztem a testemben a mérget.

			Be voltam szorulva a szék alá, nem tudtam levenni a zekémet, így nagy nehezen feltéptem az anyagot. Kiszedtem a nyílvesszőt a vállamból, és azonnal gyógyításhoz láttam.

			Csakhogy amint elindult a folyamat, újra felfénylettek a lávakövek. A terem egy mágikus csapdarendszer volt. Még alatta volt az energiaszintem annak, hogy megtámadjon, de már érzékelte a mágiámat, és hatalmas erővel szívta. Harmadolta az erőmet, a testem csak a töredékét tudta felvenni, míg a kétharmadot a rendszer szívta el.

			A karom rémisztő módon zsibbadni kezdett. Megijedtem. Erőlködtem, hogy gyorsabb legyek, mint a méreg felszívódása, egyszerre küzdöttem az életemért és a csapdarendszer ellen.

			Fókuszálj!

			Anyám lágy hangja ötlött fel bennem, ahogy valaha régen az öngyógyításra tanított. Lehunytam a szemem, és felidéztem a felém hajló aranyló hajkoronát, az égkék szemeket, melyek olyanok voltak, mint a délutáni vidám égbolt. Amíg élt, a felhők között mindig áttört a napfény.

			Az idő telt, és én a felborított szék alatt kuporogva, szívósan küzdöttem. Ha Lidérc ereje az éjjel nem töltött volna csurig, már bénultan hevernék az idegméreg hatása alatt.

			Dél is elmúlhatott, mire sikerült teljesen semlegesítenem a mérget.

			Sajnos, amikor befejeztem a gyógyítást, a terem lávakő csapdarendszere nem aludt ki. Hiába maradtam alatta az aktiválási szintnek, a tőlem elszívott mágia megmaradt a rendszerben. A csurranó erő annyira feltöltötte, hogy halvány narancs fényben derengett.

			 Azt hiszem, dupla csapda lehetett, és nagyon nem szerettem volna megtudni, mi lesz, ha teljesen feltöltődik. Az ajtó felé néztem, de borzalmasan messzinek tűnt.

			A padlót tanulmányoztam. A kőkockák között voltak egyszerű szürkék, de rengeteg olyat láttam, amelybe belevésték hol egy virág mintáját, hol különböző levelekét.

			Egyedül a lávakő kockák mutattak rendszert, a terem közepétől induló csomópontból, mint valami pókháló, úgy futott szét a derengés, behálózta a padlót, felszaladt a falakra, és a plafonon is folytatódott. Tökéletesen zárt csapda volt. Őrült lettem volna mágiát használni.

			Egyetlen út volt a szabaduláshoz, ha rájövök a padló rendszerére.

			Érezz! Fókuszálj! Anya régmúlt szavaira lehunytam a szemem, és megpróbáltam érzékeimmel letapogatni a termet.

			A Gyógyítók Tornya más volt, mint a vár többi része, sokkal tudatosabb. Ismerte és szerette a gyógyítók mágiáját, és az éjjeli mágiakitörésem miatt éreztem, hogy engem is kedvel. Ám a terem gyűlölt, a lávakövek közönyös, időtlen vérszomjjal lestek. A karom lúdbőrözni kezdett, ahogy megéreztem, hogy milyen sokszor gyilkoltak. A mellkasomra annál nehezebb súly ült, minél tovább kapcsolódtam hozzájuk.

			Kinyitottam a szemem, és nagy levegőt vettem. A terem nem fog segíteni. Delon azt mondta, a Földanyára bízza a sorsom, ám az anyatermészet most gyilkos csenddel figyelt.

			Óvatosan elbontottam a székem előtt heverő fadarabokat, forgácsokat, az asztal maradványait, hogy jobban lássak. A tenyeremet felhorzsoltam, a ruhám szakadt és koszos lett, de elpucoltam a szilánkosra tört fadarabokat.

			Hosszan tanulmányoztam a járólapok mintáit.

			Gondolkozz! Apám suttogása ott visszhangzott az emlékeim között. Keress rendszert!

			Tizenhatféle jelet láttam. Próbáltam mintázatba kötni őket, hol a színük, hol a formájuk, hol az alapján, milyen gyógyhatásúak a növények…

			Az idő telt, a lábam elzsibbadt, de nem jött ki semmilyen összefüggés. Egyre jobban kétségbeestem. Olyan érzés volt, mintha a félelem egy üszkös folt lenne, ami a hátam közepétől egyre terjedne.

			Gyötörtem az elmém, hogy megoldást találjak.

			A fáklyák közül az egyik sercegni kezdett, majd kis idő múltán kialudt. Délutánra járhatott az idő. A kintiek bizonyára hallották a robajt, ahogy leesett a vasrács, de senki sem merte betenni a toronyba a lábát. Lidérc pedig nincs itt, hogy megmentsen.

			Milyen elv alapján lehetnek letéve a kövek?

			És ha nincs rendszer?

			Öcsém megvető szájhúzását szinte láttam magam előtt.

			Miért hiszed, Ria, hogy az emberek szoktak gondolkozni? Lehet, hogy mindez csak díszítés, és egyszerűen elmondják egymásnak a gyógyítók, hol vannak ösvények. Bízz a megérzéseidben!

			– Eh, fogd már be! – mormoltam.

			Ha csak díszítés, akkor az életben nem jutok ki.

			Lehet, hogy nem is a jelölt kövekre, hanem a szürke, jelentéktelen kövekre kéne lépni?

			Az egyik nehezebb fadarabot eldobtam egy messzebb lévő szürke kőre.

			Összerezzentem, ahogy megláttam az élesre fent alabárdot, ahogy láncon lógatva átlendül a kő felett. A hátam nyirkos lett. Mégis, ki tervezte ezt a könyvtárat? Egy mészáros?!

			Az alabárd hangos suhogással, ingaként hintázott, majd egy idő után megállt.

			Hirtelen megérzésből újra ugyanoda dobtam egy fadarabot, de most semmi sem történt. A csapda csak egyszer működött.

			Megkönnyebbülten felsóhajtottam. Csak ki kell merítenem a csapdákat, és addig is életben maradni.

			Kinéztem magamnak egy ösvényt, amit ugrálva meg tudnék tenni, és elkezdtem dobálni a fadarabokat.

			Aztán döbbenten láttam a hatást.

			Vasgolyók és vascsillagok hulltak a plafonról, hangos csattanással lezúdulva, és más csapdákat is beindítva. Nyílhegyek repültek keresztül a termen, tüskéssé téve kétoldalt mindent. Sőt, nagy rémületemre, a padlóból is felcsapódtak arasznyi kések. A padlókockákon a levélminták erezete valójában pengéket rejtett.

			Már értettem, hogy Saslik, Lidérc testőre miért dühöngött, hogy a hercege ide bemerészkedett.

			Amikor elcsendesültek a csapdák, a biztonság kedvéért kidobtam még pár fadarabot, de már nyugalom honolt, semmilyen gyilkos fegyver nem indult el. Az út háromnegyedét megtisztítottam.

			Óvatosan kimásztam a fedezékből, és megnyomkodtam az elzsibbadt lábamat. A fáklyák már az utolsókat rúgták, muszáj volt elindulnom. Felvettem pár fadarabot, hogy az út végén is el tudjak valamit dobni.

			Gyanakodva ráléptem az első padlólapra, majd a következőre. Vártam, hogy mégis lecsapjon rám valami, ám nem történt semmi. Óvatosan átléptem a lávakő narancsosan derengő kockáit, és mentem tovább.

			A terem feléig eljutottam, amikor újra elkezdtem fadarabokat dobálni, hogy az ajtóig vezető út végét is megtisztítsam. Több csapda aktivizálódott, hasonlóak, mint a korábbiak.

			Ez túl egysíkú. Figyelj a megérzéseidre, suttogta az öcsém.

			Néha elmehetne a fenébe. Mindig úgy viselkedik, mintha ő lenne az okosabb, ám aztán sosem használja a fejét, hanem a szíve után megy. Miért vannak nekem ennyire fárasztó családtagjaim?

			Megráztam a fejem. Ez most nem az a pillanat volt, hogy az öcsém idegesítő voltán tűnődjek. Ki kell jutnom!

			Óvatosan a következő járólapra léptem. Majd az utána jövőre.

			Ám ekkor fentről leesett egy üvegcse, és hangos csörrenéssel eltört.

			Megéreztem a keserű mandula szagát.

			Kéksav?!

			A mágiám felvillant a rémülettől, ezzel a lávakövek fénye is.

			Azonnal a szájamra és az orromra tapasztottam a kezem. A mérgező gáz azonban már hatott, éreztem, ahogy köhögés ingerel. Rémülten néztem körül, mit tegyek. Apától megtanultam, hogy vízzel oldjam, anyától, hogy mérgezésre élesztőt vagy paraffinolajat kell bevenni, de mire megyek vele?

			Belül sikoltottam a félelemtől, ahogy a szememet marta a színtelen, mérges gáz. Úgy csípte, hogy könnyezni kezdtem.

			Mit tegyek?! Földanya, segíts!

			Rettegve álltam a kőlapon, nem mertem lelépni róla. Ez a csapda nem a nyomást érzékelte. Hanem akkor mit?! Ha elindulok, meghalhatok, de levegő nélkül sem bírom tovább.

			Fuss, te agyatlan! Gyerünk, tesó, jók az ösztöneid!

			Összeszorítottam a fogam. Az ajtó felé néztem. A lávakő egyre jobban fénylett, ahogy nem bírtam visszafogni a mágiám.

			És ekkor bevillant egy gondolat: kétféle csapdát nem tesznek egymásra.

			Futásnak eredtem, de csak lávakövekre léptem. A lábamon keresztül iszonyú ütések értek, a mágiámat úgy szívta a kő, mint feneketlen, rémisztő víznyelő. Minden lépéssel vészesen fogyott az erőm.

			Ám végül elértem az ajtót, lenyomtam a kilincset, és kirontottam.

			Odakint döbbenten fordult felém Ras, kezében egy nyílpuskával. Mellette Frellelon állt. Láthatóan a városból jött, egy feltűnően elegáns kék kaftánt viselt.

			Zihálva levegőért kapkodtam, ám a keserűmandula-illat még mindig körbeölelt.

			A gyógyító arcán fellobbant a düh. Fény villant, és egy tűzgolyót hajított felém.

			 

			* * *

			 

			Sikoltani sem volt erőm.

			Ám a tűzgolyó elszállt mellettem, be a könyvtárba.

			Frellelon odaugrott, és elrántott az ajtóból. Durranás hallatszott. A kéksav rózsaszín lánggal belobbant, és egy rövid égés után megszűnt.

			– Mégis mit képzelsz, kölyök? Egy nyomorult könyvtárban sem lehet otthagyni téged, muszáj állandóan bajt keverned?! Ha nem tudod, hogyan semlegesítsd a kéksavat, mégis mit szórakozol vele?! – üvöltötte teli torokból Frellelon. – És ha nem vagyok itt? Kiengeded a gázt, hogy megölje Rast?!

			Ennyire dühösnek még sosem láttam.

			Az egész annyira normális volt, annyira hétköznapi. Úgy üvöltött, ahogy felbőszült tanár korhol egy ostoba diákot. Benne volt a hangjában az aggódás, az őszinteség és a borzalmas düh, hogy mekkora fajankó vagyok.

			Nem bírtam tovább, elsírtam magam. Kitört a feszültség, csak remegtem és zokogtam. Frellelon, úgy tűnt, nem tudta, hogy szipoly vagyok, sem azt, hogy az életemért küzdöttem.

			Delon tartotta az ígéretét, és hallgatott. Frellelon számára csak egy bosszantó tanonc voltam.

			– Ha azt hiszed, hogy megsajnállak, tévedsz! – csattant fel Frellelon. – Ezért büntetést fogsz kapni. Takarodj a földszintre, és vegyél be paraffint! Ras, ha még egyszer az utamba állsz, és nem engedsz be, akkor Amron kapitánynál panaszt teszek. Tudod, mennyi idő, mire rendbe rakom ezt a kuplerájt?!

			A gyógyító dühtől vörös arccal félretolt. Odament a bejárathoz, és benyúlt, hogy kiiktassa a csapdarendszert.

			– Széttörted az asztalt is?! – Egyszerre ordított, és matatott a belső falnál. Megéreztem a huzatot, ahogy kinyitotta a terem szellőzőit.

			A szélszörnyem azonnal betört, átsüvített a termen, majd kis híján feldöntötte Frellelont, ahogy hozzám iparkodott.

			– Mire vársz? Vedd be a gyógyszert, és imádkozz, hogy ne legyen utóhatása! Ha ezek után még nekem kell meggyógyítani téged, azt megkeserülöd!

			Bement, és hangos dörrenéssel bevágta maga mögött az ajtót.

			A könnyeimet törölgettem, nagyon nehezen tudtam abbahagyni a sírást. A szélszörny engem puszilgatott, egy pillanatra belenyúlt a számba, le a bensőmig, majd kicsusszant.

			Arra figyeltem fel, hogy Ras nem szólal meg, csak meredten engem néz. A nyílpuska felém irányult.

			Hangosan felcsuklottam.

			Ras a zsebébe nyúlt, és odadobott nekem egy kis üvegcsét. Meglepetésemre paraffinolaj volt. Belekortyoltam. Förtelmes íze volt, de éreztem, hogy jót tesz a torkomnak.

			– Hogyhogy van nálad ilyen olaj?

			Nem felelt.

			– Aggódtál miattam? Tudtad, hogy milyen csapdák vannak odabent?

			Ras komoran hallgatott.

			Lepillantottam a felém szegezett nyílpuskára. A nyíl hegye kékesen elszíneződött. Megmérgezte. Milyen ostoba vagyok! Nem miattam volt nála paraffin, hanem azért, ha netán véletlenül megkarcolná magát.

			Fogoly voltam. Delon őt bízta meg az őrzésemmel.

			Láttam az összehúzott szemén, hogy élesen figyel. A mérgezett fegyvert bizonyára azért hozta, mert számított a szélszörnyre és arra, hogy mágia nélkül végezzen velem.

			– Haragszol? Annyira sajnálom! Nem akartalak becsapni, én csak próbáltam életben maradni…

			A széles vállú mágus igazi, vérbeli katona volt, csak intett, hogy induljak lefelé a lépcsőn, de még most sem beszélt az „ellenséggel”. Keserűen bámultam a bal halántékát, amin ezúttal egy spiráljel volt, majd engedelmesen elindultam előtte.

			Míg lefelé haladtam, mindenfélét összehordtam. Hogy mennyire féltem, amikor besorozott, milyen nehéz volt a várban ennyi férfi között, azt is eldadogtam, hogy nem szándékosan bosszantottam, csak nagyon nehezen tanultam meg a tűzmágiát. De milyen jó tanárom volt! Még nekem is meg tudta tanítani…

			Ras azonban hallgatott, mint egy mogorva kőszobor.

			Csak az első emeletig mentünk le, és ott Delon szobájába vitt. A széken kikészítve egy régimódi, zöld tanoncruha állt. Megfogtam az öltözéket. Nem az a testre simuló, karcsúsított szabású kaftán volt, ami annyira jól állt Zahernek, hanem egy zsákszerű öltözet. Delon még arra is gondolt, ha élve maradok, el tudjam rejteni a csípőmet és a mellemet.

			– Az őröm vagy? Ki tudja még, hogy ki vagyok?

			Ám hiába kérdeztem, Ras csak a mosdótál felé intett, hogy tisztálkodjak meg, majd öltözzek át.

			Zavarba jöttem.

			– Elfordulnál? – nyögtem.

			Ras szeme sötéten villant, és az állán kidülledt a rágóizom. Bizonyára azt gondolta, ostobának nézem.

			Félősen összébb húztam magam. Ijesztő volt, hogy a korábbi kedvessége mennyire elpárolgott. Bár belegondolva, ahhoz képest, hogy szipoly vagyok, még nem vert agyon, ez akár kedvességnek is felfogható.

			Suta mozdulattal a mosdótálhoz léptem. A ruhám szakadt és koszos volt, a testem izzadt és büdös. Én is örültem volna egy mosdásnak. De egy férfi előtt?

			Hátat fordítottam neki, és levettem a zekém, majd kibontottam az ingemet. Nagyot sóhajtottam, és habozva kicsit leengedtem, a nyakam íve kilátszott. Elfutotta az arcomat a pír. A mozdulat félbemaradt. Nyeltem egyet, és próbáltam továbbengedni. Arra gondoltam, hogy le van kötve a mellem, úgysem látszik belőle semmi.

			Ám mégis… Ras férfi volt, ráadásul vonzó férfi… Ó, nem vagyok észnél, hogy zavarba jöttem! Ellenség immár, nem több. De akkor is… A csodába is, csak ne szédülnék ennyire…

			Ras olyan hirtelen szólalt meg, hogy összerezzentem a dörmögésre:

			– Feleslegesen mórikálod magad. Álló vesszővel is le foglak lőni, ha szökni próbálsz.

			– Tessék? – értetlenül hátranéztem a meztelen vállam felett.

			Aztán felfogtam, mire utalt, és az arcom lángra gyúlt.

			– Nem akarlak elcsábítani!

			– Tényleg? És milyen az, amikor el akarsz? – Ras gúnyosan elhúzta a száját. – Életemben nem láttam még ilyen lassú vetkőzést. Húszig számolok, kölyök. Addig megmosdasz és felöltözöl, mint egy katona, vagy én csutakollak le, de abban nem lesz köszönet!

			– Mi?! De hát…

			– Egy… kettő…

			Úgy dobtam le a ruháimat és a csizmát, mintha kígyó mart volna meg. Csak a mellemen a kötés és a térdig érő alsó maradt rajtam. Villámgyorsan felragadtam a mosdószivacsot, átdörgöltem magamon minden szabad bőrfelületet, közben Ras türelmetlenül számolt. Felkaptam a nadrágot, bebújtam az ingbe, rárántottam a kaftánt, és visszahúztam a csizmám.

			Épphogy végezni tudtam. Lihegve, szédelegve álltam. Alig kaptam levegőt.

			Ras arca merev maradt, de a szeme derűsen csillogott. Megalázó is lehetett volna ez a helyzet, de látszott, egyáltalán nem ez a szándéka, hanem csak próbál egy – mindkettőnk számára kínos – helyzetet minél gyorsabban, katonásabban megoldani.

			– Miért nem árulsz el? – kérdeztem egyenesen, mint „férfi” a férfitól.

			– Tartozom Delonnak. Megmentette a… Ne próbálkozz, úgysem hiszem el, hogy…

			Hogy mit nem hisz, már nem hallottam.

			Földanya, segíts! A bensőmbe mintha karmok martak volna. Olyan helyeken éreztem éles, zsigeri fájdalmat, ahol nem is tudtam, hogy fájhatok. Nyögni sem tudtam, iszonyatos légszomj tört rám, mintha minden porcikám fuldokolna, és odabent kocsonyássá válna. A térdem megroggyant, a testem elnehezült. Túl sok kéksavat lélegeztem be…

			Azt hittem, sikoltok, miközben összeestem, de csak vinnyogás jött ki a torkomon. A fejem fájdalmasan koppant a földön, majd mindent elborított a sötétség.

		

	
		
			2. fejezet 
Amikor a szó fegyver

			Amikor magamhoz tértem, azt éreztem, a mágiám lélegzik. Igen, a szent mágia maga.

			Döbbenten kinyitottam a szemem.

			Rájöttem, hogy nem ez történik, hanem az önkéntelenül zajló öngyógyulásomhoz csatlakozott az én kicsi szélszörnyem, és finoman beáramlik az orromon keresztül, lágyan lecsusszan a tüdőmig, majd az enyhén nyitott ajkaim között szelíden kiröppen, hogy megfordulva és friss levegőt hozva újra belém kússzon.

			Csordultig telt a szívem

			– Ó, szél… Szeretlek – suttogtam kiszáradt szájjal, nehezen. A szélszörny abbahagyta a lélegeztetésemet, és szelíden összeborzolta a hajamat, mintha megpuszilna.

			– Szeretheted is, mert Frellelon szerint megmentette az életedet. Ha még egyszer megpróbálsz meghalni, esküszöm, olyat kapsz, hogy megemlegeted – közölte ingerülten valaki.

			Ismerős, mély hang volt.

			Ras?

			Nagy nehezen felfogtam, mit látok magam felett. Nappal volt, és egy ágyon hevertem, a baldachinra alulról erotikus csoportképet festettek. Aggódva nyeltem egyet, a színek alapján Delon szobájában lehettem.

			– Most szépen közelebb megyek, és megitatlak. Meg sem moccansz! – parancsolta ellentmondást nem tűrően Ras. Nehéz éjszakája lehetett, kopasz fején elmosódott a henna. Még soha nem láttam ilyen rendezetlenül. – Ha megpróbálsz felém nyúlni, vagy a szeled bármit tesz, nem érdekel Delon parancsa, átsegítelek a túlvilágra. Világos? 

			Halálosan gyengének éreztem magam. Nagy nehezen oldalra fordítottam a fejem.

			Aztán kerekre tágult a szemem.

			A szobában a kék kereveten Frellelon hevert eszméletlenül.

			Ras vállizma kidagadt, ahogy fél kézzel megtartotta a súlyos számszeríjat rám irányítva. Elég ijesztőnek tűnt, valami kicsavart kéztartással még az ujja is a kioldón volt. Másik kezében egy otromba fémkancsóban vizet hozott. Látszott, hogy nem a betegápolás az erőssége, mert még csak eszébe sem jutott a bögre.

			– Nyisd ki a szád!

			Nagy nehezen felemelkedtem, próbáltam felülni, de csak a könyökömre tudtam támaszkodni, és az is kimerített. Ras a fegyvert a torkomra irányította, míg a szájamhoz érintette a hideg fémkancsót. Próbáltam nem megfeszülni a nyíl közelségétől, mert éreztem, ahogy a szelem is nyugtalankodni kezd.

			Mohón ittam; úgy éreztem, egy egész sivatag perzsel odabent. Tényleg kellett a kancsó, szinte az egészet lehúztam.

			– Mi történt? – kérdeztem, amikor végeztem.

			– Valóra váltottad a rémálmokat – morogta Ras, miközben a szemét rajtam tartva elhátrált. Letette a kancsót az asztalkára, és egy kis üveg sárgás gyógyfőzetet vett fel. – Túl sok kéksavat lélegeztél be. Amikor összeestél, és hozzád értem, elkezdtél leszívni.

			– Óh! – nyögtem. Zavarba jötten, hirtelen nem tudtam, mit mondjak.

			– Aztán rángatózni kezdtél, mire a szeled elkezdett lélegeztetni. Frellelon tombolt, amikor kiderült, hogy mi vagy. De neki köszönheted az életed, egyszerűen felkapott, és lehozott ide. Aztán melléd feküdt.

			– Mit tett?!

			– Idd ki! Erősítő. Talpra kell állnod. Mindjárt dél, indulnunk kell. – Ras odahozta a gyógyfőzetet, és minden finomkodás nélkül megitatta a büdös folyadékot. – Két napot átaludtál, és csak… zabáltál. Mármint mágiát.

			– Úgy érted, hogy Frellelonnal… mármint…? – elvörösödtem.

			Az ágy másik oldaláról morgás érkezett. Odakaptam a fejem. 

			Mort bizonyára a beszélgetésre ébredhetett, mert hatalmasat ásított. Meztelen, izmos válla kibukkant a takaró alól. Az arcom lángba borult, és úgy éreztem, elsüllyedek.

			– Nyugalom. Nem volt szex – szólalt meg gyorsan Mort, látva a zavaromat. – Mármint… nem hiszem, hogy ezt annak hívhatjuk.

			– Tessék?!

			– Ras, miért nem szóltál, hogy felkelt a szörny? – Frellelon is magához tért, úgy tűnt, mégsem eszméletlen volt, hanem csak szunyókált. A gyógyító felállt, kivett az asztalkán lévő kis fémdobozból egy ezüstöt, és odadobta Mortnak.

			– Ha máskor is kellek, csak egy szavadba kerül, Frellelon gyógyító – hajolt meg elegánsan Mort.

			Meg akarta harapni a pénzérmét, de hirtelen meggondolta magát, inkább felállt, és a vizeskancsóhoz ment. Megnyugodtam, hogy a nadrág rajta volt. Beledobta a fémkancsóba az ezüstöt, meglötykölte, majd amikor kiszedte, megtörölte a nadrágjában, és csak utána harapott bele.

			– Ha meg akarnálak ölni, nem méregdrága szerekkel tenném – közölte fagyosan Frellelon.

			– Bocsáss meg, uram, ez csak egy új szokásom – felelte kedvesen Mort, miközben felvillantotta a legszebb szépfiús mosolyát. – Meg hát ismerem a nemeseket, a nagy titkok megőrzése náluk az aranynál kezdődik. Néha egyszerűbb eltüntetni a segítőket. Pedig milyen jól jöhetnek később!

			Láttam, Ras elnyomott egy vigyort a szemtelen célzásra.

			Frellelon állkapcsa megfeszült, de aztán benyúlt a dobozba, és egy aranyat is odadobott Mortnak. A fiú hálásan köszönetet mondott, egyszerre volt elegáns és mélyen tiszteletteli. Ám miközben felkapta az ágy mellől a ruháját és a csizmáját, észrevétlenül rám kacsintott.

			Megkönnyebbültem, hogy Mort ilyen jól fogadta a szipolyságom. Látszott, nem fél tőlem, és nem is dühös. Talán mert már csókolóztunk, és túlélte? Az, hogy mi történhetett két napon át… nos… ebbe bele sem mertem gondolni.

			Miután Mort kiment, Ras Frellelonra nézett.

			– Ne aggódj! Delon majd megadja.

			– Nem aggódom. Ez az ő pénzesdoboza – felelte hűvösen Frellelon. – Csak nem gondolod, hogy saját pénzből fizetem a felségárulást?

			– Sajnálom, hogy belekeveredtél. Az én hibám, a vizsga előtt meg kellett volna néznem, hogy férfi-e. Vagy hinnem neked, amikor először mondtad a gyanút – felelte nyugodtan Ras. – Nézd, tudom, hogy nem értesz egyet, ám Delon parancsa az, hogy…

			– Nem kell győzködnöd – felelte fagyosan Frellelon. – Tartani fogom a szám.

			– Sajnálom, hogy annyi bajt okoztam. – Beharaptam az ajkam, és félénken a férfiakra néztem. Próbáltam nagyon ártatlannak látszani, meg védtelennek, mert a „szörny” szó a gyógyító szájából nem hangzott túl biztatóan, sem az, hogy ilyen merev. – Esküszöm, jó gyógyító leszek, és segítek mindenben a csatában!

			– Nos, egy viszontszívességnek jobban örülnék, ha már négyszer leszívtál – közölte Frellelon felizzó dühvel. – Delon mindig is egy kockázatkereső őrült volt, és tetszik neki egy ilyen veszélyes játékszer. De én láttam, mire vagy képes! Amikor szökni fogsz, márpedig fogsz, és mindenkit lemészárolsz, légy oly kedves, és a két tanoncomat kíméld meg!

			– Soha nem emelnék rájuk kezet! A Tűzistenre esküszöm, hogy…

			– Ó, ne fogadkozz, te nyomorult, csak tedd meg! – sziszegte Frellelon. – Vedd úgy, hogy megfizettem neked előre Zaher életéért. És ne merészelj lebukni a bálon! Nem érdekel, ha mi Delonnal Vérbálba megyünk, de ő egy kölyök, aki még alig élt! Nem tehet róla, hogy ilyen baráttal verte meg az ég!

			A Földanyára! Frellelonnak ennyire fontossá vált Zaher? Rámeredtem, de aztán észbe kaptam, és lesütöttem a szemem.

			Majd amikor felfogtam, mit mondott még, ijedten felnéztem.

			– Bálba? Milyen bálba, uram?

			A gyógyító szóra sem méltatott, hanem Ras felé fordult.

			– Megmosdok és átöltözöm. Addigra állítsd talpra! Szürkületig oda kell érnünk.

			Frellelon próbált méltóságteljesen kivonulni, de nem bírta fékezni a dühét, és úgy bevágta maga mögött az ajtót, hogy hangosan dörrent.

			Behúztam a fejem a nyakam közé. Iszonyúan kimerült voltam, de mellette meg is könnyebbültem, hogy egyelőre életben vagyok. Bár lehet, hogy ez csak ma estig tart.

			– Ha kiküldöd a szélszörnyet, leteszem a számszeríjat – közölte Ras. – Meg se forduljon a szökés a fejedben. A palotáig én őrizlek, utána átvesz Delon. Megértetted?

			Engedelmesen bólintottam.

			– Haragszol rám? – kérdeztem. Tudom, hogy butaság, hiszen már ellenségként tekintett rám, de annyira rossz érzés volt, hogy megrendült bennem a bizalma.

			Ras úgy tett, mintha meg se hallotta volna a kérdést. Kinyitotta az ablakot. Én engedelmesen kiküldtem a szelemet, Ras pedig leajzotta a fegyvert, és a hátára tette, míg a mérgezett vesszőt meg óvatosan a tegezbe a többi mellé.

			– Most átmegyünk a szobádba, és átöltözöl.

			Nagyon nehezen tudtam kikelni az ágyból. Ras nézte, ahogy szerencsétlenkedek, de óvatosan nem jött közelebb. A keze jelentőségteljesen a tőrén nyugodott.

			Kivánszorogtam a folyosóra, majd átcammogtam a saját „szobámba”, a kis helyiségbe, amit a katonai feljegyzések olvasásakor használtam. Ott egy fa szobainason egy díszes zöld kaftán állt, ám mellette a széken egy szépen hímzett, kék vászon szemfedőt és egy összehajtogatott, fehér gyolcsot láttam, amibe a holttesteket szokták betekerni.

			– Látom, Delon mindenre gondolt – suttogtam. – Gondolom, a koporsóm is lent vár.

			Ras nem felelt.

			Jóval később, amikor elkészültem – végig Ras figyelő tekintete alatt –, és levánszorogtam a lépcsőn, a földszinti könyves terem sarkában valóban le volt téve a méretemre készített fakoporsó.

			Nem mondhatnám, hogy jobb kedvem lett tőle.

			Amikor idekerültem, mennyire vágytam rá, hogy bejussak a könyvtárba! Mit meg nem adtam volna azért, hogy a gyógyítók ruháját viseljem! És mennyire vágytam rá, hogy valaki igazán engem lásson…

			Az embernek vigyáznia kell, hogy mit kér. Mindent megkaptam. Delon látott, sajnos, túlzottan is jól.

			– Most szépen kimegyünk a toronyból, és csatlakozunk az ebédlőben a többiekhez. Csak Mort és Frellelon tud rólad. Látod azt az állóvázát? – kérdezte Ras a bejárati ajtó mellé mutatva. A fehér mázas szép amfora derékig ért.

			Értetlenül bólintottam.

			– Krash!

			A váza mintha belülről gyulladt volna ki, kicsaptak a lángnyelvek. Olyan hatalmas erővel égett, hogy azonnal megfeketedett, egy pillanat alatt leégett a zománc.

			Mögötte megperzselődött a téglafal. A vár kövei felfigyeltek, és dühödtek lettek a mágiára.

			A gyomrom rémülten összezsugorodott, ez még mágikus tűzként is brutális erejű volt.

			Ras egy újabb parancsszóval eloltotta a tüzet. Aztán megdörzsölte a bal halántékát, ahol most egy fekete nap volt felfestve. 

			– Nem vagyok az a hajkurászós fajta. Ha a legkisebb gyanú is felmerül bennem, hogy szökni próbálsz, akkor szétporlasztalak. Delon megmentette egy közeli barátomat, Árnyékot. Nem egy gyáva nemest gyógyított meg, amikor sok volt a beteg, és döntenie kellett, hanem őt.

			– Értem. Le vagy kötelezve neki.

			– Nem érted. Ő sosem kért viszonzást, nem olyan ember. Tűzbe mennék érte. Ha bajt keversz, és elfognak, ki fog derülni, mi vagy. Delonnak csak akkor van esélye életben maradni, ha nincs épen maradt holttest. Márpedig nem lesz. Így már világos?

			Rémülten bólintottam. Nagyon is értettem.

			 

			* * *

			 

			Lent az udvaron izgatott készülődés zajlott. Vidám nevetések, lónyerítés, cselédlányok ugratása közepette szedelőzködött a sereg. Kifényesített csizmák és – nagy megdöbbenésemre – kopasz fejek fogadtak. Az elmúlt két napban, míg eszméletlen voltam, nagy változások történtek. Ion, a kovácslegény roppant különösen festett haj nélkül, de amikor Mortot is megláttam frissen borotvált fejjel, összecsomósodott a gyomrom. Tina épp hennát rajzolt rá. Mind nevettek, de nekem ezekkel a jelképekkel vált valóságossá, hogy a háború borzalmába indulunk.

			A gyógyítók nem lóval mentek, hanem a király elegáns hintót küldött értünk, abba szálltunk be. A köpenyemet fázósan magam köré burkoltam, ahogy leültem a kis padkára odabent.

			Zaher és Ian nagy örömmel fogadtak. Ők már a hintóban vártak, és épp a kék spirált frissítették fel egymás homlokán hennával. Nekik megmaradt a hajuk, mert nem lesznek harci övezetben. Ha megtörténik a húsz gyógyításuk, akkor kapják meg a tanítványok háromíves zöld spirálját. Ötven gyógyítás után pedig az önálló gyógyítóknak kijáró ötíves zöld spirált, amivel a rangjuk is a nemesekkel egy szintre emelkedik, még ha közrendűnek születtek, akkor is.

			Ras nem szállt be, a nyitott ajtó előtt megállt, és onnan őrzött, fél szemét rajtam tartva, de közben utasításokat osztva a katonáknak.

			– Örülök, hogy élsz – mondta hatalmas szeretettel Zaher. – Nagyon aggódtam érted, de nem engedtek be hozzád. Mondták, hogy pihenned kell, hogy a Búcsúbálra el tudj jönni. 

			– Miért kell mindig bajba keveredned? Majdnem egy napig pakoltunk a könyvtárban, mire rendet tettünk utánad. Mennyi csapda! Félelmetes volt. – Ian, a másik kovácsiker a fejét csóválta. Széles vállain feszült a gyógyítók zöld kaftánja.

			– Hagyd már! Nem tehet róla, hogy véletlenül beindította. Az a fő, hogy végre velünk vagy. Örülök, hogy Delonnal sikerült a vizsgád. – Zaher közelebb hajolt, és suttogóra fogta. – Csak csók volt, vagy több is?

			Ó, anyám! Erre nem voltam felkészülve.

			– Nektek mi volt? – kérdeztem esetlenül.

			– Á, semmi! Amikor megjött a sereg, a Gyógyítók Tornyában bemutatkoztunk, és akkor megcsókolt. A nyelve… A Tűzistenre mondom, egész testemben beleborzongtam. Ian meg úgy zavarba jött, amikor őt elkapta, hogy utána csuklani kezdett.

			– Hagyj már békén! – morogta a másik.

			Zaher egy kicsit még ugratta, amiből kiderült, hogy a két igen vonzó mester még sosem hált velük, ez sajnos nincs benne a felkészítésben. Persze, kivéve azt a boldog esetet, amikor Zaher meggyógyíthatta Frellelont. 

			Ian kíváncsian nézett rám.

			– Neked milyen volt a gyógyítás? Féltünk, hogy Frellelon annyira utál, hogy nem teszi meg. De ha egy egész éjjelt együtt töltöttetek… Többször is megtörtént, mi? – vigyorgott.

			Elvörösödtem zavaromban.

			Az egész helyzet borzasztóan kényelmetlen volt. Láttam, hogy Ian azt szeretné, ha ujjongva mesélnék a gyógyítóval töltött intim percekről, és lelkes tanoncként mindenre kíváncsi, észre sem véve Zaher pillantását. Míg Zaher szomorú szemmel hátradőlt. Azt hiszem, nem is a szex, hanem az idő fájt neki, egy teljes éjjel Frellelon ölelésében… Meg talán attól is tartott, hogy elveszti a helyét a gyógyító szívében. 

			– Nem igazán emlékszem – nyögtem.

			– Frellelon figyelmes volt? – kérdezte habozva Zaher, felülemelkedve a féltékenységen. Láttam, erejét megfeszítve próbál jó barát lenni. – Vagy kicsit fájtál utána?

			– Remélem, még most is fáj minden porcikája – közölte egy hűvös hang oldalról. – Ha jól láttam, elég nehezen jársz. Majd elmúlik, ez biztos, mint a halál.

			Frellelon elegánsan megemelte a zöld alapon fénylő kék mintákkal díszített kaftánját, és beszállt a hintóba. 

			Mind szívesen elsüllyedtünk volna. A hintóban kínos csend lett.

			Frellelon egy intéssel elkérte a kék hennát és az ecsetet.

			– Szépvölgyi Roan, kívánsz-e a gyógyítók közösségéhez tartozni, és fogadod-e, hogy testeddel, lelkeddel szolgálod a sérült bajtársaidat? – kérdezte őszinte undorral a gyógyító.

			Úgy hangzott, mint egy felavatási szöveg rövidített, cinikus verziója.

			– Igen, fogadom – feleltem, de én őszintén és szívből mondtam.

			Nem érdekelt, hogy megalázott, nem érdekelt, hogy neki csak egy nyomorult szipoly vagyok, akkor is azt fogom tenni, ami helyes. És nem azért, mert gyógyító vagyok, hanem mert ember.

			– Ezennel a gyógyítók közösségéhez tartozol. Dőlj előre!

			Megtettem, és Frellelon felpingálta a homlokomra a kék spirált. Három gyógyítás kellett a segédi címhez, és becsületére legyen mondva, ellenszenve ellenére is elfogadta hivatalosan az eddigi tetteimet.

			Aztán fegyelmezett mozdulatokkal bezárta a kis üveget, és intett Rasnak. A máguskatona becsukta a hintó ajtaját.

			Elindultunk.

			Kínos feszengéssel telt a fővárosba tartó út. Mi, tanoncok nem mertünk megszólalni, Frellelon pedig elgondolkozva meredt ki az ablakon, és a felhős, szürke égboltot meg a sötét árnyakat vető erdőt tanulmányozta.

			Én is a tájat bámultam, és egyszerűen csak szorongtam. Reméltem, a hatalmas bálterem zsúfoltig lesz emberekkel. Földanya, segíts, hogy elbújhassak a király szeme elől!

			Szürkület előtt értünk a városba, és ahogy befelé haladtunk, meglepett a növekvő vidám zsivaj és a házakra aggatott sok színes lámpás és szalag.

			– Ó, nahát, de szép! – szaladt a ki számon egy csoda szép díszt látva.

			– Még sosem láttad, ahogy a sereg elindul? – kérdezte meglepve Zaher.

			Csodálkozva nemet intettem.

			Kiderült, ilyenkor egy tél végi hatalmas utcabált tartanak a háborúba menő katonák tiszteletére. A főváros népe a központi tereken táncol és ünnepel, míg a közrendű máguskatonák a palota hatalmas külső parkjában felállított sátrak alatt szórakoznak.

			Már kezdődött mindenhol a mulatság. A palotakertbe érve rengeteg lányt is láttam.

			Zaher elmesélte, hogy ma éjjel már az újoncoknak is engedélyezett a gyümölcsoltás, hogy amennyiben meghalunk a csatában, a magunk ne vesszen kárba. Zaher megmutatta a jegyzők asztalait, ahol létrejön az egyezség, majd a sok kicsi színes sátrat is, amelyekbe a családok bekísérték a lányt.

			Összeráncoltam a homlokomat. A kuncogva pusmogó lánycsapat értetlenkedéssel töltött el. Miért akarna egy lány idegen férfival hálni?

			– Pénz, társadalmi felemelkedés vagy gyógyulás. – Frellelon úgy válaszolt a kérdésre, hogy fel sem tettem. – Ne ítélj, amíg nem éltél az ő sorsukba zárva.

			Elfintorodtam. Pont ő beszél ítéletmentességről, aki azért utál, mert szipoly vagyok?

			Rám nézett. Azt hiszem, sejtette, mire gondolok.

			– Meggyógyítottalak – közölte gúnyosan.

			Igaza volt. Tényleg megtette. Minden dühe, előítélete, személyes ellenszenve ellenére megtette. Mi az igazi nyitottság, ha nem az, amikor a véleményünk ellenére is segítő kezet nyújtunk a másiknak, pusztán mert ember?

			– Köszönöm – feleltem őszintén. – Soha nem felejtem el.

			Ian és Zaher értetlenül és kíváncsian figyelt minket. Frellelon hűvösen hallgatott, és újra kinézett.

			Végre odaértünk, és kiszállhattunk.

			Rengeteg hintót és lovast láttam; a cselédek izgatott nyüzsgéssel segédkeztek körülöttük. Minket, gyógyítókat hatalmas tisztelettel fogadtak, és előreengedtek a nemesi hintók elé. El is fogott tőle az aggodalom. 

			Eszembe jutott, hogy a múltkor a király közelében láttam a gyógyítókat.

			Frellelon elegánsan kiszállt, és elindultunk befelé az épületbe. A gyomromban egyre nagyobbra nőtt a csomó, ahogy összetettem a kezem, mint a többiek, és méltóságteljesen suhantam velük együtt. A kis csapatunkat Ras zárta, aki odadobta a kantárt egy szolgának, és sietve felzárkózott mellém.

			A királyi várat az ősz színeivel, sárga és vörös szövetekkel díszítették fel, és a park fáin lógó lampionok is vidámságot kölcsönöztek a helynek. A közelben egy lantos pengette a hangszerét, nem énekelt, csak háttérként játszott a csoda szép estében. A várkertben felállított pecsenyesütőkből hús illata lebbent felénk, és egy csapat katona hangosan nevetett, miközben fémkupával koccintottak. 

			Bent a várban is nagyban zajlott az élet. Nemesek beszélgettek, úri hölgyek egymás ruháit dicsérték, miközben a folyosón haladtak a bálterem felé.

			Még nagyon gyenge voltam, és ez a kis séta is fárasztott. Azt hittem, mi is a hatalmas bálterem felé megyünk, ahonnan zene hallatszott, azonban a folyosón elkanyarodtunk.

			– Hova tartunk? – kérdeztem szorongva Rast.

			– A tanácsterembe.

			A rettegett Kilgram királyhoz? Összecsuklott a lábam a gondolatra, de Ras elkapta a könyökömet, és megtartott.

			– Erdon herceghez, te ostoba! – sziszegte halkan a fülembe. – A király csak később csatlakozik. Szedd össze magad, vagy mind meghalunk.

			Nagy levegőt vettem, és próbáltam higgadt maradni. Elvégre most már hivatalosan is álruhás szipoly lettem.

			Beléptünk a terembe.

			Odabent huszonéves és harmincas meghívottak csevegtek. Láthatóan a bál előtti közös gyülekezésre csak Erdon herceg és Belladonna hercegné fiatal baráti köre volt meghívva. Nagyjából hetven embert láttam, mindenki lenyűgözően szép báli ruhában pompázott. A nők színes pillangókként üdítően hatottak a szemnek, míg a férfiak kiváló anyagból készült, egyszínű, fess mentéket és nadrágokat viseltek. 

			A két herceg fehérbe öltözött; Erdon vállán és mellkasán aranyszegélyű ezüst minták csillantak, míg Lidérc fekete és ezüstszínű hímzéseket viselt. Belladonna napsárga ruhában tündökölt.

			Lidérc lélegzetelállítóan elegáns volt. A jó szabású ruha előhozta a mozgásában rejlő kecsességet. Képtelen voltam megszokni a haja hiányát, de még nekem is el kellett ismernem, hogy ehhez a ruhához rendkívül jól illik a csupasz fején a hercegi henna, amit most az alkalomra különlegesen szépen díszítettek. Az ezüst nap stilizált sugarai bonyolult ábrákká váltak a fejbőrén. Rég láttam ennyire szép hennaművészetet. 

			Az érkezésünkre azonnal felénk fordultak az arcok, a nemesek elegánsan biccentettek Frellelon és a mi irányunkba. Különös volt a szinte tapintható tisztelet, amivel körülvettek. 

			Amikor odaértünk, a csapat elegánsan meghajolt. Én is gyorsan utánoztam őket.

			– Gratulálok! Úgy látom, újabb gyógyítód lett – bólintott Erdon Frellelon felé.

			– Köszönöm, herceg. Nem az én érdemem, hanem Delon mesteré. – Frellelonnak a szeme sem rebbent, elegánsan hárította. – De nem látom őt, uram.

			– Nem veletek van? Azt mondta, lesz egy nagy meglepetése.

			Nyeltem egyet. Egy időre elegem volt Delon meglepetéseiből.

			Lidércre néztem, aki szokásával ellentétben csendesen állt.

			– Nagyon jól áll ez a ruha – mondtam neki, csak hogy mondjak valamit.

			Mind rám meredtek. Erdon összevonta a szemöldökét, Lidérc meg mély, kutató pillantást vetett rám. Belladonna a legyezője mögé rejtette meglepett arcát.

			Ó, a Földanyára! Megdicsértem egy férfi külsejét, akivel nemrég… intim pillanataink voltak.

			– Bocsáss meg, herceg. Mi, Szépvölgyiek imádjuk a divatot – dadogtam. – Úgy látom, ma sok hölgy viseli a terveinket. Hatalmas büszkeség ez számunkra.

			Lidérc pillantása a távolabb kuncogó lánycsapat felé tévedt. Finona is ott állt a többiekkel. Fekete haját most apró, fehér gyöngyök és arany művirágok díszítették. Ekrü ruhájában olyan lenyűgözően szép volt, mint egy leendő hercegné. Lidérc úgy itta a szemével, hogy belesajdult a szívem.

			Így nézi, miután mi ketten olyasmiket tettünk?

			Fini észrevette, hogy felé fordultunk, és kecsesen bókolt. Látszólag nekem, de tudtam, ez az elegancia a királyi családnak szól. Mosolyt erőltettem magamra, és visszaintettem.

			– Hát nem gyönyörű lány? És micsoda kellemes társaság! Úgy örülök, hogy lesz egy új társalkodónőm – mosolyogott kedvesen Belladonna.

			– Ez nagyszerű hír! – feleltem udvariasan. Úgy tűnt, Finona megcsinálta a szerencséjét, és a palotában maradhat.

			Hirtelen megéreztem magamon Lidérc fürkésző tekintetét. De most sem szólalt meg. Ma valahogy gyanúsan néma volt.

			– Micsoda szép pár lesznek Kar…

			A hercegné hangja döbbenten elakadt, mert ebben a pillanatban nyílt az ajtó, és Delon lépett be rajta.

			Ám nem egyedül. Egy kissé zilált ruhájú, kócos fiatal nemest vezetett megkötözve maga mellett.

			Az öcsémet?!

			Úgy éreztem, rám szakad az ég. A rettegés fojtott epeként tört fel a torkomban.

			Erdon, Lidérc, Belladonna és mindenki hitetlenkedve nézett Roanra, majd rám. Fini halálosan fehér lett. Annyira elsápadt, mint aki előtt kivégzést tartanak.

			– Delon, mit jelentsen ez? – kérdezte mély megrökönyödéssel Erdon herceg.

			– Meglepetés! – felelte vidáman a hadgyógyító. A zöld kaftánjára hímzett vörös sárkány szinte csúfolódva nézett rám. Delon arcáról lerítt, hogy imádja a helyzetet.

			Azt hittem, ott helyben szörnyethalok.

			 

			* * *

			 

			Roan? Az én kisöcsém megkötözve?

			Az emberek döbbenten felmorajlottak. Lidérc hitetlenkedve nézett egyikünkről a másikunkra. Erdon dühösen keresztbe tette a karját.

			– Már jó ideje furcsállom, hogy Szépvölgyi Roan hol sértett zenésznek tűnik, hol meg egy szemtelen harcosnak – kezdte Delon. – A Folyóünnepen gyanakodni kezdtem, és felbéreltem pár embert, hogy kövessék. Így derült ki, hogy ikrek. Elhoztam neked a másikat, hercegem. A háborúban mindkettő jól jön. De ha szöknének, akkor bármelyik katona parancs nélkül megölheti őket.

			Hát ez volt Delon terve! Egy helyett két Szépvölgyi, és egy egész sereg legyen a börtönőrünk…

			– Úgy érted, ezek ketten a bolondjukat járatták velem? – Erdon dühös, mély hangjától elnémult a terem.

			– Herceg, kérlek, kegyelmezz! – omlottam térdre azonnal előtte.

			A szemem előtt korbácsolások, kalodák, megalázások villantak. Erdon keménykezű vezető volt, még akkor is, ha a várban az öccsével bajlódva kedves próbált lenni.

			– Elég, Rian! – csattant fel lekezelő hangon, igazi arisztokrata undorral az öcsém. – Már rég halott az az írnok. Nem kell könyörögnöd az életéért. Lennél kedves felállni, és egyszer az életben nem egy falusi csepűrágóként, hanem a rangodnak megfelelően viselkedni? Bocsáss meg, kérlek, Erdon herceg, Riant sajnos szélszörnyek nevelték, és néha megfeledkezik arról, hogy igenis volt gyerekszobája.

			Ó! Ez Roan egyik színjátszós hangja. Azonnal fegyelmeztem az arcomat.

			Szóval így állunk?

			Öcsémnek van egy terve. Az én zseniális, de nagyon fárasztó öcsémnek…

			– Miért kell mindent elrontanod? – feleltem hasonlóan undokul. Felálltam, és leporoltam a térdemet.

			Erdon herceg szemöldöke felszaladt. Magamon éreztem Lidérc megdöbbent, fürkésző tekintetét is.

			– Erdon herceg, kérlek, engedd meg, hogy bemutatkozzak – kezdte elegánsan Roan.

			A herceg indulatosan intett, hogy tegye.

			– Szépvölgyi Roan vagyok, a másodszülött, akinek szólt a hadba hívó parancsod. – Az öcsém mélyen meghajolt, majd hatásszünetet tartva felém fordult. – Ő pedig Rian, az elsőszülött, aki kordában tartja a Gyilkos-völgyet, mert nagyobb bajkeverő, mint az élő táj. Az írnok sajnos részeg lehetett, amikor csak egy babát jegyzett fel.

			– Egyet? Ez hogyan történhetett? – kérdezte Erdon értetlenül.

			– Nem tudjuk, herceg. Atyám nem élt társadalmi életet, így nem jött rá. Tizenkét évvel később a mágusvizsgára csak engem hívtak meg. Különösnek tartotta, így elment az Írnoki Hivatalba, és ott jött rá, hogy a testvérem nincsen bejegyezve. Próbált módosítást kérni, de mivel nagyothallott, kigúnyolták, és nem rögzítették az igényét. Felháborító, hogy annak idején ilyen hanyag munkát végeztek! De az még inkább, hogy még most sem voltak képesek helyrehozni.

			Delon szeme keményen villant. Ekkora vaskos hazugságot ilyen rezzenéstelen arccal előadva valószínűleg még soha nem hallott.

			Az öcsém hajmeresztő módon a saját lapját játszotta ki ellene. Delon az előbb férfiként kezelt mindkettőnket, vagyis most kénytelen belemenni a „hitelesítésembe”, nem mondhatja, hogy hazugság a történet.

			– Felháborító? – visszhangozta hitetlenkedve.

			– Igen – sóhajtott bosszankodva Roan, és nem szakadt rá a plafon. – Természetesen, amikor a fővárosba jöttem Rian után, akkor beadtam egy írásos kérvényt a Levéltárnak a helyesbítésért. De nem foglalkoztak vele. Ilyen kínos helyzetben még életemben nem voltam. Hogy mehetnénk így hivatalosan társaságba?

			Roan minden porcikájából az sugárzott, hogy mint magas rangú nemes, teljes mértékben értetlenül áll az illemtani vészhelyzet előtt. Bizonyára tényleg beadta a kérvényt, csak épp kopottas ruhában és kenőpénz nélkül, hogy senki még csak ki se nyissa a levelet.

			– Herceg, már a Folyóünnepen is annyira szerettünk volna mind a ketten részt venni! De hogy bukkanhatott volna fel a semmiből egy iker? Évtizedeken át énekelnének gúnydalokat a bárdok. Nem hozhattuk ilyen kínos helyzetbe Őfelségét és az udvartartást.

			– Ez igazán kedves tőletek – szúrta közbe gúnyosan Delon. Magához akarta ragadni a szót, ám az öcsém úgy nézett keresztül rajta, ahogy egy igazi ősi nemes az egyszerű halandókon.

			– Szegény beteg húgunkra is tekintettel kellett lennünk. A Folyóünnep az első báli bemutatkozási alkalma volt, és ki tudja, megéri-e a jövő évet. Nem kapcsolódhatott botrány a nevéhez. Nagyon örülök, herceg, hogy végre hivatalosan is bemutatkozhatunk.

			Roan meghajolt, és én is megtettem. Ez a meghajlás nem egyszerű meghajlás volt, hanem maga a nemesi tökély. A mozdulatok eleganciája, a kecsesség és nemesség lenyűgöző válfaja. Gyerekként heteken át csiszoltuk színjáték közepette.

			Láttam, mellettem Frellelon arca meg-megrándul az idegességtől, míg Ras őszinte döbbenettel adózott egy ekkora arcátlanságnak.

			A teremben lévők tekintete lenyűgözve és elképedten járt ide-oda kettőnk között.

			– Értem. Ez tényleg kellemetlen – bólintott megnyugodva Erdon herceg. – Oldozzátok el!

			Delon azonban túl jó játékos volt. Nem lehetett pár ügyesen forgatott szóval kibillenteni. Esze ágában sem volt levenni a köteleket.

			– Tegyük fel, hogy írnoki tévedés történt. Ám akkor is megszegték a hadkötelezettséget, herceg! Örüljenek, ha olyan kegyes vagy, hogy fogolyként velünk jöhetnek, és megmenekülnek egy jóval súlyosabb büntetéstől.

			A torkom elszorult.

			– Mit szegtünk meg? – kérdezte meglepve, ártatlanságot mímelve Roan. – Őfelsége, Kilgram király besorozási passzusa tizenkettes pontjának harmadik sora kimondja, hogy az ősi nemesi családokból a vérvonal védelme érdekében elég egy főt küldeni a háborúba.

			Van ilyen sor benne?!

			Ó, Delon, azt hiszem, emberedre találtál…

			– Ez a passzus idejétmúlt – közölte gúnyosan Delon. – Az ellenség…

			– Idejétmúlt? Nahát! Úgy tudom, ezért van otthon Aranyhomoki Udin öccse is. – Roan a tizenhét éves, szőke, jóképű fiatalember felé intett. – Vagy ő is indul holnap a harcba? Úgy látom, nincs levágva a haja.

			A fiú azonnal elsápadt a terem rá irányuló figyelmétől. Udin dühös lett.

			– A törvény védi az ősi vért – közölte ingerülten Delonnal. – Nemde, Erdon herceg?

			– Igen, persze – bólintott Erdon. Látszott, esze ágában sincs a háború előtt a legjobb barátjával és nem mellékesen az újoncképzés parancsnokával összekülönbözni.

			Megkönnyebbültem. Roan jól számított.

			– A várban mindketten ott voltatok? Cserélgettétek egymást? – kérdezte hirtelen Lidérc. Mellkasa előtt összefonta a karját.

			Idegesen nyeltem egyet. Lidérc keményebb dió lesz, mint a bátyja.

			– Annyira sajnálom! – bukott ki belőlem bűnbánóan.

			– Dehogy sajnálod! – legyintett Roan, de nem Lidércre, hanem cinkosan Erdon hercegre nézett. – Az én drága testvérem igazi bajkeverő, imádja a titkokat és a veszélyt. Egy álruhás herceg a tengerentúlról és egy álruhás ősi nemes a Gyilkos-völgyből… Azt hiszem, a zsák megtalálta a foltját, nagy egymásra találás lehetett. Remélem, mi, egyszerű átlagemberek túléljük. Nem szeretnék fiatalon bekerülni valami balladába.

			Erdon meghökkent, de aztán harsány hangon felnevetett. Zaher csengő kacagása azonnal követte, de mély hangon hahotázott Aranyhomoki Udin, a Barbárölő testvérek és mindenki, aki a várban velünk élt. Láttam, még Ras és Frellelon is derűsen összenéz.

			Tényleg ennyire fárasztók lennénk Lidérccel?

			Úgy tűnt, igen. Mind egyfajta cinkos közösséget alkottak ellenünk.

			Lidérc bosszúsan fújtatott.

			Roan nem foglalkozott vele, talán tudta, hogy úgyse tudná befolyásolni. Inkább a bátyjára, a hadparancsnokra összpontosított, és vidáman elmesélte, ki mikor hol volt, és hogyan cseréltünk. Úgy az ujja köré tekerte a teremben lévőket, hogy öröm volt látni.

			A nemesek asszonyai és lányai hatalmas kacagással fogadták, hogy Ras a várba menet azt hitte, egy férfival kap engem légyotton, pedig csak ruhát próbáltunk cserélni. Ugyanígy azon is, amikor az öcsém többször próbált a közelembe jutni – erről nem is tudtam –, ám vicces-kínos helyzetek sorozata meggátolta.

			 A férfiak is jól mulattak, amikor Roan töredelmesen beszámolt róla, hogy miután cseréltünk, fogalma sem volt arról, hogyan kell tűzgolyókat dobálni, és amikor éjjel gyakorolt, a helyőrség azt hitte, szellemek vannak a hátsó udvaron vagy a latrinán. Ráadásul mindenki azt várta tőle, hogy olyan vad legyen, mint a Gyilkos-völgyben a vad vágtákhoz szokott Rian.

			Udin azonnal bizonygatni kezdte, hogy ő rögtön sejtette, hogy a botos küzdelmet csak egy vérbeli harcossal, a Gyilkos-völgy urával vívhatta, és ő győzte le. Mire Erdon herceg legyintett, hogy dehogy tudta.

			Roan zseniálisan forgatta a szót, mi lettünk a bál legizgalmasabb pletykája. Szinte azt is elfeledtette, hogy megkötözve áll előttünk.

			Mindig is ő volt az okosabb, a csavaros eszével bármit elért. Rendszeresen rávette Kimcse nénét, hogy adjon neki titokban egy kis aszalt körtét, engem arra, hogy vezessem az adókönyveket, apát meg arra, hogy hagyja őt zenélni, és ne kelljen vadásznia, hússal ellátnia a kastélyt. Szerintem kettőnk közül nem én vagyok az ijesztőbb testvér.

			Lidérc is így gondolhatta, mert kifürkészhetetlenné vált az arca, és mély csendbe burkolózott. Szorongás tört rám ettől. Bármit megadtam volna, hogy tudjam, mi jár a fejében.

			Ám nem foglalkozhattam vele, mert ennél nagyobb baj is volt.

			Delon ugyanis mosolygott.

			A Tűzisten villámjára! Miért mosolyog?!

			Türelmesen kivárta, amíg az öcsém a nemeseket szórakoztatta.

			– Hát, ez nagyon mulatságos lehetett! – kacagott Belladonna hercegné. – Drága Roan, azt hiszem, nem kerülhetsz el egy vidám költeményt.

			– Vagy egy gyászosabb balladát, amiben sok a vér és halál – szólalt meg fagyosan Delon. – Herceg, van egy súlyos vád, ami még nyomozás alatt áll. Olyan jellegű, hogy nem akartam nyilvánosan felhozni. Ám úgy tűnik, kénytelen leszek.

			Éreztem, ahogy egész bensőm görcsbe rándul, és kifut az arcomból a vér.

			Ó, ne! Ne mondd ki a Jégszirti nevet! Egy lázadó család nevét…

			A terem elcsendesült. Erdon jókedve elillant a komoly hangra, és újra összeráncolta a homlokát.

			– De persze a háború fontosabb – tette hozzá Delon előzékenyen. – Az ikrek bizonyára beleegyeznek, hogy amíg nem tisztázódik a nevük, addig a sereg őrizete alatt maradjanak felséged és Kartal herceg biztonsága érdekében.

			Megértettem, mit akar. Szipolyként elvisz, ám nem mehetek a hercegek közelébe. Az öcsém pedig túsz lesz, és amint engedetlen leszek, őt öli meg.

			Roan értetlenül rám nézett. Nem tudta, mire céloz Delon.

			Tudtam, látja a sápadt színemet. Igen, a játéknak vége. Vesztettünk.

			– Igaz ez? Nyomozás folyik ellenetek, Szépvölgyi Rian? – kérdezte komoran Erdon herceg. – Ismerem Delont, súlyos oka lehet annak, ha nem akarja bővebben kifejteni. Mint elsőszülött, elfogadod mindkettőtök őrizetét? Jól fontold meg a választ. Nem akarok az indulás előtt problémákat. Ha nem, akkor átadlak atyámnak, és itthon maradtok egy tömlöcben.

			Mindenki engem bámult. Lidérc komor arcára pillantottam.

			Éreztem, ahogy nő a mágiám. A düh összeszorított fogamon át beszivárgott az elmémbe, onnan a szívembe, majd minden vérvörös erembe.

			Vannak pillanatok az ember életében, amelyek fordulópontok. Járhatok a gyávák megalkuvó útján, vagy meghalhatok büszkén, emelt fővel.

			– Szépvölgyi Rian? Válaszolnál? – kérdezte puhán, halálos kedvességgel Delon.

			Meg kellett volna tennem, be kellett volna hódolnom, de nem voltam képes érdekből a talpát nyalni.

			– Minek foglalkozzak mocskos kis intrikákkal? – vetettem oda gőgösen. – Én vagyok a teremben az egyetlen, akit érdekel az ellenség, és el akar menni a háborúba. Én vagyok a Gyilkos-völgy ura, miattam él Ras parancsnok, aki be mert menni oda. Miattam él Kartal herceg, akit a dobbal és méreggel meg akartak ölni…

			Delon féloldalasan elmosolyodott, olyan metsző gúnnyal, hogy a dühöm még perzselőbben lobbant.

			A Tűzisten izzó öklére! Ő a merénylő, és én mentegetőzöm?!

			– Miattam él Erdon herceg, az első nap meghalt volna, amikor a várba lép. Én kértem meg a tornyot, hogy ne ölje meg! Érzed, ahogy ez a terem figyel, Delon?! Gyűlöl titeket. Csak egy szavamba kerül, és…

			– Rian, ne! – kiáltott ijedten az öcsém.

			Egy könnyed csuklómozdulatot tett, és lehullott a kezéről a kötél, valószínűleg már rég észrevétlenül kikötötte. Delon elé ugrott, kitárt karral tőlem védte őt.

			A nemesek döbbenten nézték az újabb fordulatot.

			– Rian, kérlek, megígérted anyának, hogy nem ölsz! Emlékezz az élő tűzre! Az egész északi szárny leégett! Nem vagy szörnyeteg – hadarta az öcsém rémülten. A színjátszós hangja volt, és a szörnyes játékunk, mégis éreztem, hogy tényleg aggódik. – A gyógyító csak viccel, senki nem lesz fogoly. Ki lenne olyan bolond, hogy ha barátként mennél, ellenséggé tegyen?! Könyörgöm, ne kezdj dühöngeni!

			– Ne állj az utamba, öcskös! Elegem van a politikai szarkeverésből! Tudod, mi volt a többiek gyógyítóvizsgája? – csúszott ki a számon. Ras mágiaszintje azonnal aggasztóan megnőtt. – Elszavaltak egy nyomorult balladát! Tudod, mi az enyém? Kijutni egy csapdarendszerből! Ha kell a szélszörnyem és a gyógyító tudásom, akkor nem kéne rágalmazni és feldühíteni!

			– A Tűzisten pusztító haragjára! – csattant fel Erdon herceg mennydörgő hangon. – Ebből elég! Ma van az utolsó napunk itthon, és a bált akarom élvezni, nem valami ostoba marakodást! Delon, elmondod, mi a fene folyik itt? Vagy már megint a csavaros agyad áldozata valaki?

			Hoppá! Úgy tűnt, Erdon éppen olyan jól ismeri a barátját, mint én az öcsémet.

			A kérdés, hogy Delonnak van-e már bizonyítéka arra, hogy Jégszirtiek vagyunk.

			Delon azonnal vidáman és kedvesen elmosolyodott. A gyomrom összeszűkült ettől a mosolytól.

			Ám szerencsére utána lazán és elegánsan intett:

			– Jól van, lehet, csak túlgondoltam a dolgokat. Drága Szépvölgyi Rian, a bocsánatodat kérem. Sosem vádolnálak meg alaptalanul. Nagyon örülök, hogy velünk tartasz, biztos vagyok benne, hogy izgalmas utunk lesz.

			Hát, ebben én is biztos voltam.

			Hűvösen biccentettem a bocsánatkérésre.

			– Örülök, hogy rendeződött a dolog – közölte ellentmondást nem tűrően Erdon herceg, noha semmi nem rendeződött, csak elnapolódott. – Frellelon gyógyító, kérlek, majd intézkedj indulás előtt, hogy Rian neve bekerüljön a nemesi jegyzékbe.

			Frellelon a döbbenettől nem bírt megszólalni, csak némán meghajolt. Utána rám nézett, és ha tekintettel ölni lehetne, már halott lennék.

			Én, a szipoly, hivatalosan is elsőszülött lettem. Negyven év óta az első nő, aki bekerült a névjegyzékbe. Mindössze egy „na” végződés hiányzott a nevemből. Szépvölgyi Rianna.

			Az öcsém annyira kedvesen és alázatosan hálálkodott, hogy azonnal gyanakvás kelt bennem, hogy kis játszmája pont erre irányult, ezt akarta elérni.

			Belladonna közben kecsesen témát váltott, és a helyzet enyhítésére a királyné és a baba hogylétéről kezdett beszélni, bevonva a hercegeket és Delont.

			Az öcsém alázatosan elhátrált a királyi család magánbeszélgetése hallatán, és magával húzott. Mikor kellő távol voltunk, a fülembe súgta:

			– Baj van, a király követeli, hogy Kartal ma megnevezze a menyasszonyát.

			– Micsoda?! – suttogtam. Úgy éreztem, hogy rám szakad a palota. 

			– Én már itt tehetetlen vagyok. Te vagy az egyetlen, aki megakadályozhatja – súgta Roan kétségbeesetten. – Hoztam női ruhát, és ki fogom provokálni, hogy felkérjen. Egy tánc, ennyi esélyed van, Ria… Ennyi esélyünk van mindkettőnknek a boldogságra.

		

	
		
			3. fejezet 
A bál

			 

			[image: ]

			 

			Egy tánc alatt elcsábítani a legmakacsabb, legpimaszabb, mindenkire fittyet hányó herceget…

			– Mégis, hogyan tegyem? – sziszegtem.

			– Mit hogyan tegyél? – Lidérc sétált oda hozzánk. A mosolya nem ígért jót.

			Barátságosnak tűnő mozdulattal átkarolta a vállamat, majd másik kezével az öcsémét is, és kettőnket erős ölelésébe vonva gúnyosan kérdezte:

			– Jól szórakoztatok?

			– Nem, szó sincs róla! – Az öcsém teste azonnal megfeszült.

			– Igen, kiválóan – feleltem vele egyszerre.

			Bosszúsan egymásra néztünk Roannal.

			– Valami azt súgja, feledhetetlen utunk lesz – somolygott Lidérc. Halvány fenyegetés csendült a szavaiból. – Áruljatok el egy dolgot, de őszintén! Melyikőtöket csókoltam meg?

			– Engem – mondtuk egyszerre az öcsémmel.

			Döbbenten egymásra meredtünk.

			– Ó, gondoltam… – vigyorgott Lidérc, és elengedett minket. Hátra sem nézve kényelmes léptekkel Finonához és a lánycsoporthoz sétált.

			– Megcsókoltad? – sziszegte az öcsém dühösen. – Eszednél vagy, Ria? És a jó híred?!

			– A mim? Mondja ezt egy olyan, aki egy ágyban aludt Finivel! – suttogtam dühödten. – Miért vonatkoznak rád más szabályok, mint rám? És egyáltalán! Hogy merészeled megcsókolni?! Szeretnéd, ha én meg Finit…

			 – A Földanyára! Hagyd már abba! Csak össze akart minket ugrasztani!

			Hát, ha Lidércnek ez volt a szándéka, akkor jól csinálta. Tényleg úgy meredtünk egymásra, mint aki szívesen megszabadítaná a másikat a földi léttől.

			– Ennél most nagyobb problémánk van, Ria. Ha bejelentik a jegyességet, vége a játéknak.

			– De miért akarná elvenni Finit? Nem is szereti!

			– Ki nősül szerelemből? Nézz már körül, ez nem egy ballada! Különben is, mielőtt Kartal elhajózott, volt valami köztük indulás előtt. Fini vágykendőt is adott neki – mondta az öcsém keserűen. – Meg kell akadályoznod! Fini engem szeret!

			– Mondta?

			– Egy úrilány nem mond ki ilyet. De egy férfi érzi. – Roan nyelt egyet.

			A bálteremben újabb dal csendült, átszűrődött hozzánk a zene. Lidércet és a csapat lányt néztem.

			Ez a fehér, ezüstmintás ruhába öltözött, elegáns és udvarias férfi, akinek kopasz fejét művészi hennák borították, végtelenül messze állt a hosszú hajú, cinikus csavargótól.

			Fini sem annak a szomszéd lánynak tűnt, aki a lovaglástól kipirultan, kontyából kiszabadult huncut tincsekkel hímezni és pletykálkodni jött a lányruhás öcsémhez. Nem, aki itt csevegett, egy igazi úrhölgy volt, kiragyogott a lánykoszorúból. Makulátlan kinézetével, kedves mosolyával tökéletes társa egy hercegnek.

			Az est leggyönyörűbb párosát alkották.

			Miért akarnának minket? Miért ne egymást? Összeillettek, és a szülők is támogatták a frigyet. Micsoda gyerekeik lennének!

			A torkomban egyre nőtt a keserűség, a bensőmet átitatta a kétség.

			– Ugye megteszed? Beszélsz vele, hogy ne vegye el? – kérdezte reménykedve az öcsém. – Szerintem kedvel téged. Ha tudná, hogy lány vagy, téged választana…

			A torkom teljesen elszorult, egy pillanatra nem kaptam levegőt. Az öcsém ebben reménykedik? A mi szerelmünk erejében?

			Oldalra néztem. Ras tízlépésnyire állt, és engem figyelt. Ha bárki megtudja, hogy szipoly vagyok, az egyben a hamvasztásomat is jelenti. Ras nem fog meghátrálni, nem fog kegyelmezni.

			– Ne aggódj! Megoldom – feleltem biztatóan.

			Mégis mit mondhatna az ember a kisöccsének?

			 

			* * *

			 

			A szomszédos bálteremből egyre nagyobb zaj hallatszott, a beszélgető emberek nyüzsgését megpróbálta túlszárnyalni a csoda szép muzsika.

			Számos fiatal nemes odajött hozzánk, és bemutatkozott, bár öcsém láthatóan mindet ismerte. Főleg ő csevegett velük, én próbáltam stabilan a lábamon állni. Még mindig borzalmasan kimerült voltam a kéksav utóhatásai miatt. Ian és Zaher is csatlakozott hozzánk, előbbi feszengve a nemesek miatt, utóbbi büszkén, hogy a gyógyítói kaftánnak hála, végre őt is egyenrangúként kezelik.

			Ras mögöttem állt, és egyáltalán nem zavartatta magát, hogy közrendűként kinézik, hanem mint egy kőszobor, úgy felügyelt engem. Azért reméltem, hogy elkap, ha elájulnék.

			Kis idő múlva megérkezett Kilgram király, és karján a csoda szép felesége, Lisalinna is. Mióta nem láttam, megnőtt a királyné pocakja, bár a köpennyel és pár ügyes szabászati megoldással próbálták illőn elrejteni. Velük érkeztek az idősebb ősnemesi családok vezetői.

			A félelem feltört bennem a királyt látva, de szerencsére ő átnézett mindenkin, és párjával bevonult a bálterembe. Őket Erdon és Belladonna követte, majd Lidérc sétált be egyedül. Utána bevonultak az ősi nemesek, majd mi, gyógyítók, végül a nemesek rangsor alapján. Az öcsém lemaradt, és úgy ügyeskedett, hogy Finonát bekísérhesse.

			Fini még mindig elég sápadtnak tűnt. Az ajkamba haraptam.

			Ha valakinek, neki tudnia kellett, hogy nincs két fiúgyerek a völgyünkben. A szülei nem jártak át a kastélyba, más nemes nem igazán leplezhetett le minket, annyira elvonultan éltünk, de ő igen. Okos lány volt, és tudtam, hogy levonja a következtetéseket. Reméltem, ahhoz is elég okos, hogy ne akarjon leleplezni minket, belekeveredve az ügybe.

			Ó, öcsém! Azt hiszed, ez a játék sokáig űzhető?

			Amikor beléptem a bálterembe, pont akkor intett a király. Eddig csak a falon lévő mécsesek világítottak, de most a mágikus ereje hatására a bálterem csillárjaiban is fellobbantak a gyertyák, és az igazgyöngyből és drágakőből készült súlyos aranylámpák visszatükrözték a fényeket, megtízszerezve azt. A terem falfestményei ősi pompájukban tündököltek. 

			A bálterem elképesztően szép volt, a szorongatott helyzetem ellenére is megcsodáltam.

			 A király és gyönyörű felesége megnyitotta a táncot, majd Erdon herceg és Belladonna is csatlakozott hozzájuk. A nyitótánc Lidércnek nem volt kötelessége, csak lehetősége, de nem élt vele, inkább a fal mellett maradt. Amikor méltóságteljesen intett Őfelsége, az ősi nemesek is táncra keltek, kecses mozdulatokkal suhantak a gránitkő padlón.

			A következő tánchoz már minden nemes csatlakozott. Delon kitűnt a parketten lenyűgöző eleganciájával; egyszerre volt férfias és elképesztően szelíd és szép. Láthatóan már a bál elején összetört ezzel pár női szívet.

			Álmaim báljai voltak ilyenek. A zene szárnyalt, a táncosok egy ütemre mozdultak a csoda szép, színes ruhakölteményekben, és a plafonról lelógó hatalmas csillárok gyertyafényében az ékszerek úgy csillogtak, mint egy mesevilág tündöklő színes kövei.

			– Te vagy szerelmes Finonába, vagy az ikred? – hallottam egy baljós hangot a fülem mellett. Rögtön egy kar is nehezedett a vállamra.

			– Tessék?

			– Vagy netán mindketten? – Lidérc gúnyosan mosolygott.

			– Csak Roan. – Nagy levegőt vettem, hátha bátorságot is hoz, és egyenesen rákérdeztem. – Úgy hallom, Fini a menyasszonyod lesz. Igaz ez?

			– Ő a legjobb választás – vont vállat Lidérc.

			– Csak ennyi?! Nem kéne szeretned? Nem kéne olyannal együtt lenned, akire szenvedélyesen vágysz? Akitől elakad a lélegzeted? Akivel szeretsz beszélgetni, szeretsz együtt lenni? – szakadt ki belőlem szenvedélyesen. A mágiám akaratlanul kissé felvillant.

			Válaszul az övé is. Ám mély döbbenet ült az arcán

			– Féltékeny vagy? Ez Vulkántorok. Mégis mit hittél? Muszáj indulás előtt valakivel hálnom, apámnak mániája a magok szórása.

			– Nem tudom, mit, de nem ezt. – Legszívesebben lelöktem volna a karját a vállamról, de túl sokan voltak körülöttünk egy jelenethez, így csak finoman kibújtam az ölelésből.

			– Finona gyerekkorom kalandja, és megvárt éveken át. Ennyit megérdemel, hadd legyen hercegné. Jó feleség lesz, bájos jelenség, és nem szól bele majd az életembe, nem akar pórázon tartani, mint Erdont Belladonna.

			– Pórázon? A szerelmüket póráznak nézed? – Összeszorítottam a szájamat.

			– Mi bajod van, Rian? – nézett rám Lidérc értetlenül. – Azt hittem, örülni fogsz.

			– Örülni?!

			– Nagyon furcsán viselkedsz. Mitől vagy megsértve? – kérdezte tökéletesen értetlenül Lidérc.

			A Földanya szerelmére! Hiszen férfinak hisz! Ezt a kis apróságot elfelejtettem.

			– És ha én… nem lennék…

			Nem mondhattam ki, Ras máris ott termett. Gyanítom, tudott szájról olvasni.

			– Bocsáss meg, Kartal herceg! A gyógyítót keresi az édesapja és a húga.

			Kicsoda?!

			– Hallották, hogy kéksavat lélegzett be, és még nagyon gyenge. – Ras Lidércnek magyarázott olyan könnyedén és lazán, mintha nem is a börtönőröm lenne. – Szegény kölyök! Delon engem kért meg, hogy a bálon vigyázzak rá, nehogy rosszul legyen. A főzet miatt érzelmi kitörései is lehetnek.

			Hogy csapna beléd a Tűzisten mennyköve!

			– Á, így már értem – bólintott Lidérc. – Nem tartom fel, vidd nyugodtan a családjához.

			Kaptam egy baráti vállveregetést, majd egyszerűen elsétált, otthagyva engem minden dühömmel és egy ingerült mágusparancsnokkal.

			– Tudod, milyen büdös az égő emberi hús zárt térben? – érdeklődött Ras.

			Nem várt választ, karon ragadott, mint egy rongybabát, és elvitt minél messzebb az előkelő családoktól és Lidérctől.

			 

			* * *

			 

			Atyám nem az oszlopsor előtt várt, ahol a táncra váró lányokkal illett álldogálni, hanem hátrébb, az étkezőasztalok mellett. Ordítva társalgott az őt kérdezőkkel. Bizonyára többen megpróbáltak kapcsolatokat építeni vele, ha már van egy gyógyítónak képzett fia és egy jóképű másodszülöttje, de apám alaposan megkeserítette az életüket.

			Mellette egy fiatal lány állt. Az arcát fátyol fedte, de haja, alkata hasonlatos volt az én külsőmhöz.

			Homlokán nagy méretű, de nem túl hivalkodó diadém látszott, az ötvösmunka pont akkora méretű volt, ami el tudja takarni a gyógyítók hennáját, ha az én homlokomra kerül. Elöl fűzős, halványkék ruhát viselt, amire művészi mintában a tenger habjaihoz hasonlatos módon fehér gyöngyöket és más kiegészítőket varrtak. A ruha döbbenetes műalkotás volt, nemcsak a minta miatt, hanem mert a kék olyan árnyalatait is felvonultatta, ami színként nem is létezett még soha ruhán. Az öcsém maga festhette az anyagot, szabta ki, varrta össze, hímezte. Beleadta a legjobb tudását, hogy én csillagként ragyoghassak a táncteremben.

			A szívem összefacsarodott a szeretete láttán.

			Odaléptem hozzájuk, biccentettem, és a lányba karoltam. Éreztem, hogy remeg a keze.

			– Micsoda öröm egy gyógyító a családban! – fuvolázta épp egy karvalyorrú asszonyság.

			– Gyógyító csalánfa? – harsogta értetlenül atyám. – Micsoda ostobaság! A csalán nem nő fává! Ki traktálta ilyesmivel, hölgyem?

			Láttam a szeme csillogásán, hogy élvezi, milyen kínos helyzetet teremthet. A nő még egy-két mondat erejéig próbálkozott, főleg felém, de mivel csak apám felelgetett neki, így bosszúsan felhagyott a társalgással, és elvonult.

			– Hogy hívnak? – kérdeztem halkan a lányt.

			– Nimának – suttogta az arcfátyol mögül. – Kötéltáncos vagyok. Az úrfi azt mondta, meggyógyítasz, ha eljátszom ezt a szerepet, és ruhát cserélek veled egy kis időre.

			– Igen, megteszem.

			A lány nem félt tőlem. Talán fel sem fogta, hogy meggyógyítani egy szipoly tudja, vagy olyan mértékű lehetett a fájdalma, hogy semmi nem érdekelte, csak hogy megszűnjön a kín.

			Apám rám nézett. Tudtam, nem fog megszólalni, a lány előtt nem fedi fel a süketsége titkát. Hunyorított, jelezve, hogy szeret és örül nekem, majd a fejével intett, hogy menjünk.

			Átvágtunk a bálozókon a kastélykert felé. Ahogy kiléptünk, megcsapott a hideg. Ez már nem a tél lehelete volt, hanem a kora tavasz hűvössége. A gyönyörű formára vágott bokrok csupasz ágain még alig bújtak ki a rügyek, de az első virágok kezdtek kikukucskálni a barna termőföldből. A szelecském egy pillanatra nyakon csókolt, majd továbbhussant, hogy fenéken billentsen egy kíváncsi madarat. Megnyugodtam, hogy velem van.

			Odakint szolgák álltak a hatalmas terasz mellett, hogy a felfrissülésre váró táncosokat kiszolgálják, vagy a kitántorgó részegeknek segítsenek, de még nem akadt dolguk, így csak halkan beszélgettek egymással.

			Ras egy pillantást sem vetett rájuk, ahogy kényelmesen kiballagott utánam. Pont úgy, mintha nem is őrizne, hanem a kastélykert szépségét csodálná.

			Sóhajtottam, de aztán Nimával elsétáltunk a falak mellett, megkeresve a kastélykertre néző apró pihenőszobákat. Az első bálon az egyik ilyen helyiségben cseréltünk ruhát Roannal.

			Most minden szobácska nyitva állt, és be is fűtöttek mindegyikben. Zavarba jöttem, amikor ráébredtem, hogy gyümölcsoltás fog zajlani bennük. És arra is, hogy kissé különös, hogy mi „testvérként” bemegyünk.

			A negyedik kis helyiségbe beléptünk, és bezártam az ajtót. Letelepedtünk az egyik bársonyhuzatú szófára.

			Nima hatalmas örömmel vette le a fátylat. Látszott, hiába ért a színészmesterséghez, mégis nagyon aggódott ennyi nemes között.

			Pár szót váltottunk, miközben kibontotta a ruhát. A teste tele volt megfeketedett zúzódással, és az egyik bordája is megrepedt, amikor leesett a kötélről. Abba akarta hagyni ezt a veszélyes életet, de nem volt miből élnie, és a szegénysége miatt hozománya sem volt, így asszonyként sem kellett „rendes legénynek”.

			Miközben gyógyítottam, szégyenkezve arra gondoltam, Frellelonnak igaza volt, nem érthetem azt, akinek nem járok a cipőjében, és nem élem a sorsát.

			Nima szép akart lenni, hogy hajnalra beállhasson a kacagó lányok közé, hátha egy mágus szeme megakad rajta. Egy mágusbaba és a mellé kapott megélhetési pénz volt minden reménye, hogy ne éljen nyomorban.

			– Nem érzed ezt igazságtalannak? Azt, hogy lányként ilyen sorsod van?

			– Nem értelek – vont vállat.

			Némán összeszorítottam a szájamat, és nem erőltettem a témát. Számára kitörési lehetőség volt, és csak ezt látta, míg én mélyről jövő dühvel legszívesebben az egész társadalmi rendszert borítottam volna lángba. Inkább meghallgattam, ahogy a cirkuszi mutatványokról mesél.

			Amikor elkészültem, felvettem a női holmikat, és ő belebújt a gyógyítók ruhájába. Itt vár, amíg nem végzek.

			– Zárd be mögöttem az ajtót. Csak Roant engedd be. – Felhúztam a gyönyörű, hosszú fehér szaténkesztyűket, amik a könyököm fölé értek. A kék ruha vállrésze óvón hullt a karomra, minden bőrfelületet befedve.

			– Úgy lesz, ur… kisasszony.

			Felvettem a fátylat, és kisuhantam az éjszakába.

			Természetesen azonnal Ras karjába.

			– Rian úrfi fáradt, és egy időre lepihent – susogtam bájosan a fátyol mögül.

			Ám Ras elkapta a karom.

			– Ennyire ostobának festek? – sziszegte.

			– Parancsnok, kérlek! Ha így érsz egy hajadonhoz, az pletykára adhat okot – sóhajtottam, mint egy igazi grófkisasszony, akivel illetlenkednek egy kastélykertben a cselédek szeme láttára. – Delon gyógyító egy szóval sem mondta, hogy milyen öltözetben kell bálban lennem. Vagy kaptál utasítást róla?

			– Nem fogsz ebben a maskarában bemenni!

			– Maskarában? De hát ez a normális ruhám – jegyeztem meg elképedve. – Nagyon bátor vagy, hogy egy úrilány és az első báli szezon közé mersz állni. Nem akarlak fenyegetni, de a helyedben meggondolnám, hogy megéri-e a harcot. Nem vagyok hajlandó úgy háborúba menni, hogy életemben nem báloztam még!

			Ras rám bámult, aztán egyszerűen nevetésben tört ki. Zengő, mély hangja a cselédekig is eljutott, akik kíváncsian lestek minket.

			Sértődötten karba fontam a kezem.

			– Érzem, ahogy átjárt a reszketés – közölte a mágusparancsnok még mindig nevetve. – De jól van, legyen. Viszont ha felmegy a mágiaszinted, vagy bármilyen módon kiderül, hogy…

			– Tudom, jön a roston sütés – bólogattam.

			Legszívesebben puszit nyomtam volna az arcára.

			Azt hiszem, mégis kedvel. Csak ne akarna elvi alapon megölni.

			 

			* * *

			 

			Roan már figyelhette, hogy mikor érek vissza, mert ahogy beléptem a kastélyba, máris előttem termett. Lekezelőn megemelte a szemöldökét, mire Ras arca megrándult, de közrendűként nem tehetett mást, ingerülten messzebb ballagott. Az öcsém most épp vérbeli, tenyérbemászó főnemest játszott. 

			– Baj van, Kartal nem akar felkérni téged. Azt hiszem, feldühítettem – suttogta Roan a bálterem szélén, ahogy a falhoz húzódtunk a táncolók elől.

			– Ó, ne már! Mit mondtál neki?

			– Mondtam, hogy Rian lepihent, és javasoltam, táncoljon a mi kis Rianna húgunkkal. És hogy te nem lennél bánatos, ha esetleg közelebbi kapcsolat is szövődne.

			– Tessék?! – Megfordult körülöttem a világ. – A Földanyára! Nem egy ló vagyok, akit kínálgatni kell!

			– Sajnálom, tesó. A férfiak csak előttetek udvariasak, de igazából így beszélnek az eladó hajadonokról – suttogta szégyenkezve Roan.

			– És mit mondott?

			– Kartal úgy nézett rám, mint… nem is tudom… egy pondróra. Majd közölte, hogy soha, és dühösen otthagyott.

			Beharaptam az alsó ajkamat.

			Rosszulesett. Ha az ember kedvel valakit, egy táncot igazán járhatna annak húgával, nem? Ennyit megtehetne…

			Roan belém karolt, és odasétáltunk a nyüzsgő báltermen keresztül Finona és a lányok csapatához. Az izgatott, pirulós kacagások mind Lidércnek szóltak, aki a lánycsapat közepén épp valami anekdotát fejezett be.

			Jól érzi magát. Nélkülem. Úgy, hogy ma egy lányt el kell jegyeznie…

			Összeszorítottam a szájamat a fátyol mögött, ám elkaphatta a szemem villanását, mert lekezelően felhúzta a szemöldökét.

			– Á, megjött a Szépvölgyiek szeme fénye! Hogy szolgál ma a kedves egészséged? Látom, a két bátyád, mint mindig, most is… óvón félt.

			Biztos voltam benne, hogy sokkal gúnyosabban szerette volna befejezni a mondatot.

			– Kiválóan, köszönöm. Aki talpig férfi, az mindig védi a gyengéket – csúszott ki a számon.

			Ó, nem vagyok észnél! Azonnal célzásnak vette Roanra és a latrinás helyzetre.

			– Úgy véled, hogy én nem védem? – sziszegte Lidérc. – Bátor kis hölgy vagy, hogy ezt a saját estélyemen a szememre veted!

			– Ki merne ilyet tenni? – kérdeztem, és próbáltam bájosan, de inkább ingerültnek érződött. 

			– Szabad? – hadarta az öcsém, majd derékon ragadott, és gyors lépésekkel a táncolók közé vitt.

			Én is tudtam, hogy ostoba vagyok, de annyira felbőszített, hogy láttam más lányokkal nevetgélni, hogy nem bírtam fékezni magamat. A legrosszabb, hogy ugyanúgy működött köztünk az izzás és a kötekedő kedv, mint máskor, csak egy herceg és egy nemesi hölgy között ez most borzalmas modortalanságnak tűnt.

			– Rianna, meg kell nyugodnod…

			Az öcsém mindig is értett hozzám. Most sem kezdett veszekedni, tudta, a kitörés szélén állok, és ebből sírás vagy dühöngés lesz, sok szélfúvással, és mi egyiket sem engedhettük meg egy császári bál közepén.

			Kecsesen suhantunk a táncparketten. Mindig is egymás partnerei voltunk, egész életünkben. Kis, bezárt világunkban nagy öröm volt, ha apa leült egy hangszer elé, és elmélyülten, csak úgy, saját örömére játszott. Mi a másik teremben ilyenkor „báloztunk”. Roan volt a dicső herceg, én pedig hol a szipoly, a gonosz szörny, akit táncával foglyul kellett ejtenie, hol a megvédendő hercegkisasszony, akit épp elcsábít, de bármit is játszottunk, a mozgásunk már évek óta összehangolódott.

			Ahogy a gyönyörűséges báli ruhában suhantam, észrevettem, hogy mennyien néznek minket. Idegenek, kecsesek, furcsák voltunk, nem idevalók, Roan okos homloka és lágy, de mégis férfias szépsége az ősi nemesek varázsát adta, míg az én rejtőző arcom és varázslatos ruhám titkokat súgott.

			– Talán utolsó alkalommal táncolunk – szólalt meg hirtelen az öcsém.

			Magához szorított, és olyan szenvedéllyel forgatott, hogy tudtam, búcsúzik. Ki fogja játszani Delont és a sereget.

			– Nem jössz velem, ugye? – sóhajtottam.

			– Az én harcom itt van, Ria. Ki kell végre lépnem az árnyékodból.

			Értetlenül pillantottam rá.

			Megforgatott, és suhantunk tovább. Csak nagyjából követtük a táncolók mozgását, de nem adtuk át egymást új partnernek, ahogy illett volna, hanem összekapaszkodva, hatalmas szeretettel egymást néztük. Hiába éltünk hónapok óta külön, Roan mégis a részem volt, és én az ő része. A világunkba nem fért el senki más.

			– A Gyilkos-völgy nélküled újra vad, és ölni kezdett. Nem mondtam, Ria, hogy ne aggasszon, de már ősszel voltak jelek. Delon két mágust küldött nyomozni utánunk, és az egyiket elkapta az erdő. A telet átvészeltük eddig, mert ilyenkor gyengébb a természet, de már kezd ébredni.

			– Ez hogy lehet? – néztem rá rémülten. Aztán elgondolkoztam. – Téged sem bántott kiskorunk óta!

			– De igen. Anya halála után számtalanszor próbált megölni. Akkor voltam biztonságban, amikor a közelben voltál, csak akkor nem kúsztak felém alattomban gyökerek. Azt hitted, nem akarok segíteni a birtokon, és kitalálok dolgokat, de nekem csak a kastély volt biztonságos, és annak sem minden része. Most még tél van, de tavasszal megkezdődik az iszonyat. Meg kell védenem az embereket.

			– A Földanyára… – suttogtam. Megszorítottam Roan kezét.

			– Ez már az én harcom, ahogy a baba is. A királyné kis szipolya nem éli túl, ha nem segítek. Menj, és vívd meg értünk a háborút! Bármi történik ma éjjel, Kartal bárkit választ, egyikünknek sem a szerelem a legfontosabb dolga. Súlyosabb a helyzetünk.

			– Hogyan menthetné meg a világot az, aki nem szeret? – kérdeztem szomorúan.

			– Ó, Ria! – suttogta Roan, és megpuszilta a kezemet.

			Szárnyaltunk egymás karján, olyan szépen, mint a régi balladákban. Ez a pillanat a miénk volt, a testvéri szeretet ősi ölelése, a gyerekkor utolsó közös mozdulata, és ahogy Roan tenyere a derekamra simult, arra emlékeztem, ahogy maszatos kis kezek fogták a szoknyámat, rettegő arc bújt mögém ezerszer odahaza. Ám a velem táncoló fiú már férfivá ért, és én, a nővéri hatalom, ideje, hogy elengedjem. Ideje, hogy higgyek benne, útjára küldjem, még akkor is, ha talán sohasem láthatjuk egymást többé.

			A zene véget ért, a muzsikusok szusszantak egy kicsit, ittak a kupákból.

			Csak most néztünk körbe. Ezernyi pillantás övezett minket. Voltak mosolygó szemek, voltak megbotránkozó tekintetek. Rengeteg suttogás, összehajlás, felénk mutogatás.

			Roan belém karolt, és visszavezetett a társasághoz. Szemével már az ő Finonáját kereste, akkor is, ha a lány hamarosan más gyűrűjét viseli az ujján. A szerelem akkor is szerelem, ha reménytelen.

			Lidérc most is ott állt, lányokkal körbevéve. Olyan feszültnek és dühösnek tűnt, mint aki legszívesebben máshol lenne, valami olyan helyen, ahol öklök csattannak, és véres orrú gazfickókkal feltörölheti a padlót.

			Egy pillanatra megdobbant a szívem. Hátha miattam, hátha a túl bensőséges táncunk miatt…

			Ám Finona is épp akkor tért vissza. Úgy kacagott Delon karján, mintha élete legmulatságosabb történetét hallotta volna. Ragyogott az arca.

			Belesajdult a szívem.

			– Kartal herceg – léptem oda Lidérchez, mielőtt Finona és Delon odaérne. Elegánsan bókoltam. – Bocsáss meg, hogy nem teljesen illendő módon viselkedtem.

			Lidérc ellenségesen biccentett.

			Szelíden és alázatosan folytattam:

			– Tudom, nem ismerjük egymást, de Rian bátyám rengeteget mesélt rólad. Szinte már…

			– …a családba tartozónak érzel? – kérdezte gúnyosan Lidérc. – Ezt akartad mondani, kedves Rianna?

			Elvörösödtem.

			– Én csak egy lány vagyok, aki szereti a bátyját – feleltem hűvösen.

			Miért nem érti? Ha „Rian” fontos neki, úgy tud vele lenni, ha elveszi Riannát. Ezt még az ő szemszögéből is értenie kéne. Akkor is, ha nem tudja, hogy a két személy egy és ugyanaz.

			– Valóban ritka kincs az ilyen leány, aki bármit megtesz a bátyjaiért – szólt közbe kedvesen duruzsolva Delon. Közben odaértek hozzánk Finonával. A bosszús szemvillanásából tudtam, Delon rájött, hogy ruhát cseréltem. – Nehéz lehetett egy elzárt völgyben élni ennyi ideig. Csak testvérekkel körbevéve, bezártan…

			Az öcsém mágiaszintje megugrott, és szeme szinte szikrázott. Lidérc arca elsötétült, Finona jobbnak látta, ha bókol, és eltűnik a lányok koszorújában.

			Értetlenül összeráncoltam a szemöldökömet. Nem értettem, mi történik.

			– Miért nem kéred fel a bájos kis Riannát, Kartal herceg? – kérdezte csöpögő kedvességgel Delon. – Végre kiszabadult, és szórakozni szeretne.

			A remény… az a nyomorult remény csalókán meglegyintett.

			Még akkor is, ha tudtam, hogy Delon nem akar jót, egy pillanatra kihagyott a lélegzetem. Hátha Lidérc igent mond, hátha elmehetünk kettesben, és szót vált velem…

			Ám Lidérc mágiaszintje úgy megugrott, hogy húszlépésnyire körülöttünk minden mágus idenézett. Szinte lángolt a szeme a dühtől és a megvetéstől.

			– Soha nem fogok ehhez a nőhöz akár egy ujjal is hozzáérni.

			A megalázottságtól lángolt az arcom. Az öcsém elkapott, és azonnal átölelt, méghozzá úgy, hogy tett egy fél fordulatot, mintha tánclépés lenne. A mágiánk összemosódott, nem lehetett tudni, hogy az enyém villant fel.

			Vaskézzel csillapítottam az erőm. Nem fogok egy rohadt bálon, egy rohadt csavargó-herceg miatt lelepleződni, halált hozni mindenkire, akit szeretek! Ha már eddig életben maradtam, nem játszom el mindezt.

			Ám azt sem tűröm, hogy valaki így beszéljen velem. Kijöttem a forgásból, és eltoltam az öcsémet.

			– Megtudhatom, Kartal herceg, hogy milyen problémája támadt szerény személyemmel? – kérdeztem bájos hangon, mosolyogva, de hűvös tekintettel.

			Láttam, a lányok elsápadnak, egyedül Finona kapja fel a fejét, meglepve, elismerően. Ras nem messze elkomorodik, Delon felvonja a szemöldökét, az öcsém meg kétségbeesetten nyúl a ruhám ujja után.

			Lidérc nem volt rest, azonnal megszegte az illemet, és őszintén szemembe mondta a vádját:

			– Már elterjedt, milyen bizalmasan mentél az egyik bátyáddal egy gyümölcsoltó szobába. Nem hittem el, de lám, most milyen intimen táncolsz a másikkal!

			– Intimen? – visszhangoztam értetlenül.

			– Kérlek, ne – suttogta rémülten az öcsém, tartva tőle, hogy tombolni kezdek.

			Lidércre meredtem. Én és Roan olyan kapcsolatban?

			Kitört belőlem a kacagás. Úgy nevettem, hogy az arcom kimelegedett, és a könnyem is kicsordult.

			Lidérc féltékeny volt.

			Ó, de vajon kire? A gyógyítójára? Vagy meglódult a fantáziája? Mégis milyen pikáns dolgokat képzelt, vajon miket csinálhatunk „hárman” a kastélyunk félhomályában?

			– Hogy merészelsz kinevetni? – lépett közelebb fenyegetően.

			Ezt az arcát nem ismerték a lányok, és mint apró madarak, rémülten húzták össze magukat. Ezt a vad, őszinte, nyers erőt, ami sugárzott belőle, még az öcsém sem viselte el, ösztönösen hátrahőkölt. Míg meglepő módon Delon és Ras aggódva előrébb lépett, hogy engem védjenek, vagy talán hogy ne lepleződjek le.

			Ám én már ismertem Lidércet, és a mágiámat is kézben tudtam tartani.

			– Bocsáss meg, herceg, azt hittem, hogy a messze földön híres forró-parti humorod csillogását láthattam – fuvoláztam kedvesen. Annyira szelíden és alázatosan, hogy az felért egy sértéssel.

			Lidérc összeszorította a fogát, a mágiája felszökött.

			– Illetlen ez a jelenet. Hagyd, Kartal! Csak egy bajba jutott szűz – legyintett Delon. Majd egy vérbeli nőcsábász mosolyával hozzátette: – Persze, ezen segíthetünk ma éjjel. Az egyik fogalmon mindenképp.

			Mint akit megcsíptek, úgy rezzentem össze. Mégis min akar „segíteni”? A bajbajutottságon vagy a szüzességemen?!

			Lidérc gúnyos, féloldalas mosolya felvillant.

			– Ó, a mai éj különleges. Miért nem táncoltok egyet? – kérdezte pont olyan fuvolázóan kedvesen, mint ahogy én is beszéltem az előbb.

			Mire felocsúdtam, és jól nevelt úrilányként elájulhattam volna, Delon egyszerűen derékon ragadott, és magával hurcolt a táncolók közé.

			Lidérc, te nyomorult csatornaszökevény!

			Delon gyógyító vasmarokkal tartott, miközben besodródtunk a táncolók közé. Annyira tisztelték vagy félték, hogy a közelünkből elrebbentek a párok.

			Magához húzott, és a fülembe lehelt. Megcsapott a szájának kellemes szőlőillata.

			– Kicsi bogaram… én kicsi, eltaposható bogaram… Mégis hogy a kénköves mennykőbe vetted rá Rast, hogy bálozhass? Megőrültetek?

			– Eressz el!

			– Épp megmentelek, drágaságom.

			Követtem a tekintetét, és azonnal kifutott az arcomból a vér. Lidérchez abban a pillanatban ért oda maga Őfelsége, Kilgram király.

			A lábam megroggyant.

			– A hangos kacagásod csalta ide – suttogta Delon, és hatalmas lendülettel suhant a tánctéren, minél messzebb a királyi családtól. – Bolond vagy, te leány, ha azt hiszed, mindenki vak.

			Nem feleltem, csak rémülten kapaszkodtam a karjába.

			– Szerencséd, hogy befektetésként kezellek. Őfelsége sosem bírta a testes, nehéz aszúborokat. Előrelátóan koccintottam vele párat. Bizonyára azt hiszi, hogy rosszul hallotta ezt a csengést és ezt a hangszínt.

			– Köszönöm – suttogtam. A gyomrom görcsben volt, iszonyú felelőtlen voltam.

			– Megmondtam, ha kijutsz élve, a tanítványom leszel. Az enyém vagy, bogárka.

			Szinte lábam sem érte a földet, olyan lendülettel szárnyalt velem. Biztos, erős kézzel tartotta a derekamat, és a testéből áradó kellemes szőlőillat is elbolondított volna, ha nem emlékeztetem magam rá, hogy egy igazi szörnyeteg, aki szemrebbenés nélkül az életünkre tört.

			A tánc végén megpróbáltam kifeszíteni magam az izmos karok közül, de nem engedett el, hanem erősen tartott, és úgy hajolt megint oda, mintha csak udvarolna nekem:

			– Te és a szélhámos családod… Mondd, hogy nem abban mesterkedtek, hogy Kartal eljegyezzen!

			Összepréseltem az ajkaim, és nem feleltem. Úgy dulakodtunk, hogy szinte észrevétlen volt.

			A zene újra felcsendült, a lantosok és a fúvósok vidám táncba kezdtek.

			Delon újra gyors, kecses lépésekkel bevitt az emberek sűrűjébe. Az egész táncot végigtáncoltuk, és megint csak a röpke szünetben súgta oda, miközben irigykedő pillantásokat vetettek ránk a körülöttünk lévő nők:

			– Tudod, miben végződik az eljegyzés? Mi lesz ma éjjel?

			Olyan szenvedélyesen és jókedvvel kérdezte, mintha udvarolna, mintha én lennék minden álma, és a női bájaim teljesen megrészegítenék.

			Lidércnek ma éjjel…

			Az arcom kigyúlt. Ó, Földanya! El kell hálnia az éjt, hogy ha meghal, legyen esély az utódra.

			Újabb tánc jött, és Delon most is könnyed léptekkel, szenvedélyesen vezetett. Az arcom égett közben, mintha illetlen bókokat mondott volna. Pedig meg sem szólalt, hagyott gondolkozni.

			Szeretkezni Lidérccel? Vajon mit tenne, ha intim pillanatban fellobbanna a mágiám?

			Megölne? Vagy beteljesedhetne ez a kínzó vágy, ami mindkettőnket emészt?

			Újabb szünet jött a zenében, és Delon kedves, vonzó mosolya soha ilyen szépen nem csillant.

			– Azt is tudod, kis tanítványom, hogyan zajlik egy ilyen hercegi éj? Hogyan zajlott Szol hercegnél vagy Erdonnál, mielőtt hadba mentek?

			– Tessék? – értetlenül meredtem rá.

			– Ó, csak nem hiányos otthon a könyvtár? Ismered a fogalmat, hogy gyertyát tartani?

			Kifutott az arcomból a vér.

			Ismertem. Amikor négy fő áll az ágy négy oldalán, és ellenőrzi a nászéjt.

			Delon jókedvűen nevetett a nyomorúságomon, majd vidáman táncba vitt újra.

			 

			* * *

			 

			Nagy sokára jöttem rá, hogy Delon szándékosan merített ki ennyire. Még nem nyertem vissza az erőmet, és a testmozgástól a kimerültség és a szédülés hullámokban tört rám.

			A tánc végén Delon visszavezetett a társasághoz. A király már távozott, és csak a lányok csiviteltek izgatottan. Mielőtt odaértünk volna, még ki bírtam préselni magamból a vérszegény, szomorú kérdést:

			– Lidérc tud erről?

			– Persze hogy tud. Nehéz lenne a részvétele nélkül megtartani a nászéjt. Szolt és Erdont jobban zavarta annak idején, de ő csak vállat vont. Látszik, hogy öt évet élt a Forró-partokon.

			Az utolsó reményem is összetört.

			Ahogy odaértünk, néztem a vidáman nevetgélő csapatot. Az öcsém nem volt közöttük, bizonyára Őfelsége jelenlétét jobbnak látta elkerülni. Ám pont azért, mert Roan nem volt zavaró elemként jelen Finona és Lidérc közelében, Fini sokkal felszabadultabban viselkedett. Nem csak kacérság volt ez, inkább valami cinkos, közös összetartozás. Lidérc is élénken és jókedvűen pillantott rá.

			Mintha jeges vizet locsoltak volna az arcomba, úgy józanított ki a látvány.

			Lidérc és Finona pillantásaiba, apró, titkos mosolyaiba izgatottság vegyült. A torkom összeszorult, hatalmasat nyeltem.

			– Ó, igen, mindketten várják már az éjt. Hát nem édesek? – lehelte a fülembe Delon. – Kartalnak csak egy kikötése volt. A gyertyát tartó gyógyítók között ne legyen ott az ő kedvenc, aranyszőke újonca.

			A lábam megroggyant, ahogy a lelkem alól is kicsúszott a talaj. Delon számított rá, és erős karjával megtartott.

			A hangjából eltűnt a gúny, eltűnt a játékosság, és olyan komor volt, mint a fagyos északi éjszakák.

			– Háborúba megyünk, bogaram. Bálozz, ha akarsz, élvezd az utolsó estét, tőlem szeretkezhetsz egy mágiátlan fickóval is, ha nem derül ki, hogy ki vagy. Ez az éj jelentéktelen a nagy egészhez képest. Olyan ellenség vár, amely erősebb, okosabb. Amely elsöpörheti ezeket az embereket, az apádat, a völgyedet, az egész világunkat. A jövő a tét.

			A szemébe néztem, és megláttam a kétségbeesést. Képtelen voltam megszólalni, csak bólintottam.

			Igaza volt. Mit számít Lidérc szeretkezése? És mit számít egy összetört szív, egy vérző mellkas, egy kiszakadó, néma, fájdalmas üvöltés? A nagy egészhez képest mennyire kicsi és kevés…

			Mindössze csak az én szívem, az én néma, hangtalan sírásom…

			Delon újra felöltötte magára a vidámság maszkját, ezt a hamis, mindent elfedő maszkot, és nyugodt léptekkel visszavezetett a csacsogó lánygyűrű mellé.

			– Á, milyen csendes valaki – gúnyolódott vidáman Lidérc. – Csak nem be lett törve a kicsike? Megtanultad végre a jó modort, Szépvölgyi Rianna?

			Nem feleltem a kötekedésre. Bámultam okos homlokát, büszke szemét, őszinte arcát.

			Nem kedvelt, látszott rajta.

			Ha nőként találkozik velem, és nem harcostársként, sosem engedett volna közel, nem szagol bele a körteillatomba, nem fogja meg a kezem, nem hever mellém az ágyra, nem ér össze a térdünk a hideg padláson. Talán csak a mágiánk tette, hogy kialakult egy szenvedélyes kapcsolat, a természet vak ereje, a Földanya és a Tűzisten vonzása. Ám csak az én szívem rendült bele.

			Ha igazán szeretne, soha nem jutna eszébe mással hálni.

			– Rianna? – kérdezte zavartan Finona, megtörve a beállt csendet.

			Komoran ránéztem, mire kifutott a vér az arcából.

			Rájöttem, tudja a titkaim. Rájött, hogy szipoly vagyok, és ha valaki, hát ő észrevette, hogy szeretem Lidércet. Azt is tudja, hogy a szipolyok a legendák szerint nem tűrték, hogy a párjaikat elcsábítsák.

			Nyelt egyet, és szomorúan megrezzent a legyezője, amit még én készítettem neki. „Sors.” Mintha ezt üzente volna a fémszálas, gyönyörű legyező.

			Ugyanazon férfiért küzdöttünk, ám ő nem szerelmet akart, hanem hatalmat, hogy ne bánthassák. Azt tette, amire nevelték, a végsőkig küzdött az előnyökért.

			Ebben a pillanatban a maga nyers valóságában láttam a világot. Mintha egy csapásra felnőttem volna, és a balladák szétszakadt fátylán át a kemény érdek világába láttam volna bele. Fini elvette, amit akart. És tudta, én visszavehetném tőle, mert erősebb vagyok.

			Várta, hogy ezt tegyem, az ő élete, neveltetése szerint ez volt a logikus lépés.

			Ám én nemcsak szörny voltam a számára, hanem a mesék Szipije, a csodálatos lány, az ő hőse. A jó, az igaz, a bátor.

			Mit tehet az ember, ha az ellensége példaképe?

			Az egészben volt valami keserűen ironikus.

			Ahogy abban is, hogy Lidérc meg van győződve róla, mindezt kettőnkért teszi, a napszőke gyógyítófiúért, akit kedvel. Hiszen egy engedelmes, félrenéző menyasszonyt választ.

			Többé nem voltak szavaim. Már csak a zsongó szédülésem maradt. Ujjam közé fogtam a csoda szép, kék ruhát, és kecsesen bókoltam. Egy igazi úrhölgynek van tartása, és nem zuhan össze a szíve súlya alatt.

			– Herceg, sajnos a tánc nagyon kimerített. Minden jót kívánok az úthoz… és az élethez.

			Lidérc kissé félrebillentette a fejét, látszott, felfigyelt a hangsúlyra, ám végül csak távolságtartón ennyit mondott:

			– Köszönöm. – Majd visszafordult a hölgyekhez.

			Delon elgondolkozva pillantott rám, míg Finona szemében megrendülést láttam.

			Kecses mozdulattal a távolban figyelő Ras felé nyújtottam a kezem. A parancsnok megértette, és hozzám sietett. Belekaroltam, és csendesen távoztam.

			A valóság kegyetlen módon zúzta össze a szívemet, és az megtaposva ott maradt a táncteremben.

			 

			* * *

			 

			Ras nem szólalt meg, ahogy átkísért a báltermen, hallgatott a kastélykertben az átöltözésünket várva, és akkor sem beszélt, amikor – immáron a gyógyítók ruhájában – azt mondtam, térjünk vissza a Néma várba.

			Roan utánam jött, hogy a báli ruhás Nimát biztonságban kivigye a nemeseknek fenntartott kertrészből, át a külső kastélykert közrendű mulatozóihoz, ahol visszakaphatja a saját öltözetét.

			– Nem bírok visszamenni. Búcsúzz el a nevemben apától! – mondtam az öcsémnek elcsukló hangon.

			– Annyira sajnálom, Ria – suttogta Roan, és átölelt. Csak nagyon halkan tette hozzá, hogy Ras ne hallja. – Maradj élve, és gyere vissza a háborúból! Szeretlek, tesó!

			– Én is szeretlek – suttogtam.

			Kibontakoztam az öleléséből, és az éberen figyelő mágusparancsnokkal tartottam.

			Az ő lován mentünk vissza. Maga elé vett, és csak miután kiértünk a város ünnepi forgatagából, és betértünk a Néma vár felé vezető sötét erdei útra, akkor szólalt meg:

			– Sajnálom, kölyök.

			Csak erre szakadt fel belőlem a zokogás. Eddig tudtam tartani magam, eddig tudtam kemény férfi lenni. De annyira, olyan mélyen fájt ez az éj. Csorogtak a könnyeim, és zihálva kapkodtam a levegőt, úgy éreztem, a szívem szakad ki.

			Egyedül voltunk az úton a fekete árnyakkal teli éjszakában. Odafönt a felhős ég tompa szürkeségéből lecsapott a jeges szelem, és aggódva körbefújt, körbeölelt minket.

			Ras lassan poroszkált a lóval, a kantárt tartó keze hozzám ért. Aztán már nemcsak hozzám ért, hanem óvatosan átölelt. Képtelen voltam abbahagyni a sírást. Nekidőltem a hátammal a meleg mellkasának, belesimulva a vigasztalásba.

			Így tértünk vissza a Néma várba.

			Mire odaértünk, elapadtak a könnyeim, a hűvös kora tavaszi éjszaka rászárította az arcomra a sós vízcseppeket.

		

	
		
			4. fejezet 
Az utazás

			Az éjszaka hosszú volt, de már nem sírtam, csak bámultam a sötétséget. A Gyógyítók Tornyában a kis szobámban feküdtem, míg Ras odakint, az ajtóm előtt pihent le. Hol elnyomott az álom, és kimerülten egy feneketlen katlanba zuhantam, hol pedig felriadtam, és Lidércre gondoltam. A szívem úgy hűlt ki, ahogy a szoba hajnalra.

			Nincs jogom dühösnek lenni Lidércre, ésszel tudtam. Ám mégis valami haragos, keserűséggel kevert fájdalmat éreztem.

			Ras kora reggel kiparancsolt az ágyból, és lementünk a várudvarra. Közölte, hogy nem tud egyszerre őrizni és dolgozni, így leszek kedves írnokként besegíteni. A kezembe nyomott egy sűrűn teleírt palatáblát és egy palavesszőt.

			A várudvar és a kinti hatalmas tisztás tele volt lovakkal, szekerekkel, nyüzsgő árusokkal, zajongó, búcsúzkodó rokonokkal. Hidegtől kipirult arcú gyerekek szaladgáltak a hadba induló katonák körül, asszonyok sírtak, veszekedtek, ölelgették a hadba menő férfiakat. Az árusok hangja behallatszott kintről, ahogy kurjongatva kínálták a vastag csizmákat, viasszal impregnált köpönyegeket.

			Ijesztő volt ez a hatalmas nyüzsgés. A háború ezzel vált valósággá, a lócitrom illatával és Amron kapitány üvöltéseivel.

			A sereg ünnepélyes kilovaglása délre volt tervezve, ám Amron kapitány és Ras parancsnok már előtte elindították az ellátmányt. A társzekereket sokféle dologgal pakoltatták meg. Megszámoltuk az igétlen katonáknak szánt kardokat, íjakat, buzogányokat és más fegyvereket, és kipipáltam a palatáblán, ha minden megvolt. Sót, mézet, fűszereket is vittünk, de akadt sátoranyag, füstölt hús, búza és rengeteg más termény is.

			– Azt hittem, a sereget az északi grófságok etetik.

			– Ez csak a helyi katonai adó – legyintett Ras. – Csepp a tengerben. A vonulás közben még rengeteg társzekér csatlakozik, ahogy megszállunk a különböző birtokosoknál. De azt már nem fogod látni. A sereg két részből áll, az igétlen gyalogságból és lovasságból, akik az ellátmányt is kísérik, és a máguscsapatból. Mi a fő bolyban leszünk a herceg mellett, és megelőzzük az igétleneket.

			– Ennyire sietünk?

			– Igen. Nem lehet pontosan tudni, mikor válik szabaddá a hágó. Az északi helyőrség elbír az első támadással, de Erdon szeret időben ott lenni. Az út alatt a máguscsapatokat is összegyűjtjük. A hírvivők három napja elindultak. Mire egy területre odaérünk, már várniuk kell a helyi máguskatonáknak.

			Meglepődtem. Valamiért azt hittem, csak ennyi máguskatona van a seregben, amennyi a Néma várban, de ez nyilván bolond gondolat volt. Ezernyi kérdésem lett volna, de Ras máris újabb szekereket vizsgált. Harmatgyenge voltam, de hálásan loholtam mellette, a munka legalább elterelte a figyelmemet.

			A gyomrom egyre jobban sajgott arra gondolva, hogy hamarosan Lidércet is láthatom. Tudtam, hogy nincs jogom dühösnek lenni, sem kiábrándultnak, mert így működik a világ, de akkor is… A természet szenvedélyes szerelmére, ne így működjön!

			Ras mindenhol intézkedett, korholt, kérdezett. Rengeteget dolgoztunk, és testem-lelkem még mindig kimerült volt, nehezen tartottam a lépést.

			A bálról érkező nemesek késő délelőtt lovagoltak be álmosan, de vidáman. Próbáltam Ras mögé bújva láthatatlanná válni.

			– Erdon herceg és a testőrsége mindig a királytól indul, áthaladnak a feldíszített városon a palotaőrség kíséretében. Kartal is velük lesz – jegyezte meg Ras, megsejtve, mi zavar.

			Ian és Zaher közben leszállt a lóról, tisztelettel meghallgatták, mit mond Frellelon gyógyító. Megvárták, amíg a férfi elindul a torony felé, ám utána, mint a kerge csikók, nevetve odaszaladtak hozzánk.

			– Jól vagy, Roan? Vagy inkább Rian. Ó, de furcsa lesz így hívni! – nevetett Zaher, miközben a lábához tett egy hatalmas hátizsákot. – Még jó, hogy egyikőtök a gyógyítói ruhát viseli, így nem keverünk össze. Bár egymás mellett állva már jobban kitűnik a sok kis különbség.

			– Jól összezavartatok mindenkit! – Ian vállán is egy nagy, bőrből készült iszák volt.

			Akkor fogtam fel, hogy nekem egyáltalán nincs felszerelésem. Annyi minden történt, hogy eszembe sem jutott, hogy a kincstári köpeny nem lesz elég. Márpedig egy rendes háború vásárlással kezdődik.

			– Ajjaj! Segítsetek, miket kell vinni egy háborúba? – nyögtem. – Nincs semmilyen holmim.

			Ras parancsnok meghallotta, és úgy meredt rám, mintha két fejem nőtt volna.

			– Föl se merült benned, hogy… – kezdte döbbenten, ám megakadt, ahogy mögém nézett. – Azt az elkényeztetett úri mindenedet!

			Megfordultam, és megláttam, ahogy a gyönyörű, művészi kivitelű zöld hintónk befordul a várudvarra. Az emberek szájtátva nézték oldalán a faragásokat és az ízléses aranyozást, ilyen műremeket valószínűleg még soha nem láttak. Négy kecses bokájú, elegáns fekete paripa húzta a két otthoni lovunk helyett, de a hintó mögé egy zömök, mokány kis szürke ló is oda volt kötve. Nem szép, de erős, és talán kissé vadabb is, mert megvetően prüszkölt, amikor valaki túl közel lépett hozzá.

			– Kimcse néne! – kiáltottam örömmel, ahogy a bakról, a kocsis mellől lekászálódott az én drága kulcsárnőm. Zaher kezébe nyomtam a palatáblát és a vesszőt, majd szaladtam az idős dajkám ölelésébe.

			Kimcse néne boldogan megszorongatott, nem törődve azzal, hogy anyámasszony katonájának tűnhetek ezzel, majd a körülöttem gúnyosan felnevető katonáknak odavágott pár szitokszót.

			A kocsis közben kinyitotta a hintó ajtaját. Legnagyobb megdöbbenésemre apám szállt ki, méghozzá annyira méltóságteljesen, hogy Amron kapitány mindent félbehagyott, és odasietett hozzá.

			Apám persze ordítva próbált beszélgetni és megszabadulni tőle, de a féllábú, harcedzett Amron kapitányt ez nem hozta zavarba, egyszerűen kieresztette dübörgő hangját, így az egész vár megtudta, hogy mennyire örül az apám látogatásának, és hogy a fiai istenverte sorscsapások, és különben is hol van a másik példány.

			Apám szeme felcsillant a nagyfokú udvariatlanságra, és innentől kezdve élvezettel ordibáltak egymással. Apám elárulta, hogy Roan itthon marad, a király engedélyezte, de úgyse lenne hasznos a harcmezőn, a furulyához jobban ért, mint a csatához. Látszott, ők ketten boldogan egymásra találtak, és jól kibeszélték a mai fiatalok alacsony háborús hajlandóságát és a romlásba menő nemzedékünket.

			– Varrtam neked bélelt alsót, meg kesztyűt is a finom ujjaidra – suttogta közben aggódva, hatalmas szeretettel Kimcse. – Bolond gyerek, mit keresel te a harcmezőn? Hej, megmondta jó anyád, hogy nem rá ütöttél. Olyan vagy, mint a nagyanyád, sose fért a bőrébe…

			Olyan vagyok, mint Jella nagyi? Az áldott, bátor gyopárlány?

			Megdobbant a szívem erre a mondatra. Kimcse néne a legnagyobb ajándékot adta nekem az útra. Valahogy felszabadult a szívem, elmúlt az a halk, nyomasztó érzés, ami az egész készülődés alatt fogva tartott.

			Közben apám és a kapitány is befejezte a fiatalok szapulását. Apám ordítva tudatta velem:

			– Ne feledd, fiam, ősi nemesi család sarja vagy! Nem tűröm, hogy a magodat bárhová szórd! Nincs gyümölcsoltás meg parasztlányok hajkurászása! Egy Szépvölgyi csak különleges ágyásokat borít virágba.

			Mélyvörösre pirultam, noha nem terveztem lányokkal hálni. A katonák röhögtek, és tudtam, a kínos eset elterjed majd az egész seregben. Apám, a maga bölcs előrelátásával, előre megszabadított pár veszélyes helyzettől.

			Amron kapitány öblösen nevetett, majd nem túl udvariasan kimentette magát, hogy folytassa a dolgát. Magához intette Rast, aki erre összeráncolta a homlokát, de végül nem szólt, hanem egy szúrós pillantással üzente, hogy a közelben marad, és el ne merjek szökni.

			Atyám közelebb intett, és szeretettel megszorította a vállamat. Nagy hangon megintett, hogy csatában rendesen viselkedjek, majd miután látta, kevesebben figyelnek már ránk, odavitt a szürke lóhoz.

			– Erős és vad jószág, neked való. Bírni fogja a hegyeket – szólt oda halkan.

			– Köszönöm, ez gyönyörű! Honnan van a többi ló? – kérdeztem kíváncsian. Ezeket nem otthonról hoztuk, és nem álltunk olyan jól, hogy ilyen paripákat vegyünk.

			– Az öcséd kapta azért, nehogy megkérje az egyik Aranyhomoki hajadont. Őfelsége örült volna a családok egyesítésének, nos, Aranyhomoki Tor már kevésbé.

			Elnyomtam a nevetést. Ó, Roan! Sokra viszed még a palotai intrikákban…

			Apa intett, hogy szálljak be a hintóba. Amikor beültem, megmutatta a bársonypadra tett tömött nyeregtáskát. Különleges tervezés volt, látszott, hogy apa minden helyet kihasznált. Kaptam két megtömött iszákot is.

			– Nem utazóládát kapsz, mert azt nehezen emelnéd. Ezekben a mindennapi használati holmik vannak.

			Odahúzta a nagyobb, hosszúkás iszákot.

			– Ez egy tábori ágy.

			– Egy mi?

			– Ágy. Nem tudjuk, mi vár rád. A férfi mágusok hőháztartása jobb, de szeretném, ha nem fáznál.

			Kezembe nyomott egy tervrajzot, és elmagyarázta az új találmányát. A kétarasznyi, vékony fémrudakat egymásba lehetett csúsztatni, és egy feszes ponyvát rátéve lett egy tábori ágyam. Alá be tudok tenni melegített köveket. Szemem sem rebbent, biztos voltam benne, hogy az ottani várban elég ágy van. Apám néha túlzottan feltaláló volt.

			– Ez nagyszerű, köszönöm! Apa, mi lett a szótárral? El tudom vinni, ami kész belőle?

			Rám mosolygott, és benyúlt a hintó ülése alá. A viaszosvászonba bugyolált könyvecske láttán megdobbant a szívem.

			– Az öcséddel elkészítettük a végét.

			A kezembe nyomta, ám meg sem tudtam nézni, mert hirtelen átölelt. Soha nem volt az az ölelgetős fajta, és éreztem, hogy nehezen tartja vissza a felindultságát.

			– Apa, minden rendben lesz. Nem szabadulsz meg tőlem ilyen könnyen – suttogtam. Szenvedélyesen visszaöleltem.

			Sokáig tartottuk így egymást. Jólesett a keze melege, az őszinte szeretete. Nem tudtam többet mondani, biztatni, hogy túlélem, mert féltem, hazugságok csúsznának ki. Bármi vár, küzdeni fogok a sors ellen, ennyit ígérhettem. De hogy visszajövök-e… Ezt csak az istenek tudhatták, és ők jól őrizték a titkaikat.

			A hintó oldalán kopogtak.

			– Rian, itt vagy? – kérdezte türelmetlenül Ras. – Frellelon gyógyító látni akar.

			Apám szégyenlősen a fülembe suttogta, hogy szeret, majd intett, hogy rejtsem el a könyvet, és kinyitotta a hintó ajtaját.

			– Sajnálom, gróf úr, hogy megzavarom a búcsúzást. A gyógyítósegédeknek be kell pakolniuk a főzeteket és a gyógykenőcsöket. Ezekhez rajtuk kívül nem érhet más.

			Ras nem adott sok időt, hogy Kimcse néne segítségével kivegyem a holmimat, hanem megragadta a karomat, és elvezetett.

			Csak egy meleg búcsúpillantást vethettem az apámra, aki némán a szívére tette a kezét, majd elsodort a készülődés árja.

			Várt az út.

			 

			* * *

			 

			A kivonulás meglepő módon rendezetten történt. Látszott, hogy a régi katonák pontosan tudják, mit kell tenniük, mert pillanatok alatt megszűnt a káosz, és menetkészen elindultak.

			Elöl Amron kapitány és Ras parancsnok vezette a sort, mögötte Frellelon és Zaher lovagolt. Elvileg nemesként nekem is lovon kellett volna lennem, de sem a lovam nem volt elég elegáns ehhez, sem pedig én nem álltam a lábamon, így inkább a batárban maradtam.

			Zaherék után a Néma várból induló nemesek következtek lóháton, majd a gyógyítók hatalmas, zárt, gyógynövényillatú batárja, amiben Iannal mi ültünk. Minket a máguskatonák követtek lovon. Az újoncok is kaptak kincstári lovat, noha pár parasztlegény arcán látszott, hogy gyakorlatlan lovasként előre tartanak az úttól.

			Fola asszony mereven állt, mint mindig, de aggódva odabólintott nekem. A két cselédlány, Tina és Lina viszont könnyes szemmel integetett.

			Láttam, hogy apám hintója az erdei út mellett áll, és a zokogó Kimcse nénével nézik a távozásom. Nehéz szívvel intettem nekik a fekete batár ablakából. A holmimmal megpakolt szürke ló is nyerített egyet, odakötve a batár mögé. Olyan volt, mintha búcsúzna.

			A hosszú erdei útról kiérve megláttam a széles főutat, ami a városba vezetett. Az út két széle tele volt emberekkel, szalagokkal integettek, nevetve bámészkodtak, igazi népünnepély hangulatát keltette. Megálltunk, és egy ideig vártunk.

			Ian lelkesen nézelődött, szinte kiesett a batár ablakán, de engem zavart ez a nagy éljenzés. Olyan volt, mintha nem is értenék, mi a háború, mintha ez valami vidám, hősi ballada lenne, nem pedig a gyomorból felkúszó rettegés.

			Aztán megláttam Erdon herceget és a kíséretét büszkén lovagolni. Férfiak voltak, a szó nemes értelmében, és megértettem, hogy ez az éljenzés nem valami színjáték, hanem a hála, a bátorságuknak kimutatott hatalmas szeretet. Erdon és a nép valahogy összekapcsolódott, eggyé vált, ő volt a pajzsuk, a kardjuk, a hősük, és a herceg szinte itta ezt a szeretetet, mintha feltöltekezne meleggel, hogy túlélje a hófödte, kegyetlen hegyeket.

			Megpillantottam Lidércet is, aki jókedvűen poroszkált a lóval.

			A szívem belesajdult, és gyorsan visszahúzódtam a batár mélyébe, mielőtt meglátna.

			Beszűrődött, ahogy Amron kapitány dörgő hangon jó utat kíván a hercegeknek, majd megindult a batárunk, és az éljenzés közepette mi is besoroltunk a csapatba. Az emberek vidám hangja még egy ideig elkísért minket.

			– Jól vagy? – kérdezte Ian, miután a hideg miatt becsukta az ablaktáblát. – Mondták, rosszul lettél, azért nem voltál ott a menyasszonyi éjen.

			Mint akit gyomron rúgtak, olyan érzés volt a mondat.

			– Még elég gyenge vagyok. Milyen volt a…? – Nem bírtam kimondani.

			– Hű, hát nagyon furcsa! – Ian elvörösödött. – Zaher keze egy idő után elfáradt és megbillent, majdnem elejtette a hatalmas gyertyát. Delon rám parancsolt, hogy vegyem át a helyét.

			– Ilyen sokáig tartott?

			Szárazon nyeltem egyet. Miért kérdezek olyat, amire nem akarom tudni a választ? Máris megbántam, hogy kicsúszott a számon.

			Ian nem volt egy beszédes fajta, a kovácslegények ritkán azok. Ám annyira feszítette az élmény, hogy mint valami vízár, ami felzubog, úgy tört ki belőle a szó.

			Kiderült, hogy Abendon királyi gyógyítóé, Deloné, Frelleloné és – helyettem – a nemesi születésű Zaheré volt a kegy, hogy a gyertyát tarthatták a baldachinos ágy négy sarkán. Csak egy semmit nem takaró fehér tüll volt az ágy körül, szóval igen zavarba ejtő volt a meztelen Kartal, miközben a párnák között heverő hálóinges kisasszonyt…

			Nemcsak ők voltak a szobában, hanem a király is jelen kívánt lenni, így a kíséretével egy paraván mögül várta a fejleményeket. Ez annyira zavarta Kartalt, hogy végig be sem állt a szája, hanem viccelődött, és sértegetett mindenkit, de közben foglalkozott a leendő asszonykájával is, mert a hölgy mély torokhangon kuncogott.

			Kartal Zahernek beígérte, ha a kedvese bájait lesi, kinyomja a szemét, mire Zaher rémületében majdnem elejtette a gyertyát, felgyújtva az ágyat. Végül Iant parancsolták oda helyette, és ő fel sem mert nézni egészen addig, míg Kartal nem végzett, és a vércseppes keresztlepedőt át nem adta a királyi gyógyítónak.

			– Volt mágiakitörés? – kérdeztem rekedten.

			– Igen, volt. A király is emiatt volt bent, azt suttogták, nem bízott a bajkeverő fiában. De biztos, hogy magját ontotta, megremegett az ágy és alatta a padló is Kartal kitörő örömétől.

			Összeszorítottam a fogamat. Ha nem lettem volna ilyen kimerült, valószínűleg a mágiám is felvillan. Ian nem vette észre a nyomorúságomat, hanem csapongva mesélt még a báli élményeiről és a három hölgyről, aki a kegyeiben részesítette.

			A batár közben tempósan haladt.

			A belseje nem szokványos hintót mintázott, hanem hátul kellett beszállni, és két hosszú, fekete bőrrel bevont ülőpad volt benne kétoldalt, a menetiránnyal egy irányban. Az ülőpadok felhajtható tetejű ládák voltak, és oda pakoltuk a drágább gyógyfüveket, kenőcsöket, gyógyító italokat, így néha megzörrentek vagy megcsörrentek, ha hepehupássá vált a földút. Néhány kisebb, fekete és bordó párna tette kényelmessé az utazást, látszott, Delon szereti a kényelmet.

			Elhevertem az egyik ülőpadon, és a fejem alá gyűrtem egy párnát, úgy hallgattam Ian mesélését. Egy idő után le-lecsukódott a szemem, és csak szívtam magamba a sokféle gyógyfű kellemes illatát, ami olyan volt, mintha a természet ölelt volna át. Éreztem, ahogy húz a szomorú, kimerült álom.

			 

			* * *

			 

			Arra ébredtem, hogy áll a batár, és hideg huzat dermeszti az arcomat. Kintről cselédlányok vitája, egy kutya ugatása és sokféle beszédhang szűrődött be, bent pedig a lábam magasságában dühösen fújtatott egy macska.

			– Ha még egyszer megkarmolsz, a Tűzistenre mondom, kesztyű lesz belőled! – csattant Delon hangja.

			Felkönyököltem, és a batár végébe néztem. Az ajtó nyitva állt, de a vadmacska nem engedett be senkit. Odakint már szürkült az ég, látszott, hamarosan estébe fordul. A szívemben melegség támadt a cicát látva.

			– Na végre, hogy felkeltél! Gyere, vár a vacsora! A batárt mindig őrizni kell, sok az érték benne. Mort és Ian váltják majd egymást. Jobb lenne, ha ez a dög nem akadályozná az őrséget.

			Felültem, és megcirógattam a cicust, ami kivételesen megengedte, hogy egy pillanatra hozzáérjek, majd megvetően elsétált Delon mellett, és puhán leugrott a kocsiból. Jólesett, hogy a macska velem tartott, nem éreztem annyira elveszettnek magam.

			A többieket nem láttam, csak Mortot. Ő beszállt, és kedvesen rám mosolygott. Miközben felkászálódtam és kimentem, lágyan megcirógatta a kezemet. Megdöbbentem. Véletlen lett volna? Ám hiába pillantottam rá, nem nézett vissza.

			– Méltóztatsz ma még a társaságoddal megörvendeztetni minket? – érdeklődött hűvösen Delon.

			Kiszálltam. Egy kastély udvarán voltunk, az őrök ruháján a kék címer a Mélytavi ősi nemesi családé volt. Körülöttünk szolgák nyüzsögtek, kissé távolabbról sülő pecsenye sűrű illata érződött, egy vaddisznót forgatott nyárson egy legény. A tábortűz vidám, narancsos fénye beragyogta az udvart.

			– Mellettem maradsz, amíg át nem adlak Rasnak. Vigyázz a nyelvedre! Tucatnyi szem figyel, és túl közel még a királyi palota. Ősi nemes vagy, ne engedd magad belerángatni semmilyen politikai állásfoglalásba! Megértettél, kölyök?

			– Igen.

			– A következő napokban a Mélytaviak birtokán haladunk át. Ez most csak egy vadászkastély és egy kisebb lakoma. – Delon lehalkította a hangját. – De ne tévesszen meg! Nem viselkedhettek illetlenül Kartallal sem a vendéglátók, sem a sereg előtt. Ez már nem a Néma vár elzárt szobája.

			Kartal nevére fellobbant bennem a düh.

			– Nem fogok vele sehogy sem… viselkedni! Esetleg nem maradhatnék a batárban én is? Még mindig gyenge vagyok.

			– Ahonnan könnyen megszökhetsz? – Delon felvonta a szemöldökét.

			– Ahol nem találkozom Kartallal, és nem keverek bajt.

			– Maradhatsz. De csak összekötött, burkolt kézzel és szájpecekkel – felelte gúnyosan Delon.

			– Rendben – vágtam rá gondolkozás nélkül.

			Delon rám meredt. Egy darabig fürkészett, ám utána odaintette Rast, és súgott valamit a fülébe. Majd Morthoz fordult:

			– Reggelig a te felelősséged. Ha megszökik, vagy vele szöksz, olyat teszek veled, ami a legrosszabb rémálmaidban sem jutna eszedbe.

			– Kiirtasz a családommal együtt – bólintott engedelmesen Mort.

			– Dehogy! – intett elegánsan Delon. – Átvágom az ágyékodban az inakat, hogy soha többé ne tudj asszonnyal hálni. Majd levágom az ujjaidat, hogy többé ne legyen mágiád, de tőből, hogy dolgozni se tudj. Egy hosszú, nyomorúságos életet kapsz tőlem, ahol koldulásból élhetsz, és kutyaként beléd rúg mindenki.

			Mort arcából kifutott a vér. Széles válla közé húzta a fejét, és engedelmesen bólintott. Az biztos, hogy Delon kiválóan tudott fenyegetni.

			– Megegyeztünk, hogy a tanítványod vagyok – sóhajtottam. – Nem akarok szökni. Aludni szeretnék.

			Delon még egy mérlegelő pillantást vetett rám, majd bólintott, és szó nélkül elment.

			Rasnak nagy gyakorlata lehetett a foglyok kezelésében, mert előbb bezavart a batárba egy ágytállal, és közölte, most végezzem el a dolgom, mert pisilés ürügyén éjjel nem engednek ki. Utána a kezembe nyomott egy lepényt és egy kis vizezett bort. Megvárta, amíg elfogyasztom, végül levetette a csizmám, és közölte, feküdjek le. Elővett négy impregnált, vastag kesztyűt, ráhúzta a kezemre és a lábamra, nehogy a körmöket használni tudjam, majd megkötözött lent is, és fent is. Kaptam egy kispárnát a fejem alá, egy öklömnyi bőrlabdát szájpecekként, aminek a bőrszíját megkötötte a tarkómon, és egy takarót, amivel beborított. Mindezt úgy tudta megoldani, hogy az udvaron az égvilágon semmit nem vettek észre belőle.

			Mortot bezavarta, majd ránk csukta az ajtót.

			A szájpecek nagyon kényelmetlen volt, de a kötél, bár alaposan rögzítette a végtagjaim, nem zsibbasztotta el azonnal. Lehunytam a szemem, és próbáltam a kötelékek ellenére szundítani egy kicsit. Inkább ez, mint hogy Lidérccel legyek. Ezerszer ez.

			Nem sok idő telt el, megéreztem magamon Mort kezét. Kivette a szájpecket.

			– Ne! – nyögtem. – Mi lesz, ha Ras vagy Delon visszajön?

			– Sokszor voltam fogságban. Ne aggódj, akkor jönnek első ellenőrzésre, amikor nyugovóra térnének, majd egyszer pirkadat előtt – felelte halkan, nehogy kihallatszódjon.

			Zavartan bámultam rá a félhomályban.

			– Nem félsz tőlem?

			– Borzalmasabb volt, amikor fiúnak hittelek. Tudod, mennyire tartottam tőled? Nem értettem, miért álmodok annyit veled – vigyorgott Mort. – Örülök, hogy nem vagy férfi. Végre értelmet nyertek a dolgok.

			Akaratlanul is elmosolyodtam. A megkönnyebbült hangja valahogy bennem is feloldotta a feszültséget.

			– Sajnálom, hogy becsaptalak. Én is tartottam ám tőled, mert ösztönösen érezted a női mágiát.

			– Igen, már az első éjjelen is vonzottál. Hogy kerültél egyáltalán a seregbe?

			Annyira őszintén csillogott a szeme, hogy elkezdtem mesélni. Mort kényelembe helyezkedett, és elővett egy darab húst és bort. Miközben falatozott, jól szórakozott. Látszott, imádja a jó történeteket.

			Különös volt ez az elfogadás. Életemben először beszéltem magamról egy idegennek. Nem mondtam el mindent, sok dologban óvatos maradtam, de amit lehetett, azt megosztottam. Mort próbált halkan nevetni, nehogy kihallatszódjon.

			– Nem lehetett könnyű dolgod köztünk. Ne haragudj, hogy kiállhatatlan voltam.

			– Nem zavar, hogy szipoly vagyok?

			– Tíz éve kalandozom mindenhol Vulkántorokban, sok különös embert és számtalan furcsa dolgot láttam. Jártam börtönökben, szénégetőknél, de nemes asszonyok ágyaiban is. – Mort vállat vont. – Nem számít, az ember minek születik, csak az a fontos, hogy milyen szövetből szőtték a szívét.

			Zavarba jöttem az őszinte, szép szóra. Nem hittem volna, hogy az a Mort, aki hajdan elvette a pénzem, egyszer mellettem áll majd a legnehezebb időkben.

			– Ne értsd félre, vissza foglak tartani, ha szökni akarsz, mert Delonnal nem húzok ujjat. De minden másban melletted leszek. Elképeszt a bátorságod, örülök, hogy ott leszel velem a háborúban.

			Elpirultam a nyílt dicséretre.

			Mort is zavarban lehetett, mert könnyedén témát váltott, és elmesélte a báli kalandjait. Közben kicsit meglazította a köteleimet is, hogy kényelmesebben feküdjek.

			Éjszakába nyúlóan beszélgettünk, miközben egyre hűvösebb lett. Olyan oldalát ismertem meg, amit eddig nem is sejtettem.

			Egy ideig a nyelv alakú félsziget keleti oldalán dolgozott, nem messze a tengerparttól, egy igétlen hajósokból álló kereskedőcsaládnál. Mesélt a tengerben lévő hatalmas kiterjedésű hínáros részekről, a félelmetesen nagy polipokról és mélytengeri szörnyekről, amik azt a területet a sajátjukként védték, és megakadályozták a hajózást. Látott partra vetett, háznyi méretű állati tetemeket, amikor az állatok összecsaptak. Miattuk a hajósok csak a part mellett mertek halászni. Mort persze nem mehetett a víz közelébe, mert a tenger azonnal megtámadta. Egy utcával beljebb a családi házat őrizte, testőrként dolgozott.

			Szeretett ott élni, és volt egy lány, aki megdobogtatta a szívét. Feleségül akarta venni, a lába elé akarta tenni az egész világot. Csakhogy egyszer a szénaboglyában egy másik legény karjában látta. Aznap este összecsomagolt és elment, annyira fájt, hogy képtelen volt maradni. Azóta járta a világot, nyughatatlanul, és egy lányban sem bízva.

			Szerettem volna még kérdezni az életéről, de Mort inkább a háborúra terelte a témát. Őt is foglalkoztatta a helyzet. 

			Rengeteget tudott a tengerről. Szerinte a Tűzisten áldása volt a sziklás nyugati part. Járt arrafelé is, és a tenger alatt vulkánok lapultak az egész félsziget mentén. Ő maga is látott a távolban füstfelhőket. Mérgező füst lehetett, mert utána rengeteg elpusztult halat és madarat sodort partra a tenger. Időnként, ha kitört egy vulkán, szökőár is volt, ezért az ottaniak nem építkeztek közvetlenül a partra, csak feljebb, a hegyoldalba.

			Tudtam, hogy Vulkántorok kereskedelmi elszigeteltségét a földrajzi fekvése adja, ám eddig nem gondoltam bele, hogy ez mekkora hadászati előny. Mort mesélt a környékbeliek tapasztalatairól, a nyugati parton talált különös hajóroncsokról, amelyek valószínűleg a hójáróktól származtak. Az ellenség próbálkozott, de eddig szerencsére nem talált járható útvonalat. Egyedül az Északnyugati Átjárón, a félsziget bejáratánál tudtak támadni, de azt is magas hegylánc határolta.

			Azon tűnődtem, vajon a hójárók tudnak-e a déli partszakaszról, az egyetlen hajózható részről. Előbb-utóbb rá kell jönniük, hogy ha nagyobb ívben kerülnek, képesek elérni hozzánk…

			Újabb aggódnivalót adtam a listámhoz.

			Mort újra meghúzta a kötelékeket, és jól számított, mert nem sokkal később Ras benézett ellenőrizni.

			Amikor látta, hogy minden rendben, megnyugodva elment aludni.

			Mort is lefeküdt pihenni, de én ébren virrasztottam, az arcomat csípte az éjszakai hideg levegő. 

			Sóváran Lidércre és a nyúlszőr takaróra gondoltam. Amikor végre elszunnyadtam, a Földanya csarnokával álmodtam. Egyre jobban málladoztak az oszlopok, és a halál végtelen sötétsége végül bekebelezett mindent.

		

	
		
			5. fejezet 
A gyümölcsoltás

			A következő három nap békésen telt el.

			Éjszakára Ras megkötözött és Mort őrzött, míg nappal a batárban Frellelon megkezdte az oktatásunkat. Delon hol szunyókált, hol Erdon mellett lovagolt, nem foglalkozott velünk.

			Főleg gyógynövényekről, kenőcsökről és sebkötözésről esett szó. Az igétlen felcserek kezelték a mágiátlan embereket, de mi ellenőriztük az általuk használt altatókeveréket is. Frellelon azt mondta, a mágusnemességnek fogunk segíteni, és a súlyosan sérült közrendű mágusoknak. A közepesen sérült közrendűeknél „pocsékolás lennénk”. Nekem kissé felszaladt a szemöldököm erre.

			Ian kovácslegényként gyakran találkozott égésekkel, így jártas volt az ilyen sebek kezelésében, Zaher pedig kiválóan boldogult mindenféle virággal, bokorral, tudta, melyiknek milyen hatása van. Néha még Frellelont is meglepte a tudásával, ilyenkor Zaher szeme büszkén csillogott.

			Én viszont le voltam maradva. Otthonról sok dolgot tanultam, meg könyvekből is emlékeztem egyes gyógyfüvekre, de amikor a gyógyító szárítva a kezembe nyomta, én bizony szag alapján nem ismertem fel. Rengeteg tanulnivalóm volt, főleg, hogy korábban a Néma várban sem kaptam meg az oktatást.

			Frellelon eleinte nem szívesen tanított, csak adott egy könyvet, és levegőnek nézett. Aztán egy idő után éreztem, hogy figyel. Kiderült, hogy meglepte, milyen gyorsan olvasok, és az is, hogy mennyit megjegyzek belőle. Nem dicsért meg, amikor kikérdezett, csak hümmögött. Ám utána elkezdett belevonni a beszélgetésekbe.

			Lidércet néha egy-egy pillanat erejéig láttam, amikor megálltunk, de ilyenkor büszkén elfordult. Nem tudtam, miért van megsértve – egyáltalán, hogy merészel pont ő sértve lenni –, de úgy döntöttem, nem is érdekel.

			Még mindig fájt és dühített, ami történt.

			Ám negyedik nap este sajnos egy nagyobb kastélyba értünk. Én pedig ősi nemes voltam.

			– Nem avatkozol bele a politikába, bogárka – suttogta a fülembe Delon, és a hangsúlyból éreztem, hogy már megint a bogarak szétnyomható volta lebeg a szeme előtt. – Ülsz, eszel, bólogatsz, mindezt némán. Világos?

			Bólintottam.

			Az esti lakoma tényleg erről szólt. A házigazda, Mélytavi Linner egy hatvan körüli, derűs bácsika volt, egy idős mágus, akinek csatában meghalt két fia, és egy lerokkant. Élvezte, hogy vendégül láthat minket, és lenyűgözhet a rengeteg különleges étellel. Közben számos politikai témát behozott a beszélgetésbe.

			Sajnos Szépvölgyiként a főasztalnál kellett ülnöm – hiába csak gyógyítósegéd voltam, és még nem tanítvány vagy gyógyító –, nem szökhettem a távolabbi asztalhoz, ahol Zaher és a bátyjai jókat nevetgéltek az alacsonyabb rangú nemesi lányokkal. A seregben lévő huszonhat nemes mind a teremben étkezett a helyi előkelőségekkel.

			A mi asztalunknál Erdon herceg nagyhangú, őszinte kijelentései néha meglepetést szültek, ám Delon ilyenkor a sima modorával átvette a szót, csavart a témán, és humoros történeteket mesélt. Frellelont sem kellett félteni, okos módon kétértelmű válaszokat adott, vagy visszakérdezett.

			Sem Kartal visszatértéről, sem a háborúról nem voltak hajlandók beszélni. Most érzékeltem csak, hogy mekkora politikai feszültséget okozhatott a hazajövetele. Udin közben ügyesen itatta a házigazdát, újabb és újabb köszöntőket mondva.

			Ha nem ismertem volna a mieinket, akkor vidám lakomának látszódott volna mindez, ám így apróságokból éreztem, hogy feszült lavírozás zajlik a színfalak mögött.

			Lidérc a házigazda másik oldalán ült, távolabb tőlem, és a mágusnemes legkisebb fogadott unokáját szórakoztatta, egy tizennégy év körüli nagyon szép lányt. Rám sem nézett egészen addig, amíg a lakoma véget nem ért, és asztalt nem bontottunk.

			– Kérlek, urak, fáradjatok át a kék szalonba – invitált minket öreges kedvességgel a házigazda.

			A nemesekkel átsétáltunk a kékre festett, elegáns férfiszalonba a fekete bútorok közé. Lidérc piszmogott, hogy bevárjon, így inkább meggyorsítottam a lépteimet, és felzárkóztam Erdon herceg mögé.

			– Delon, most másztam ki az én egyetlenem ágyából. Hadd őrizzem még az emlékét! Oldd meg, hogy ne kelljen senkivel hálnom! – morogta parancsoló hangon a vállas herceg.

			– Ezt nem teheted. Idefelé is Udint küldted, és nem fogant meg a lány. Ez egy ősi család. Alacsonyabb rangú gyümölcsoltót nehezen fogadnak el.

			– Leszarom – felelte tömören a hadparancsnok, pontosan abban a stílusban, ahogy Lidérc szokta.

			Meglepődtem az elcsípett halk beszélgetésen. Ám hamarosan rájöttem, a herceg miért kérte mindezt.

			A szalonba azért hívtak át minket, hogy békés poharazgatás közepette, hölgytársaság nélkül, nyíltan a gyümölcsoltásról essen szó. Volt egy listájuk, négy nemesi és tizennyolc közrendű leány szerepelt rajta. Frellelon udvarias meghajlás kíséretében átvette a listát, majd elkezdték megvitatni.

			Mélytavi Linner szívesen vette volna, ha mindhárom fogadott lányunokája a „kedvünkre van”. A nagyobbik lány már házas volt, és a félkarú mágus férje ajánlotta fel nekünk, mert nem sikerült babát összehozniuk.

			Miközben ezt tárgyalták, megláttam Zahert, aki nagy szerényen, utolsóként osont be a terembe, talán zavarta, hogy az ő családja csak föld nélküli újnemes. Láthatóan a két bátyja is feszengett az előkelő társaságban. Odasétáltam Zaherhez, bár éreztem Delon tekintetét a hátamban.

			– Jól vagy? Nagyon bágyadtnak tűnsz – súgta aggódva Zaher.

			– Az vagyok. Figyelj, ezt nem értem. Az idősebb unokának mágus a férje. De akkor miért nincs gyereke? Azt hittem, a mágia még a hátrafekvő, majdnem meddő méhet is megnyitja.

			– Igen, ha a nőnél van a gond. Ám vannak meddő mágusok is, egyre többen – súgta vissza Zaher. – A gyógyítók sem értik, mi az oka.

			Elgondolkoztatott a mondat.

			Közben a második lányt kezdték kitárgyalni. Ő hajadon volt, és ősszel, amikor hazajött a sereg, nem fogant meg Udintól, így a nagyapja és az apja örömmel küldte volna újra ágyba.

			Zaher az értetlenségemet látva a fülembe suttogta, hogy politikai érdekből egy erős mágikus vérvonal jól jönne nekik, aztán a lányt majd megfelelő birtokú igétlen nemessel kiházasítják.

			Témaként feljött a harmadik lány, a legkisebb is. Elborzadtam a helyzeten.

			Az öcsémnek igaza volt, úgy beszéltek a lányokról, mint fedeztetésre váró lovakról. Miközben a szavakat hallgattam, éreztem, ahogy nő bennem az ingerültség, és kezd átcsapni valami mély dühvé.

			Láttam, Lidérc engem figyel, egyre bosszúsabban. Nem foglalkozott a beszélgetéssel, engem lesett.

			Zaher észrevette.

			– Oda kéne menned bocsánatot kérni Kartal herceghez – suttogta.

			– Nekem?! – csuklottam döbbenten. – Most ugye viccelsz?

			– Kinek másnak? Becsaptátok a testvéreddel.

			Összeszorítottam a fogamat. Szóval ez Lidérc baja!

			Próbáltam elővenni a józan eszemet. Igen, ezt kellene tennem, odamenni, kedvesnek lenni, bocsánatot kérni, megőrizni a látszatot, a titkokat.

			Lidércre néztem, ő meg rám. Sütött a szeméből a kérdés, a várakozás. 

			Ám én képtelen voltam kedves lenni. A rohadt életbe! Igen, átvertem, de ő meg mással hált. Melyik a rosszabb?

			A feszültség nőtt köztünk, bár mindketten erős kézzel visszafogtuk a mágiánkat. Frellelon bizonyára észrevette a néma közjátékot, mert figyelmeztetően mellém sétált.

			– Csak tizennégy éves, túl fiatal, nem engedélyezem a gyümölcsoltást – mondta épp ellentmondást nem tűrően Delon. – Fejlődő szervezet, a méhe nem bírná a mágiát.

			 – Kár, pedig nagyon szemrevaló – szólt közbe csúfondárosan Lidérc. – Esetleg egy lágyabb partner? Szépvölgyi Rian bizonyára nagy örömmel töltené vele az éjszakát.

			Nem gondolta komolyan, csak engem akart piszkálni, ezt azonnal éreztem. Ám ettől még ökölbe szorult a kezem.

			– Mi, Szépvölgyiek, azzal szoktunk hálni, akit szeretünk – feleltem hűvösen.

			Lidérc megdöbbent, aztán a mágiája megugrott, ahogy összeszorította a száját. Látszott, felfogta, hogy mi bajom van vele.

			Ó, igen! Nem is baj, hogy megtudta.

			– Nemesnek lenni azt jelenti, hogy felelős vagy másokért, Szépvölgyi Rian! Úgy érted, az ősi vérvonaladat nem szennyezed be? – Mélytavi Linner elkomorult.

			– Dehogy, ez eszébe sem jutna! – szólt közbe gyorsan Delon, de már nem tudta visszafogni a házigazda dühét.

			 – A háborúban hatalmas a veszteség. Honnan lesznek így új mágusok? A Szépvölgyiek netán belterjesen házasodnak? Megtagadják Őfelsége bölcs parancsát és a gyümölcsoltás hagyományát?! – Linner hangja egyre erőteljesebbé és dühösebbé vált. – Hogy lehetsz olyan mérhetetlenül önző, hogy a Tűzisten adta szent magodat nem ajánlod fel másnak?!

			Hogy szakadna rám az ég! Véletlenül politikai állásfoglalást tettem.

			Hirtelen nem is tudtam, mit mondjak, teljesen lefagytam.

			Ő valami erkölcsös útnak vélte ezt az egész borzalmas helyzetet, de én nem értettem egyet. Nem attól lesz igaz út valami, hogy a világ szemében helyes.

			– Úgy gondolom, hogy inkább a női mágusokat kéne… – kezdtem makacsul, ám Erdon herceg gyilkos pillantására elakadt a hangom.

			– Ugyan már, drága Linner! Ez csak egy kölyök, akinek a szőlőindája lekonyul – legyintett energikusan és vidáman Delon. – Ismered a családot! Az apa eszement, a lánya súlyos beteg, a fiai… hát, még a hangjuk se mélyül rendesen. Olyan gyenge a vérvonaluk, hogy nem csoda, hogy az apja megtiltotta, hogy azt a kevés magot, amije van, máshová szórja.

			Elvörösödtem a megszégyenítésre. A szalonban nevetés támadt, de éreztem, hogy csak a Mélytavi család röhög ki. Udin és a seregben lévő nemesek mintha kényszeredetten tennék. 

			– Mindegy a gyengeség, akkor is meg kéne próbálnia! – kötötte az ebet a karóhoz a házigazda. – Ez a felforgató nézet szétrombolja Vulkántorok rendjét!

			– A kislány még fiatal, majd eljön az ő ideje is, talán pont ezzel a Szépvölgyi kölyökkel. Ne aggódj, addigra férfit nevelünk belőle – békéltette kedvesen Delon.

			– Nagy munka lesz – jegyezte meg kötekedve Lidérc.

			Kár volt közbeszólnia, mert az idős nemes azonnal felé fordult.

			– Igazad van, Kartal herceg, sokkal jobb, ha az unokáim kemény férfival hálnak. Melyik tetszik neked?

			Elakadt bennem a levegő.

			Ám Lidérc csak drámaian felsóhajtott.

			– Mindkettő. De sajnos a tengeren való átkelés… jól van, kimondom, bár nagyon megalázó! Ágyéki algát okozott. – Lidércről sütött a látványos kétségbeesés és a mérhetetlen zavar. – Ez egy alattomos betegség, ami megtámadja az ember becsesebbik részét, és beférkőzik a magvető nyílásába. A tengeri gonosz vízpára okozza.

			Megdöbbentem, milyen arcátlanul – és ügyesen – próbálja menteni a bőrét. Öcsém színjátékain edződtem, így szemem sem rebbent. Ahogy Udin, Delon és Frellelon arca is rezzenéstelen maradt. Ám Zaher és pár fiatal nemes a seregből sajnos vigyorogni kezdett. Majd észbe kapva gyorsan rendezték a vonásaikat, de már későn.

			– Bolondját járatod velem? Ilyen betegség nincs! És ha volna, akkor hogyan hálhattál volna a menyasszonyoddal?! – csattant fel Mélytavi Linner.

			– Hogyan lehetne közismert a kór, ha nem sok tengeren átkelő mágus van? – kérdezett vissza lekezelő hangon Lidérc. – Ami meg Finonát illeti, előbb a gyógyítók meggyógyítottak, és ő hősiesen vállalta az éjszakát, bár lehet, elkapta tőlem a bajt. A fertőzés azóta újra előretört. Szeretnél esetleg bekukkantani a nadrágomba?

			Lidérc gúnyos előzékenységgel a gatyakorchoz nyúlt, és várt.

			Bennem szorult a levegő. Mi lesz, ha Linner igent mond?

			– Elég a szócséplésből! Én óhajtok hálni eme szépségekkel – vágta el a vitát mély, dörgő hangján Erdon. – Készítsd fel most az idősebbet, reggel meg a középső lányt.

			Az öregember szeme felcsillant, és azonnal megfeledkezett Lidércről és rólam. Boldogan hívott egy cselédet, és máris intézkedett.

			Megkönnyebbültem, de egyben hatalmas szégyent is éreztem. Nem is tudtam megmondani, miért, egészen addig, míg a negyedik nemeslány szóba nem került.

			– Szeretnénk, ha olyan okos lenne a gyerek, mint egy gyógyító – hízelgett a lány apja. – Frellelon gyógyító, úgy tudom, éles elmédet a palotában is dicsérik.

			Láttam, Frellelon megdermed. Éreztem, hogy nem akarja. Delon szeme ingerülten rávillant.

			– Örömmel vállalja. Megtisztelő a felkérésed – közölte Delon ellentmondást nem tűrő hangon.

			Frellelon arcából kifutott a vér, de elegánsan bólintott.

			Beharaptam az alsó ajkam, hogy ne törjön ki belőlem hangosan a gondolat: hogy lehet normális ez az iszonyat?

			Hát nem érzik, nem látják, hogy ez borzalmas?

			Legszívesebben üvöltöttem volna. Ám Delon késéles tekintete egészen a gyomromig hatolt, és azt üzente, már elég bajt okoztam.

			 

			* * *

			 

			A megbeszélés végén reméltem, hogy Delon átad Ras parancsnoknak, aki elvisz a hideg, ám biztonságos batárba a szokásos éjszakai kötözésre, ám ehelyett Erdon herceg intett, és nekem is a nemesekkel kellett tartanom.

			Rossz előérzetem volt.

			A csapat átvonult a kastély első emeletének északi szárnyába, ahol már előkészítették a hálószobákat. Egy nagyobb szalonban megálltunk, ahol a falak mellett nyolc zöldessárga huzatú kanapé várta a pihenni vágyókat. A cseresznyefából készült elegáns dohányzóasztalokra a szolgák pogácsahalmokat hordtak, és átlátszó, kecses üvegbe töltött bort vittek.

			A szalonnak több kivezető ajtaja volt. Erdon herceg bevonult a neki kijelölt, elegánsan bútorozott szobába.

			– Mire várunk? – kérdeztem halkan Zahert. Nem ültünk le, a fal mellett ácsorogtunk.

			– Nem tudom – felelte Zaher.

			Ám a két nagydarab bátyja is a közelünkben volt, Ferro azonnal segítőkészen közbeszólt:

			– Hallod, öcskös? Már jönnek az énekesek.

			Tényleg jöttek. Egy lantos, egy furulyaművész és egy csengettyűkkel felszerelt fiú vezette a bevonulókat, vidám nótát játszva. A gyümölcsoltásra érkező asszony díszes ruhában, lelkes várakozással lépdelt az örömtől úszó rokonság közepette. Delon gyógyító illő meghajlással átvette a nőt, majd kinyitotta az ajtót, hogy bemehessen, utána odaállt jelképes őrként az ajtó elé.

			Összezavarodva figyeltem a jelenetet. Mindig azt hittem, a gyümölcsoltás otromba visszaélés a női testtel és lélekkel, de most előtört bennem a szégyen, hogy soha nem gondoltam bele a férfiak helyzetébe. Nem lehet a világot nőkre és férfiakra bontani, csak emberi lényekre. Márpedig Erdon, a kemény hadparancsnok akarata ellenére volt abban a szobában.

			Ferro szava zökkentett ki a gondolkozásból. Pár szóval elmagyarázta nekünk, hogy Erdon herceg a trónörökös, így méltatlan lenne, ha ő menne gyümölcsoltásra, ezért a hölgyet kísérik hozzá. De „mi, többiek” majd a kijelölt szobákba megyünk, ha végzett a herceg, és engedélyt ad rá.

			– És ti örömmel mentek… vagy…? – kérdeztem tapogatózva.

			Ren és Ferro összenézett.

			– Vannak ennél rosszabb parancsok is – vont vállat Ferro. – Nem mindig megyek örömmel, de büszke vagyok az eddig nemzett harminckét fiamra. Ha meghalok a csatában, tudom, hogy lesz, aki védje tovább a világot.

			– Jobb lenne hallgatnod a felforgató eszméidről, Rian – szólt halkan Ren. A két báty korábban mindig ellenséges volt velem, de látszott, hogy új lappal szeretnének indítani, és erősen igyekeztek, hogy megadják a gyógyítóknak kijáró tiszteletet. – Mélytavi Linner elfelejtett büntetést követelni a törvényt sértő szavaidért, de Brunertől nehezebb lesz megszabadulni.

			Büntetés? A kezem nyirkos lett az ijedségtől.

			– Bruner? – Homályosan rémlett valami a családfákat leíró könyvből. – Ő is egy Mélytavi?

			– Igen, Linner utolsó élő másodunokaöccse. A seregben Udinon és rajtad kívül ő lesz a harmadik ősi nemes. Mindig itt szokott csatlakozni a kíséretével – intett Ren a negyven körüli, alacsony, ingerült kis ember felé, aki négy másik, nála jóval magasabb marcona férfival állt a terem közepén. – A többiek földtelen újnemesek, Nyúzó Vigor, Kaszaboló Kerin, Lopakodó Cero és Gyilkos Sziler. Hoznak egy kétszáz fős igétlen csapatot is.

			– Ők érdemelték ki a nevüket? Vagy az ősük? – kérdeztem összeszűkült torokkal. Elég aggasztóan hangzottak ezek a nevek.

			– Ők. Kiváló harcosok. Bruner nem volt a vacsoránál, haragban van egy földvita miatt Linnerrel, de pont akkor ért ide, amikor megtagadtad a gyümölcsoltást.

			– Milyen büntetést kaphat érte? – szólt közbe aggódva Zaher.

			Ren vállat vont.

			– Minél magasabb a rang, annál nagyobb a felelősség. Közrendű máguskatona tíz korbácsütést szokott kapni, de nemest nem szoktak megütni. Egy föld nélküli nemes elveszti a címét, juttatásait, ilyet már láttam. Földdel rendelkező régebbi nemesi családnál azt hiszem, területeket csatolnának el, de hogy egy ősi nemesnél mi történik… Fogalmam sincs.

			– Talán egy testrész levágása? – tűnődött Ferro. – Dédapádnak, Nagy Voldennek is levágták a nyelvét. Lehet, hogy jobban is járnál, mert akkor többé nem tudnál veszélyes dolgokat beszélni.

			– Egy nyelvlevágás jobb, mint egy kezet elveszteni – tette hozzá bátorítóan Ren.

			Hitetlenkedve néztem egyikről a másikra, és vártam, hogy cinkosan felnevessenek, hogy csak szórakoznak velem.

			Ám nem vicceltek.

			Zaher aggódva megfogta a karomat, megéreztem a bőréből áradó ideges izzadságszagot. 

			Miközben a zenészek vidám nótákat játszottak, a férj és a rokonok jókedvűen beszélgettek, mi ketten mint valami rémült verebek bújtunk össze.

			Körbenéztem, és láttam, hogy a seregben lévő nemesek is kissé feszültek, és gyakran felém pillantanak. Lidérc valamit pusmogott Udinnal, aki a fejét ingatta.

			Ó, Földanya! Csak ezt éljem túl, és soha többé nem beszélek ostobaságokat!

			Ám rögtön el is szégyelltem magam.

			Ha már nem kényelmes felszólalni, ha már veszthetek rajta, akkor gyáván meglapulok? Hát nem így jött létre a mostani életünk, hogy mindenki hallgatott, akinek szólnia kellett volna?

			Nyeltem egyet, de gombóc volt a torkomban. Most értettem meg, hogy a nagyi mennyire bátor volt, de azt is, mennyire félhetett. Az igazi bátorság árral szemben haladni egy nagyobb jóért.

			A balladákban olyan könnyű mindez, de épeszű ember miért teszi meg? Annyira egyszerű megalkudni a józan ész nevében…

			A komor gondolatokat Erdon herceg érkezése szakította meg. Viszonylag gyorsan végzett, és kisétált a szobából. A ruhája rendezettnek tűnt, és az a zavarba ejtő benyomásom támadt, hogy mindössze a nadrágját oldotta ki a magontáshoz. Két szolgálólány lehajtott fejjel, vidáman besurrant, hogy segítsenek az úrhölgynek rendbe szedni a ruházatát.

			– Remélem, megelégedésedre szolgált a… – kezdte a kint váró férj alig leplezve a megelégedettségét.

			– Igen, minden – szakította félbe parancsolóan Erdon. Az emberei felé fordult. – Holnap korán indulunk. Ma este tegyétek meg a kötelességeteket, de gyorsan végezzetek, hosszú út áll előttünk.

			Linner máris lelkesen elsietett, és hamarosan követte a kivonuló asszony a férje karján és a zenészek.

			A nemesek is kifelé indultak volna, amikor éles hang hasított a szalon halk zsongásába.

			– Bocsáss meg, Erdon herceg… – szólt fennhangon Bruner, és rám nézett. – A Szépvölgyi fiúval mi lesz? Nyíltan hangoztatta, hogy nem hajlandó a gyümölcsoltásra, sőt, elítéli azt. Törvényeink értelmében egy ősi nemes…

			Erdon szeme dühösen villant. Udin, a hűséges jobbkeze azonnal előrelódult:

			– Hogy merészeled a hadparancsnokot, magát a trónörököst kérdőre vonni?

			Ám Bruner nem az a férfi volt, akit meg lehetett félemlíteni.

			– A Szépvölgyiek hirtelen előbukkantak az évtizedekig tartó száműzetésből és megaláztatásból, és az árul... visszatérő hercegnek hála, nagy kegyben állnak. Pusztán tisztelettel érdeklődni szeretnék, felséges herceg, hogy rájuk más törvények vonatkoznak-e, mint ránk, Őfelsége régi, hűséges híveire.

			Kínos csend támadt.

			A király fia és az ősi nemes farkasszemet nézett.

			A hátam megizzadt, ahogy megértettem a politikai problémát. Nemcsak a véleményemmel volt gond, hanem eleve a családom „felemelkedése”, sőt, Lidérc személye is szálka lehetett. Valószínűleg nem csak Bruner szemében. Az arcokból úgy tűnt, a jelen lévő nemesek is ellenérzésekkel viseltettek.

			Mondani akartam valamit, de nem mertem. Ez már nemcsak a bátorságról és a véleményem felvállalásáról szólt, hanem a sereg kettészakadásáról.

			– Természetesen büntetést kap – közölte Erdon komoran. – És ha még egyszer fel mered vetni, hogy nem egyforma jogaitok és kötelességeitek vannak, te is részesülsz belőle. Szerencséd, hogy a családod fedele alatt vagyok, és most háltam az egyik gyönyörű asszonyotokkal. De ne hidd, hogy a türelmem végtelen!

			A hadparancsnok mélyen zengő, dörgő hangjára Bruner és kísérete azonnal bocsánatkérőn meghajolt. Az ősi nemes kerek arca fegyelmezett volt, de a tömpe orr fölött a barna szem gúnyosan csillogott. Valójában ő győzött.

			Kezdtem pánikba esni. Levágják valamimet?!

			A szelemet hívnom sem kellett, éreztem, ahogy odakint nekifeszül a szalon bezárt fa ablaktábláinak. A rettenetem hatással volt rá, a felszökő mágiámat megérezte kintről is.

			– Mivel a fiú segéd, így Kékhágói Delon hadgyógyító fennhatósága a büntetés kiosztása – közölte Erdon hivatalos stílusban.

			Delon elegánsan meghajolt, és odasétált a szalon közepére. 

			– A gyógyítókra különleges törvények vonatkoznak. Köztünk nincsen születési rang, nem számít, kicsoda ősi nemes vagy közrendű, egyedül maga a tudás adhat rangot. Nyúzó Vigor, kérlek, add kölcsön a lovaglókorbácsodat!

			Nagy levegőt vettem. Soha nem hittem volna, hogy egyszer még örülni fogok a megkorbácsolásomnak. Zaher aggódva szorította meg a karomat, de lefejtettem magamról.

			Bruner apró fintorából látszott az elégedetlenség, de nem mert újra felszólalni. Nyúzó Vigor közben odavitte a fekete korbácsot. Olyan vézna ember volt, mintha örökké éhezne, ám alkata ellenére sem volt törékenység a mozgásában, inkább valami szokatlan, rémisztő keménység látszott.

			– Csak hogy jól értsem – szólalt meg puhán, fenyegetően Lidérc –, épp a gyógyítómat szeretnéd megkorbácsolni?

			Ó, ne! Lidérc a létező legrosszabb pillanatban szólalt meg.

			Hálás voltam, hogy védeni akart, de attól féltem, hogy nálam is kevésbé látja át az itt zajló politikai összecsapást. Vagy magasról tesz rá.

			– Ó, dehogy! Eszemben sincs a korbácsot büntetésre használni. Ez nem méltó egy gyógyítóhoz – mosolygott Delon.

			Felkúszott a hátamon a félelem. Ha Delon mosolyog, az nekem nem lesz jó.

			– A három korbácsütés három lecke lesz, amit ideje elsajátítania az ifjú Szépvölgyinek. Utána pedig megkapja a büntetését. Barbárölő Zaher mint jó barátja, kérlek, vedd le az inged!

			– Tessék?! – nyögtem, és azonnal a hátam mögé toltam Zahert. A szelem hangosan nekicsapódott az ablaktáblának, hogy széttörje.

			A szemem sarkából mozgást láttam fent, az egyik karnis tetején. A szürke vadmacska élesen figyelt minket.

			– Uram, inkább engem! – lépett előre egyszerre a két hatalmas termetű Barbárölő, Ren és Ferro.

			Ám Delon intett, és Zahert Nyúzó Vigor és Gyilkos Sziler elráncigálta mellőlünk. Pillanatok alatt megfosztották a felsőruházatától.

			Zaher rémülten meredt rám, de a fejével nemet intett. Ne lépjek közbe.

			– Az első lecke az önfegyelemről szól. Ez olyan erény, amit minden gyógyítónak el kell sajátítania. Szépvölgyi Rian, amíg a barátodat korbácsolják, nem törhet be a szeled. Meg kell fékezned a három lecke alatt! Ha nem teszed, minden este meg fogom korbácsolni Zahert, amíg meg nem tanulod.

			A düh úgy lobbant fel bennem, mint valami pusztító forróság. Amíg rólam volt szó, csak féltem, de hogy őt bántani akarták, éreztem, ahogy a mágiám egyre nő.

			Hiába néztem körbe, senkitől sem kaptam segítséget. Erdon kíváncsian figyelt, miközben Lidérc vállára tette a kezét, nyugalomra intve az öccsét. Frellelon sápadtan állt, Zaher bátyjai aggódva és zavartan toporogtak, míg a többi nemes olyan érdeklődéssel bámult minket, mintha valami kellemes nyár végi kivégzésen lennének.

			Delon megcsattogtatta az ostort a földön, és engem figyelt.

			Egy rohadék volt. Összeszorítottam a szájamat, és próbáltam fókuszálni a szélre, visszatartani, nehogy szétvesse az ablaktáblát, és lecsapjon rá.

			Delon újra felemelte a karját.

			 Csatt!

			A korbács húsba mart. Zaher felsikoltott, éles, magas hangon. Nem volt még férfi, csak egy fehér vállú, vékony fiú, akit szinte beterített a korbácsütés. Soha ennyire szörnyű hangot nem hallottam. Mintha a bőr repedését is éreztem volna.

			Iszonyú erőbe telt, hogy ne tomboljon a szelem. Szinte fuldokoltam az erőfeszítéstől, hogy távol tudjam tartani. A macska dühödten fújt a karnis tetején.

			– A második lecke a hűségé. Barbárölő Ferro és Ren, fogjátok meg a testvéreteket! – Delon úgy uralta puszta hangjával a termet, mint ahogy sárkány bődülése dermeszt meg egy kiszolgáltatott falut. – Frellelon gyógyító, a következő ütés a tiéd.

			Zaher felkapta a fejét, és a fájdalom a szemében mélyebbé vált. Saját testvérei fogták le, és Delon annak a férfinak a kezébe tette a korbácsot, akit Zaher szeretett.

			Frellelon okos homloka ráncba gyűrődött. Láttam, ahogy kihúzza a hátát, de képtelen voltam odakiáltani, vissza kellett tartanom az érzéseim miatt tomboló szelet.

			Kettejük tekintete összekulcsolódott, a szemük mintha egymással beszélt volna, majd Zaher halálosan sápadtan bólintott, és Frellelon mögé lépett…

			Csatt.

			Zaher sikoltott, a hangjába belevegyült a Barbárölő bátyusok mély, önkéntelen hördülése, úgy fájt nekik a látvány, mintha ők kapták volna a csapást. Ám mégis fegyelmezetten tartották. Volt valami végsőkig szörnyű és megrendítő az engedelmességükben. Ez a hűség nem a gyávaság engedelmessége volt, hanem a bátrak iszonyatos önfegyelme. Frellelon meredten állt az ütés után, majd kemény léptekkel odament Delonhoz, és visszaadta a korbácsot. A tekintetében gyilkos fények égtek.

			– Elég, Delon hadgyógyító! Megértettem! – ziháltam. – Kérlek! Nem kell több lecke!

			Szinte megcsavarodott a bensőmben a mágia, ahogy harcoltam a kinti elemmel, magával a széllel, az egyik őserővel. Odakintről pusztító vihar hangja hallatszott, és egy fatörzs hangosan reccsent. Cselédek sikoltása felelt rá.

			– A harmadik lecke a közösségről szól. A sereg egységes. Mindig az volt, és mindig az lesz. Nem oszthatjátok meg belső ellentétekkel – folytatta nyugodtan, kemény hangon Delon. – Ez a két fiú még húsz telet se látott, butaságokat beszélnek, ahogy mi is tettük hajdan. Vajon mit tanultak meg most a közösségről, az elfogadásról, az egységről? Ők lesznek ott, amikor véresen, összeégetten haldokoltok. Ők nyúlnak irgalommal hozzátok, és akkora hatalmuk lesz az élet és halál fölött, mint az isteneknek…

			Mély csend lett erre a teremben. Delon harmadik leckéje nem nekünk szólt, hanem nekik.

			Döbbenten fogtam fel, hogy Delon minket, a gyógyítóit védi. Odakint egy pillanatra elhallgatott a szélzúgás.

			– Mélytavi Bruner, ha kérhetlek az utolsó csapásra… – Delon mosolya vészjósló volt. Látszott, nem tűr ellentmondást.

			Bruner habozva odament hozzá, és kelletlenül átvette a korbácsot. Erre a fordulatra valószínűleg nem számított.

			– Ha bántani mered… – sziszegtem.

			A szelem újra tombolt, kint még egy irtózatos reccsenés hangzott, és beleremegett az épület a döndülésbe, ahogy a fa kidőlt.

			Bruner az ablak felé kapta a fejét. Azt hiszem, most fogta fel, hogy a kinti szélvihar és az erőm összefüggésben van.

			– Ó, milyen modortalan vagyok, még be sem mutattalak titeket egymásnak! – mosolygott jéghidegen Delon. – Drága Bruner, ő itt Rian, akiről úgy véled, kissé hirtelen emelkedett fel. A Gyilkos-völgy ura. Fiatal kora ellenére képes hatástalanítani egy harci dobot, túlélni azt, ha kéksavat szippant be, és ami a legjobb, a csatába nem katonákat hozott, hanem egy igazi, élő szélszörnyet.

			A bemutatásom felért egy vaskos figyelmeztetéssel. Bruner emberei nyugtalanul mocorogtak.

			Delon intett, hogy a férfi üssön.

			Bruner megemelte a korbácsot, de épphogy csak érintette Zaher hátát a szíjjal, a csapásba semmi erőt nem mert belevinni. Zaher csak halkan felszisszent.

			Úgy tűnik, Delon leckéjének volt foganatja.

			Az ütés után a két báty azonnal óvatosan elvitte Zahert egy közeli székhez, vizet adtak neki, és a hátára is csorgattak, hogy enyhítsék az égő kínt.

			Bruner lapos pillantást vetett rám, és odament a fal mellett álló asztalhoz, hogy igyon egy kortyot. Ám nem számolt a macskámmal. Az állat a karnisról vadul levetette magát, és egy hatalmas karomcsapással jutalmazta. Bruner felordított. Aztán első dühében tűzgolyó lobbant a tenyerén, de a szürke cica már ügyesen eltűnt a lábak között. Bruner vérző arccal, dühöngve kereste.

			Kimerülten sóhajtottam. Hálás voltam a macskának. Ahogy csökkent a dühöm, a szél odakint kezdett megnyugodni, és elhalkult. Oda szerettem volna menni Zaherhez, de a testvérei olyan indulattal fordultak felém, hogy megtorpantam.

			– Annyira sajnálom! Bocsáss meg! – mondtam a szenvedő fiúnak.

			– Hát, Delon, mi tagadás, örülök, hogy velem vagy, és nem ellenem – közölte Erdon herceg. – Azt mondtad, a leckék után jön a büntetés. Az öcsém mérges lesz, ha a gyógyítója megsérül. Csak szólok, éjjel aludni akarok, és nem az átvágott torkod bugyborékolását hallgatni.

			Még mindig vasmarokkal tartotta az öccse vállát. Lidérc nem festett túl bizalomgerjesztően.

			Valahol jólesett, hogy hiába mérges rám, még így is védelmez.

			– Ugyan kérlek, herceg, egy ujjal sem érek hozzá! A kölyöknek etikai dilemmája volt, úgyhogy a büntetése is egy izgalmas dilemma lesz – mosolyodott el újra Delon.

			Hogy én mennyire gyűlölöm ezt a mosolyt!

			– Szépvölgyi Rian, a korbács szennyezett volt. A büntetésed az, hogy csak te gyógyíthatod be Zaher sebét. Eldöntheted, hogy megteszed-e vagy sem.

			Egy pillanatra értetlenül álltam.

			Aztán mintha az ég zuhant volna rám.

			Nem tudom úgy meggyógyítani, hogy ne jöjjön rá, hogy szipoly vagyok! Mi ér többet: a fájdalom megszüntetése vagy a titkom?

			Vajon a barátságunk elbírja ezt a súlyt? Vagy Zaher megretten tőlem, és elárul a bátyjainak? Bízhatok-e benne?

			– Delon, ezt nem teheted! – csattant fel Frellelon dühödten.

			Ó, te jó ég! Bizonyára nem akarta, hogy Zahert is belerángassuk a felségárulásba. Inkább egy seb, ami fájdalmas egy hétig, mint egy Vérbál, amibe belehalhat…

			Zaher elkínzott arccal meredt rá. És láttam, félreérti Frellelont. Azt hiszi, az általa rajongott férfi féltékenységből nem akarja, hogy velem háljon.

			– Nem akarom, hogy meggyógyíts! – nyögte felém elhaló hangon.

			– Megőrültél?! – kérdezte Ferro. – Engedd meg!

			– Jól teszed! – mordult Ren. – Soha ne tedd!

			A két Barbárölő harciasan összenézett.

			Újabb etikai dilemma… A két báty tudta a titkot, hogy gyógyításkor férfiak hálnak egymással, de irtóztak tőle. És most, hogy a kisöccsük háta véres, mást látnak helyesnek.

			Hogyan képes Delon két mondattal ekkora káoszt kavarni?!

			– Inkább korbácsolj meg! – kértem.

			– Ugyan már! Ez sokkal viccesebb – legyintett vidáman Delon.

			– Mi folyik itt? – kérdezte értetlenül Erdon.

			– Csak egy kis móka. Azt hiszem, a mi kis Szépvölgyinknek hosszú éjszakája lesz. De hagyjuk is őt, lassan ideje elengedned gyümölcsoltásra a többieket. Volna kedved egy teknőcharchoz, hercegem?

			Erdon szívesen játszott, és jókedvűen letelepedtek a szalon egyik asztalához.

			Úgy álltam ott, mint akibe villám sújtott. Fogalmam sem volt, mit tegyek.

			 

			* * *

			 

			Az est további része olyan volt, mintha egy részeg bárd összezagyválta volna az énekeket. Túl sok dolog történt, és túl összevissza módon.

			Ras szerint sokkot kaptam, mert „bárgyú tekintettel” álltam a szalon közepén, amikor bejött a terembe. Odavezetett egy kerevethez, és a kezembe nyomott egy kupa bort, de nem a várban megszokott lőrét, hanem valami drága, zamatos vörösbort, aminek olyan keserédes illata volt, mint a meleg nyári éjjeleknek.

			A bort kortyolgattam, közben próbáltam a fejemben rendet rakni. Még ha Zaher el is fogadná, hogy szipoly vagyok, azt nem igazán, hogy belerángattam egy felségárulásba. A legnagyobb büszkesége, hogy az apja kiérdemelte a nemesi rangot. A legfájóbb szégyene pedig az lenne, ha ezt a Barbárölő család őmiatta vesztené el.

			Míg a nehéz bor az elmémre telepedett, és ezen töprengtem, addig Ras nem maradt mellettem, hanem eligazította a nemeseket, ki mikor és hova menjen gyümölcsoltásra, majd ordítozott egyet a Barbárölő bátyusokkal, hogy végre ne csak pálinkával itassák az egyre jobban imbolygó Zahert, hanem kössék be a hátát.

			Közben egy ijedt cseléd beóvakodott a férfiakkal teli szalonba, és zavartan a fülébe súgott valamit. Ras elkomorodott, kiküldte a cselédet, majd a teknőcharcot játszó vezetőkhöz ment. Delon és Erdon küzdött egymással, míg Lidérc mellettük ült, bár nem teljesen önként.

			Ras halkan mondott valamit.

			– A rohadt, büdös életbe! – csapott az asztalra hatalmas döndüléssel a hadparancsnok, úgy, hogy a táblán megugrottak a festett kavicsok.

			Delon halkan szólt valamit, majd elegánsan kisietett, bizonyára megoldani a titokzatos problémát.

			Lidérc észrevette, hogy őket nézem, és mutogatott valamit.

			A bortól egyre tompuló elmével éppen a kellemes „minden mindegy” állapotba jutottam. Kuncogtam kicsit azon, hogy most vajon azt akarja, menjek ki, és beszéljünk, vagy azt integeti, hogy mindjárt megöl. Ezekkel a kézjelekkel az a baj, hogy az ember soha nem tudhatja… De nagyon mulatságos volt, ahogy a szeme villant.

			Lidérc megpróbált megszökni a bátyja mellől, de Erdon elkapta, és bikaerejével lenyomta a székre. A táblát felé fordította, hogy márpedig itt teknőcharc lesz, ha kő kövön nem marad, akkor is.

			– Egy herceg soha nem nyugtalan! – közölte dörgő hangon olyan hangosan, hogy én is hallottam. Ezen kicsit újra vihogtam, mert szerintem ő nemcsak nyugtalan volt, hanem kifejezetten dühös, legalábbis ahogy kidülledt oldalt az arcán a rágóizom, az annak tűnt.

			Az öccsével való játék szintén nem segítette az előkelő hercegi viselkedést, mert pár pillanattal később olyan koppanva csapták le a kavicsokat a pályára, mintha árkot akarnának vésni vele a fatáblán.

			A szalonban a férfiak beszélgettek, és ki-be járkáltak. A Barbárölő bátyusoknak is el kellett menniük gyümölcsoltásra. Indulatosan Zaher lelkére kötötték, hogy meg ne moccanjon. Természetesen, ahogy kitették az ajtón a lábukat, Zaher első dolga volt, hogy imbolyogva hozzám sietett.

			Na jó, baktatott. Kezében egy pálinkás butykossal.

			– Nem a te hibád – nyögte, amikor lezuttyant mellém. Rögtön fel is szisszent. – Igyál!

			Meghúztam a pálinkát, de köhögni kezdtem a szúrós ízű alkoholtól. A fejem elbódult.

			– Annyira, de annyira sajnálom – suttogtam. Nem mertem átölelni, nehogy szenvedést okozzak vele, inkább felé fordulva az orromat az arcához nyomtam. – Nagyon fáj?

			Puff! Egyszerre kaptunk taslit. Összekoccant Zaherrel a fejünk.

			Ras magasodott fölénk. A vállas parancsnok olyan közel hajolt, hogy megcsapott a kellemes férfias illata.

			– Ha megcsókolod nyilvánosan, megtudod, hol lakik a Földanya! Ne keverjetek több bajt! – sziszegte halkan.

			– Megcsókolni? – kérdezte akadozó nyelvvel, értetlenül Zaher. – Kit?

			– Őt? – vihogtam, és Ras telt ajkaira néztem.

			– Ó! – felelte érdeklődve Zaher, és ő is megnézte a parancsnokot.

			– Hogy a hójárók játsszanak a golyóitokkal! Vagyis… Ó, te anyaszomorító! – villant rám a szeme, szerintem azért, mert nekem nem voltak golyóim.

			Ras nagy bánatunkra elvette a kezünkből az alkoholt, és elviharzott.

			– Milyen izmos feneke van – sóhajtott Zaher.

			– Tessék?! – Mélyen vörös lettem a roppant illetlen témára.

			– Igazából Erdoné a legszebb. Iannel már alaposan megvitattuk.

			– Szerintem Lidércnek mindig mindenben jobb van – közöltem makacsul. Pedig a többiekét még sose néztem meg. De a becsület, az becsület. Még hogy Lidércnek ne legyen jó feneke! Vagy bármije.

			Beavattuk a témába az odaérkező Iant is, aki közrendűként eddig nem volt a teremben, de most Ras odaküldte hozzánk, hogy vigyázzon ránk. Amint Ian meghallotta, miről beszélünk, sürgősen szerzett egy-egy pohár erős illatú körtepálinkát, és a kezünkbe nyomta, hogy inkább hallgassunk, és azzal foglalkozzunk, majd mögénk ült a szófán. Belekortyoltam az italba, és könnybe lábadt a szemem.

			Frellelon közben megérkezett a gyümölcsoltásról. Fél arca vörös volt, mintha egy tenyér lenyomata lenne. Lerogyott Zaher mellé, és szó nélkül elvette a pálinkáját, és lehúzta. Aztán az enyémet is.

			Összenéztünk Zaherrel, de nem mertük megkérdezni, mi a gond. Ian sem kérdezte, hanem szerzett még pálinkát. Mind ittunk egy kicsit, bár a nagy részét Frellelon fogyasztotta el.

			Erdon herceg csak jókora késéssel vette észre a gyógyítót, de amint meglátta őt, azonnal otthagyta a játékot, és odajött hozzánk, nyomában Lidérccel.

			A kemény hadparancsnok alapvetően is mindig erőt sugárzott, de amikor belehajolt Frellelon arcába, olyan ijesztő volt, hogy egyszerre csuklottunk fel Zaherrel.

			– Mi az, hogy nem áll fel? – suttogta Erdon dühödten a falfehér gyógyítónak. – Ezt a szégyent, hogy leszerepelsz egy gyümölcsoltáson! Ha én azt parancsolom, hogy álljon, akkor álljon! Ha megsérted a Mélyvízieket, és nem kapjuk meg a hadi ellátmányt, éhezni fogunk, te szerencsétlen!

			– Ki álljon? És hova? – kérdeztem suttogva Zahertől.

			Zaher felhorkant, aztán minden átmenet nélkül, fejhangon vihogni kezdett. Erdon nagyon csúnyán nézett rám.

			– Én fel tudok állni – mentegetőztem elakadó nyelvvel. – Mert van lábam. Kettő – mutattam az ujjaimon. – Nagyon jó lábak. Meg fenekem is van.

			– Ezt örömmel hallom – felelte vidáman és pimaszul Lidérc.

			– Kartal! – mordult rá Erdon.

			– Erdon herceg, ne aggódj, Zaherék szerint neked van a legjobb feneked. – A könyökömmel meglöktem Zahert, aki valamiért rémülten összerezzent. – Nehéz lehet egyszerre sereget vezetni és jó fenékkel élni. Kemény sors.

			Erdon mélységesen mély döbbenettel meredt rám. Lidércből kitört a nevetés, én pedig még egyszer belekönyököltem Zaher gyomrába, ahogy az öcsémébe is szoktam, hogy mondjon már valamit.

			– Broáh – mondta Zaher, és telibe hányta Erdon nadrágját.

			– Te nyomorult kis… – kezdett volna üvölteni Erdon, de Lidérc elkapta a vállát.

			– Holt részegek, tesó! De legalább tudod, min jár az eszük… – vigyorgott.

			– Mi a gond, felség? – zendült egy hang a háta mögül. Delon visszaért a szalonba, és micsoda látványt nyújtott!

			Fehér haja kócosan terült szét, a felsőruházatát be sem kötötte, a meztelen, izmos mellkasa kilátszott a fekete ing és a mélykék zakó közepette.

			– Ó, lehánytak? – Delon ahogy odaért, máris előkapott egy zsebkendőt, és vidáman, lelkesen dörgölni kezdte Erdon combját.

			A hadparancsnok elkapta a csuklóját, aztán megragadta Delon ingét, és fenyegetően közel húzta magához a férfit. Volt valami furcsa az arcán tomboló dühben és abban, ahogy nem mondott semmit, csak indulatosan és mélyen a különc gyógyító szemébe nézett.

			– Beoltottam a lányt, ha ezt szeretnéd kérdezni – mosolygott félig leeresztve a szemhéját Delon. Láthatóan egyáltalán nem volt ellenére a testközelség.

			– Helyes – közölte a herceg, és nagy levegőt véve eltolta magától. – Tüntesd el a szemem elől az egész gyógyító bagázst! Mára elég volt belőletek!

			A jelenetet egyre több nemes figyelte. Erdon kihúzta magát, és méltósággal kisétált a szalonból a szobájába átöltözni. Elvégre egy vezér lehányva is vezér.

			Delon a sápadt Frellelonra kacsintott, majd kiterelt minket a helyiségből.

			Kissé szédelegtem, és örültem, amikor Lidérc a karját nyújtotta.

			A szalonból három ajtó nyílt, az egyik a folyosóra vezetett, a másik Erdon herceg szobájába, de a vele átellenes harmadik, úgy tűnt, a mi szobánk.

			Eredetileg női piperehelyiség lehetett a falat borító díszes, romantikus szőttesekből és az aranyozott keretű, ovális tükörből ítélve. Láttam egy bordó paravánt is, ami leválasztotta a szoba végét egy kis, intim mosdórésznek. A helyiségbe a tiszteletünkre most öt ágyat zsúfoltak, rajta elegáns, férfiasan fekete és barna takarókkal és párnákkal, ami teljesen elütött a szoba lágy színeitől.

			Szerettem volna elterülni az egyik ágyon, de Lidérc karon ragadott, és a paraván mögé vezetett, hogy kettesben legyünk. Fél szemmel láttam, hogy Delon Frellelon vállára teszi a kezét, és neki magyaráz valamit, Ian meg ágyhoz kíséri az egyre bódultabbnak tűnő Zahert.

			A paraván mögött a földön vödör, több éjjeliedény és egy díszes, kovácsoltvas állványon mosdótál állt, benne vízzel, mellette tiszta gyolcsokkal. Szívesen megmostam volna az arcomat, ám Lidérc szenvedélyesen magyarázni kezdett:

			– Az az elvem, hogy csak egyszer követek el egy hibát. A múltkor annyira haragudtam rád, hogy hetekig nem beszéltünk. Most is haragszom, de akkor is beszélni fogunk. Halljam, miért hazudtál!

			Zavartan néztem Lidércre, hogy vajon miben hazudtam, de aztán fény gyúlt a kissé szédelgő fejembe.

			– Jól van, bevallom! Neked van a legjobb feneked. Csak kedves voltam a bátyáddal.

			Lidérc szája megremegett a visszafojtott nevetéstől.

			– Örülök, hogy ez a téma ennyire foglalkoztat. De én a testvéreddel való cseréről beszélek. Ideje lenne bocsánatot kérned!

			– Nem fogok! Azt mondtad, elhajózol, és itt hagysz! Úgyhogy megszöktem, és még sírtam is, amikor elment a hajód! – Megböktem a mellkasát az ujjammal. – Én vagyok megsértve! Miért játszol velem?! Miért csókolgatod az öcsémet, miért bújsz Fini ágyába? Még csak nem is táncoltál velem a bálon!

			– Hogy táncolhattam volna? – nézett rám értetlenül. Kopasz feje annyira idegennek tűnt.

			– Bezzeg, ha az öcsém női ruhát húz, minden férfi bolondul utána! Míg én hiába öltözök fel… pedig szép voltam! És még csak rám sem néztél!

			– Felöltöztél?! – meredt rám döbbenten Lidérc. – Felvetted a húgod ruháját, hogy táncoljunk?!

			– Az öcsém vagy én vagyok a jobb nő? Követelem, hogy azonnal mondd meg!

			– Te vagy a legőrültebb és legszebb kölyök, akit valaha láttam. És ha apám megöl? Ó, te kis bolond… – Lidérc két tenyerébe fogta az arcomat.

			– Te vagy a bolond – motyogtam elkeseredetten, és öklömmel megütöttem a mellkasát. – És ronda is vagy! Miért nincs hajad? És miért jegyezted el Finit? Hogy vihetted az ágyadba?

			– Nem szeretkeztünk, csak eljátszottuk. Úgy festek, mint aki ugrik a király parancsára? – nézett rám értetlenül és kissé sértve. – Fini egy év nyugtot akart, engem meg úgyis gyümölcsoltásra akartak kényszeríteni. Ez nem eljegyzés, csak szokásjog. Ha nem esik teherbe, márpedig nem fog, akkor a jegyesség névleges, bármikor bármelyik fél által felbontható.

			– Tényleg? – kérdeztem reménykedve. – Nem rosszalkodtál?

			– Rosszalkodás? Így hívod? – ugratott kajánul.

			Gyönyörű szeme volt, mint valami nagy, meleg pamutgombolyag. Ezt meg is mondtam neki. Válaszul a hüvelykujjával megcirógatta az arcomat, és adott egy lágy puszit előbb az egyik, majd a másik szemhéjamra.

			– Azt hittem, rájössz a cselre – suttogta kedvesen. Aztán újra szigorúan nézett rám. – De mi van közted és Mort között? Vele alszol a batárban… Halljam, ki csókol jobban, én vagy ő?

			– Nem tudom – csóváltam a fejem tűnődve. – Ezt tudományosan ellenőrizni kellene.

			Egy pillanat múlva meleg, puha ajkakat éreztem a szájamon. Felnyögtem, és visszacsókoltam Lidércet. Ezt a csúnya, kopasz, undok Lidércet. Akinek olyan jó illata volt, annyira puha, meleg tenyere, és a nyelve… Ó, Földanya!

			– Jól hallom? Tudományos ellenőrzés folyik? – búgott fel mögöttem Delon gúnyosan vidám hangja. – Segíthetek?

			– Egyedül is boldogulok – morogta Lidérc, majd újra a szájamra hajolt.

			– És milyen könnyen! Kérdés, hogy a segédem vajon józanul is szeretné-e mindezt. Vagy csak a pálinka beszél belőle?

			Lidérc azonnal elhúzódott, mint akit megütöttek.

			– Én is így gondoltam – mosolygott Delon.

			– Nem szeretem, amikor mosolyog. Olyankor mindig sántikál valamiben, mindig… – motyogtam enyhén szédelegve Lidércnek.

			– Ó, igen! – bólogatott Delon. – Most épp azon tűnődöm, hercegem, mit szólna a bátyád ahhoz, hogy álmenyasszonyod van. Talán meg kéne gondolnod, miket fecsegsz.

			– Fenyegetsz? – Lidérc hangjából sütött a megvetés.

			– Dehogy. Akkor azt mondanám a hadparancsnoknak, hogy valaki egy vágymágust próbál elcsábítani, akinek erejét a szexhiány adja. Biztos örülne, hogy brutálisan meggyengítik a seregét. És egyáltalán nem torolná meg, hanem boldogan tartaná a gyertyát.

			Lidérc dühösen fújtatott. Kaptam egy röpke puszit az arcomra, majd halk, suhanó léptekkel otthagyott minket.

			– A halott bogár nem jó bogár. Csak az élő tud hullákat enni, és elvégezni a dolgát, kicsim.

			– Hullákat enni? – kérdeztem értetlenül, de azonnal rájöttem, hogy én vagyok az ő kicsi bogara. Márpedig akkor velem akar hullákat etetni.

			Az erős képre azonnal megfordult a gyomrom, és az ebéd visszajött. A szájamra tapasztottam a kezem.

			Delon villámgyorsan a vödör felé kormányzott.

			– Jelképesen értettem, de azért megtisztelő – közölte derűs hangon.

			Miközben hánytam, gyengéden tartotta a hajam. Utána segített kiöblíteni a számat. Végül erős karjába vett, és ágyba tett. A többiek is már takaró alatt voltak.

			Utáltam a kedvességéért. És a szeme csillogásából látszott, hogy ezt ő is tudja.

			Vidáman betakargatott.

			 

			* * *

			 

			Másnap reggel kábán és émelyegve riadtam fel a többiek neszezésére. Amikor felkeltem, egy csapásra eszembe jutott minden kínos pillanat.

			– Nem, nem és nem!

			Hasra fordultam, és a párnába fúrtam az arcomat, úgy jajongtam.

			Mindenki felém nézett. Frellelon rosszkedvűen, Zaher sápadtan, Ian feszengve. Egyedül Delon pillantott rám közönyösen, miközben hófehér haját fésülte. Annyira hétköznapi mozdulatsor volt, hogy teljesen emberinek tűnt vele.

			Kikászálódtam az ágyból. Rendbe szedtem magam, majd letörten az ajtó felé indultam. Odakint a szalonban már sokan lehettek, behallatszott a nyüzsgés.

			– Sajnálom a tegnapot. Bocsánatot kérek a hercegektől – sóhajtottam. Már előre égett az arcom a megaláztatástól. 

			– Állj! Megőrültél? – sziszegte Delon. – Részegek voltatok, és ennyi. Fel ne merd hozni Erdon előtt! Első lecke, sose nyomd egy herceg orrát kétszer ugyanabba a kutyaszarba! Kussoltok, és méltóságteljesen vonultok. Világos?

			Ijedten bólintottam.

			Aznap, sőt a következő napokban is ezt tettük az utazás alatt.

			Delon elkülönített minket mindenkitől. A katonák azt látták, hogy külön eszünk, nem beszélünk senkivel, csak elegánsan suhanunk, leereszkedően, udvarias arccal – ez utóbbit Delon még gyakoroltatta is Zaherrel és Iannel. Kivételesen nem bántam a helyzetet, örültem, hogy jó messze lehetek Erdon hercegtől.

			A hadparancsnok kezdett megváltozni, vagy talán visszaváltozni.

			Valószínűleg a Néma várban, közel a normális világhoz és az ő Belladonnájához oldottabban érezte magát, ám ahogy haladtunk a harci övezet felé, a nevetése úgy fakult, ahogy rosszul festett ruhából mosáskor kivész a szín.

			Kellett is a kemény kéz, mert a sereg elkezdett duzzadni. Újabb és újabb kis csapatok vonultak elé, megmutatva a hűségüket. A mágusok a mi csapatunk részei lettek, míg az igétlenek az ellátmányt hozták, és követték az egyre gyorsabban haladó konvojt.

			A batárunk lassú volt a lovasokhoz képest, Delonnal ezért hajnal előtt elindultunk Ras és pár ember védelme alatt, míg a gyümölcsoltást kipihenő sereg reggeli után indult, és délre be is ért minket. Frellelon délelőtt tanított, míg Delon szundikált az ülésen.

			Este a szálláson külön ettünk mindenkitől. Delon elhintette, hogy az új oktatás miatt kell az életerőnk, és betiltotta a gyümölcsoltást. Ian kivételével mind megkönnyebbültünk. Lidérccel nem sokat találkozhattam, és azt a keveset is Delon figyelő tekintete mellett.

			Nem tudtam hova tenni ezt a csókot, amit Lidérctől kaptam, és ami annyira jó volt, hogy még mindig vágytam rá. Ám Lidérc szava a bálon, hogy soha nem érne Riannához, és a hangsúly, ahogy mondta, hogy „betörtek”, mély ellenérzést keltett bennem.

			Keserű lett a torkom tőle. Fel sem merült benne, hogy társa lehetne a „Szépvölgyi lány”, de az sem, hogy cinkosan a barátja. Nem kedvelt nőként. És ezen nem tudtam túllépni.

			Öcsémnek igaza van, nézni, ahogy felesége lesz, vágyni rá egy életen át... Mindeközben barátként mellette lenni, sőt, vágytól telve gyógyítgatni... Néha csókot kapni... Ez iszonyatosan nehéz. Én mindent akartam, szívét, lelkét, testét.

			Gőg ez, hogy nem érem be kevesebbel?

			Össze voltam zavarodva, és míg Lidérc kereste velem a kapcsolatot, én nem bántam, ha Delon árnyékába bújva elkerülhetem őt. Ennél amúgy is nagyobb bajom volt.

			Zaher ugyanis pár nappal később belázasodott.

			Eleinte titkolta, a batárban az oktatás alatt keményen tartotta magát, de a keze remegett, amikor az egyik pihenőhelyen egy felcser megkérte, hogy egy igétlen nemeslány fájdalmát csillapítsuk. Eltört a hatéves gyerek lába, és sínbe akarták tenni, de rémülten kiáltozott. 

			A fájdalomcsillapítás úgy zajlott, hogy gyógyfőzettel bekent félarasznyi tűket kellett a betegbe szúrni a test megadott pontjain, ahol az idegek mennek. Zaher és Ian a várban sokat gyakoroltak. Delon volt a tűk mestere, és ő tanította őket. Frellelon nekem is elmagyarázta az alapokat, de a gyakorlást egyikünk sem erőltette. Én eleve irtóztam attól, hogy emberekbe beleszúrjak, főleg, hogy érintéssel képes voltam fájdalmat csillapítani, Frellelon meg Delonra várt. Delon persze elegánsan elfelejtkezett rólam, amit különösebben nem bántam. 

			A kislánynál Zaher beszúrta a tűket, de szerintem Zaher mellészúrt. Megfogtam a beteget, és titokban érzéstelenítettem.

			Sajnos nem gyógyíthattam meg, túl feltűnő lett volna, inkább csak hagytam, hogy a helyi felcser sínbe tegye a lábát. 

			Nem sokkal később mennünk kellett, a sereg indult tovább, ahogy megitatták a lovakat. 

			Zahert figyeltem, és láttam az apró reszketéseket és azt, milyen tompán fénylik a szeme. Rosszul volt.

			– Zaher, beszélnünk kell – kértem halkan aznap este, amikor újra kiszálltunk a batárból, immáron az esti szálláshelyen.

			– Nem kell. Nem akarom, Rian – felelte, és otthagyott. Szorongva néztem utána.

			Aznap este egy hatalmas közös szobában aludtunk.

			Frellelon Zaher kezébe nyomott egy gyógyteát, és leparancsolta róla az inget. Ekkor láttam először a sebét, amit eddig a testvérei kötöztek. Zaher arca megfeszült a kíntól, ahogy a gyolcs lekerült. A hátán az egyik ostornyom körül kemény, vörös-lilás duzzanat látszott. A torkom kiszáradt. A sebe elfertőződött.

			Frellelon óvatos mozdulattal lekente a sebet. Másnap reggel és este is szó nélkül megtette. Ám a harmadik nap hajnalán indulatosan ennyit mondott:

			– Delon, kérlek!

			A hadgyógyító azonban vállat vont.

			– Ez Rian döntése, nem a miénk.

			Lehajtottam a fejem. Iszonyú teher volt mindez. Delon tudta, hogyan kínozzon. Mióta láttam a sebet, képtelen voltam aludni, csak vergődtem minden éjjel.

			 – Majd helyre jövök. Erős vagyok, és bízom a Földanyában – mondogatta Zaher.

			De tudtam, hogy nem jön. A főzet már nem vitte le a lázát.

			 Aznap délelőtt a batárban Frellelon hangja monotonná vált, és mint valami halotti litániát, úgy sorolta a gyógyfüvek tulajdonságait.

			– Ebből elég! – szólt hirtelen Frellelon, megszakítva a porcsinról szóló előadását. – A fertőzés túl előrehaladott. Nem érdekel a parancs, ma este meggyógyítalak.

			– Hallom ám – morogta csukott szemmel Delon.

			– Tudom, pont azért mondtam. Nem érdekel a büntetésem. Nem fogok elveszteni egy gyógyítósegédet, és biztos vagyok benne, hogy a hadparancsnok sem akarna. Ne játssz velünk, Delon mester!

			A tiszteletlen hangra Ian aggódva lesunyta a fejét. Kovácslegényként ijesztő lehetett neki. Zaher is hebegni kezdett. Én ideges lettem. Ám Delon vidáman nyújtózkodott egyet.

			– Végre valami izgalmas. Szóval lázadás? Mi legyen, megküzdjünk a hadgyógyítói rangért? Ha legyőzöl, te parancsolsz. Addig viszont nem nyúlhatsz a kölyök sebéhez.

			Némán szitkozódtam magamban. Láttam, Zaher és Frellelon egyszerre sápad el. Ám aztán Frellelon keményen felszegte a fejét.

			– Arról volt szó, hogy az én döntésem – szóltam gyorsan közbe, mielőtt Delon a saját szórakoztatására belehajszolja a gyógyítót egy megalázó és kilátástalan harcba.

			Itt volt az ideje, hogy cselekedjek. Hiába szorongtam a következményektől, Zaher élete mindennél fontosabb volt.

			 – Zaher, bocsáss meg nekem! És ha nem vagy rá képes, tudd, egész életemben hálás szívvel őrzöm a barátságodat – mondtam szinte búcsúszóként.

			 – Mit bocsássak meg? – nézett értetlenül rám. – Nem a te hibád a korbács. 

			– Ezt – sóhajtottam, és a nyakára tettem a kezem. – Életem első barátja voltál. Remélem, az is maradsz.

			– Mit csinálsz? A mágiád... Ó!

			Zaher először meglepődött, aztán az arcán elmélyült a döbbenet, végül felváltotta a rémület, ahogy megértette. 

			– Ő egy... ő egy... – tátogott dermedten. Frellelon komoran bólintott.

			– Csendesen, kölykök – mondta Delon. – Akinek kihallatszik a szava a batárból, annak kivágom a nyelvét.

			– A Tűzistenre! – Zaher szavában most már düh is villant, ahogy rájött, felségárulóvá tettem.

			Ian rálátott a sebre és arra, hogy a gyulladás felszívódik, és a sebszélek kezdenek beforrni. Rettegve felugrott, és meggörnyedve egészen a batár széléig hátrált. 

			– Ő egy...!

			– Nem mondjuk ki az sz betűs szót. Hadd mutassam be Szépvölgyi Riannát, a mi kis csodafegyverünket és halálos ítéletünket, ha nem tartjátok a szájatokat! Hát nem izgalmas ez az utazás? – kérdezte Delon derűsen.

			Senki sem felelt. A batárban két rettegő szempár meredt rám.

			 

			* * *

			 

			Fájt.

			Hiába értettem, hogy Zaher rémült miattam, dühös, hogy hazaárulóvá lett, és utál, mert ostobának és kijátszottnak érzi magát. Ám mégis a lelkem legmélyéig fájt. Nem beszélt velem, kerülte a tekintetemet, megfeszült, ha hozzá szóltam. A barátságunk kettétört, és nem tudtam, mit tegyek.

			Zaher sokkal jobban fájt, mint Ian. A kovácslegény rettegett tőlem és gyűlölt engem. Ha Delon nem lett volna, tudtam, megölne, mert kiirtandó gonosznak tart. De ő nem volt a közeli barátom, nem vele voltam sülve-főve a képzés elején. Jobban el tudtam viselni Ian gyűlöletét, mint Zaher hiányát. Az utazás kínos csenddé vált, egy végtelen, monoton, szeretet nélküli sivataggá.

			Másnap még tartottam magam, de harmadnap este Delon elalvás előtt odaszólt:

			– Vedd le éjjelre a melledről a kötést, nem egészséges, hogy mindig hordod, te lány.

			Ettől a kis kedvességtől egyszerűen meghasadt a fegyelmem fala, és kitörtek a könnyeim. Sírtam, miközben az ágytakaró alá bújtam, és levettem a kötést. Aztán ki se jöttem, csak zokogtam. Képtelen voltam abbahagyni, csak egy lány voltam a seregben, elveszett és idegen. A takaró puha melegségében, összekucorodva annyira végtelenül magányosnak éreztem magam. Senki nem szeretett, senkinek nem kellett az igazi valóm.

			Ez voltam én, egy megvetett szipoly.

			Valami puffanás hangzott, az egyik ablaktábla kivágódott.

			– Nocsak! – bukott ki döbbenten Delon száján.

			Egy hideg szellő kúszott a takaróm alá, pedig nem hívtam, és a mágiám sem volt nagy. A szelem kedvesen megpuszilgatott, jeges leheletével körbefont. Aztán bebújt az ingváll alá, és megcsikizte a hónaljamat.

			– Ne már! – kuncogtam. – Én is szeretlek, de megfagyok.

			Kidugtam a fejem a takaró alól, kócosan, könnyesen. A szél kiröppent és fordult egyet, majd fenéken billentette az ágy végén a támlán figyelő macskát. A macska bosszúsan fújt rá, majd egy könnyed ugrással a takaróra huppant, és letelepedett rajtam. A szélszörny elcsendesült az ágy végében.

			A szívem megtelt melegséggel. Az anyatermészet hatalmas erejével szeretett, és bármi történik, soha nem hagy el, mindig itt lesz velem. Megsimogattam a macskát, ami békésen dorombolni kezdett. Hangja olyan volt, mintha maga az anyaföld ősi morgása lenne, megszelídített vulkánok halk mormogása.

			– Jó éjszakát – mondtam a döbbenten figyelő férfiaknak, és lehunytam a szemem.

			Nem tudom, hogy el mertek-e aludni egy szélszörnnyel a szobában.

			Nekem pihentető álmom volt.

			 

			* * *

			 

			A sereg kitartóan vonult, és egy idő után nemcsak a csatlakozó katonákat és az ellátmányok sokféleségét vettem észre, hanem azt is, hogy egyre szegényebb vidékeken haladunk át. A házakon megkopott a festék, sok helyen a nyers vályog agyagosan szürke színe látszott. Az emberek soványak voltak, a tél vége legyengítette őket, de az általános állapotuk sem lehetett jó, még több sánta, ó-lábú gyereket, bicegő állatot láttam, mint a főváros körül. Az én völgyem a csoda kis szeglete volt ezekhez a vidékekhez képest.

			A sereget jóllakatták, sőt trakta várt minket, mágusnemeseket mindenhol, de láttam, nemcsak a szolgák, de még a háziasszony szeme is zavartan rebben, ahogy Erdon egy félig lerágott csirkecombot könnyedén odadob a kutyáknak. A hús maga volt az élet, és ők erejükön felül adtak a hőseiknek.

			Mert a szemükben hősök voltunk.

			Északnyugat felé haladva egyre nőtt a tisztelet, és egyre több történetet hallottam a betörő ellenségről, hiába voltunk elkülönítve mindenkitől az estebédek alkalmával. A nyugtalanság nőtt bennem.

			Már értettem, Erdon miért játszik minden este stratégiai játékot a nemesekkel, lélekben már az ütközetre készült. Csakhogy fél szemmel is láttam, hogy mindig keretek között marad. Nagyszerű játékos volt, de szabályokat követett. Vulkántorok nemesei ellen győztes vezér lehetett volna, csakhogy ez az ellenség általunk ismeretlen szabályok szerint játszott.

			Delon hagyta nyerni, erre hamar rájöttem. Mindig csak addig ment el, amíg Erdon követni tudta. Úgy festett, lépésenként neveli a hercegét, tanítgatja az új stratégiákra, bár a végén mindig sikert ad, és nyerni hagyja.

			Míg Erdon szűk keretben gondolkozott, és csak nehezen tudott kilépni belőle, addig Lidérc a ló másik felén járt, túlzottan szabad gondolkozása a legkisebb kötöttséget sem tűrte. Ez sem volt igazán jó egy harcmezőn, mert sereget irányítani így nem lehet.

			Lidérc utálta a játékot, és csalt. Elvonta Erdon figyelmét, majd azzal szórakozott, hogy mágiával egy-egy kavicsot elmozdított. Erdon bizonygatta, hogy az előbb még nem ott volt, de képtelen volt rajtakapni furfangos öccsét. A nemesek sem vették észre, nem volt elég finom az érzékelésük a mágia apró áramlásához.

			Meglepetésemre Bruner és csapata viszont követni tudta a lopva átpakolt kavicsokat, ők cinkosan összepillantottak Lidérc mesterkedését látva. Azt hiszem, nem a mágiát érezték, hanem kiváló megfigyelők voltak.

			Egyik este Erdon észrevette, hogy a másik asztalnál elfojtom a kuncogást.

			– Szépvölgyi, ide! Ha olyan jól szórakozol, vedd át a helyemet! Játssz az öcsémmel!

			Megijedtem. Mentegetőzni kezdtem, de végül nem háríthattam el, főleg, mert Delon is intett, hogy menjek.

			– No és mi legyen a tét? – kérdezte Lidérc. – A Forró-partokon soha nem játszottam tét nélkül, itt is unalmas. Van merszed hozzá?

			– Egy arany? – kérdeztem kötekedőn. Körülöttünk összenéztek a testőrök a nagy összegre.

			– Az elcsépelt. Tudod, mit? Ha veszítesz, dicsőítő költeményt írsz csodálatos nagyságomról – felelte kajánul Lidérc.

			– Egy rémtörténet könnyebben menne, de jó, legyen. Viszont ha nyerek, akkor megkapom a nyúlszőr takaródat. No mi az, máris nem tetszik az alku? Nem muszáj ám feltenned, gyáván meg is hátrálhatsz.

			Ha kötekedni kellett, én is tudtam. Lidérc lekezelőn fújtatott, de már nem tudott kimászni a gödörből, amit magának ásott.

			Imádtam azt a nyúlszőr takarót. Pihe-puha volt, hajlékony, és őrizte Lidérc illóolajokkal kevert illatát.

			Elkezdtük a játékot a nemesek gyűrűjében és Erdon figyelő tekintete alatt.

			– Kerülsz – mondta egyszerűen Lidérc.

			Zavartan pillantottam rá. Ezt tényleg ilyen népes nézősereg előtt szeretné megvitatni? De rögtön megéreztem a mágia apró lökését. Arrébb tette titkon a kavicsomat.

			– Mi okom lenne rá? – kérdeztem, és egy kézmozdulatot tettem a levegőben, mire a kavics visszacsúszott a helyére. Egy másik mozdulattal elintéztem, hogy az egyik kövem előrecsússzon.

			Lidérc felnevetett, és innentől kezdve nem kézzel nyúltunk a táblához, hanem ő a köveket mozgatta, én a levegőt löktem meg finom mágiával.

			A nemesek elképedten figyeltek, Erdon elismerően hümmögött, míg Delon hol minket figyelt, hol a szeme sarkából a hadparancsnokot leste.

			Különös játék volt. Lidérc nem akart nyerni, csak bajt keverni, épp ezért volt nehéz ellenség. Ha beszorítottam, ügyesen kitört, míg az ő támadásai hol célirányosak voltak, hol csak a zavarkeltést szolgálták.

			Nevetett, és én is egyre gyakrabban kuncogtam. Valahogy volt valami nagyvonalú és vonzó az egészben, ahogy ugratott, miközben én a harci álláson gondolkoztam, és egy hajtincset csavargattam. Néha az ajkamra vagy a csuklómra pillantott, és kimelegedtem a szeme villanásától. Sejtettem, a közös intim perceinkre gondol. Vagy inkább szeretné, ha én arra gondolnék, és zavaromban hibáznék.

			Ó, Lidérc, előbb kell felkelned ehhez!

			A körülöttünk lévőknek egyre magasabbá vált a mágiaszintje, és valami kényelmetlen feszengés kezdődött, de amikor felnéztem, Lidérc azonnal bosszúsan fújtatott:

			– Rám figyelj!

			– Igen, rá, te hímringyó... – morgott halkan Bruner a cimboráinak, de meghallottam, és az arcomba szökött a vér.

			Hirtelen megértettem a helyzetet. Lidérccel megint egymást piszkáltuk, és ez kívülről elég... egyértelműnek hatott.

			– Valami gondod van talán? – kérdezte puhán Lidérc a nemestől.

			– Nincs, herceg – felelte tiszteletteljesen, de gúnyosan csillogó szemmel Bruner.

			Lidérc fenyegetően felvonta a szemöldökét.

			 – Drága hercegem, ha lehet, Brunernek ne törd el a kezét-lábát, mint nekem. Ez nem igazán megfelelő formája a csevegésnek – szólt közbe vidáman Delon.

			 – Nem? Pedig nekem tetszik.

			 Döbbenten pislogtam. Lidérc és Delon összecsapott valahol?

			Delon puhán nevetett, majd elővette azt a mosolyát, amitől mindig felállt a hátamon a pihe.

			– A kölyök egy kis szűz vágymágus, és nem csak nőkre hat, mint épp láthattuk. Ne jöjj zavarba, drága Bruner, ha vele álmodsz.

			 – Biztos, hogy nem fogok! – közölte mogorván az alacsony férfi.

			 – Zavarba jönni vagy férfiakkal pikáns dolgokat álmodni? – ugratta Delon.

			Brunernek és csapatának fenyegetően megugrott a mágiaszintje.

			– Delon, nyughass már! – Erdon hercegen látszott, hogy elnyomja a nevetést. – Bruner nem szőlőcske. Attól, hogy egy éjjel részegen veled álmodott, és a nevedet suttogta egy egész sátor előtt, még nem lesz kevésbé férfias.

			– Hercegem! – Bruner szeme szinte izzott a megaláztatástól. Látszott, nem akarja, hogy a téma újra előkerüljön. – Úgy hírlik, a gyógyítók azért nem oltanak gyümölcsöt, mert vágymágiával kísérleteznek. Nem veszélyes ez a csapatra?

			– De az – bólintott nagyvonalúan Delon. – Viszont ha beválik, akkor nem kell választanunk a sebesültek között, hanem akár mindenkit megmenthetünk.

			– Ez jól hangzik – bólintott Erdon herceg. – Tégy meg mindent az ügyért, Delon!

			Azt hiszem, ha sejtette volna, mi az a „minden”, kétszer is meggondolta volna a parancsot.

			A nyúlszőrt végül elnyertem. Bár nem vagyok benne biztos, hogy Lidérc nem csalt-e, hogy az enyém lehessen, és az ő testének illatában aludjak minden éjjel.

		

	
		
			6. fejezet 
Vágy és mágia

			 

			[image: ]

			 

			Delon komolyan gondolta, hogy a mellébeszélésből felvetett ötletet valósággá váltja, és vágymágussá képez minket. Ehhez ugyebár szűznek kellett volna lenni, de nagyvonalúan legyintett, hogy sebaj, megelégszik az elmúlt hetek nem túl aktív nemi életével.

			– Innentől kezdve a kezeket is a takaró fölött akarom látni! – tette hozzá, miközben a batárban zötykölődtünk.

			– Felette? Miért? – kérdeztem értetlenül.

			Erre Zaher és Ian mágiaszintje megugrott, és az arcuk lángvörös lett. Frellelon kíváncsian rám nézett, Delon meg olyan nevetésben tört ki, hogy a könnye kicsordult.

			– Imádom! Látod, elég csak itt lenned, máris növeled a fiúk mágiaszintjét.

			Utána nem kertelt, elmagyarázta, ráadásul nem virágnyelven, hanem precízen, mint egyik gyógyító a másiknak, hogy mit művelnek a férfiak éjjel a takaró alatt. Most már az én arcom is lángra gyúlt, és a mágiám is felszökött.

			Ettől Zaherék még jobban zavarba jöttek, de még Frellelon is feszengeni kezdett.

			Akkora mágiaszintünk volt, hogy Ras bezörgetett kintről a batárba, és megkérdezte, hogy minden rendben van-e.

			– Igen. Épp vágymágiát tanulunk – kiáltott ki Delon.

			– A Földanya legyen velünk – dörmögte Ras.

			Behallatszott, ahogy parancsszót kiált. A csapatot kettéválasztotta, az egyik felét tíz lóhosszal a batár elé küldte, a másikat ugyanilyen messze mögé, és csak ő maradt a kocsi mellett ügetve.

			Delon elkezdett kikérdezni, hogy grófkisasszonyként mit tudok a babák születéséről, a szexről és a férfitestről. Látszott, most nem szórakozik, ez a tudós kíváncsisága, de ettől még a fiúk borzalmasan kínosan érezték magukat.

			Elégedett volt azzal, hogy otthon láttam állatokat, babákat világra jönni, és az öcsémet is ruha nélkül, de utána előszedett egy könyvet, és alaposabban is belement a férfitest anatómiájába.

			Életemben először kezelt valaki tudósként. Nyugodtan, aprólékosan magyarázott, és ugyanolyan tanítványként bánt velem, mint a többiekkel. Ettől elmúlt a zavarom, valahogy mellette természetesek voltak ezek a témák.

			Elmagyarázta mélyebben a testen azokat a pontokat, ahová sérüléskor vékony tűket szúrnak, hogy csökkentsék a fájdalmat. A gyógyítás első lépése a „tűk tánca”, majd a vágykeltő főzet következik, utána a „befogadás”, ami a női energiákat feléleszti, és a test öngyógyulóvá válik, végül a tűk kihúzása és az altatófőzet, ami brutálisan eltörli az emlékeket. Nem lehet túlságosan gyakran alkalmazni ezt a fajta altatót, mert hosszú távon szellemi csökkenést okozhat a katonáknál.

			Elmagyarázta az éjjeli magömlést és más dolgokat. Megértettem, hogy mi volt az a „feláll”-témakör a bálon, és szégyent éreztem Erdon dühe miatt.

			Hogy bánhatott így Frellelonnal? Hogy lehet egy nagyszerű tudóst és kiváló íjászt így megalázni? Egy ember értéke nem mérhető az ágybeli teljesítményével. Még akkor sem, ha háború van.

			Azt hiszem, hogy Frellelon egyáltalán nem vonzódott a nőkhöz. Hogy kényszeríthetik rá?

			Delon csak szeme villanásával jelezte, hogy ne hozzam szóba a dühömet, hiszen az íjász mellettünk ült.

			– Van kérdésed?

			– Velem mi a helyzet? Tényleg vágymágus vagyok?

			– Nem, jelenleg még nem. Csak egy születetten erős mágus, aki hatalmas előnyt kapott azzal, hogy élő tájon nevelkedett, és túlélte. Inkább a női mágiád kavarja fel a férfiak mágiáját. De már elindultál a vágymágia útján, pár év, és azzá válnál, ha nem élsz nemi életet.

			Egy kicsit zavarba jöttem. Vajon nemi életnek számít egy harci dob megfékezése vagy egy kis körteaszalás? De aztán egy új gondolat ötlött fel bennem, amit fontosabbnak éreztem

			– És mit gondolsz az ősmágiáról? A vizsgán megállítottam Kartal herceg szikláit.

			– Az ősmágia az istenek ajándéka, és nem függ Vulkántorok kőzeteitől, sem a mágus csontjaitól. Levágott körömmel is lehívnád az égből. Kis szörnyem, ha ilyen képességek mellett még ősmágiára is képes lennél, rég eltettelek volna láb alól. Nem láttam a vizsgád, de Kartalra valószínűleg nőként reagáltál, és ő fékezte meg akaratlanul a saját köveit, mert tetszettél neki.

			Bólintottam, de azért maradtak kétségeim.

			Dél körül kiszálltunk egy kis pihenőt tartani az úton.

			Majd amikor visszaültünk, Delon felmérte, hogy milyen alapinformációkat nem tudok. Míg Frellelon egy könyvet olvasott, addig ő elmagyarázta az álomfőzet elkészítését, és egy kicsit beszélt a hadszíntérről is, bár most sem katonai szempontból. Felsorolta név szerint, hogy kik ülnek Zengőhegyi Zion parancsnok haditanácsában. Hiába kérdeztem többet, csak annyit mondott, meglátom, ha itt az ideje.

			– Milyen nemesi jelzéseket használunk?

			Csodálkoztam, hogy rákérdez, mert ezek annyira alapvető ismeretek voltak.

			– A nemesek bárhol viselhetik a fejükön az ezüstcseppeket, és bármennyit. Őfelsége, a király fején az aranyló nap stilizált kacskaringós díszítése látható, a hercegeknél ugyanez ezüstben. Ezek sokféle művészi variációban felfesthetők.

			– És egy kiterjedt minta, ami nem a homlokra, hanem a fejtetőre kerül. Ezért probléma, ha Kartal nem kopasz – jegyezte meg Delon, mintha én tehetnék róla. – Lássuk a katonai jelzéseket! Ki tudja?

			Jó, hát ebben már nem voltam annyira biztos. Láttam, Ian is zavartan néz. Zaher azonban katonacsaládból származott, így rögtön sorolta:

			– A tartós rangjelzések mindig a homlokra kerülnek fel. Erdon herceg hadparancsnok, így vörös rombuszt visel. Zengőhegyi Zion, az északi alparancsnok ennek az alsó felét, egy vörös háromszöget visel majd. A hadegységek vezetőin vörös kör lesz, a csapatvezetőiken vörös kacskaringós levélindák, Ras fején is ilyen van. A tízfős csoportvezetőkön pedig vörös pont.

			– Nagyszerű. Mi szerepel a halántékon?

			– Talán a hadegység? – kérdeztem tétovázva.

			– Pontosan. Ez minden katonának kötelező jelzése a fronton, és tilos a frontvonalon kívül hordani. Csak ez kerülhet a jobb halántékra. Akin nincs jelzés, az kém, és elfogjuk – magyarázta Delon. – Az igétleneknek két egységük van, a gyalogság tagjainál fekete dárdát látsz, míg az íjászoknál egy ívet. A máguskatonáknál fekete lángnyelv szerepel.

			– És a bal halántékra mi kerül? – kérdezte Zaher. – A testőrség jelét ismerem, az egy apró tőr, de mi a többi?

			– Bal oldalra kerülnek a megbízatások. Például egy háromszög van a jurtafelelősön, kettő azon, aki tíz jurtáért felel, három azon, aki százért, és négy a teljes seregért. Ennyi van Rétlaki Tiba írnokon. De ugyanígy lehet patkó a lovak gondozása miatt, vagy búzakalász az élelmezési egységnél. Eléggé értelemszerűek a jelzések. A legtöbbnek az írnok a végső parancsnoka, így a jelzések a fejtetőtől a halántékon át egészen az álla vonaláig terjednek. Ő tartós festéket használ.

			– És Ras jelzései? – kérdeztem. – Neki mindig változik a jele.

			– Igen, ő rengeteg független küldetést végez. Ha fekete rombusz van a bal halántékán, akkor a hadparancsnok utasításait követi, ha fekete nap, akkor a királyi család ügyében jár, ha spirál, akkor a gyógyítókét intézi, de van számos kisebb, napi jelzése is. Azért festi fel, mit csinál, hogy a nemesek és a gyógyítók ne parancsolgathassanak, megzavarva a küldetését.

			– Utasíthatják? – Ezen meglepődtem. – De hát ő egy csapatparancsnok!

			– Akkor is. Ha üres a bal halántéka egy közrendű máguskatonának, akkor háborús helyzeten kívül egy homokórányi időre bármelyik gyógyító tanítvány parancsot adhat neki. A gyógyítók és nemesek egynapos, hosszabb utasítást is adhatnak. Mindezt csak harci helyzeten kívül. Ha bármilyen támadás van, ott a hadirangok felülírják a nemesi előjogokat. Ilyenkor Ras nemeseknek is parancsolhat.

			– Tehát, ha megvan a húsz gyógyítás, és segéd helyett tanítványok leszünk, akkor ugráltathatjuk? – álmodozott Zaher, és meglökte Ian oldalát.

			– Ha mered… – felelte nevetve Delon.

			A kovácslegény nem nevetett, hanem a homlokát ráncolta. Frellelon is egy pillanatra felnézett a könyvből. Zaher azonnal feszengeni kezdett, rájött, a viselkedésének nem örültek a többiek. Nem tudtam, hol tart a szerelmi életük.

			– Mit látni a tarkón és a fejtetőn? Ian? – tett fel Delon egy könnyű kérdést, hogy bevonja a hallgatag kovácslegényt.

			– A tarkón a vízszintes fekete hullámok azt mutatják, hogy hányszor volt csatában az illető, ez inkább tetoválás szokott lenni, nem henna. A fejtetőn az egyedi díszítések vannak, ezek önkéntesek.

			– Nagyon jó. Zaher, mik lehetnek ezek?

			– Bármilyen díszítés felkerülhet. De az egyedi hőstettek, amit írnokok is feljegyeznek, az egy-egy stilizált lángnyelv. A gyógyítás egy fekete inda, amire annyi levél kerül, ahányszor megtörténik.

			– Ras parancsnokon nem látni indát – mondtam. Egy pillanatra belegondoltam, vajon hány levél lehetne a fején, és fogalmam sincs, miért, de egy kicsit kimelegedtem. Belegondolni, hogy Ras és Delon… Vagy Frellelon… Hű.

			Delon elnyomott egy mosolyt.

			– A hőstetteit sem szokta felpingálni, csak ha hivatalos rendezvény van. Ilyenkor tele a feje lángnyelvekkel.

			– És ha valaki csaló? Mi történik, ha valaki rossz ábrát fest fel a fejére? – tűnődtem.

			– Elfogják, egy csoportvezető elé viszik, és azonnal megölik. Pont ezért nem magának festi az ember, hanem a jurta felelőse végzi, és egy hónapot kibír a festék. Ritka, amit Ras csinál, hogy maga intézi. Persze ő nemcsak tartós festéket használ, hanem olyat is, amit le tud törölni esténként.

			A kocsi közben behajtott egy udvarra. Odakintről cselédek vidám kiabálása hallatszódott.

			– No, úgy látom, megérkeztünk. Este megnézzük a mi kis bogarunk energiaszintjét, és ha minden jól megy, egy gyógyítást is.

			A mostani szállás egy nemesi vadászlak volt, ami elég szűkösnek tűnt a sok, velünk utazó nemes számára. Minket, gyógyítókat a kert közepén szállásoltak el. Frellelon beterelt hármunkat, és hozatott teát, kekszet.

			Épp végeztünk a teázással, amikor Delon megjött, és leült közénk. Egy cseléddel odahívatta Mortot.

			Mort köszönt, majd a szokott jókedvű mosolyt villantotta rám.

			– Delon gyógyító, mit kívánsz tőlem?

			– Egy kísérlethez van szükségem rád. Elsőnek csókoljátok meg egymást a mi kis Szépvölgyinkkel. Látni akarom a mágikus hatást.

			Megmerevedtem. Delonnak a maga kicsapongó életével teljesen természetes volt, hogy bárhol bárkivel legyen, de nekem nem.

			– Bocsáss meg, uram, de Kartal herceg megengedte, hogy kedvenc gyógyítóját megcsókoljam? – kérdezte tiszteletteljesen Mort. – Szeretném megérni a holnapot.

			– Ej, fiú! Mi ér többet, az életed vagy az öt ezüst, amit adok?

			Mort zengő hangon felnevetett.

			– Fél ezüstért szívesen megszaglászom. A nők imádják – tette hozzá segítőkészen.

			Delon nagyvonalúan intett, hogy legyen.

			Amikor Mort mellém ült a szobában az ágyra, még csak mulatságosnak tűnt a dolog, de amikor ledobta az ingét, és az orrát finoman a nyakam közelébe tette és mélyet lélegzett, zavarba jöttem. Próbáltam higgadt maradni, de ahogy Mort a bőrömön feljebb csúszott, és végtelenül lassan az arcom felé haladt, nyirkos lett a tenyerem.

			A szobában mindenkinek megugrott a mágiaszintje, bár szerintem Zahernek nem miattam, hanem Mort izmos testét és csábító viselkedését látva. Amitől Frellelon arca megfeszült, és Ian egyszerre vágytól telve, de ingerülten nyelt egyet. Ők hárman folyamatosan reagáltak egymásra.

			Ian egy pont után nem bírta, dühödten talpra pattant, és indulatosan az ajtóhoz rontott.

			– Ez egy rohadt szipoly! Jelentem Erdon hercegnek! Nem vagyok hajlandó...

			A gyomrom rémülten görcsbe ugrott.

			Ám nem jutott el az ajtóig, Frellelon kötele ráugrott, és leteperte. Pillanatok alatt gúzsba kötve hevert.

			– Ejnye, a parancsom ellenére kimondtad az sz betűs szót! Ez büntetést érdemel – közölte Delon. – Mort, ez belső ügy, te most elmehetsz. Ügyes voltál.

			Delon a szépfiú kezébe nyomta a fél ezüstöt, és becsukta utána az ajtót. Majd előszedett a kaftánjából egy kis üvegcsét, és a tartalmát beleöntötte Ian szájába.

			– Felesküdtél gyógyítónak, így az életed az enyém. Ha nem szeretnél a tagunk lenni, csak mondj nemet a gyógyításodra.

			– Nemet? Mit adtál neki?! – Frellelon odasietett, és kivette az üvegcsét a férfi kezéből. Beleszagolt. – Bürök?! Delon! A Tűzisten szerelmére!

			Megállt bennem az ütő. Ezt a nemesek a kellemetlen családtagok kivégzésénél használták.

			Frellelon leparancsolta Ianről a kötelet. Ekkor már mi is talpon voltunk, és a földön ülő kovácslegény köré guggoltunk.

			Ian rémülten a torkát markolta, a homlokát ellepte a verejték, és látszott, szédeleg.

			– Delon mester! – csattant Frellelon szigorú hangja.

			A hadgyógyító könnyedén vállat volt.

			– Most mi van? Te akartad tudni, hogy a mi kis titkos fegyverünk hogyan gyógyít. Legalább nem kell győzködni Mortot, és spóroltunk pár aranyat.

			A homlokom redőkbe gyűrődött, indulatosan meredtem rá. Hogy tehet ilyet épeszű ember?!

			– No, hogy döntesz? Szívvel-lélekkel mellettünk? – faggatta kíváncsian Delon a kovácslegényt. – Vagy a Tűzisten kegyelmére bízod magad? Van egy kis túlélési esélyed. Kedvellek, kölyök, így nem halálos adagot adtam. Bár mindjárt kezdődik a bénulás. Ne aggódj, lábtól indul.

			Frellelon megmasszírozta a halántékát. Látszott, kevés választja el, hogy üvöltsön a parancsnokával. Inkább felém fordult:

			– Rian, kérlek, meggyógyítanád?

			Odaléptem a kovácslegény elé, aki gyűlölettel meredt rám, de annyira rosszul volt, hogy már a hasát markolta, ahogy a méreg marta.

			– Mondhatsz nemet, ha szeretnél – jegyezte meg előzékenyen Delon, miközben öntött magának a maradék teából.

			Ian megfeszült, ahogy hozzáértem, de végül bólintott. Megkönnyebbültem, hogy megengedi.

			Nem tartott túl sokáig, mire semlegesítettem a mérget. Bikaerős szervezete volt, és még csak most nyelte le.

			– Nahát, ez gyors volt! – Delon letette a teát, és lelkesen összecsapta a kezét. – Mennyi gyógyítástól merülsz ki teljesen? Mi lenne, ha...

			A gyomrom görcsbe ugrott a felvillanó mosolyától. 

			– Nem és nem! – csattant fel Frellelon. – Ha még egyszer más életével játszol, előveszem az íjam!

			– Ó, végre a régi kemény Frellelon! Szeretnél...?

			– Nem, nem akarok megküzdeni veled! Szeretném békében elvinni a segédeket a csatába! Majd ott úgyis láthatod, mit tud!

			– Az már késő, drága íjászom! Addigra tudnom kéne, hogy mennyit bír, mikor merül ki, és hogyan lehet pótolni az erejét.

			– Nem fogom hagyni, hogy mérgeket adj be vagy kezeket vágj le!

			– Akkor két lehetőséged van. – Delon fel sem emelte a hangját, pusztán elmélyült a zengése, ahogy fenyegetővé vált. – Lelősz orvul, vagy harcolsz nyíltan. Nem tudok a csatában a gyógyítások közepette arra figyelni, kire milyen sebesültet bízhatok.

			Egymásra meredtek. Éreztem, ahogy az akaraterejük összecsap. Csodáltam Frellelont, ahogy kiállt ellene, de egyben aggódtam is. 

			Félénken közbevágtam:

			– Mi lenne, ha igétleneket gyógyítanék? Nekem mindegy, ugyanaz, ha mágus, ha nem. És legalább segítenénk is a szegényeken...

			Mind rám néztek, valahogy különös pillantással, mire a végére elbizonytalanodott a hangom.

			– Tényleg bárkit meg tudsz gyógyítani? – kérdezte sóváran Zaher. 

			Jólesett, hogy végre rám nézett. Először szólt hozzám, mióta megtudta, mi vagyok. És talán először fogta fel azt is, hogy mekkora reményt adhat az egyszerű embereknek egy magamfajta.

			– Igen, szinte bárkit meg tudok. 

			– És kit nem? – kérdezte kíváncsian Zaher.

			– Az öregeket nehéz, ott már nem újul meg a szervezet, kevés a testükben a tűz, és túl sok a föld. Vannak babáknál született betegségek, amikkel nem tudok mit kezdeni, mert azt hiszem, a test nem emlékszik, hogyan kell jól működnie. De én sem tudom pontosan, nincs sok gyógyítási tapasztalatom. A sebek, égések, törések általában sikerülni szoktak.

			– Más érzés igétlent és mágust gyógyítani? – nézett rám Delon.

			– Igen. A mágusokat könnyebb elkezdeni gyógyítani, valahogy jobban áramlik a szervezetükben az erőm. Viszont minél nagyobb sebük van, annál több mágia kell a részemről. – Önkéntelenül gesztikulálni kezdtem, ahogy belemelegedtem a magyarázatba. Még soha senkivel nem osztottam meg ezt. – Az öcsémet viszont nagyon könnyen gyógyítom, még álmomban is. Lehet, az is kell, hogy mennyire ismerem a másik szervezetét. Az igétleneknél olyan, mintha sodró vízzel szemben haladnék, nehezebb elindítani a gyógyítást, mintha a testüknek lenne valami ellenállása. Viszont kisebb energiával is meggyógyul ugyanaz a seb. 

			– Ez rendkívüli! – morogta Frellelon. – Úgy megnézném... De ha igétlent gyógyítasz, azonnal lelepleződünk.

			– Nem, dehogy! Főzetet kell adni nekik. Valami enyhe mérget, ami fenntartja a tüneteket egy ideig, és amikor apránként csökkentik, egyre jobban lesznek, végül kiderül, hogy meggyógyultak, de azt hiszik, a főzettől. Anya mindig négyféle…

			Földanyám! Elharaptam a mondatot, de már későn.

			– Anya? Anyukád szipoly volt? – döbbent meg Frellelon. Delon hallgatott, ő szerintem már tudta.

			– Mekkora címeres ökör vagyok! – Zaher a fejét ingatta. – Még kérdeztem is, amikor megismertelek, hogy a Gyilkos-erdő miért nem ölt meg egy férfi mágust, ha az megtámadta az édesanyádat! Soha nem volt támadás, ugye? Apád lánya vagy, egy igétlen és egy szipoly gyereke.

			Nyeltem egyet. De már nem tudtam semmissé tenni az elszólást.

			– Igen – sóhajtottam. – Nagyon megijesztettél vele. Te vagy életemben az első ember, akinek gyanús lett a születésem története.

			Zaher büszkén kihúzta magát.

			– De hogy lehet, hogy édesanyád meghalt fiatalon, ha öngyógyulók vagytok? – tűnődött Frellelon.

			– Lezuhant a szakadékba egy szekér, teli gyerekekkel. Tél volt, és anya épp az első tavasztánc miatt járt odakint a havas hegyen. Megmentette őket, de ő... a szervei…– Elcsuklott a hangom. A szívem még mindig sajgott anya említésére.

			– Részvétem – bólintott őszintén Delon. Szomorúság ült ki az arcára. – Bátor anyukád volt. Iszonyú lehetett elveszíteni.

			Meglepett Delon váratlan kedvessége. Könny szökött a szemembe. A torkom összeszorult, zaklatottan felsóhajtottam. Még soha életemben nem beszéltem erről senkinek. Valahogy olyan érzésem volt, hogy Delon megérti, mit jelent korán és másokért elveszteni valakit, akit szerettem.

			– Atyádnak sem lehetett könnyű – nézett rám tűnődve Zaher. – Két kicsi gyerekkel ott maradt egyedül.

			– Igen, nehéz volt. Nem tudta, hogy anya szipoly. Azt hitte, valami hirtelen szívbaj vitte el. Anya megeskette a szekéren ülőket, hogy hallgassanak. Még fél napot élt, otthon halt meg éjszaka. Apa szinte beleőrült a gyászba, hónapokon át csak bámult ki az ablakon, ölében anya hímzéseivel.

			Önkéntelenül átöleltem magam az emlékre. 

			– De anyukád miért nem szívott le másokat? – Ian nem értette.

			Ő volt az egyetlen. Láttam, Delon és Frellelon maga elé mered, Zaher szeme fátyolosan fényleni kezd.

			– Belehaltak volna. Csak emberek voltak körülötte, és mi, két tízéves mágusgyerek. Kiküldött mindenkit, azt hazudva, hogy aludni akar. Megkért, hogy vigyem el az öcsémet…

			Elszorult a torkom. Azon az iszonyú éjjelen lettem felnőtt.

			– Okos és erős asszony volt. És neked is helyén volt a szíved – bólintott Delon. – Gyerekként a testvéreddel nem tudtátok volna megmenteni. Még az sem biztos, hogy ma meg tudnád. Egy életerőt vesztett szipoly más, mint egy sebesült szipoly. A feljegyzések szerint ilyenkor már nem női mágiára van szüksége, hanem nagyon erős szerelmi férfimágiára.

			Bólintottam, és szaggatottan felsóhajtottam. Amikor kifújtam a levegőt, olyan volt, mintha egy láthatatlan, hatalmas kőtömb szakadt volna le rólam. Anya elmondta, de mégis, éveken át bennem lapult a kétség. Delon ezt simította ki bennem.

			Zaher mellém lépett, és szeretettel a vállamra tette a kezét. Tudta, milyen egy szülőt elveszteni. Az apja nem jött vissza a csatatérről. Megszorítottam a kezét. Kettőnk világa, ha nem is állt helyre ezzel, de az első lépést megtettük felé.

			Kis csend támadt, afféle bensőséges nyugalom. Láttam, Frellelont valami foglalkoztatja, kinyitotta a száját, de aztán becsukta. Az íjászra nem volt jellemző ez a habozás.

			– Igen? – kérdeztem. 

			– Atyád igétlen gyereknek hitt végig? Ez hogy lehet? – kérdezte elgondolkozva Frellelon. Okos kérdés volt.

			Mesélni kezdtem a csalásról, hogy anya elrejtett, majd később bejelentette, hogy újra babát vár, és szerzett egy kis árvát, aki velünk élt egy éven át. Utána örökbe adta egy jólelkű gazdának. Anya betegesnek mondott, és nem engedte senkinek, hogy látogasson.

			Különös, felszabadító érzés volt letenni a terhet, és őszintén kimondani a titkokat. A gyógyítók megértették, hiszen maguk is hazugságok között éltek, és csak egymás között lehettek igazán azok, amik voltak.

			Elsőnek a kimerült Ian ült le egy ágyra, majd Delon telepedett mellé. Végül valahogy mind egy ágyon ücsörögtünk, és éjszakába nyúlóan beszélgettünk bensőségesen magunkról, a családjainkról, a gyógyításról és a világ folyásáról.

			Életemben először fogadtak el annak, aki vagyok. És ez mérhetetlenül felszabadító volt.

			 

			* * *

			 

			Az estéink ettől kezdve megváltoztak.

			Sajnos csak nagy vonalakban ismertem anyám receptjeit, de támpontnak megadtam. Zaher és Frellelon a fejüket összedugva tanakodtak és kotyvasztottak, hogy a várható betegségekhez álgyógyszert találjanak ki, olyat, ami a legyengített szervezeteket nem támadja meg, míg én Delonnal és Iannel a szegényebb putrikat jártam. Iant szerintem kicsit zavarta, hogy nem ő lehet egész nap Zaherrel, de hamar túltette magát rajta. Ami érdekes módon meg Zahert zavarta. 

			Ahol megálltunk, ott Delon leereszkedően új „kísérleti” bájitalról magyarázott. Megígértette az emberekkel, hogyha hatásos, akkor a jegyzőnek jelentik, és kifizetik utólag az ezüstöt, amibe az ital kerül, és ő majd azt begyűjti, ahogy hazafelé halad a sereg.

			Szerencsétleneknek vastagabb ruhára sem futotta, nemhogy ezüstre, így biztosak voltunk benne, hogy titokban tartják, és nem terjed el a gyógyítás híre.

			Míg ő elvonta a figyelmet, addig én – a vizsgálat örve alatt – meggyógyítottam a betegeket.

			Ian dolga az volt, hogy figyelje, kinek vagyunk gyanúsak. De szerintem Delon azért hozta, hogy lássa, mennyi embernek segítek, és enyhüljön a gyűlölete.

			Tényleg enyhült, vagy legalábbis más formát öltött. A szipolyokat továbbra is gyűlölte, és kiirtandó szörnyeknek látta, kivéve engem. Én valahogy egy külön kategória lettem a fejében, amit nem igazán értettem.

			Delon minden este addig hajtott, míg teljesen kimerültem. Utána a szállásként kapott szobában le kellett szívnom valamelyikük mágiáját. Érdeklődve vizsgálták a folyamatot.

			Iannek hatalmas életereje volt, alig merült ki, míg Zaher gyenge teste épphogy bírta.

			Másképp is éreztek közben. Zaher és Frellelon csak fáradt lett, ám mivel egyikük sem vonzódott nőkhöz, csak férfiakhoz, így semmilyen pikáns érzésük nem támadt tőle. Míg Ian borzalmasan zavarba jött, és nem volt hajlandó beszélni róla, mit érez.

			Delont nem akartam leszívni, és láthatóan ő sem volt lelkes az ügyben. De végül a tudomány kedvéért megtettük.

			Szívni az erejét... Nem igazán az járt a fejemben, hogy vonzó férfi. Inkább az, hogy mennyire veszélyes. 

			Nem bíztunk egymásban, még akkor sem, ha a közös cél – a hercegeink életben tartása – egymás mellé sodort minket.

			Szerintem neki is ez járt a fejében, mert kifürkészhetetlen arccal figyelte a mágia áramlását. 

			Élesek voltak az érzékei, azt hiszem, nálam is jobban észlelte a mágia apró elmozdulásait, áramlási módjait, és mellé hatalmas tapasztalata is volt. Szívesen meghallgattam volna, hogy mit gondol, de nem osztotta meg. Helyette elvonult Frellelonnal megvitatni a tapasztalatokat.

			Végül Frellelon és Mort lettek a rendszeres „vacsoráim”, Ian meg a tartalék.

			Frellelonnal unalmas volt minden leszívás, amit sem én, sem ő nem bántunk.

			Mort tudott a leggyorsabban „feltölteni”, talán mert tőle én is zavarba jöttem. Végig vidám anekdotákkal szórakoztatott, és a sereg napi életéről pletykált, de éreztem, ahogy egyre mélyebben, szaggatottabban lélegzik. Azt hiszem, imádta az erőelszívás minden percét.

			Az energiacsapolás a gyógyító csapat előtt zajlott, nem négyszemközt, és Zaher mágiaszintje a végére mindig megnőtt, pedig Mort még az ingét sem vette le.

			Frellelon kimért lett ennek láttán, mint aki karót nyelt, Ian meg bosszús. Ám utána Zaher pár szóval és némi törleszkedéssel helyreállította a békét. Olyan volt ilyenkor, mint egy édes kismacska.

			Frellelon titkosírással feljegyezte a gyógyításaim mennyiségét. Ám nem értettük, miért hullámzik. Egyenletesnek kellett volna lennie. Még akkor is, ha leszámítjuk azt a pár napot, amíg nyílt a piros virágom.

			Amikor Lapályföldre értünk, a gyerekeket torokgyíkjárvány sújtotta. Itt végig ezt a kórt gyógyítottam, de egyes napokon másfélszer több alanyt is képes voltam megmenteni.

			Fogalmam sem volt, mi lehet az oka, egészen addig, amíg Erdon herceg egy nap este, a gyógyító körutunk előtt be nem hozta a bosszús, fekete fejkendős Lidércet a szobánkba.

			– Delon, vizsgáld meg az öcsémet! Nő a haja.

			– Ez a természet rendje. Mit vizsgáljak rajta?

			– Mikor láttad utoljára a fejét? – morgott Erdon, és leszedte a mogorva Lidércről a kendőt.

			Földbe gyökerezett a lábam. Egyarasznyi dús, vad fekete hajkupac lapult alatta.

			– Te jó ég! Ez aztán a makacs sörény! – Delon elismerően füttyentett.

			– Az. Beletört az olló. Ez valami betegség, azért nő ez a ronda lobonc?

			Lidérc eddig kelletlenül a falat bámulta, de most rám pillantott.

			Bevillant, hogy részegen azt mondtam, ronda kopaszon.

			A szívem megdobbant. Ahogy egymás szemébe néztünk, olyan volt, mint egy apró villámlás.

			A Földanyára! Újra láthatom azt a gyönyörű sörényt! Beletúrhatok a hajába, és...

			Mindkettőnk mágiája árulkodón felszökött. Lesütöttem a szemem, és Lidérc is zavartan félrenézett.

			– Azt hiszem, meg is van a válasz – közölte vidáman Delon. – A gyógyítója hosszú hajjal kedveli, az öcséd meg ösztönös földmágus. Hat az akarata minden anyagra, a hajára is.

			– Szórakoztok velem?! Kartal, úgy fog égni a fejed, mint egy fáklya, ha tűzgolyó ér!

			– Nem szándékosan csinálom – morgott Lidérc. – Különben sem tartozik rád. Egészséges vagyok, ezt akartad tudni, nem? Elmehetek végre?

			– Igen, a borbélyhoz! – dördült Erdon hangja.

			– Azt várhatod! – Lidérc kiment, és úgy becsapta maga mögött az ajtót, hogy Zaher összerezzent a dörrenésre.

			– Egy okot mondj, hogy ne csapjam agyon!

			– Meg akarod nyerni a háborút – felelte vidáman Delon. Közelebb lépett a hercegéhez, és a vállára tette a kezét. – Különben is, tudod, milyen fiatalnak lenni. Az első viták, első gyógyítások élménye...

			Erdon úgy söpörte le Delon kezét, mint valami zavaró bogarat.

			Delon arca összerándult, mintha megütötték volna. Kimérten hátralépett.

			– Segíthetek még valamiben, herceg? – kérdezte. A hangsúlyától hűvösebb lett a jól befűtött szobában.

			Erdon szó nélkül kiment.

			Zavartan összenéztünk Zaherrel.

			– Nem akart megbántani – mondta halkan Frellelon.

			– Nem érdekel. Annyira elegem van! – felelte ugyanolyan halkan, de indulatosan Delon.

			Ez volt az első, hogy emberinek és sebzettnek láttam őt.

			De máris vette a köpenyét, és indultunk gyógyítani.

			Elhagyva a módosabb házakat, már nem égtek a kapualjakban fáklyák. A sötét és hideg utcákon járva a házra festett piros betegségjelet figyeltük. Ahol mellette volt a gyerek jele, és az adománykérő tálka az ajtó mellett, oda tértünk be.

			Lidércre gondolva újra és újra tele lett a szívem. Az a pillantás, ahogy szégyellte az érzéseit, de vágyott az enyémre...

			Kétszer annyi gyereket képes voltam kezelni, mielőtt szédelegve majdnem elájultam volna.

			Delon tűnődő pillantását sokszor magamon éreztem. Nem kellett kimondania, mindketten tudtuk, ki az, aki okozza mindezt.

			 

			* * *

			 

			A sereg lassan a határ közelébe ért, és a dús talajú, lapályos vidékeket felváltották a sziklás, komor földek. Míg korábban a gabonatermesztő és gyümölcsösökben gazdag alföldeken rengeteg szépen díszített mézes vagy lekváros lepényt kaptunk a csirkehús után, most eltűntek az édességek, és főleg vadhús és sajt került az asztalra, híg kásákkal kísérve.

			Egyszerűbbé váltak az étkek, ahogy az emberek is. Erős férfiak, darabos vonású, kemény asszonyok éltek erre. Kevés szóval, nyersen beszéltek, és a világukban nem fért meg a gyengeség. Erdont imádták, és látszott, ő is itt van elemében, ez az ő igazi világa, és nem a palota.

			Én eleinte tartottam tőlük. Nyomasztott, ahogy végigmértek, és a szemeken azt láttam, ítélnek. Túl finom volt a köpenyem, túl lányos a kinézetem, túl művelt a beszédem.

			Frellelont tudósként és íjászként becsülték. Delon a különc ruháival kirítt innen, de ezek az emberek átláttak rajta, egy puha mosolyú szörnyetegnek tartották, és tisztelték. Ian a hatalmas termete miatt elismerést keltett, de mi ketten Zaherrel idegenül mozogtunk, bár őt legalább védte a neve, a Barbárölők közismert harcosok voltak a végeken.

			Muszáj volt közéjük mennem, mert az itteni kulcsárnők buggyantnak tartottak minket, ha ágytálat és mosdótálat akartunk a szobába. Az szerintük csak a betegeknek kell, és van lábunk, nemde? Nyers modoruk itt megszokott volt, a végeken családtagoknak számítottak, ha megérték a középkort a rossz táplálkozás és kemény élet mellett.

			Delon lazított az elszigeteltségemen, a kúriákon és a várakon belül szabad mozgásteret adott. A nemeseknek egyszemélyes árnyékszékek álltak rendelkezésükre, bezárható ajtóval. Sok volt a meleg vizes forrás is, amire kis fürdőházak épültek; ezeknek is volt nemesek részére fenntartott, elkülönített kis medencéje. Ha valaki velem jött, és őrzött kintről, akkor Delon engedte, hogy használjam őket.

			Jó érzés volt a meleg víz, imádtam.

			Egyik ilyen fürdésre Mort kísért el. Kihagytam a vacsorát, és helyette odamentünk a kúria parkjának távoli végébe, egy liget mögé. Tíz kis faház állt itt, és bent egyszemélyes cserépmedencék várták a fürdőző nemeseket.

			Lidérc nem messze egy fának támaszkodott, és pimaszul elmosolyodott, de aztán sietett az épület felé, ment a vacsorára. Értetlenül bámultam utána, aztán bementem a nekem kijelölt fürdőbe, és bezártam a faház ajtaját.

			Odabent megdobbant a szívem, a kis medencében apró levendulavirágok lebegtek a gőzölgő víz felszínén, illatossá téve a helyiséget.

			Levetkőztem, és belecsusszantam a vízbe.

			Hangosan felsikkantottam, amikor rájöttem, Lidérc nemcsak virágot szórt bele, de az erejét is beleküldte. A víz élt, és lágyan körbeölelt.

			Torokhangon kuncogtam. Nagyon is jól emlékeztem, mi történt a Néma várban abban a bizonyos fürdőben. Lidérc itt nem tudta megoldani, hogy a víz tényleg tegyen valamit, de olyan volt, mintha felajánlaná, hogy játsszak magammal, ha szeretnék.

			Éreztem, ahogy az arcom kipirul, miközben lemerültem. Megmostam a hajamat, leszappanoztam a testem, de a nyugtalanság bennem maradt. A bőrömet úgy ölelte körül az élő víz, mintha egy csöppnyi kis mágiára vágyna, hogy mozogni kezdhessen.

			Szégyelltem magam, és lángolt az arcom, de a kezemmel megkavartam a vizet, és egy kis mágiát adtam neki.

			Azonnal felpezsdült a fürdőm. A víz kavarogni kezdett, ahogy Lidérc mágiája és az enyém egyesült. A hullámok kacéran a mellemet nyaldosták, az izgalom végighullámzott minden porcikámon. Lidércre gondoltam, és arra, hogy mik történtek eddig közöttünk.

			Ahogy az emlékek hatására nőtt az energiaszintem, és a körmeimből kifröccsentek az apró mágiacseppek, egy öngerjesztő folyamat indult be. Tennem sem kellett érte, kettőnk közös mágiája ingerületbe hozta a vizet, ami boldogan kavargott, és csókolgatott engem. Ez még jobban növelte a mágiaszintemet, ami azonnal visszahatott a vízre.

			Hangosan nyögtem az intenzitástól, a levendula illata beborított, ahogy a tarkómat a medence peremére helyeztem, és a vízben lebegtem. Hagytam, hogy a hullámok fodrai úgy cirógassanak, izgassanak, mintha Lidérc ujjai lennének. Akartam őt, szerettem volna látni az okos szemét, hallani a mély torokhangját, amikor jó neki, és érezni a bőrét a bőrömön.

			Képtelen voltam gondolkozni, csak egy hatalmas vágycsomóvá váltam. A levendula illata most már mindörökké ehhez a perchez és Lidérchez kötődött. Szerettem őt szívem mélyéből, vágytam rá minden félreértésünk ellenére. Azt akartam, hogy itt legyen, hogy az ölem közé sikló vízsugarak az ujjai legyenek. Borítson be a testével, övezzen a szerelmével, ne Finivel, hanem velem legyen egész életemben.

			Ahogy a mágiám felragyogott, az érzés intenzitása tízszeresére nőtt.

			A faház egyik résén keresztül beosont a szelem, és csókjával beborította a nyakam. A forró, párás levegőben hamar felmelegedett, és kellemesen langyos puszikat kaptam. Öntudatlanul kissé kiemelkedtem, hogy elérje a mellemet, és a bimbókkal játsszon, miközben ölemmel a kavargó víz foglalkozott.

			A gyönyör hullámai lassan épültek fel, és sokáig, hosszan nyújtva rezegtek bennem, ősi rengéseket keltve. Felszabadultan felnevettem, ahogy egész testemet átitatta az öröm. Aztán hangosan, megkönnyebbülten sóhajtottam, amikor a görcsös összehúzódások elmúltak. Mint egy jóllakott macska, bódultan pihentem a levendula illatában. A szelem a medence szélére telepedett, és óvatos leheletével a fülemet cirógatta.

			Olyan volt mindez, mint egy beavatási szertartás, mint lányból nővé érni. A testem az enyém, az én tulajdonom, jogom van rendelkezni felette. És csak nekem van erre ősi, elidegeníthetetlen jogom.

			A szexualitásom nem csak más örömére szolgál. Nem függ egy férfi rám irányuló vágyától. Lidérc ezt mutatta meg nekem. Jogom van önmagamban egésznek lenni. És ha egész vagyok, akkor leszek képes ajándékozni magamból másnak. 

			Neki.

			Csak nagy sokára szedtem össze magam, amikor a víz kezdett kihűlni, és Lidérc mágiája is elszivárgott a medencéből.

			Felöltöztem, és kimentem.

			De megtorpantam, ahogy az őrt álló Mortot megláttam.

			Mort elvörösödött, megköszörülte a torkát, és félrenézett.

			Úgy éreztem, menten elsüllyedek. Biztos, hogy érzékelte kint az energiaszintemet.

			– Azt hittem, a lányoknak nincs egyedül öröme… – bukott ki belőle.

			– Én is.

			Egymásra néztünk, és kirobbant belőlünk a nevetés.

			Átvágtunk a ligeten, és visszafelé tartottunk a kúriába. Mort közben azon merengett, hogy nahát, milyen keveset tud a nőkről. És ezt ki kell derítenie.

			Én csak nevettem rajta.

			Lidérccel aznap már nem találkoztam, de másnap reggel úgy mosolygott rám, mint aki mindent tud, és én olyan zavarba jöttem, hogy majdnem elestem a saját lábamban, ahogy beszálltam a gyógyítók batárjába.

			Mint kiderült, más is érzékelte a mágiaszintemet. A seregben pletyka indult.

			Ám Delon közölte, hogy csak gyakoroltam a vágymágiát. És örüljenek, hogy nem velük.

			Erős gyanú kelt bennem, hogy a korábbi korbácsolás és a csapat előtt való leleplezés az ő furfangos elméjében a segítésemet szolgálta. A gyógyítók elfogadtak, vagy legalább megtűrtek. Sőt, még Ras is egyre oldottabb lett a közelemben, például már nem mérgezte meg a tőrét. 

			Sokáig félelmet keltett bennem, ahogy az emberek megbámulnak.

			Aztán egyszer a szemem sarkából láttam, hogy valaki babonásan egy hajszálat a háta mögé dob, és hármat köp, nehogy szemmel verjem.

			Megkérdeztem Rast, vajon mi folyik a háttérben, és elmondta, terjed a hír, hogy vágymágus vagyok. Delon esténként szívesen anekdotázik arról, hogy akik a fővárosban engem hecceltek, azoknak elvarázsoltam az elméjüket, és férfi létükre kiskutyaként bolondulnak utánam.

			Delon a csavaros eszével legendákból szőtt védőhálót körém.

			De arról is mesélt, hogy éjjel előjön a rosszabbik természetem, és „jobb, ha senki nem dühíti fel ilyenkor a Gyilkos-völgy rettegett urát”.

			Kuncogtam ezen, ám aztán torkomon akadt a nevetés, amikor észrevettem, hogy Ras nem nevet velem.

			Fürkészően nézett, és én próbáltam minél ártatlanabbnak tűnni. Azt hiszem, Delon nem osztotta meg vele azt az apróságot, hogy a Néma várban katonák erejét szívtam el. De Ras határozottan gyanította, hogy Delon meséinek lehet valami valóságalapja, és a hadgyógyító burkoltan óva inti az embereket.

			Szerencsére Ras energiáit lekötötte a katonák kiképzése, meg mellette az, hogy Brunert távol tartsa tőlem.

			Most, hogy szabadabban mozogtam, láttam, hogy a Néma várban telelt katonák mehetnek csak gyümölcsoltásra, vagy pihenhetnek esténként. Ám akik a telet a családjukkal a hegyekben töltötték, és most csatlakoztak, azoknak nem volt ilyen joguk. Ras éjszakába nyúlóan gyakorlatoztatta őket.

			Lidérc is kiválogatta és bevette a csapatába a telelő katonák közül a renitens, pimasz fickókat, akiket nem kötöttek szabályok. Az én másfajta mágiaelméletemet tanította nekik, és a víz, a föld és a levegő mozgatására biztatta őket.

			Ezek a gyakorlások mindig a települések melletti, elhagyatott mezőkön, havas hegyoldalakon zajlottak, de ha szerencsém volt, akkor a gyógyító út a falu széli utolsó házakhoz vitt. Ilyenkor kikönyörögtem, hogy egy kicsit hadd menjünk oda Lidérchez.

			Lidérc pimasz ugratásokkal fogadott. A mágiaszintje magasabb lett, és imádott új trükkökkel szórakoztatni. Néha olyan érzésem volt, mintha szavak nélkül udvarolna, el akarna kápráztatni.

			Nem akartam vele mélyebb kapcsolatot, de távol sem tudtam maradni tőle. Vonzott, mint pillangót a fény. A hideg tavaszi éjszakában úgy éreztem, ő a napom, a fényem, és olyan örömöt éreztem a láttára, hogy sokszor hangosan kacagtam a bolondozásain.

			Természetesen „bosszút álltam” a levendulás fürdőért.

			Az egyik vadászkastélynál, ahol megszálltunk, rá lehetett látni a közeli domboldalra, ahol gyakoroltatta a csapatát. Már leszállt az éj, és mi rég megjöttünk a gyógyításból, amikor még mindig edzette őket. Nem voltak messze, az erkélyen állva láttam a hatalmas máglyák fényében minden mozdulatát.

			Frellelonék bent voltak mögöttem a szobában, és kártyáztak, nem törődtek velem, Delon valahol Erdon szállásán bajt kevert, így ráértem Lidércet figyelni. Beburkolóztam a köpenyembe a hidegben.

			Végül késő este elengedte a csapatot, és egyedül maradt, tűnődve a tűzbe bámulva. 

			Éreztem, hogy eljött az én időm.

			– Szél – suttogtam.

			A hívásomra elindult a szél őfelé. A mágiámmal finoman irányítottam. Hagytam, hogy egy kicsit elidőzzön a tűz felett és felmelegedjen, majd odaküldtem Lidérc nyakához.

			A szelet nem kellett kétszer kérni, megcsókolta azt a szép nyakat, majd huss, bebújt a köpeny alá, körbefújva Lidérc alakját, megsimogatva a fenekét.

			Azt hittem, Lidérc zavarba jön, hogy intim helyen érintik, de csak a vadászkastély felé fordult, és leoldotta a köpenyét. Kényelmesen a feje fölé emelte a karját, és kinyújtózott, mint egy gyönyörű hópárduc. A tűz fénye átölelte a kecses alakot.

			 – Ó, te szégyentelen forró-parti csavargó! – Egyszerre bosszankodtam és kuncogtam.

			A szelet beküldtem a ruhája alá. Bekúszott a zeke nyakánál, és a mellkasát csókolgatta.

			Lidércet se kellett félteni, szemérmetlen mozdulattal kibontotta a zekéjét, sőt a nadrágja elejét is, és újra nyújtózkodott, kéjesen, mint aki felkínálja magát, hogy kényeztessék.

			A Tűzisten izzó magjára! 

			Mi van, ha ezt meglátja valaki? Körbenéztem az oldalsó ablakokra és a kastély udvarára, de mindenki bent volt. 

			Lidérc újra nyújtózott. És szerintem kiválóan szórakozott rajtam.

			Lángra gyúlt az arcom. 

			Rájöttem, hogy ez a helyzet más, mint a fürdőnél. Ő ott csak mágiát adott, de nem volt jelen, ám itt pontosan tudja, hogy nézem, és amit teszek, azt aktívan teszem…

			Azt hiszem, azt várta, hogy megfutamodom, ha kihívóan játszani kezd velem, de csak azért sem tettem.

			Nem menekültem el, hanem a széllel újra végigcsókoltattam a testét, és forró légáramlatot küldtem a nadrágjába.

			Úgy tűnt, erre nem számított, azonnal abbahagyta a nyújtózkodást, és összegörnyedve a nadrágjához kapott.

			Az erőmet a szélbe nyomtam, és kértem, tegyen bármit, amivel a legnagyobb mágiát ki tudja csalni.

			A természet főleg a szerelmezést és a halált értette, mondhatni ez a kettő volt a szakterülete. Csak homályosan sejtettem, hogy az ősi elem szívja, nyaldossa, fújja Lidérc ölét, csókolgatja a fenekét. Minden mágiacseppet kiszívott, amit ért, és olyan intenzíven, hogy nem telt sok időbe, hamarosan hatalmas mágikus villanást észleltem.

			Lidérc irdatlan ereje kitört, és nem tudott máshol levezetődni, így élővé tette a dombot. Átitatta önmagával, de olyan lázas, szenvedélyes erővel, hogy tudtam, évekig meg fog maradni a mágikus szennyeződés. A hely, ahol Lidérc gyönyörtől vonaglott a mágiám ereje alatt.

			A testem lángolt, és azt kívántam, bárcsak én is ott lehetnék, bárcsak csókolhatnám a száját, ízlelhetném a bőrén futó apró izzadságcseppeket, hallhatnám a torkából feltörő hangokat.

			Zaj támadt mögöttem, és hátranéztem. Frellelon és Zaher lépett ki az erkélyre.

			– Valami hatalmas mágikus erőt éreztem. Nem tudod… – kezdte Zaher, ahogy meglátott.

			Ám elharapta a szót, amikor megérezte a mágiaszintemet, majd meglátta Lidércet és a zilált ruházatát.

			– A Tűzisten formás fenekére! – nyögte.

			– Ezt a mondatot jobb, ha nem emlegeted széles körben – nevetett Frellelon.

			Ő is Lidércre pillantott, majd rám. Éreztem, ahogy pipacsvörössé válok.

			– Inkább nem szeretnék tudni róla – közölte a fejét csóválva.

			Közben kinyíltak az ablakok, és pár nemes kihajolt. Odalent a katonák is kiözönlöttek a mágikus hatás okát keresve.

			Láttam, Lidérc felkapta a földről a köpenyét, és sürgősen eltűnt a tűz fényköréből. Frellelon minket is gyorsan beterelt.

			Másnap persze ezen tanakodott az egész sereg.

			Megint addig, amíg Delon el nem terjesztette, hogy újra a vágymágiát gyakoroltam.

			Nem tudtam, hogy örüljek-e neki, vagy inkább aggódjak a cselszövésein. Mindenesetre aznap reggel végre nem én pirultam el, hanem Lidérc, amikor találkoztunk. Imádtam kiélvezni a zavarát.

			Néha eltűnődtem, milyenek lehettünk kívülről, és mit gondoltak rólam a katonák. Ras ilyenkor megnyugtatott, hogy a katonaság dolga nem a gondolkozás. Arról áradozott, hogy a seregnek nőtt a teljesítménye miattam. Úgy vélte, a csapatok kezdenek hinni a vágymágiában.

			Nem mertem belegondolni, hogy ez pontosan mit jelent.

			A levendulás és szeles kalandokon kívül más is egyre erősebben foglalkoztatott. Az éjszakáim néha forgolódással teltek, nyomasztott, hogy közeledünk a határhoz.

			Hajnalonta felkeltem, és megraktam a szoba kandallóját. Míg a többiek aludtak, beburkoltam magam a nyúlszőrbe, előszedtem a válltáskámba csempészett szótárat, és a tűz fénye mellett tanultam. Én így készültem a háborúra.

			 

			* * *

			 

			A vágymágia gyakorlása kezdett szélsőséges mértéket ölteni. Delon egyre ingerlékenyebb és egyre őrültebb lett.

			Esténként a többieknek végig kellett néznie, ahogy vöröslő arccal elszívtam a mágiát a nagyokat nyelő Mortból, majd mikor a fiú elment, akkor Delon megparancsolta, hogy elalvás előtt Ian, Frellelon és Zaher szaglásszák meg egymást.

			Fel is ment a mágiájuk egymástól.

			Frellelon méltósággal kezelte, és félelmetes önfegyelmével mindezt mágiává formálta. Egyre ügyesebb trükköket tudott végrehajtani a kötelével, de gyakorolni kezdett más tárgyakon is. Ha elfáradt, akkor kiment a céltáblákhoz az íjával, hogy más módon is kimerüljön.

			Ám Zaher és Ian képtelenek voltak az élményt edzéssel, mágikus gyakorlással vagy könyvolvasással levezetni. Fél éjszaka forgolódtak, annyira nem tudtak aludni.

			Zaher egyik délután zaklatottan azt suttogta, hogy ő ezt már nem bírja. Hiányzik a szex, persze, de legjobban az ölelés. Az emberi érintés. Őt kicsiként babusgatták a szülei, testvérei, és felnőttként is szereti, ha érintik, csókolják, ölelik. Kérdeztem tőle, hogy jó-e az én ölelésem. Először csak nevetett, hiszen mi ketten sosem vonzódtunk egymáshoz, de aztán pár nappal később elkezdett hozzám bújni. Napközben megérintett, esténként meg, amikor a katonák nem látták, a gyógyítóknak kijelölt közös szobában a fejét az ölembe tette, és a haját simogattam, miközben a gyógynövényekről mesélt. Semmilyen mágikus hatást nem tettünk egymásra, így Delon is eltűrte.

			Zaher másról is beszélt, amikor kettesben maradtunk. Össze volt zavarodva szívügyekben. Eddig azt hitte, egyformán szereti a két férfit, csak más dolgok miatt. Ian izmos volt, vonzó, és az ágyban kényeztető, pontosan Zaher ideálja, kellemes és otthonos volt vele minden pillanat. Míg Frellelonnal nem érezte ezt, ám volt valami különös izzás közöttük, valami lelki kapcsolódás, és szellemi téren is rajongott érte.

			Most, hogy a szex kikerült a képből, valahogy nem tudott miről beszélgetni a kovácslegénnyel, eltűnt az otthonosság, és esetlenné vált a helyzet. Miközben az elegáns és okos íjász még vonzóbbá vált. Zaher képes volt mindennap arról suttogni, hogy a gyógyító hogyan nézett rá, miként libbent a kaftánja, és ez mit jelenthet, jelent-e valamit, szenvedélyt, szerelmet, vagy téved, és ezen gyötrődött rendszeresen.

			Meghallgattam, de én még kevesebbet értettem a férfiakhoz, mint ő. Annyit azonban észrevettem, hogy míg Ian féltékennyé vált a kettőnk között látott bensőséges pillanatokra, addig Frellelon hálás pillantásokat vetett rám, hogy megadom kis kedvencének azt, amire vágyik. Kicsit mintha meg is kedvelt volna.

			Ők ketten képtelenek voltak Zahert érinteni, azonnal felszökött a mágiájuk. Csak kínlódtak a fizikai vágy fogságában.

			Ám a legrosszabbul maga Delon viselte a szexhiányt.

			Azt hiszem, évtizedek óta napi ágytornához volt szokva, és most hullámzott a hangulata, borzalmasan ingerlékennyé vált. Nem is tudom, mi volt a rosszabb, amikor jókedvében megérintett mindenkit, és tényleg szó szerint mindenkit, mélyen zavarba hozva ezzel tucatnyi nemest és máguskatonát, vagy pedig amikor feszült volt, és büntetéseket talált ki nekünk.

			Ezek a büntetések valahogy mindig pikánsakká váltak, még az olyan ártatlanok is, mint négykézláb felmosni a szobánkban a padlót. De rosszabb lett, amikor Delon áttért a fenekelésre. Ez bevett fenyítés volt mesterek és tanítványok között, de ahogy ő csinálta, úgy más értelmet nyert. 

			Előre kellett hajolni, a kanapénak támaszkodni. Eleinte legyezővel tette, később a kezét használta, ott felejtve a másik fenekén egy-egy apró ütés közepette, ami egyre nagyobb mágiaszintet okozott az egyáltalán nem ellenkező többieknek.

			Nekem egyre kényelmetlenebbé vált mindez. Engem nem fenekelt, de le is nyomtam volna a szelet a torkán, ha megüt. Ám már a látvány is kezdett túlmenni azon, amit el tudtam viselni.

			Azt hiszem, a vágy sokféle lehet, és mindenkinek azt jó tennie, ami neki jó. De ez korántsem jelenti azt, hogy mindent meg is kell tenni. A belesodródás önárulás. Márpedig Delon olyan útra sodort minket, amit főleg a karizmája és a sajátos helyzet miatt fogadtak el a többiek. Meg szerintem a vezető szerepe miatt. Képtelen volt fékezni a saját különc és ínyenc vágyait, és kezdtünk játékszerré válni a keze között.

			Egyik este leszidta Frellelont, mert egy könyv lapján apró gyűrődést talált. Azt akarta, hogy az íjász ne csak előrehajoljon, de a nadrágját is letolja, hogy a meztelen fenekére kapja a büntetést. Zaher mágiaszintje izgatottan megugrott, de Frellelonon láttam, hogy ez a játék már kényelmetlen neki. Mégis engedelmesen odament.

			Úgy éreztem, megfulladok. Felnőtt emberként miért nem mond nemet? És Delon miért megy át a határon? Ez már borzalmasan sok volt.

			Anya azt mondta, a férfiak között mindig figyeljek a belső, legmélyebb érzéseimre. Azok megmutatják, mi a helyes, mi a jó nekem.

			Hát, ez biztos nem volt az.

			– Nekem… ki kell mennem az árnyékszékre – hadartam, és szinte kirontottam a szobából.

			A kúria folyosójáról pedig ki a kertbe, a friss levegőre rohantam.

			Nem számítottam rá, hogy a késő esti órán magába Erdon hercegbe szaladok bele. Szó szerint nekimentem egy kőszobor mellett.

			– Bocsánat, uram! – nyögtem, ahogy felkenődtem a széles mellkasra.

			– Nézz a lábad elé! – dörrent rám Udin, és hátrarántott a nyakamnál fogva. Velük volt Lidérc és Ras parancsnok is.

			– Mi baj van? – kérdezte azonnal Lidérc. – Úgy szaladsz, mintha űznének.

			– Én csak… a vágymágia… mármint Delon mester épp megbünteti… vagyis…

			– Miről hebegsz? – kérdezte egyenesen Erdon. – Mi köze egy büntetésnek a vágymágiához?

			Éreztem, ahogy az arcomat elönti a hőhullám. Egyik lábamról a másikra álltam, végül halkan kinyögtem, épp mi történik.

			– Hogy a Tűzisten csapna bele! – mordult Erdon.

			– Én megmondtam – vont vállat megkönnyebbülten Udin. – A nemesek folyton panaszkodnak rá. Nem csinál velük semmit, de olyan, mintha zaklatná őket. Szerintem agyára ment ez a vágymágus-dolog.

			Erdon döngő léptekkel elsietett. Udin vele tartott, de Lidérc a vállamra tette a kezét. Erre Ras parancsnok is visszafordult, és inkább mellettünk maradt, bár nem örültünk neki.

			– Bántott? – nézett rám Lidérc.

			Nemet intettem.

			– Illetlenül hozzád ért? – kérdezte komoran.

			– Nem, engem sohasem érint meg.

			Lidérc bólintott. Jólesett, hogy figyel rám, és védeni akar.

			– Még haragszol rám? – Megköszörülte a torkát. Látszott, zavarja Ras jelenléte, de a mágusparancsnok azért sem tágított a közelünkből. – Mióta a sereg elindult, kerülsz. Nem akartam tolakodni.

			Ó! Egy nem tolakodó és bosszantó Lidérc valahogy megdobogtatta a szívemet. Bizonyára nehezére esett számára, hogy teret adjon.

			– Nem haragszom, csak össze vagyok zavarodva. Delon mester is eltiltott tőled.

			– És te mióta fogadsz meg parancsokat? – mosolygott rám.

			– Talán követhetnénk a hadparancsnokot, herceg – szólt közbe nyugodt hangon, de figyelmeztetően Ras.

			Egyszerre sóhajtottunk fel Lidérccel, amin rögtön el is mosolyodtunk.

			Bementünk az épületbe, de Erdon herceg nem velünk volt elfoglalva. Úgy döntött, ideje egy párharcnak a gyógyítójával.

			– Nem fogod tönkretenni a vágymágusi képzésemet! – sziszegte halkan, tiszteletlenül Delon.

			– Te meg a seregemet!

			Többet nem hallottunk, mert Udin épp parancsokat adott. Kért egy kőépületet a kúrián kívül, amiben nincs éghető anyag. A helyiek arcán látszott, mit gondolnak az úri szeszélyről, de a ház ura rendelkezésre bocsátotta a kert végében lévő nyári konyhát, amit befőzéshez használtak az asszonyok. A cselédek gyorsan kiürítették, kihordtak belőle minden eszközt és asztalt.

			Azt hittem, nyilvános harc lesz, de a testőrség elzavart mindenkit, és húszlépésnyire az épülettől körbevették a cseréptetős kis lakot. Látszott, ez nem az első alkalom.

			Az indulatos Erdon és a még dühösebb Delon bevonult.

			Hamarosan olyan magas mágiaszintet érzékeltem, hogy megdöbbentem. A becsukott fazsalukon át vörös fény lobbant. A mágia ereje egyre nőtt, és ütemesen pulzált.

			– Kár, hogy nem látjuk a harcot.

			– Milyen harcot? – súgta a fülembe halkan nevetve Lidérc. Megcsapott az álla kamillaillata, nemrég borotválkozhatott. 

			Kerekre tágult a szemem, amikor megértettem, mire céloz. Döbbenten a házikóra meredtem.

			– Ó, bizony! Az én drága bátyusom elárulta, hogy dolgozza fel, mi zajlik egy gyógyítás alatt. Őt hadparancsnokként tilos elbódítani, így ébren van közben. A „bosszúja” az, hogy ahányszor meggyógyítják a harctéren, annyiszor „rendezi a számlát” hazafelé fordított szerepben, illetve eggyel többször. Ez szerinte férfiassági kérdés. Mondtam, szerintem meg vonzódik Delonhoz, de hevesen tagadta – nevetett Lidérc. – Ha jól látom, most előre törleszt.

			– A Földanya fátylára! – nyögtem. – Azt akarod mondani, épp azt nézi az egész kúria, ahogy…

			– Hát, vannak a hercegi életnek hátrányai. Nehéz bármit csendben tenni, főleg ekkora mágiaszinttel. De úgysem tudják, mit látnak. Mi lenne, ha inkább sétálnánk egyet?

			Megkönnyebbülten vele tartottam. Sajnos Ras is követett minket, ráadásul hallótávolságon belül.

			Lidérc kérdezgetett, hogy érzem magam a gyógyítóknál, és ő is elmesélte, hogy mivel tölti az estéit a kiképzésen kívül. Erdon kötelezte, hogy késpárbajt tanítson máguskatonáknak, és késdobálást igétleneknek. Az egyszerű katonák jól bántak közelharcban a tőrrel, és nem szívesen dobták el a drága fegyvert, de néha adódhatott olyan helyzet, hogy megláthattak egy távolabb álló ellenséges vezetőt.

			Zavartan és csak úgy mellékesen, fél szóval mondta, hogy nem oltott gyümölcsöt azóta sem, amitől akaratlanul is felragyogott a mosolyom.

			– Nincs mosolygás! – morrant mögöttünk Ras. – Az egész kúria titeket figyel. Így is sok a pletyka.

			– Ez a vágymágus-őrület nem normális dolog – mondta bosszúsan Lidérc.

			– Nem az. – Vállat vontam. – De így jár, aki az igazi gyógyítókat bebörtönzi. A nőknek kéne a sereget kezelniük.

			– Nincsenek lázító eszmék! – dörmögte figyelmeztetően Ras. Körülnézett a kertben, de szerencsére senki nem volt hallótávolságban, az emberek csak messziről lestek minket.

			– De a szipolyok gyilkosok. – Lidérc értetlenül nézett rám.

			– Ne viccelj már! Az emberek sokfélék. Mindegy, honnan jönnek vagy mi a nemük, bárki lehet jó vagy gonosz. Ez a jellemtől függ, nem a külső dolgoktól.

			– Na jó, de ha levágták a körmüket, akkor hogyan tudnának gyógyítani?

			Meglepődve néztem rá. Logikusnak hangzott, de mégis tudtam, hogy téved. Összeráncoltam a homlokomat. Azon gondolkoztam, én hogyan gyógyítok.

			– Nem maradnátok végre az időjárásnál?! – csattant fel Ras, bizonyára attól félve, hogy túl sok információt kiadok.

			– Kezdelek unni, Ras – morgott Lidérc.

			– Mi van a hajaddal? Nő még? – kérdeztem, csak hogy eltereljem a témát.

			Lidérc levette a fekete kendőt a fejéről.

			– Ó! – sóhajtottam. Már a füle alá értek a dús tincsek. A kezem azonnal mozdult, hogy beletúrjak.

			– Mi vagyok én, szárazdajka? – dohogott Ras. – Egy lépés távolság! Vagy Udin lesz a gardedámod, Rian, és ő a kalodában hisz.

			Elnyomtam egy mosolyt. Ras parancsnokkal nagy utat jártunk be az éjszakai kötözésemtől egészen idáig, hogy már csak morog rám. 

			Lidérc közben visszatette a kendőt a fejére. Kérdő tekintetemre vállat vont.

			– Utálom, hogy Erdon a hajvágással üldöz, és olyan makacs, mint egy dromedár. A kendő segít, hogy megfeledkezzen rólam. Világéletében olyan volt, hogy amit nem lát, az számára nincs is.

			Elnyomtam egy mosolyt.

			– Mi az a dromedár? – néztem rá. Szerettem volna még hallani a hangját. A gerincem megborzongott ettől a bársonyos, mély zengéstől.

			Lidérc mesélni kezdett a Forró-partokról, és most már sikerült illedelmes csevegést folytatnunk. Élveztük egymás társaságát. Lopva azt bámultam, ahogy a narancssárga, táncoló fáklyafény titokzatos mintákat rajzol okos homlokára a hűvös esti éjszakában.

			 

			* * *

			 

			Erdon a továbbiakban kerek perec megtiltotta Delonnak az önmegtartóztatást.

			Közölte, hogy a hadgyógyító eddig is kiválóan teljesített a harctéren, és „nem indokolt” a vágymágia használata az ő esetében. Parancsot adott a mindennapi gyümölcsoltásra vagy csábításra, és ezt ellenőriztette is. De mellette pár naponta összevesztek, és akkor „megküzdöttek egymással”.

			Még egy olyan kapcsolat volt, amit nem értettem teljesen. Ha ők ketten ilyen viszonyban vannak, akkor mi a helyzet Belladonnával és a szerelemmel?

			Próbáltam erről Rast kérdezni, de ő vállat vont, hogy öt éve ez megy, még híre sem volt akkoriban a fiatalasszonynak.

			– A szex sokszor csak a hatalomról szól, máskor a játék vagy épp az unalom áll mögötte. Néha meg valamelyik fél hazudik önmagának, vagy nem meri látni az igazságot a másikról vagy a saját érzéseiről. Hallgass az ösztöneidre, és megtanulod elkülöníteni, hogy a szex mikor csak vágy, mikor szerelem, és mikor valami egészen más. Okos ember nem megy bele olyan dologba, amit a lelke mélyén hosszú távon nem akar.

			Azt is hozzátette, hogy a hercegek és a gyógyítóik kapcsolata különleges kötelék. Van egy olyan lelki oldala, amit ő egyáltalán nem ért.

			Tényleg lehetett, mert Erdon már nem volt annyira komor, mint az út során, Delon pedig újra önmaga lett, és megint mesterként viselkedett velünk.

			Ám aztán olyasmi történt, ami a keménykötésű Erdon herceg félelmeit igazolta.

			Már a határ menti hegyláncon jártunk, nagyjából kétnapnyi távolságban lehettünk a határtól. Kora délutánra járt az idő, amikor kürtöt hallottunk, majd a mi harci kürtjeink is felrikoltottak. Mindannyian a batárban ültünk, Frellelon elsápadt, Delon szitkozódni kezdett.

			– Mi történt? – kérdeztem rosszat sejtve.

			– Az ellenség áttört. 

			– Most?! – nyögte Zaher. – De hát még csak a hóvirágok nyílnak idelent. A bátyáim azt mondták, hogy ha valamilyen színes virág megjelenik, akkor válik járhatóvá a hágó!

			– Igen, elvileg időben vagyunk. Most még lehetetlen, hogy átjussanak – felelte homlokráncolva, hitetlenkedve Frellelon.

			Delon felcsattant:

			– Mit érdekel, hogyan csinálták! A kürtök ezt jelzik. Pakolj a főzetekből! Előrelovaglok Erdonnal.

			Nem beszéltek többet. Frellelon kiválogatta a kellő holmikat, Delon meg egy nyúlszőr köpenyt terített magára, ami kívül fekete volt, belül a szőrméje meg fehér. A gyomrom görcsbe ugrott az összehangolt mozgásuktól és a nyers céltudatosságtól.

			Amikor megálltunk a vadászkastély udvarán, Udin már ordítva intézkedett, és váltólovakat kért. Mindössze egy kis ménese volt a nemesnek, de mind a húsz ló felnyergelve várt minket.

			– Egész éjjel vágtatni fogunk. Etessetek velük lávakövet! – dörrent ránk Erdon.

			Legnagyobb megdöbbenésemre Frellelon és Ras azonnal port vett elő egy kis zsákból. Megvizezett répákat dugtak bele, majd megetették a lovakkal.

			Én megláttam a kulcsárnőt, és hozattam pár cipót. Odavittem Erdonhoz, aki azonnal megértette, mit akarok, tört belőle, és gyorsan, idegesen befalta, hogy legyen ereje az útra. Adtam Delonnak és Lidércnek is.

			– Lidérc, te maradsz, és hozod a sereget! Delon és Rian velem jön.

			– Mi?! – csattant fel Lidérc. – Rian az én gyógyítóm, nem engedem veszélybe!

			– Ne vitázz, öcsém! – dörrent a hadparancsnok. De aztán lehalkította a hangját, és úgy mondta, hogy csak mi halljuk. – A kovácslegény rossz lovas, a kis Barbárölő ijedős, Frellelon meg mondott már csődöt sok vér láttán. Nem merem őket vinni, ez vészhelyzet, és hátráltatnának.

			– Ha Rian megy, akkor megyek én is!

			– Kartal, fogd már fel, hogy ha velem bármi történik, te leszel a parancsnok!

			– Felfogtam. Pont ez a gond! Hogy a fenébe vezessek harci tapasztalat nélkül egy háborút?! Neked kell maradnod! – sziszegte Lidérc. – Egyáltalán, normális vagy? Mióta megy egy főparancsnok rajtaütésre?! Húsz ember arra jó, hogy feltartson az élete árán egy hordát, amíg odaér az erősítés. Nem többre, tesó!

			– Jogos érv – szúrta közbe higgadt hangon Delon. – Ráadásul a csapat olyan gyors lesz, mint a leglassúbb lovas. Kartal súlya fele a tiédnek vagy Udinénak. A lovak jobban vágtáznának könnyű emberekkel, márpedig itt a gyorsaság mindent eldönthet.

			– És Kartal csapata jobb lenne, uram – szólaltam meg. Tudtam, hogy illetlen beleszólnom a haditanácsba, de nem érdekelt. – A hágó járhatatlan, így ez légi támadás lehet. Ha meglepjük őket más harcmodorral, akkor lesz esélyünk. Ide bajkeverők kellenek, és olyan válaszcsapás, amire a hójárók álmukban sem gondolnának.

			Mind rám meredtek.

			Erdon egy pillanatig hallgatott, mérlegelt.

			– Rendben. Delon, te leszel a parancsnok, neked van helyismereted. Vidd Nest, Rast és Lidérc emberei közül azokat, akik régiek.

			– Igenis. Az újoncok közül kell majd Mort is, Riant védeni. Jó lovas.

			Erdon bólintott, és innentől kezdve felgyorsult minden.

			A saját lovamat akartam. Moa pihentebb volt, mert nem vitt egész nap terhet, csak a batár mögött kocogott. Viszont nem volt hajlandó megenni a répát, gyanakodva szimatolta. Nekem sem tetszett a dolog, így inkább eltettem későbbre.

			Ettem pár falatot, megtöltettem a kulacsom mézes teával, és átöltöztem melegebb holmiba, ami fölé kaptam Frellelontól egy Delonéhoz hasonló, kifordítható fekete-fehér köpenyt.

			Szorongva lovagoltam ki a többiekkel. A dühösen fújtató lovak már alig várták a vágtát, az orrlyukakból páracsíkok szálltak, mintha egy ballada túlzó illusztrációi lennének.

			Féltem az előttünk álló úttól, de aztán Lidérc mellém léptetett, és rám mosolygott.

			– Verseny? – vigyorgott rám, és odasúgta. – Kapok egy puszit, ha nyerek?

			– Őrült vagy! – súgtam, de a szorongásomat enyhítette a bolondozása.

			Delon a csapat élére állt, és megindult.

			Fej fej mellett száguldottunk utána. Várt minket a háború.

		

	
		
			7. fejezet 
Összecsapás

			 

			[image: ]

			 

			Soha életemben ilyen vágtát nem éltem meg. A lovak teljes erejükből vágtattak ott, ahol a hegyre vezető út még nem volt annyira meredek, hogy lábukat törjék a hajszában. Ismerték az utat, és a mágiakő őrülete hajtotta őket. Amikor az erősen emelkedő kanyonrészhez értünk, ahol már körülöttünk komor sziklafalak meredeztek, szerencsére az életösztön lelassította őket egy kicsit.

			Sötétedés után erőltetett menetre váltottak. A kaptató egyre veszélyesebb lett, inkább szívósnak, mint gyorsnak kellett lenni. A derekam fájt, a combomban az izmok égtek, elszoktam már az erőteljes lovaglástól.

			Moa eleinte jól bírta a menetet, de hiába volt mokány kis ló, egy pont után kifáradt, és mágiával kellett erősítenem az erejét. Delon szitkozódott, amikor éles érzékeivel rájött, hogy az erőmet pocsékolom. A többi ló hajnalban, ahogy újra látta az utat, ügetésről önpusztító vágtára váltott. Kezdtem lemaradni, attól féltem, belehal a lovam.

			Alig vártam, hogy elérjük a falut, ahol lovat váltunk, mielőtt elvágtatunk a bő félnapi járóföldre strázsáló helyőrséghez.

			Reggel értünk a faluba, ami nagyjából ötven házból állhatott, körülöttük egy csapat asszony szorgoskodott. Az egész táj tompán élő volt a mágikus szennyeződéstől. 

			A kis fennsík jobb oldalát fenyőerdő borította, utána szakadék következett, bal oldalát egy öt ember magas, komor sziklafal határolta, mellette vezetett felfelé az út a hegyre. A sziklafalhoz hozzáépítve nyolc irdatlan méretű, hatalmas csűr állt, ami a hadi ellátmányt befogadta a háború alatt.

			Még csak egy csűr volt tele, három társzekér állt előtte, és egy tucat férfi pakolt. Meglepő módon az igétlen katonák nem befelé, hanem kifelé rámoltak. Feltették a szekérre a zsákokat, valószínűleg próbálták elmenekíteni az élelmet.

			Mindössze egy máguskatona volt jelen, egy öreg, fehér szakállas férfi. A nyakában az amulett alapján a falu vezetője lehetett. Elénk sietett. Halántékán két fekete patkót és három gabonát viselt.

			– Delon mester!

			– Keríts váltás lovat, Farkas! – parancsolt Delon, miközben leugrott a fekete állat hátáról.

			– Bocsáss meg, de nincs, uram. Ami volt, azzal elmentek segíteni a fiúk a hágóra. Csak azok vannak, amik a szekereket húzzák, de azt nem adhatom, vagy fel kell gyújtanom a gabonát. Az a parancsom, hogy nem lehet az ellenségé.

			Delon szitkozódott. Mondott volna még valamit, ám Lidérc hirtelen leugrott a lóról, és elordította magát:

			– Szétszóródni! Fedezékbe! El a szekerektől, mindenki! – Rácsapott a lova farára.

			Döbbenten meredtem felfelé.

			Az emberek felsikoltottak, és rémülten menekültek, ahogy meglátták az égen a különös dolgokat.

			Leugrottam a lóról. Moa nyerített, és elügetett az erdő felé. A többi ló vele menekült.

			Három nagy, szürke gömb lebegett felénk, és alatta a kosárban emberek ültek. A lábam földbe gyökerezett. Döbbent csodálattal néztem a léghajókat, az emberi elme zseniális találmányát. Ezek nagyobbak voltak, mint a leírásokban, és a kötélzet is másnak tűnt. Látszott, a tél alatt az ellenség sem volt tétlen, hanem újított.

			Delon parancsára a máguskatonák azonnal tűzgolyót lőttek felfelé. Én nem csatlakoztam, csak figyeltem.

			– Ne! Mágiát ne! – kiabált az ősz hajú Farkas, és elkapta Mort karját. – Vigyázzatok a fallal!

			Éreztem, ahogy a hatalmas sziklafal felébred időtlen álmából. Ijedten odakaptam a fejem.

			Az ellenség túl magasan volt. A lánggolyók visszahullottak, és a falu házaira estek. Az öreg rohant, hogy az asszonyoknak segítsen az oltásban.

			Delon újra lövetett. A hatalmas sziklafal közben ellenségesen minket figyelt. Szívni kezdte az erőnket.

			– Fedezékbe! – dördült Lidérc mély hangja. 

			Megragadott, és behurcolt a sziklafal tövébe, de távolabb a csűröktől. Delon mellénk rohant a viszonylagos biztonságba. A sziklafal nem volt teljesen függőleges, apróbb kiugró szirtek látszottak benne, így valamennyi védettséget adtak a felülről hulló dolgok ellen.

			A gyorsaság mentette meg az életünket. Fentről cserépedények záporoztak ránk. Ahogy becsapódtak a földre, fehéres tűz fröccsent szerteszét belőlük.

			Lidérc villámgyors volt. Az erejével messzebb söpörte a katonáinkat, úgy hajította el a testüket a veszélyes zónából, mint bábukat a tábláról. Néhányan talán csonttörést is szenvedtek. Mort véres arccal kelt fel a fennsík közepén, mellette ott volt a fele csapat. De egyiket sem érte a fehér tűz. Behúzódtak pár kőtömb mellé.

			– Rossz a fedezék! Menjetek az erdőbe, amíg lehet! – kiáltotta Lidérc, ám nem hallották meg a hatalmas zajban. A becsapódó bombák, az emberek sikoltozása, a lovak nyerítése elfedte a hangját.

			A csapat másik fele Delon mellett lapult. Rémülten jöttem rá, hogy mi is rossz helyen vagyunk, két tűz közé szorultunk, a fal mögöttünk már túlontúl dühös.

			A házakra záporoztak a cserépedények, és több helyen fehér tűz lobbant. Éles sikolyok hallatszottak, pár asszony lángoló ruhában rohant egy itatóvályúhoz, csakhogy a víz nem oltotta el a felkúszó fehér lángokat. Az igétlen férfiak pokróccal próbálták oltani őket. Túl messze voltunk, hogy segítsünk.

			– Szél! Vigyél homokot! – ordítottam, és mágiámmal parancsoltam a szélnek.

			A fal megreccsent az erőszakos mágiámra.

			A szelem is megdühödött rám, mert amit akartam, az nem kérés volt, hanem parancs, ám mégis segített, és porban fürdette az egyik asszonyt, megmentve őt.

			A másik kettőnél a pokrócok lángra kaptak, és a nők haja, bőre égő fáklyaként lobogott, borzalmas sikoltások hagyták el az ajkukat. A többiek nagy nehezen eloltották a lángokat. 

			Iszonyatos látvány volt, most fogtam fel, Delon miért mondta, hogy nem vagyok felkészülve a háborúra. Erre nem lehetett. A gyomromban zsigeri irtózatot éreztem, és csak tehetetlenül, rémült tekintettel bámultam a messze lévő, megégett embereket, miközben újabb cserepek záporoztak, és pusztító lángba borították a tisztást, a házakat és az egyik csűrt.

			– Naftatűz… – nyögte döbbenten Lidérc. – A rohadt életbe, hogy került ez ide?!

			– Te ismered? – nézett rá Delon.

			– A Forró-partokon hajókat lőnek ki vele. Olthatatlan láng. Tennünk kell valamit, vagy mindjárt végünk!

			Újabb cserépbombák érkeztek. A házak izzó fehér fénnyel lángoltak, majd narancsszínbe váltottak, és a ropogva égő fa iszonyatos zaja hallatszott. Az igétlenek bemenekültek az erdőbe, de már az is lángolt, a sötét füst beborította az eget.

			Mort és a máguskatonák a fennsíkon elszórtan heverő nagyobb kőtömbök mellett kuporogtak, ami nem sok védelmet adott. Próbálták hatástalanítani a fejükre eső tüzet, de nem tudtak elmenekülni a nyílt terepről.

			Delon ordítva próbálta összefogni a mágusokat. Újra támadtak a mieink, ám sikertelenül. A léghajók túl magasan szálltak, a tűzgolyók visszahulltak a földre. Éreztem, ahogy a sziklafal egyre ingerültebb.

			– Szél! – kiáltottam. – Kapd el őket!

			– Ne! – üvöltött Delon. – A füst fedezék, te ostoba! Ne cselekedj parancs nélkül!

			De már későn szólt. A szelem fellebbent, és tombolt odafenn. Ám nem érzékelte a járműveket, ahogy a mágia nélküli embereket sem.

			Mint egy pofon, úgy ért, hogy súlyosan hibáztam, tényleg csak a füstöt oszlatta el.

			A léghajók arrébb sodródtak a fújására, de azután magasabbra emelkedtek, és újra visszafelé, mifelénk tartottak. Lázasan járt az agyam. Azt hittem, nem irányíthatók a gömbök, de most saját szememmel láttam, hogy mégis meg tudják oldani. De hogyan?

			– El a sziklafaltól! – ordította hirtelen Ras, és elrántotta onnan a mellette álló Nest.

			A következő pillanatban én is megéreztem. A hegyoldal az eddigi mágikus hatásoktól életre kelt. A homok peregni kezdett róla.

			Itt nem fogta le semmi a természetet, mint a Néma vár falait. A hegy gyűlölt minket, és szenvedélyesen ölni akart. De ha kimegyünk a takarásából, a bombák megölnek. 

			Hozzásimultam a falhoz, és suttogni kezdtem neki, lágy szavakkal csillapítani próbáltam a dühét.

			Az évezredes kő felfigyelt rám, de gyanakodva hallgatott. Megcirógattam a mágiámmal.

			A fal mentén lapuló mágusok érezték, hogy az erőmmel a sziklába hatolok. Volt, akitől rémült, másoktól meg elismerő pillantásokat kaptam. Ras és a többiek nem mentek messzebb, habozva, de bíztak az erőmben.

			A léghajók közben újra felénk indultak, mint szélben sodródó, halálos pitypangok.

			– Egy-két varázslat erejéig talán vissza tudom tartani a falat az omlástól. Ne lövöldözzetek, hanem gondolkozzatok! Kell egy ötlet! – hadartam Lidércnek és Delonnak.

			Nem tudtam segíteni többet, hanem odasimultam a falhoz, és egy altatódalt dúdoltam. Minden erőmmel szelídítgettem, nyugtattam, szeretgettem az ősöreg, hatalmas sziklatömböt.

			– Le kell szednünk valahogy őket! – Delon a hajába túrt. – A rohadt életbe, túl messze vagyunk!

			– Menjünk közelebb – felelte Lidérc. A szemem sarkából láttam, ahogy pimasz mosoly ül ki az arcára. – Három hajó, három mágus. Fellöklek az égbe téged, Rast és Nest. Ti vagytok a legerősebbek. Kilövitek ott fent.

			– Mit csinálunk?! – meredt rá Nes, Erdon hallgatag testőre. Olyan sápadt lett, mint a sziklarepedésekben megülő hó. – És hogy jövünk le?!

			– Nem az a része lesz nehéz – vont vállat bizonytalanul Lidérc. – Inkább a földet érés. Megpróbállak elkapni.

			– Újra fölöttünk vannak – szólt komoran Ras. – Bármi áron meg kell állítanunk őket. Ha Erdont és a sereget beszorítják a kanyonba, ahol nincs fedezék, akkor végük, le fogják mészárolni őket.

			– Csináljuk! – dörrent Delon. – Benne vagytok?

			Ras eltökélten bólintott. Nes nagyot nyelt, de ő is megtette.

			– Földanya, légy velük – suttogtam.

			Lidérc is fohászkodott egyet. Aztán megemelte a három férfit, és egy iszonyatos erejű mágikus lökéssel felküldte őket az égbe.

			Ras némán repült, Nes rémülten ordított, míg Delon élvezettel kacagott felfelé szállva. A köpenyük úgy lobogott, mintha a Tűzisten szárnyalna az égen.

			Én minden erőmmel megtartottam a feldühödött sziklát. Szinte a csontjaimban éreztem a belőle sütő jeges hideget és őserőt. A mágiából erőt nyert, és ránk akart omlani, elborítva a fennsíkot. Dúdoltam neki, és érzelmileg rá figyeltem, de közben kicsavart fejjel néha az eget lestem.

			A felszálló mágusok döbbenetet kelthettek, de az egyik hajóban ülők gyorsan cselekedtek, Delon felé dobtak egy cserépbombát, ám nem találták el.

			Delon azonnal viszonozta a támadást. Irdatlan tűztengert borított a léghajó felé, aminek a gömbje lángra kapott, és lobogva égett. Az emberek oltani próbálták, ám képtelenség volt, a narancsszín lángok felcsaptak. A torkom összeszorult, ahogy odafönt az egyik ellenség ruhája lángra gyúlt. A hajó oldalra és lefelé sodródott.

			Nes már lentebbről tűzgolyókat lőtt, és a léghajó kosarának alját találta el, de az anyag csak sűrű fekete füstöt eregetett, nem lobbant lángra. 

			A testőr hirtelen abbahagyta a tüzelést, nyilat kapott az oldalába. Széttárta a karját, és gyors mozdulattal összecsattant a tenyere. A kosár összepréselődött a földmágiára, a benne álló emberekkel együtt. Egy véres, vörös robbanás terült el a levegőben. A léggömb a magasba szökkent, és az ég felé vitte a maradványokat.

			Kis híján hánytam. A háború iszonyata olyan erővel csapott meg, hogy levegőt alig kaptam. Egy pillanatra elveszettem a heggyel a kapcsolatot, ami azonnal legörgetett egy fejnyi méretű sziklatömböt, szerencsére pont elgurult mellettem.

			Ras nem pusztításra törekedett, hanem foglyul ejtésre. Mindössze egy célzott kis tűzgolyót küldött, amivel súrolta, és kilyukasztotta a gömböt. A léghajó erősen süllyedni kezdett. A benne lévő emberek kétségbeesetten kapkodtak. Elkezdtek tárgyakat kidobálni, hogy ne süllyedjenek olyan gyorsan, és az egyikük kiállt a kosár szélére, és megpróbált a külső kötélzeten keresztül felmászni a réshez.

			Ám az első, lángoló léghajó oldalra sodródott, és összeütközött a parancsnokkal. Rast nagy erővel távolabb lökte.

			– Ne! – kiáltotta rémülten Lidérc. A teste megfeszült. A szemben bámuló csapatunkra nézett, és a bal kezével hevesen integetett. – Kapjátok el Rast! Nekem túl messze van.

			Rettegve láttam, hogy a lendület véget ért, Delon, Nes és Ras zuhan lefelé, hogy becsapódjanak a földbe.

			Ám a füst hirtelen elfedte őket.

			Lidérc rémülten varázsolt.

			Erre a sziklafal is feldühödött, és rá akart omolni a fennsíkra. Megrázkódott, a tetejéről apró kavicsok záporoztak rám.

			– Szeress! – kérleltem a falat. Simogattam, minden mágiámmal csitítottam. – Szeress, légy velem! Rám figyelj!

			Nem láttam, mi történik mögöttem, csak az ordításokat hallottam.

			És egy rémisztő puffanást, ahogy egy test becsapódik. Ijesztő kiáltások zendültek. A rettenet a gyomromra ült. Próbáltam leküzdeni, és meleg érzéseket küldeni a falnak. Csak rá figyeltem, csak őt akartam mágiával körbefonni.

			– Ne ölj, hanem szeress! Légy velem, légy jó, légy igaz. Szeretlek… szeress hát te is engem!

			A sziklafal lassan megnyugodott a cirógató kezem alatt. Úgy öleltem, ahogy kedvesét öleli az ember, és az ősöreg kő szerette a mágiámat.

			Hangzavar volt mögöttem, aztán elcsendesült, majd nemsokára újabb kiabálások keltek.

			A sziklafal megnyugodott, így megfordultam, de bal tenyeremet a falon hagytam.

			A fennsíkon füstölgő roncsok és égett testek hevertek.

			A közelben Nes felült, az eltört lábait valaki épp rögzítette, és az oldalából is kiszedték a nyílvesszőt.

			Lidérc Delon mozdulatlan teste mellett térdelt, és felém nézett. Nyeltem egyet. Lidérc megérezte a tekintetemet, mert felnézett. Intett, hogy Delon él.

			Utána a messzebb lévő Ras felé sietett. A parancsnok a földön hevert eszméletlenül. Mellette Mort összegörnyedt a fájdalomtól, mindkét karja eltört. A többiek mágiával csak lassítani tudták a zuhanást, de ő aláállt, és fizikailag elkapta, és együtt zuhantak el.

			– Él! – kiáltott felém Lidérc.

			Megkönnyebbültem.

			Aztán a tekintetem újra a roncsokra siklott. Félig égett kosár, valami kormos fémszerkezet, szürke, égett rongyok a léghajó szövetéből… És a testek… Az ellenség, amelynek esélye sem volt a zuhanáskor.

			A másik léghajó a fákon akadt fenn, de nem láttam benne mozgást.

			Keserű epe jött fel a torkomra, és könnyes lett a szemem. A háború az halált jelent. Mit számít, hogy melyik oldalon állunk? A halál az mindenkinek végleges.

			Lidércet körbevették a katonák, és ujjongva megéljenezték. A házak romjai között megbújó igétlenek is boldogan kiabáltak és ujjongtak.

			Csak bámultam őket.

			Nekem kavarogtak az érzéseim. Csak azt tudtam, gyűlölöm ezt a háborút, nem akarok halált. Miért? Miért történik mindez? Miért nem lehet békében élni egymás mellett? A fal mintha velem együtt sóhajtott volna, csendesen szitált róla a homok.

			– Ez rendkívüli. Megállítottad az omlást – mondta mellettem egy reszelős hang. – Már egy éve tilos itt varázsolni, mert féltünk, hogy a sziklafal ránk omlik. Hogyan voltál képes erre? És a többiek is… Elképesztő, amit tettetek!

			Oldalra néztem. Farkas, az ősz szakállú helyi máguskatona állt a közelben.

			Büszkeséget várt, és olyan örömöt, mint a csapaté. A máguskatonák körbevették Lidércet, és megéljenezték. Én azonban képtelen voltam erre a felhőtlen örömre. Borzalmasan kimerültem, és csak fásultan sóhajtottam.

			A kiáltásokból kivettem, hogy az utolsó léghajó utasai leszúrták magukat, inkább öngyilkosok lettek, mintsem hogy foglyul essenek.

			Az öreg félreértette a hallgatásomat.

			– Bocsáss meg, gyógyítósegéd uram, hogy megzavartalak – mondta tisztelettel. – Az egyik épen maradt házban megrakattam a tüzet. Vitettem ételt és mosdóvizet.

			– Tessék?

			– A gyógyításhoz, uram.

			Földbe gyökerezett a lábam.

			Ó, te jó ég! 

			 

			* * *

			 

			Az öreg nyomában a házakhoz mentem. A fennsíkot belepte a fanyar füstszag, az épen maradt mágusok közben varázsszóval oltották a tüzeket. A helyiek összeszedték a jajgató sebesülteket, és a legnagyobb kőházba vitték őket, máguskatonákat és igétleneket egyaránt. Legalább húsz ember megsérült, és három letakart halottat is láttam.

			A gyomromba kő ült, ahogy éreztem, az emberek engem figyelnek.

			Az öreg mágus a kőház mellett álló takaros kis faházra mutatott, ami valamilyen csoda folytán épen maradt.

			– Az lesz a ház. Ahogy a törvény diktálja, senki nem léphet be, nem zavar meg, uram, míg lehívod az istenek erejét.

			Megrándult a szemem alatt az izom a mondatra. Olyan kimerültnek éreztem magam, hogy most egy kisebb vágással sem boldogulnék.

			– Rian! – harsant egy mély hang. Lidérc az egyik eloltott ház mellől bukkant elő a lovát vezetve. Az én lovam is ott baktatott mellette.

			Mögöttük négy igétlen férfi Rast cipelte, az ellenség szürke ponyváját használták hordágynak. A ruhája mindenhol véres volt, az arca és a keze is megzúzódott. A gyomromba kő telepedett, ahogy az összetört testet néztem.

			Odasiettem hozzá, és rátettem a kezem, hogy megvizsgáljam. Rengeteg csontja eltört, de nem volt belső vérzése. Eszméleténél volt, a fájdalomtól összeszorította a száját.

			– Rendben leszel, parancsnok, nem vagy életveszélyben. Vigyétek a házba! – parancsoltam.

			Lidérc fáradtan megdörgölte a homlokát. Amikor kettesben maradtunk, felsóhajtott:

			– Az én hibám. Túl sokat hittem magamról. Nagyon gyorsan zuhantak, és nem bírtam olyan gyors lenni. Ő meg messze is volt.

			– Nem a te hibád. Rendkívüli volt, amit tettél.

			Megérintettem a karját, de sóhajtva elhúzódott. A házak mellett álló, síró asszonyokra és az igétlenek holttesteire nézett.

			– Mennem kell, Rian. Van tizenkét ép mágus, őket elviszem.

			– Micsoda?! Itt akarsz hagyni? Lidérc!

			– Más léghajó is jöhet, meg kell állítanom, nem érhet el ide vagy a lakott falvakhoz. A határnál is kell az új ötlet. Ki tudja, mi zajlik ott, ha ezeknek sikerült eddig eljutniuk.

			– Várj még egy kicsit! Nem mehetsz gyógyító nélkül. Megnézem Delont.

			– Ő ügyesen fékezte magát, rásegítve az én erőmre, de a végén megbillent, és a feje nekicsapódott egy sziklának. Muszáj mellette maradnod.

			– Nem biztos. Csak várj egy kicsit, könyörgöm!

			Odaszaladtam Delonhoz, és kértem, tegyék le a földre, majd elhessegettem az embereket. A félelem összeszorította a torkomat, ahogy a fejsebére néztem. Kevert érzésem volt Delon kapcsán, de a gondolat, hogy nélküle kelljen gyógyítani, rettegéssel töltött el. Nem álltam készen erre.

			Körbenéztem, de mindenki elég messze volt, és Lidérc indulására figyeltek. Levettem a kesztyűmet, és megérintettem Delon fejét. A seb alig vérzett, de a koponyáján befelé hajszálrepedések húzódtak, és egy vérömleny keletkezett. Belenyúltam az erőmmel, és a mágiával óvatosan elkezdtem gyógyítani. Közben idegesen figyeltem mindenfelé. Bármikor lelepleződhettem.

			 – Delon! – szólongattam.

			A gyógyító kinyitotta a szemét, és azonnal felmérte a környezetet. Félelmetes volt, mennyire vág az esze még most is.

			– Megőrültél? – suttogta. – Hagyd már abba!

			– Még nem vagyok kész! Szédülsz még?

			Delon felült, de látszott rajta, hogy még kóvályog. Gyorsan tájékoztattam a helyzetről és a sebesültekről. Közben a katonák közeledtek hozzánk. Lidérc kiabált, hogy induljunk.

			– Elég! – suttogta, mielőtt más odaért volna.

			Félbehagytam a gyógyítást. A vérömleny nagy része felszívódott, de még így is agyrázkódása lehetett. 

			Láttam, szúrós tekintettel rám néz, majd a pillantása töprengővé válik. Mindketten tudtuk, hogy meg is ölhettem volna, helyette viszont meggyógyítottam. És azt is, hogy agyrázkódása van, így neki maradnia kell.

			– Jól van, menj – döntött végül. – De tartsd életben Kartalt! Esküdj, hogy mindenáron védeni fogod!

			Különös volt, hogy ezt pont a korábbi merénylőnk követeli. Aki ránk küldte Jallót, és később is megpróbált csapdába csalni. Az aggodalmától megmelegedett a szívem. Most már nemcsak ésszel értettem, de a bensőmben is éreztem, hogy megbízhatok benne.

			– Esküszöm, hogy megvédem minden erőmmel, mester – feleltem, hozzátéve a címét.

			– Menj, tanítványom!

			Összekapcsolódott a tekintetünk, és egy pillanatra úgy éreztem, megáll az idő. Mintha csatlakoztunk volna az ősi, évezredes tánchoz, ahogy mester és tanítvány kötődik, gyönyörűen és időtlenül. Mindig voltak előttünk, és mindig lesznek utánuk.

			– Maradj élve – suttogta Delon, miközben egy katona mellénk térdelt, és megtámasztotta a gyógyító fejét.

			Felugrottam, és szaladtam a lovon váró türelmetlen csapathoz.

			 

			* * *

			 

			Erőltetett menetben haladtunk a lovakkal. A hideg levegő szinte csípett, éreztem, hogy a torkom kaparni kezd, és álmodni sem mertem egy forró mézes teáról. A lovam egyre kimerültebbé vált, már mágiával sem tudtam erősíteni.

			Mentünk és mentünk.

			Ahogy haladtunk a havas tájon felfelé, az út során egy újabb kis fennsíkot láttunk. Évekkel ezelőtt lerombolhatták a falut. Birkatenyésztésből és favágásból élhettek, még látszottak a szénégetők és a karámok maradványai. A faházak leégett, üszkös romjaiba cserjék telepedtek, és mindent belepett a hó. Az út mellett, az egyik épen maradt kőfalon a félig leszakadt fedél alatt feketére alvadt vércsíkok látszottak, a fal tövében törött gyerekjáték hevert, egy fapillangó, amit vér színezett sötétre.

			– A Tűzisten égesse porrá az összes nyomorult gyilkost! – mordult fel Lidérc mellettem, és a ló véknyába vágta a lábát.

			A ló megugrott, és próbált gyorsabb iramra váltani, ám megbotlott.

			– Hó! – kiáltott az egyik legény mögöttünk. – Uram, ennyi volt! A lovak már csak botorkálnak. Ha nem akarjuk, hogy lábuk törjön, meg kell állnunk.

			Lidérc levette a kendőjét, és fekete hajába túrt, miközben gondolkozott, de ő is ugyanerre jutott. Megparancsolta a legénynek, hogy rakjon tüzet az egyik kőfal takarásában, és tartsa melegen a fáradt lovakat.

			Megpusziltam a lovamat, és azt súgtam, legyen jó, ne harapjon meg senkit. Halkan prüszkölt.

			Utána elindultunk gyalog.

			A többieknél nem volt csomag, egyedül én vittem egy kis iszákot, benne a gyógyítók holmijaival. Valaki jó szándékkal a nyergemre akasztotta induláskor, és nem hagyhattam ott. Nem mintha tudtam volna mit kezdeni a tűkészlettel meg a különböző gyógyfőzetekkel, bár a csontokat rögzítő vékony fémsínek és gyolcsok még jól jöhettek.

			A gyaloglás eleinte felpezsdített, jót tett a lovaglástól merev combizmaimnak, de délutánra már éreztem, hogy kellemetlenül kifáradtam. Az ösvény sziklák között, kanyarogva haladt felfelé. Szerencsére kitaposott út volt, a hóval nem kellett megküzdenünk. Itt már nem voltak zöld foltok, összefüggő fehér lepel borított mindent.

			Lidérc vezette a menetet, de folyamatosan hátranézegetett, mintha valami zavarta volna.

			– Rövid pihenő – dörmögte a katonáknak, majd hozzám lépett. – Add oda, majd én viszem!

			– Herceg vagy – suttogtam. – Nem viheted.

			– Nem kérés volt – morogta. – Különben sem azért álltam meg, hogy kedves legyek. Valaki követ minket. Nem érzed?

			Összeráncoltam a homlokomat. Nem éreztem veszélyt. Aztán rájöttem, mi hiányzik az életemből.

			– Hahó, gyere elő! Tudom, hogy itt vagy! – kiáltottam.

			Egy szürke macskafej bukkant elő a szikla mögül. Az állat érdeklődve rám nézett, majd kényelmesen előballagott.

			– Ezt nem hiszem el! – mondta bosszúsan Lidérc. – A rohadt kis dögöd a frászt hozza rám. Mondd meg neki, hogy ne osonjon a hátam mögött, vagy lábosban találja magát!

			Elnyomtam a mosolyt. Láttam, a katonák is vidáman összenéztek.

			A macska nem jött oda hozzánk, hanem nagy ívben kikerült minket, és némi megvető pillantás kíséretében tíz lépéssel a csapat előtt megállt, és nyalakodni kezdett.

			 Amikor újra elindultunk, Lidérc bosszankodására ő vezette a sort.

			A kis vidámság jól jött, bár hamarosan rájöttem, a macska nem véletlenül jött segíteni.

			A vidék kezdett mágiával szennyezetté válni, de valami nagyon különös módon. 

			A Gyilkos-völgyben a női mágia, a Néma vár körül a férfimágia túlsúlya érződött, de mindez egyenletes hatású volt, mint egy kiterített szőnyeg. Ezeken a helyeken az érzőn élő terület tompán, bóbiskolva figyelt, és csak a mágia közvetlen használatára vált éberré és veszélyessé.

			Itt viszont az egyenletes mágikus szennyeződés mellett még foltokban erősebb szennyeződést is érzékeltem. Korábban többször is harc lehetett a környéken, és olyan sok tűzgolyó csapódott be, hogy egyes helyeken, lépésnyi területeken, a sziklás talajnak saját mágikus kisugárzása volt. Nem szunnyadt a táj, hanem éberen, kőkemény gyűlölettel lesett minket. Hiába nem varázsoltunk, pontosan tudta, hogy mágusok vagyunk. Akadtak égett szélű kőtömbök, ahol ez a gyűlölet erősebben sugárzott, és ahogy odaléptünk, a talaj megrepedezett alattunk.

			Nem tudom, hogy volt-e alatta más, keményebb kőzet, de attól tartottam, ahol csak homokos rész húzódik a mélyben, ott el tud mozdulni, és mi könnyen egy váratlanul megnyíló éhes gödörben találhatjuk magunkat. 

			– A Földanya fátyla óvjon minket – sóhajtottam.

			A harcedzett katonákat láthatóan nem zavarta, ők a nyomasztó hangulaton kívül mást nem is érzékeltek, de Lidérc tekintete egyre komorabbá vált. Azt hiszem, őt földmágusként ez sokkal mélyebben megviselte. Ösztönösen követni kezdte a macska útvonalát. Az állat az ösvényen belül óvatosan kikerülte azokat a foltokat, ahol vérszomjasabbnak érződött a talaj.

			Miután áthaladtunk egy újabb rövid kanyonon, a macska megállt a sziklafalak között, és figyelmeztetően nyávogott.

			– Mi van előttünk? – kérdeztem a katonákat.

			– Felértünk a hegytetőre. Innen lefelé vezet az út. Belátni a hágó egy részét. A mi országunk felől négy bejárata van a völgynek, ezért a végében lett felépítve a fal.

			– Erdős a völgy?

			– Csak pár kis liget maradt, a fák nagy része ki lett vágva.

			Összenéztünk Lidérccel. A nyílt terepen a léghajókról könnyen megláthatnak minket.

			– Fal mellett menjetek – parancsolta Lidérc.

			Meglapulva közelítettük meg a sziklafal végét.

			Amikor kiláttunk, a döbbenettől földbe gyökerezett a lábam. Rendkívüli látvány tárult elénk.

			Odafönt a sűrű, szürke felhők alatt tizenkét léghajó lebegett, és ostromolták a hágót.

			Ám a lehulló cserépedények nem értek földet, a mágusok folyamatosan egy hatalmas tűztengert tartottak a fejük fölött, és amikor a narancssárga lángokba belehullottak a fentről dobott dolgok, a tűztenger színe fehérré vált egy időre. A levegő alatta és fölötte remegett a hatalmas hőtől, amit a lángtenger termelt.

			A völgy ék alakú volt. A határőrök eredeti állásai jóval előrébb lehettek, a látóhatár mentén, mert füstölgő romokat és omlásos részeket láttam távolabb. Jó ideje tarthatott az ostrom, és a mieink folyamatosan hátráltak. Elvesztették már a hágó csúcsát, a keskeny, jól védhető részt, és a kiszélesedő völgyben vetették meg a lábukat. Talán ötszázan lehettek, és abból sem mind mágus. Túl kevesen ahhoz, hogy egy normális, földi támadás ellen tartani tudják a völgyet.

			– Érzed? – kérdezte Lidérc.

			Szárazan nyeltem, és bólintottam. Az igazán félelmetesek nem is a léghajók voltak, hanem a dühödt táj.

			Ahogy a mágusok fenntartották a tűztengert, az erő egy részét a táj elszívta. Bizonyára ez volt az oka a hátrálásnak is.

			Életveszélyes volt lemenni a völgybe.

			– Ha gondolod, maradj hátra – mondta feszülten Lidérc. – Ez túl veszélyes. Különben is gyógyító vagy, rád csata után van szükség.

			Összekulcsolódott egy pillanatra a tekintetünk. Mindenki megértené, ha biztonságban maradnék.

			– Veled tartok.

			Lidérc nem győzködött, sejtette, hogy úgysem bírna velem. Mohón kíváncsi voltam az ellenségre, és őt sem hagytam volna egyedül. Már túl sok dolgot éltünk meg együtt. Éreztem, ahogy Lidérc aggódik, mégis örül, hogy vele maradok.

			Intett, és elindultunk.

			Az út egy részében a sziklafalak mellett haladtunk, de utána a völgy nyílt területe következett. Itt már nem volt fedezékünk. Kifordítottuk a köpenyünket, és a fehér felét a fejünk fölé tartva, szétszóródva, óvatosan osontunk, mindvégig hófoltokon maradva. Reméltem, hogy a lábnyomaink fehér körvonalát nem veszik észre olyan magasból. 

			Az utolsó szakaszon viszont csak a sziklás, sötét talaj maradt alattunk. A mágusok nagy hője megolvasztotta a havat, és helyette sárban jártunk. Megfordítottuk a köpenyt, hogy a fekete oldal legyen kifelé. Itt már rohantunk a tűztenger alá. A katonák megláttak minket, és kiáltozva biztattak.

			Odafönt a léghajókon is felfedeztek, és megpróbáltak lenyilazni. A cserépedényeket nem tudták ránk dobni, ahhoz túl messze voltak tőlünk.

			Az egyik nyílzápor túl közel sorjázott hozzánk.

			– Szél! – kiáltottam, és kérésemre elsodorta a vesszőket. Ártalmatlanul csapódtak a földbe.

			Lihegve értünk oda a katonákhoz. Az igétlenek nagy része a földön ült csoportokban, mellettük íjak, kardok. Az egyikük felugrott, és a csapatvezetőért sietett.

			Borzalmasan meleg volt. Lidérc azonnal le is vette a kendőt a fejéről. Én is meglazítottam a köpenyemet.

			A lángtengert négyembernyi magasságban tartották, de így is alig járt alatta a levegő. A földet borító latyak és a sok összezsúfolt ember miatt olyan érzés volt, mintha egy szűk konyhában gombócot gőzöltek volna.

			A lángtengert fenntartó mágusok csak egy pillantást vetettek ránk, és utána félelmetes fegyelemmel a varázslatra figyeltek. Párban álltak egymás mellett, és tízlépésnyi sorokban, élesen figyeltek a dob hangjára. Mind félmeztelenek voltak, derekukra kötötték az ingjüket, a lábuknál meg leszórva hevert a téli ruházat.

			A dob nem volt mágikus, csak egy egyszerű, hétköznapi hangszer, egy igétlen ütötte a dobverőkkel. Minden tizedik dobütés hatalmasat dörrent, és a következő ütemtől a páros másik fele vette át a tűztenger fenntartását. Így tudtak egy kicsit pihenni, és a monotonitást elkerülve fenntartani az éberséget. Ám még így is iszonyú figyelem és fegyelem kellett ehhez.

			A táborban legalább ötszáz ember lehetett, és borzalmasan kimerültnek tűntek.

			Amikor felettünk becsapódott egy cserépedény, a tűz hirtelen fehérré vált, és még nagyobb forróság sugárzott.

			A homlokomat ráncoltam. Azt hittem, átesik a tűzön maga a cserép. Az égetett agyag nem hamvad el könnyen. És ilyen nagy sebesség mellett hogyan képes megtartani a tűztenger? Nyilván a sima tűzön átesett volna, de a mágikus tűz másképp viselkedett. De ez akkor is túlzott erőpocsékolás.

			Nem gondolkozhattam ezen mélyebben, mert egy kisebb rangban lévő mágusparancsnok sietett elénk. Homlokán egy vörös pontot láttam, a jobb halántékán lángnyelvet, a balon egy háromszöget. Áldottam Delon oktatását, hogy tudtam, egy csoportvezető. A nyakán észrevettem egy hatalmas, pillangó alakú anyajegyet, így a szemem se rebbent a bizarr névre. A közrendűeknél gyakoriak voltak a becenevek.

			– Lepke vagyok. Üdvözöllek, gyógyítósegéd uram! Nagyon örülünk neked. Egy legény odakísér a sebesültekhez. A kíséreted mágusai velem jönnek, beosztjuk őket a sorfalba, kell a csere. Az igétlen nemes csatlakozzon az íjászokhoz.

			A katonás, pattogó hangú parancs után választ sem várt, hanem megfordult, és elindult.

			Az embereink nem mozdultak, egyiküknek sem volt erőssége a feltétlen engedelmesség.

			Lidérc felvonta a szemöldökét. Ő mint igétlen nemes?

			Most jött rá ő is, de én is, hogy ugyan finom anyagból van a ruhája, de sűrű fekete haja eltakarja a korábbi hennákat, és a homlokán az az egy inda inkább ezüstcseppnek nézhetett ki. Semmi nincs, amivel igazolhatjuk, ki ő. Még egy írott menlevelünk sincs. Még jó, hogy Lepke nem vizsgálta meg a jobb halántékát, ahol nem volt jel. Akár meg is ölhette volna ezért, hiszen mindenki valamelyik hadegység része kell, hogy legyen.

			– Süketek vagytok? – dörrent ránk a parancsnok, ahogy észrevette, hogy nem követjük. Halántékán izzadság gyöngyözött.

			– Vezess a hágó parancsnokához! – közölte Lidérc.

			– Fogd vissza a hangod, fiam, ha velem beszélsz! Zengőhegyi Zion nem ér rá.

			– Lepke, csak óvatosan, ez itt Kartal herceg! – szólt gyorsan a csapatunk egyik embere.

			– A rohadt életbe, Vicces Juju! Két napja megy az ostrom, az ostoba humorodat tartogasd máskorra! Sajtlopó, te jobb, ha meg se szólalsz!

			Láthatóan ismert pár embert, és bajkeverőknek tartotta őket. Nem véletlen, hogy ők illettek bele a mi csapatunkba, ám ez most visszaütött.

			– Ő valóban Kartal herceg, és közvetlen parancsunk van Erdon hercegtől. Az idefelé vezető úton… – kezdtem én is, de egy intéssel félresöpörte az érveimet.

			– Láthatnám az írott parancsodat, gyógyítósegéd uram?

			– Na jó, ebből elég! – csattant fel Lidérc, és megindult. Ám azonnal talpra ugrottak körülöttünk a katonák.

			– Herceg, kérlek, ne! – kiáltottam.

			Attól féltem, rendzavarásunk megzavarja a tűztengert fenntartó mágusokat, és kieshetnek az ütemből. Egy hirtelen ötlet jutott az eszembe. Elegánsan feltartottam a kezem, és csengő hangon kiáltottam:

			– Szélszörny, kérlek, hozz egy kis enyhülést! Csak finoman…

			A szelem végigsuhant, és kifújta a forró levegőt a tűztenger alól, a bőrömet kellemesen cirógatta a hűvös. Az emberek megkönnyebbültek, de azonnal megindult a döbbent suttogás is.

			– A nevem Szépvölgyi Rian, a Gyilkos-völgy ura vagyok – közöltem fellengzősen. Az önteltség a legtöbb embert elbizonytalanítja. Az ősi nemesi névre és a legendás helyre tényleg sokan felkapták a fejüket. – Lepke parancsnok, az engedetlenségedet a hőség számlájára írom. Három égi hajót idefelé hősiesen elpusztítottunk. A csapatom egyben marad. Vezess Zion barátomhoz!

			Lepke zavartan pislogott, de némi tétovázás után megfordult, és intett, hogy tartsunk vele.

			– A barátod? Elmehetnél szélhámosnak – suttogta Lidérc a fülembe. – A szelet meg zavard el, mert leszívja a tűztenger mágiáját.

			A Földanya fátylára! A szél tényleg elkezdte szívni a lángtengert, bohókásan játszani akart vele.

			Halkan kérleltem, hogy menjen a messzeségbe, nézze meg a hegyeket. Nem nagyon akarta, de végül a nyakamba csókolt, és megtette. Lehet, hogy egy mágikus bajkeverőt hoztam ide?

			Áthaladtunk a katonákon. A szegényebb igétleneken túl láttam egy igétlen nemesi csapatot, akik apró faszékeken ültek, és egy asztalnál kártyáztak egy félig nyitott bőrsátor alatt. Elmentünk a tízes csoportokba letelepedett máguskatonák mellett is. Őszinte elismerésemre még egy támadás közepette is képesek voltak mélyen aludni, fejük alá gyűrve a holmijukat.

			Végül odaértünk egy hatalmas bőrsátorhoz. Lepke hangosan szólt, a nevemet mondta, és közölte, hogy Zengőhegyi Zion barátja kér bebocsáttatást. Amikor engedélyt kapott, felhajtotta az oldalfalat.

			Lidérc gúnyosan elhúzta a száját. Én is ostoba ötletnek tartottam a sátort. Zavart, hogy nem látom a fejem fölött zajló támadást. Egy égő csapda lenne, ha odabent rekedünk.

			Beléptem. Lepke Lidércet nem akarta beengedni, mert igétlennek hitte, de ő egyszerűen lesodorta a parancsnok kezét, és határozottságával utat tört.

			Odabent hűvösebb volt. A sátorfal mellett rengeteg, hóval teli hordó állt; bizonyára itt olvasztották ki a sereg számára szükséges ivóvizet, ötletes módon le is hűtve közben a levegőt.

			Odabent nyolc embert láttam. Három fiatal nemes oldalt, állatbőrökön ült a sátor falánál. Öt férfi pedig középen egy nagyobb, díszes vörös-fekete szőnyegen. Szerencsére mindenki rangját azonnal megmutatta a festés a fején.

			Zengőhegyi Zion alparancsnok egy hatvan körüli, középmagas, enyhén pocakos nemes volt. Arcára az idő kemény ráncokat vésett. Kopasz fején a vörös háromszög és az ezt körbevevő nemesi ezüstcseppek fénylettek az izzadságtól. Mogorva embernek tűnt, de nem is csodáltam, ha évek óta itt, a határnál él. Mérlegelő tekintettel végigmért:

			– Szóval ismerlek, és a barátom vagy, Szépvölgyi Rian? Érdekes fordulat.

			Valami megbeszélés lehetett, mert felcsavart pergamenlevelek és egy térkép hevert előtte. Mellette mindenki vörös kört viselt a homlokán, ők a hadegységek vezetői lehettek.

			Jobbján egy fehér szőrmeruhát viselő, középkorú nemes ült, akinek a feje tetején már kihullott a hamuszürke haj, de körben megmaradt. Nem volt kopasz, ez csak a máguskatonák viselete. A jobb válla egy árnyalatnyival erőteljesebb volt, mint a bal, és a jobb kezén háromujjas kesztyűt viselt. Bizonyára az igétlen íjászok parancsnoka lehetett, Íjművész Huron. Meg is láttam a halántékán az íjászok jelét.

			– Mit képzelsz, fiú? – dörmögött Lidércre egy óriási, harminc körüli férfi.

			Életemben ekkora izmokat még nem láttam. Ő is igétlen volt, dús, barna haját copfban viselte, a szakálla számos kis fonatból állt. Halántékára dárdát festettek. Fehér szőrmeruhája övén egy láncos buzogányt láttam, még most sem tette le. Gyanítom, olyan nehéz volt, hogy meg sem tudtam volna emelni. Ő lehetett az igétlen gyalogság vezetője, Zúzó Ököl. Ő és Huron nem voltak mágusok.

			– Hagyd! – szólt Zion. – Beszélj, gyógyítósegéd!

			– Bocsássatok meg a modorunkért, urak.

			Elegánsan bemutattam Lidércet és magamat. Pár szóval felvázoltam, kik vagyunk, Erdon küldött, három hajót elpusztítottunk. Nagyon röviden beszéltem, mert Zion sem tűnt szószátyár embernek. Azt is nyíltan megmondtam, hogy sietve jöttünk, így nincs menlevelünk.

			Egyikük sem állt fel Kartal herceg nevére és rangjára. Kezdtem ideges lenni.

			Zion nem szólalt meg, hanem a többiekre nézett, véleményt várva.

			– A Szépvölgyi családnak nincs Rian nevű fia – közölte Zion mellett balról a második parancsnok.

			A halántékán négy háromszöget, patkót, kalászt és más ábrákat láttam, így a ruháján lévő búzakalászos nemesi címer sem kellett, hogy felismerjem, a Rétlaki családhoz tartozik, és ő Tiba, az írnok. Nem volt jellegzetes arca, és szürke, savószínű szeme is átlagos volt, olyan fickónak tűnt, aki mellett bármikor elmegy az ember. A fontoskodó hangjával királyi hivatalnoknak tudtam volna elképzelni, nem katonának.

			– Csak az öcsém, Roan neve szerepel a jegyzékben. Egy elírás miatt most vezették fel a nevem – feleltem kimérten. – Erdon herceg azért küldte Kartal herceget…

			– Mármint Gyáva Kartalt… – helyesbített gúnyosan a Zion balján ülő harmincas férfi.

			A halántékán lévő lángnyelvből ítélve a máguskatonák vezetője lehetett, Jégbarlangi Monten. Éles, csontos arcú, vézna testű ember volt, akinek az arca gúnyráncokkal teli.

			Éreztem, ahogy Lidérc mágiája hatalmasra szökik.

			– Élni akarsz a beszélgetés végére is? – kérdezte fenyegetően Lidérc. Látszott, meglátni és megutálni egymást egy pillanat műve volt.

			– Kartal, kérlek – szóltam halkan, de későn.

			Hiba volt a szemtelensége, mert Zion tekintete megkeményedett.

			– A történetetek sántít, a kilétetek homályos. Ha azok vagytok, akiknek mondjátok magatokat, akkor sem építek pár kölyök haditervére. Amíg Erdon herceg meg nem érkezik, addig…

			– Ebből elég! – dörrent mély hangon Lidérc. Földmágiával egyszerűn torkon ragadta Ziont, felrántotta a szőnyegről, és magához repítette. – A herceged vagyok, te patkány! Csak Erdon kedvéért élsz még!

			– Engedd el! – kiáltottam.

			Hirtelen annyi minden történt…

			Mindenki talpra pattant, a mágusok kezében tűzgolyó fénylett, a két igétlen fegyverhez kapott.

			A föld a lábunk alatt megremegett, mire kint élesen rikoltó kürtszó harsant.

			Utána Lidérc fejhangú sikoltása követte, akinek az ágyékába a macskám belekarmolt.

			Azonnal elengedte Ziont, és lesöpörte magáról a cicát.

			– Hé, ne bántsd! – kiáltottam, és reptében elkaptam légmágiával a macskát, majd odalebegtettem magamhoz, és óvón átöleltem.

			– Ezt hogy csináltad? – nézett rám meglepve Zion.

			Közben folyamatosan rengett alattunk a talaj.

			– A föld dühös. Ez most fele annyi idő, parancsnok úr! – sürgette az egyik fiatal fiú Ziont, miközben felkapta az állatbőröket. A másik kettő odalépett, és elkezdte feltekerni a szőnyeget.

			Újabb kürtszó hangzott kintről, mire parancs nélkül beözönlött egy rakás igétlen katona, és a hordók mellé álltak. Hirtelen kikerültünk a figyelem középpontjából.

			– Mi történik? – kérdezte értetlenül Lidérc.

			– Ha még egyszer megütöd a macskám, várhatod, hogy meggyógyítsalak, herceg! – mondtam dühösen.

			– Ha még egyszer megkarmol ott…

			Nem fejezhette be a fenyegetést, mert újra felrikoltott a kürt, és mindenki egyszerre mozdult. Látszott, már begyakorolt dolog zajlik.

			A legények ketten-ketten megragadtak egy hordót, más a szőnyeget, a kosárba tett ételt, a használati tárgyakat. Odakint valakik a sátrat tartó lábazatot emelték meg, és lépésben elindult a költöztetés.

			Az egész csapat kiment a sátorból. Zion nem szólt hozzánk, hanem elgondolkozva a torkát dörzsölte. A máguskatonák vezetője, Jégbarlangi Monten súgott valamit a fülébe.

			Elképesztő volt látni, ahogy az egész sereg egyszerre költözik a folyamatosan fenntartott lángtenger fedezéke alatt. Még az eddig alvó emberek is félig nyitott szemmel ott botorkáltak előttünk.

			Két kőhajításnyit haladtunk, távolodva a határtól, amikor egy mélyebb kürtszóra újra letelepítettek minket. A macska kiugrott a kezemből, leült, és nyalakodni kezdett.

			Itt már kevésbé rázkódott a föld, ami különös érzést keltett. Kíváncsian megérintettem a földet.

			A földrengések a mélyebb rétegekből indulnak, így nem csak kis területre vonatkoznak. Itt azonban nem természetes rengés támadt, hanem a felszíni rétegtől indult, a mi mágiánk hatására. Mintha le akarna vetni a hátáról a táj. 

			Ám ahogy a sereg hátrált, a rengés abbamaradt, mintha a talaj megnyugodott volna.

			Az igétlenek elrendezték a sátrat, és távoztak.

			Zion meghajolt.

			– Bocsáss meg, Kartal herceg! – Újra megdörzsölte a torkát. – Most már látom, felséges atyádra ütöttél. Kérlek, jöjj vissza a sátorba, és foglald el méltó helyedet!

			Éreztem, hogy Lidérc elkomorodik. Gondolom, mint a pofon, úgy érte ez a mondat. Valószínűleg az apja is képes volt mágiával torkon ragadni másokat.

			Szárazan nyeltem. A Földanyára! Miért van az, hogy az erőszak ennyire hatásos? Lidérc azzal bizonyította a rangját, hogy meg mert tenni olyat egy ősi nemessel, amit senki más nem merne.

			Bementünk, leültünk, és egy gyors bemutatkozás zajlott.

			– Ők kicsodák? – kérdezte Lidérc a húsz év körüli fiúk felé intve, akik megint oldalt, az állatbőrökre telepedtek le.

			– Az Aranyhomoki család a nevére vette a három legjobb tanítványt – fontoskodott Rétlaki Tiba. –Tudósként és tanácsadóként vannak jelen. Mimon, Venter és Pollalo.

			Kíváncsian és némileg ellenségesen figyeltek engem, miközben ültükben elegánsan meghajoltak. Kedvesen rájuk mosolyogtam. Mimon egy tömpe orrú, kerek arcú, szórakozott szemű fiú volt, a térdénél tintás nadrágban, Venter kimért mozgású, szikár legény, míg Pollalo egy kissé piperkőc mágusifjú.

			– Nincs sok időnk. Erdon mögöttünk jön a sereggel, és nem kéne, hogy beszorítsák a kanyonban – kezdte türelmetlenül Lidérc. – Ha megnyitjátok a tűzfalat, feldobok egy-egy mágust a csapatomból, aki sorra elintézi a hajókat.

			– Bocsáss meg, de ez a terv őrültség, ellene mond minden harcmodornak. Ráadásul, ha megnyitjuk a falat, nem tudhatjuk, hogy nem épp akkor zuhan-e ránk pár tűztojás – ingatta a fejét Zion. – Túl veszélyes. Még akkor is, ha hoztál gyógyítót.

			– És mi lesz, ha megtámadják a bátyámat két sziklafal között?

			– Ők is tudnak tűztengerrel védekezni. Kivárásra játszunk, herceg. Két napja tart az ostrom, és az ellenség odafönt biztos, hogy szenved az erős hidegtől. A tanácsosok kiszámolták, hogy mennyi cserépbombát tudtak felvinni. Holnap estig el fog fogyni, és ha szerencsénk van, akkor az élelmük és a vizük is.

			Láttam, Lidérc elgondolkozik ezen.

			– Ha jól értem, akkor legnagyobb veszély a táj maga?

			Zion a fiúkra nézett. Venter hűvösen megszólalt: 

			– Igen, herceg. Ezért hátrálunk folyamatosan. Csak ott varázsolhatunk ennyi ideig, ahol biztonságos. Azt várjuk, hogy a hójárók kimerüljenek, és megszűnjön az ostrom.

			Lidérc rám nézett, én meg rá.

			Valami nem volt rendben.

			Egy olyan okos nép, ami léghajókat épít, miért pocsékolná a haderejét egy állóháborúra?

			– Mit tennél, ha ilyen légi sereged lenne? – kérdezte tőlem Lidérc. – Mert én bizony nem szórakoznék itt a határnál, hanem megtámadtam volna a benti területeket.

			– Én nem. A királyi vár túl messze van, nem jutnánk el odáig. – Tűnődve magam elé meredtem, egy pillanatra úgy láttam gondolataim között a határt, mintha egy teknőcharc táblája lenne. – Azt hiszem, inkább lekötném a határőröket elterelésként.

			– És miért tennél ilyet, híresen bölcs Szépvölgyi? – kérdezte tömény gúnnyal a hangjában Venter, a szikár tanácsadó.

			– Ilyen tűzerővel lépésről lépésre kiolvasztható a hágón egy ösvény – gondolkoztam hangosan. – Hatalmas munkába és rengeteg naftatűzbe kerülne, de nem lehetetlen.

			– Zseniális ötlet – bólintott Lidérc. – Áthozni a fősereget, és éjjel lecsapni, lemészárolni mindenkit… Ez megfordítaná a háborút. Utána már szabad lenne az út a belső vidékre.

			A sátorban megfagyott a levegő. Zion és az emberei összenéztek.

			– Ez képtelenség! – vetette oda Venter. – A hágó nem járható, még legalább két hét kell neki!

			– Ököl, vannak elöl megfigyelőink? – fordult Zion a gyalogság vezetőjéhez.

			– Nincsenek, uram, velünk hátráltak – vallotta be a buzogányos férfi. – De mindjárt kiküldök.

			– Nincs rá idő! – csattant fel Lidérc. – Megmondom, mi a helyzet, uraim! Védtelenül hagytátok a hágó bejáratát és az erődítményt. Ha nem akarod, Zion, hogy árulóként a bátyám mindannyiótokat kivégezzen, most azonnal elindulunk vissza, lángtengerestül, mindenestül.

			– Nem lehet, a föld megtámad minket!

			– Akkor nem, ha véget ér az ütközet. Ideje megtámadnom a léghajókat.

			Zion kérdőn az embereire nézett. Láttam, a két igétlen bólint, ám a mágusparancsnok nemet int, míg az írnok bizonytalanul vállat von. A tanácsadók tanácstalanul összenéztek.

			– Jól van, tegyük ezt – döntött végül Zion. – Herceg, tiéd a parancsnokság!

			Büszkén Lidércre pillantottam. Ám aztán a gyomromba idegesség költözött, ahogy észrevettem, korántsem olyan nyugodt, mint amilyennek fest. Térde mellett, eldugva tartott jobb kezén véresre kaparta a hüvelykujj körömágyát.

			 

			* * *

			 

			Mindannyian kimentünk a sátorból. Pillanatok alatt utasításokkal telt meg a levegő.

			Félelmetes volt az a fegyelem és szervezettség, ahogy Zion kimondott szava villámgyorsan végigfutott a parancsnoki láncon. A négy közvetlen embere azonnal részfeladatokra bontotta a képet, és kemény, pattogós hangon intézkedett. Tőlük átvették a parancsot a csapatvezetők.

			Lidérc mellettem állt, és a sürgés közepette észrevétlenül megérintette a kezével a kézfejemet. A bőre meleg volt.

			Megdobbant a szívem.

			Nem néztem rá, féltem, hogy túl árulkodó lenne a tekintetem. Ő sem tette.

			– Minden rendben lesz – leheltem csendesen.

			Hangosan sóhajtott. Félt, és igazából én is.

			Nem voltunk készen ekkora felelősségre. Sokkal könnyebb lázadni, bajt keverni, ha egy hatalom ellen kell, de sokkal nehezebb a helyébe lépni, és helyes döntést hozni. Annyira szerettem volna, ha Delon vagy Erdon herceg mellettünk lett volna! Azt hiszem, Lidérc is így érzett.

			Kaptunk két tízfős máguscsapatot. Az egyiket épp Lepke parancsnok vezette, a másikat egy Bocskor névre hallgató fickó, akinek tényleg jellegzetesen ronda, saját készítésű lábbelije volt. Gondolom, sok azonos név lehetett a közrendűek között a seregben, hogy ennyire gyakori a felvett név.

			A tábor szélére mentünk, oda, ahol megérkeztünk.

			– Szél, gyere, szeress! – suttogtam a levegőbe. Lehunytam a szemem, és hívtam a gyerekkori barátot.

			Lidérc közben elmondta a katonáknak, hogy ötösével föl fogja dobni őket a levegőbe, mire az arcok falfehérré sápadtak. Megcsapott az egyik férfi kellemetlen, izzadt ijedtségszaga. Ám senki sem kérdezett vagy ellenkezett, az éveken át beléjük vert fegyelem ezt nem tette lehetővé.

			Lidérc a mieink közül kiválogatta a levegő- és földmágusokat. Kettesével párba állította őket, négy párt csinált, majd odaállt ő is. Először a mi csapatunkból akart öt embert feldobni, és utána Lepke és Bocskor csapatát.

			– Mindenki odaáll az egyik elkapó csapat elé, és az csak őrá figyel. Rian, tiéd a tűztenger után a levegő megtisztítása. Utána mindig ott segítesz az elkapásban, ahol gond van. A lábtörés belefér, de halott ne legyen. Menni fog?

			– Igen – feleltem. Sokkal határozottabban, mint ahogy éreztem magam.

			A hátam nemcsak a hőségtől, de az idegességtől is megizzadt.

			Magasabb hangú kézidobok szólaltak meg, és pár pillanat múlva összerendeződtek egy pergő ütemű közös hanggá. Kürt rikoltott, majd a jelre a kis dobok ütemére a sereg futólépésben megindult vissza, hátrahagyva sátrakat, hordókat, minden felesleges tárgyat. A katonáknak át kellett rohanniuk az előző, rengéseket okozó részeken, hogy aztán lassabb futásra válthassanak a nyugodtabb területen. A nagy dobok továbbra is fegyelmezetten lüktettek, és diktálták a tűzpajzs megtartásának ütemét. De láttam, máris szakadozik a lángtenger, az együgyűbb máguskatonák nem mindannyian tudtak egyszerre futni és varázsolni.

			Nem sokáig figyelhettem, mert ahogy elmentek a közelünkből, védtelenül álltunk az égbolt alatt. Közvetlenül a fejünkre hulló halál alatt.

			Hat cseréptűz zuhant épp ránk.

			– Rian! – csattant fel Lidérc.

			A mellemhez emeltem a kezem, és egy mozdulattal meglöktem a levegőt, és közben hangosan kiáltottam a szélszörnynek.

			A lökésemre a bombák megtorpantak, aztán egy kicsit felfelé szálltak, miközben a szelem oldalról elkapta őket. Nem érezte a cserépedényeket, csak a mágiám sávját, és azt kapta erőteljesen oldalba.

			A ledugaszolt kis korsók nekicsapódtak a sziklafalnak, az ütődéstől a naftatűz berobbant, és szemet bántó módon, fehér fénnyel lobbant. Mint a kiömlő, vakító tej, úgy csorrant végig a falon.

			– Első csapat, előre! – parancsolt Lidérc. – Ne egyre dobjatok sok tüzet, hanem minél több hajót próbáljatok megpörkölni.

			 Az első ötös kilépett, és Lidérc felrepítette őket az égbe. Azonnal támadtak. Biztos voltam benne, hogy hatalmas rémületet okoztak a hójáróknak. Mellettem a katonák felujjongtak.

			– Második csapat! Álljatok pár lépést előrébb!

			Még csak lefelé zuhantak, amikor Lidérc már fellőtte a következő csapatot, akik rémülten szárnyaltak a jeges égbolton fölfelé. A félelmük nem gátolta meg őket a tüzelésben.

			Az elkapás rémisztő volt.

			Lidércnek sikerült, ügyesen letette az emberét, ám a másik négy páros elsőre nem tudta jól csökkenteni a sebességet.

			Az utolsó pillanatban alulról megnyomtam a levegőt, ami segített a becsapódás ellen, de még így is lábtörés lett a vége mindenkinél. Éles roppanással hasadtak a csontok, és irtózva hallottam a katonák fájdalomsikolyait.

			Körülöttem elsápadt a várakozó következő csapat.

			– Fentebb kezdjétek az esés csillapítását, és ne megállítani, hanem lefelé vezetni akarjátok őket – hadartam gyorsan a sápadt arcú elkapóknak.

			A többiek oldalra vitték a jajgatásukat elfojtani próbáló sebesülteket. Az egyik férfinak nyílt lábtörése volt, és a teste fénylőn vörös vércsíkot húzott a sötét sziklás talajon.

			Bármilyen nyomorult és embertelen volt ez a támadás, mégis megérte, borzalmasan hatékonynak tűnt. A katonák izgalomba jöttek, ahogy odafönt az égen az egyik hajó zuhanásba kezdett, és másik négy is füstcsíkot húzott.

			– Harmadik csapat!

			– Várj! – kiáltottam, ahogy megláttam a sok apró villanást.

			Nyílzápor!

			Lezuhant a második csapat, közülük már csak egy főnek sikerült lábtörést okoznunk, de egyik ember megbillent, és oldalra zuhanva ért földet. Felordított, ahogy a bordája megreccsent.

			– Szél, szeress! – kiáltottam sürgetően.

			Meglöktem a levegőt, és a záporozó nyílvesszők megálltak, majd pörögve visszarepültek. A szelem oldalba kapta őket, és hevesen a sziklafalnak vágta mindet.

			– Most! – kiáltottam, és Lidérc feldobta a harmadik csapatot.

			Felrepültek, és azonnal tüzeltek. Megsorjázták az összes hajót. Az egyik jármű léggömbje lángra lobbant, mire mellettem örömmel üvöltöttek fel a katonák. Bennem is felujjongott a mágia. Már értettem, miért szeretnek a férfiak harcolni. Ez egyenes és tiszta világ volt, és mámorító a győzelem. Már ha képes lettem volna figyelmen kívül hagyni az eltorzult arcú sebesülteket.

			– Négyes! – Lidérc hangja csattant fel, ami visszarántott a valóságba.

			Feldobta a következő csapatot, ám az ütem rossz volt, pár villanásnyit késett. Alig tudta elkapni a zuhanó hármas csapatból az ő emberét. A mágiája úgy ragyogott fel, olyan kemény erővel, amit rég láttam. Végül sikerült, nem csapódott be a férfi, megmentette őt.

			Ám ekkor olyan dolog történt, amire nem számítottunk.

			A talaj alattunk reagált a földmágiára. Ám nem valami futó rengéssel felelt, hanem egy rémisztő, pattanó hanggal megrepedt a kőzet Lidérc lába között.

			– Föld, drága anyaföld! – kiáltottam, és Lidérc lábához vetettem magam.

			Megcsókoltam a földet, és szenvedélyesen suttogni kezdtem neki. Ám a dühe feneketlen volt. Hiába fordult vissza a szelem, és bújt oda zümmögve, a szikla kérlelhetetlen volt, magába akarta nyelni Lidércet.

			Közben a negyedik csapat már lefelé zuhant. Lidérc nem tehette meg, hogy nem varázsol, főleg, hogy az én emberemet is el kellett kapnia.

			Eszembe jutott a Néma vár és az, amikor le akart dőlni a torony. Akkor a szél egy csepp könnyemet vitte oda.

			Kiköptem a földre, a testem nedvét adtam neki, bele, egyenesen a repedésbe. Azt akartam, ismerjen fel, értsen meg, szeressen engem.

			Lidérc és a többiek közben elkapták a zuhanó mágusokat.

			A föld megint pendült Lidérc erejére, és most már a többiek lába alatt is. Mint egy hajszálrepedésekkel tarkított jég, rémisztő módon olyanná vált a talaj alattunk.

			– Muszáj nyernünk. Bármi lesz, folytatnom kell – zihálta Lidérc, és egy erős lökéssel földmágiával elsöpörte a ránk dobott cserépbombákat.

			A föld repedt, és én egy éles kődarabbal megvágtam a kezem, és véremet csorgattam a résbe. Kétségbeesetten törtek ki belőlem a szavak:

			– Földanya szeretetéből, Tűzisten kegyelméből, hallgass meg engem, szikla! Légy az enyém, légy a társam, dalod a dalom, ajkad az ajkam.

			Éreztem, mit kell tennem.

			Egyik tenyeremet a földre helyeztem, a másikkal megfogtam Lidérc lábát. Ám nem lent, ahol a cserzett csizmabőrön át nem éreztem a teste melegét, hanem feljebb csúsztattam a kezem, a nadrágba bújtatott térdét markoltam, miközben a fejemet nekidöntöttem, borzalmasan kínos helyzetet teremtve. Orromban megült Lidérc ruhájának bőr- és kamillaillata.

			Éreztem, ahogy a mágiája fellobban az intim közelségre.

			Ahogy az enyém is.

			Földobta a következő csapatot. És utána sorra megint, aki még ép volt, és tudott harcolni.

			Újra és újra elismételtem a szavakat, mint valami imát, és a föld hiába kezdett rázkódni dühödten a mágiára, már nem akart megölni, nem akart levetni, mert tudta, hogy szipoly vagyok. Csak kérleltem és nem parancsoltam, én voltam a lágyság a gyilkolás közepette, szelíd virág a vérben, egy vad herceg törékeny pajzsa.

			Lelkemmel és elmémmel tartottam a hatalmas ősi elemet, ami egy moccanással ledobhatott volna önmagáról. Ám nem tette, mert évek óta először látta a mágia másik felét, a nők esszenciáját, ízlelte az erőmet, tapogatott, egy fájón hosszú hiány után újra látott. Mohón vágyott a természet másik felére, az egység élményére, és én cirógattam a tenyeremmel, mintha a kedvesem lenne.

			– Menekülnek! – kiáltott valaki.

			Felnéztem, és az égen már csak hat hajót láttam, ebből négy füstölgött. Mind elindult vissza a határ felé.

			– Megcsináltuk! – ujjongott Vicces Juju, és Lepke boldogan a férfi vállára csapott.

			Lidérc lenézett rám, én fel őrá. A karomhoz ért, és felhúzott magához. Nyeltem egyet, ahogy az ajkamra siklott a pillantása.

			– Elképesztő vagy – suttogta.

			– Ma a dicséretek napja van? – pimaszkodtam, hogy ne legyen feltűnő a zavarom. – Be lehet váltani egy kis teára?

			– Te és a teáid! – Lidérc zengő hangon nevetett.

			Egymáshoz akartunk érni, érezni, ízlelni a másikat, de a katonák között ez őrültség lett volna, így csak a tekintetünk kulcsolódott össze.

			– Uram, hogyan tovább? – kérdezte Lepke, immáron tisztelettel.

			Megnéztük a sebesülteket, de senki állapota nem volt nagyon súlyos. Én ott akartam maradni, de Lidérc nem engedte. Utasította az épen maradókat, hogy húzzák őket egy kupacba. Hősiesen viselték a csonttörések fájdalmait, és már az élményeikről pusmogtak.

			– Végül is melyik élő ember mondhatja el, hogy a levegőben szárnyalt? – vont vállat az egyikük, látva a homlokráncolásomat.

			Lidérc parancsot adott, és követtük a léghajókat.

			Futottunk a sereg felé, hogy újból összecsapjunk a léghajókkal, de végül nem volt szükség rá. Valószínűleg az ellenség látta fentről, hogy jövünk, így áthaladtak a lángtenger felett, és továbbmentek, vissza a hágó felé.

			Lidérc nem messze a seregtől lelassított, és lépésre váltott. Az arca ragyogott.

			– Szép munka volt, katonák! – mondta a csapatunk maradékának.

			Mindenki büszkén nevetett, és egymás hátát veregette. Lidérc is férfiasan vállon csapott pár embert örömében. Engem szerencsére kihagytak, talán azt hitték, egy vállon veregetésre összeesek, ami közel járt az igazsághoz.

			Hatalmas megkönnyebbülést éreztem, hogy túléltük a támadást, és mellette iszonyatos fáradtságot is. Most, hogy elmúlt a veszély, a lábam alig tartott meg.

			Amikor odaértünk a sereghez, a lángtenger jobb oldala felemelkedett, a bal vége lesüllyedt, mintha egy hatalmas vörös könyvet kissé oldalra döntöttek volna. 

			A parancsszavakat a sátorban megismert fiatal tudóscsapat egyik tagja, a szikár testalkatú, kötekedő Venter adta ki, majd a vezénylő tiszt a katonáknak ordította. Venter mellett ott állt a piperkőc Pollalo és az összetintázott nadrágú Mimon is, aki épp valami feljegyzést készített.

			Mellettem Vicces Juju értetlenkedett, hogy mit csinálnak, de azonnal kiderült. A lángtengerben észrevétlenül izzó korsók oldalra legördültek, és hangos csattanással zuhogtak le a megszáradt sártól porzó, sziklás talajra. Legalább kétszáz, forrón izzó cserépedényt láttam.

			– Ez nagyszerű ötlet! – ujjongtam Lidércnek. – Képzeld, ha ez ránk esik, milyen sok gyógyítás kellett volna!

			Venter meghallotta, és lekezelően felém nézett:

			– Nem csak te szoktad a fejedet használni, Szépvölgyi úrfi – közölte ellenségesen.

			– Hogyan csinálod? Máris a szívébe loptad magad – mormolta nekem vidáman Lidérc. – Volt már olyan, akit nem bosszantottál fel első látásra?

			Mögöttünk köhögésnek álcázta a röhögést a csapatunk. Épp sértetten visszavágtam volna, bár tudtam, ugratnak, amikor megszűnt a lángtenger, és végre megpillantottam a völgy végét.

			– Hol a vár?! – bukott ki belőlem mély megrökönyödéssel.

			Arra számítottam, hogy a határvidéken van egy robusztus vár egy hatalmas kőfallal. Valami, ami védettséget biztosít, valami, ami a hegyi időjárás, a vadállatok és az ellenség ellen véd. És ahol lesz egy szobám, és kaphatok teát.

			– Milyen vár? – kérdezte értetlenül mögöttem Lepke parancsnok. – Ez egy mágiától élő táj. Ki lenne olyan bolond, hogy kőfalak alá bújik? Álmában az első mágikus kisülésre ráomlana.

			– Honnan a gondolat? Bellion bárd hőskölteményéből? – kérdezte megértő arccal Pollalo. Sóhajtott, ahogy megigazította a csipkés kézelőjét. – Én is elhittem, mielőtt idejöttem. Imádtam azokat a strófákat! Azt beszélik, húsz éve nem járt itt az a vén szélhámos. A hazatérő katonák beszámolóit használja, úgy énekli meg a csatákat. Az eredeti végvár ott, a hegyhát mögött volt, ahol a mágia teljesen megszűnik. De hat éve elfoglalták, azóta ezt a védőfalat tartjuk.

			Egy világ omlott össze bennem. Kétségbeesetten néztem a tábort.

			A völgy ék alakú végében valóban volt egy védőfal. A több helyen megégett, ronda, szürke fémfal réseit érctartalmú olvasztott kőzetekkel tömték be. Bizonyára rézlelőhely lehetett a környéken, mert a falat vöröses-sárgás, megfolyt tapaszok tarkították. Egy vizuális rémálom volt, felborzolta minden szépérzékemet. Sehol egy lépcső vagy létra, a tetejére csomózott köteleken lehetett felmászni.

			A mágusok alvóhelye nem rendes épület volt, hanem tengernyi kör alakú, hatalmas jurta. Sok közülük leégett a támadás közben, és éles torzóként kibukkantak a fémvázak. Eszembe jutott az öcsém szobája, és megértettem, miért így építkeznek. A tűzben kovácsolt fém és az állati bőr nem jelentett veszélyt a mágusokra.

			Oldalt, jóval messzebb, a sziklafal mentén viszont kézzel vájt barlangokat láttam, és számos, fából ácsolt emeletes rönkházat. Az igétlenek szállása lehetett, akikre vak volt a természet. Ez is lepusztult, kopott nyomortanyának tűnt.

			– Látom, csak egy tábori képet kellett volna szereznem, és nem jössz a frontra – sóhajtott teátrálisan Lidérc. – Ha tudtam volna! Megspóroltam volna egy rakás tyúkot.

			A várbeli csirkeölésre elfintorodtam. Nem tartozott a kellemes emlékeim közé. Lidérc játszani próbált, ugratni, talán túlzottan hozzászokott már a sérüléshez, halálhoz. De nekem nem volt könnyed kedvem, nem a győzelmet láttam, hanem a sérülteket.

			A határőrség eddigi alakzata felbomlott, az emberek szétszéledtek a harc után, és hatalmas hangzavarral egymást keresték, vagy a leégett jurtákat nézték át, miközben a holmijuk miatt szitkozódtak. Lepke máris belevegyült a nyüzsgésbe, és a sebesültek szállításáról intézkedett. Közben azért fejbe csapta Vicces Jujut és Sajtlopót, akik vitatkoztak valamin.

			Mindenki úgy folytatta a napját, mintha nem is a halállal nézett volna szembe.

			A három nemesifjú összesúgott, és láthatóan azon tanakodtak, hogy odajöjjenek és barátkozzanak-e velem, vagy elegánsan megvessenek. Mielőtt dűlőre jutottak volna, Rétlaki Tiba írnok megtalált minket. Lidércet a parancsnoki sátorba hívta, de egyedül. Lidérc habozott, de Lepke csoportvezető megnyugtatta:

			– A többieket a szállásaikra kísérem, ott megtalálod őket, uram.

			Miután Lidérc elment, Lepke Vicces Jujuval elküldte a csapatunk maradékát, akiket Erdon hercegtől hoztunk, a „medvés jurtába”. Kiderült, a jurtacsoportok bejáratai fölött állatok képei segítették a tájékozódást. Tíz jurta alkotott egy körzetet.

			– A te szállásod máshol van, gyere velem, uram.

			Éreztem, ahogy a gyomromra kő ül. Gyanítottam, hova visz.

			Visszafelé sétáltunk, a faltól távolodva a völgy bal oldalára, egy tucat vörösfenyőből álló kis, erdős részhez.

			– Ez a Gyógyliget. – Lepke odavitt a derékig érő fakerítéshez. – Megmutatom a helyet, uram, aztán kirendelem az íjászokat.

			– Íjászokat?

			– Igen, akik Őfelsége parancsára a kerítést őrzik. Bárki, aki megközelíti a gyógyítók jurtáit, az halál fia. Az istenek haragját vonná magára a tábor.

			Kelletlenül nyeltem egyet. A gyógyítók körüli vérmes hazugságokat egyfajta létrontásnak éreztem. Értem, hogy így működik a világ, és muszáj a hazugság, muszáj a gyógyítás, de akkor is mélyen zavart.

			Lepke lendületes léptekkel haladt, fáradtan baktattam mögötte.

			Az első jurta az elkerített liget kapuja volt. Ahogy beléptünk a hatalmas hodályba, megütött a gyógynövényillatú meleg. A padlót nem földből döngölték, hanem égetett téglákkal rakták ki, és ágyak helyett legalább száz, téglaemelvényből épített fekvőalkalmatosság is állt benne. Bizonyára könnyebb volt a vért és a váladékot lemosni róluk. A fekvőhelyek alatt karnyi vágatban gőzölgő levendulás víz futott, ami fölé néha egy-egy mágus tűzgolyót tartott, hogy forróbb legyen. Mindent áthatott a füstölők illata, idegnyugtató és enyhén bódító fakérgeket tüzeltek.

			A jurtában nagy volt a forgalom, azonnal félre is álltunk a bejáratból. Épp a betegeket hordták be, és a fekhelyekre pakolták őket. A gyomrom összezsugorodott a számtalan jajgató, megégett embertől. Vajon hol lehet Delon és a csapat? Félelmetesen egyedül éreztem magam.

			Lepke odaintett magához három embert.

			– Szépvölgyi Rian, gyógyítósegéd uram, hadd mutassam be az igétlen szolgákat. Dinka Baba felel a sérültek lemosásáért és a gyógyítók holmijának mosásáért.

			A húsz év körüli, együgyű fiú tényleg olybá festett, mint egy hatalmas baba. Nagy méretű feje és gyerekded arcvonásai idegenszerűnek tűntek, mintha az orrát és a száját az istenek csak úgy rádobálták volna. Ám olyan szépen ragyogott a barna szeme, és annyira meleg, szeretetteli mosolya volt, hogy sugárzott az egész lénye.

			Azonnal hozzám ugrott, és pufók ujjaival kedvesen megszorongatta a kezem.

			– Hé, nyughass, Baba! Nem érhetsz egy gyógyítóhoz! – morrant rá Lepke. A fiú meg is ijedt, de én nem toltam el, hanem viszonoztam a lelkes üdvözlést, és megszorítottam a kezét.

			A mellette álló huszonéves férfi ilyen téren az ellentéte volt, nem láttam rajta érzelmeket. Szőke haja úgy volt levágva, mintha valaki bilit tett volna a fejére.

			– Ő Fiú. Nem tudjuk a nevét, talán nincs is neki. Majd figyelj rá, hogy csak a szó szerinti jelentést érti. – Lepke legyintett. – De nagyon pontos. Tud írni, olvasni, ha valamit üzenni akarsz. Ő tartja nyilván a gyógynövényeket, és ő teszi sorrendbe a betegeket, mert nem is érti a megvesztegetést. Nagyon jó a sebkötözésben. Az igétlenekkel a felcserek foglalkoznak, de néha segítséget kérnek Fiútól.

			– Segítséget kérnek. Fontos vagyok – mondta Fiú büszkén. Ő nem akart megérinteni, hanem a sarkán fel-alá dülöngélt, közben valahova a fejem mellé meredt.

			– Igen, az vagy. Fontos és megbecsült – feleltem kedvesen.

			Fiú örömmel motyogta újra és újra a szavakat.

			– A helyet Néma Halál vezeti.

			Az újabb különös névre már a szemem sem rebbent. Bár elég rossz ómennek tűnt ezen a helyen.

			– Ő az egyetlen igétlen, aki a gyógyítók köpenyét viselheti. Így véletlenül sem lövik le az íjászok. Régen Surranó Halálnak hívták, és íjászként a felderítőket kísérte.

			Lepke intésére előlépett a vállas, komor, harminc körüli katona a gyógyítókéhoz hasonló, földig érő zöld kaftánban. Egyszerű, befestett darócruha volt, nem olyan finom anyag, mint a miénk. Amikor megmozdult, akkor tűnt fel, hogy mindkét lába helyén faprotézist hordott. Félelmetes egyensúlyérzéke lehetett, hogy ezeken ilyen könnyedén járt.

			– Örvendek – mondtam.

			Merev arccal nézett rám. Jóképű férfi volt, de nagyon hideg, halott szemekkel. Nyomorult sors, hogy életerős katonából cseléddé vált. És még szerencsés lehetett. Vajon mi lett más hadirokkantakkal?

			– Ő tolja ki és be a sérülteket. Kitakarítja a két belső jurtát, és enni visz nektek, uram. Az esze vág, bármit rábízhatsz, de néma. Delon három éve kivágta a nyelvét, amikor részegen furcsa dolgokat fecsegett.

			Furcsa dolgokat?

			Gyanítottam, mi lehetett.

			Néma Halál a szeme sarkából tetőtől talpig felmért, és éreztem, tudja. Pontosan tudta, mi zajlik gyógyításkor. Feszengtem, pedig nem is így gyógyítottam.

			Lepke átvitt a hatalmas jurtán a másik oldalon lévő kijárathoz, ahol két gurulós fémkocsi állt a testek szállításához. Kinyitotta az ajtót, de nem lépett ki. Három kőhajításnyi távolságra egy barna bőrökkel borított másik jurtát láttam, a keréknyomokból ítélve ott zajlott a gyógyítás.

			– A nagy barna a Földanya jurtája, ahol elvégzitek a szent varázslást. A kicsi fehér a szálláshelyetek.

			A kis jurta egészen a sziklafal tövébe simult. Gyönyörű, hófehér bőrökkel vonták be, amitől beleolvadt a körülötte lévő havas tájba. Úgy tűnt, a gyógyítókat nem zavarja a sziklafal közelsége. Vagy Delon szeretett veszélyesen élni?

			– Ha bármire szükséged van, uram, a szolgák segítenek. Fiú, add oda a tűket az érzéstelenítéshez! Jó munkát, uram!

			Tűket?!

			Csak magamban jajdultam fel, nem mertem kimondani.

			A Földanyára! Delon, hol vagytok?!

			Lepke csoportvezető a melléhez emelte a kezét, tisztelgett, és távozott.

			Körbenéztem. Míg beszélgettünk, legalább ötven embert behordtak a helyiségbe, volt, akit égési sebbel, másokat törött csontokkal vagy nyíllal a testében.

			Fiú odaadta a kezében lévő fémdobozt, ami aggasztóan megzörrent. A segédek odavittek a legközelebbi fekvőhelyekhez, ahol négy, díszesebb ruhájú nemes várt rám könnyebb sérülésekkel.

			Tőlük távolabb az egyik közrendű mágus teljes testét vizes lepel borította, és a férfi fájdalmas, vinnyogó hangot hallatott, mint aki nincs teljesen magánál, és nem is sejti, hogy éles kínjában nyöszörög. Egyik harcostársa óvón szorította a kezét.

			– Uram, kérlek, meg fog halni! – könyörgött a katona.

			– Mi történt vele? – Oda akartam menni, de Fiú elállta az utat.

			– Várnia kell a sorára. Negyedik – felelte monoton hangon.

			Összeszorítottam a szájamat. Nagyon fáradt voltam, és már az is kérdéses, hogy mennyi erőm volt gyógyítani a testem felbontása nélkül. Bűnnek éreztem elpazarolni kartörésekre.

			– Üdvözöllek, gyógyítósegéd uram!

			Mereven biccentettem a nemesnek. Már egyszer bajt kevertem, és Zahert megkorbácsolták miattam. Próbáltam arra gondolni, hogy minél hamarabb végzek velük, annál hamarabb segíthetek azon a szerencsétlenen.

			Közben a testvérek illőn bemutatkoztak, mind föld nélküli újnemes volt a Kőhengerítő családból, de a mai napon hallott nevek mennyisége már jócskán túllépte a határaimat. Azonnal ki is röppent a fejemből.

			Bizonytalanul kinyitottam a dobozt, és találomra kivettem egy tűt.

			Ó, anyám! Láttam Delon könyvét, de más egy ábra, és megint más egy élő ember, akibe bele kéne szúrnom valamit. Delon sohasem gyakoroltatta, hiszen érintéssel tudtam fájdalmat csillapítani. Amit viszont ennyi ember előtt nem tehettem meg.

			– Nem az kell a vállizomhoz, hanem a nagyobb – mondta Fiú.

			A mértani pontossággal nyírt hajára néztem, majd a tökéletesen szabályos kézírására. A falumban volt egy ilyen lány, a zajt nem bírta, az emberekkel sem boldogult, de tökéletesen meghímzett bármilyen előrajzolt mintát.

			– Mióta vagy itt? – kérdeztem.

			– Itt? Hol itt? A beteg mellett? A jurtában? A táborban? A világon? – A fejét dörzsölte nyugtalanul, a keze fel-alá járt ismétlődő mozdulatokkal. Nem nézett rám, hanem valami távoli pontra meredt, látszott, felizgattam.

			– Bocsánat, rosszul kérdeztem. Hányszor láttad a sereget télen hazamenni, mióta segédként itt dolgozol?

			– Négyszer.

			– Ó, ez nagyszerű! Fáj a csuklóm. Be tudod szúrni jó helyre a tűket?

			Néma Halál felvonta a szemöldökét.

			– Igen, be – felelte Fiú habozás nélkül. Áldott egyszerűségében semmilyen önbizalomhiánya vagy kételye nem volt.

			– Állj! Én egy nemes vagyok, nem fog egy közrendű igétlen szolga hozzám érni! – közölte fennhéjazva az egyik fickó.

			– Én meg egy ősi nemes, aki megfutamította az ellent, és ahelyett, hogy teázhatnék, fájó csuklóval, koszosan egy rakás katonát kell szurkálnom!

			Eddig mindig bevált, ha a rangomra és őrült teázási szokásaimra hivatkoztam. Elfogadta Amron kapitány a Néma várban, elfogadta Lidérc, Erdon herceg, és ugyan kényes kis vakarcsnak festettem, de békén hagytak.

			– Baba hoz teát a szép gyógyítónak – ujjongott Baba, és elsietett.

			– Nem érdekel a bajod. Az a dolgod, hogy gyógyíts! – közölte gőgösen az újnemes. – Talán nem akarsz? Nem vagyok elég jó neked, mert ősi nemes vagy?

			– Nem erről van szó. A sérüléseitek törések és ficamok. Fájnak, igen, de nem életbe vágó a fájdalomcsillapítás. A tested nem áll le a sokkhatástól a tűk nélkül – magyaráztam. Szándékosan nem pillantottam a távolabbi, nyöszörgő beteg felé, de így is éreztem, ahogy Néma Halál tekintete súlyként ül a vállamon.

			– Jár nekünk a gyógyítás! Talán megtagadod? – csattant fel a másik Kőhengerítő nemes.

			Hát, jó. Borzalmasan fáradt voltam. Engem meg lehet győzni, hogy szúrjak.

			Idegességemben remegett a kezem. Próbáltam azt mondani magamban, hogy ezek kemény katonák, egy tűbe különben sem halnak bele. Nem úgy, mint mögöttük az a lepelbe csavart szerencsétlen, aki nem élne túl egy hibát.

			Belenyomtam a bőrébe a tűt. Megrándult az arca a fájdalomtól.

			– Nem oda kell. Egy ujjnyival jobbra – közölte Fiú.

			Zavartan kihúztam, és jobbra szúrtam.

			A férfi valószínűleg csak a testvérei miatt nem jajdult fel.

			– Két vonásnyival feljebb – dünnyögte Fiú.

			Kínosan egyik lábamról a másikra álltam. Kihúztam a tűt.

			– Értesz egyáltalán ehhez? – gúnyolódott a nemes.

			Tudtam, ha bevallom az igazat, akkor elterjed a seregben, és onnan kezdve megvetés tárgya leszek, de Volden papa szavai jutottak az eszembe. Ártani a világnak nemcsak gonoszsággal lehet, hanem azzal is, amikor egy okos ember nem ismeri fel, hol van a tudása határa.

			– Gyógyítani tudok, de a tűkhöz nem sokat értek, még csak most tanulom.

			Szitkozódtak, és elmondtak mindennek, pedig tényleg nem tehettem arról, hogy kezdő vagyok. Felajánlottam újra Fiút, de nekik csak nemes volt jó. Nőtt bennem a feszültség a huzavonára. Másoknak sokkal nagyobb szükségük volt segítségre.

			– Fiú, amíg ezt megbeszélem, kérlek, a többieknél végezd el a fájdalomcsillapítást.

			– Nem lehet, nem lehet! Gyógyítói sorrend. Egy: hercegek. Kettő: nemesek rang szerint. Három: máguskatonák súlyosság szerint. – Fiú az ujjain számolt, hogy én, a buta is megértsem. – Ez a szabály, uram. Nincs kivétel, nincs kivétel, nincs kivétel.

			A hátam megfeszült az ingerültségtől. Kezdett nagyon elegem lenni. El akartam jutni minél hamarabb a lepelbe burkolt katonához. Úgy tűnt, a légzése ki-kihagy. Mellette kétségbeesetten szólongatta a társa, próbálta benne tartani a lelket.

			– Rendben – feleltem türelmetlenül. – Menjünk át a Földanya jurtájába, és kezdjük el!

			– Fájdalomcsillapítás nélkül? – kérdezte bosszúsan a nemes. – Jár nekünk előtte a tű és a szent főzet is! Már nem közrendű senkik vagyunk, hanem nemesek. Kiérdemeltük!

			Ó, hát ez volt a baj! Ez az egész a kisebbrendűségről szólt. Megcsikordult a fogam.

			– Igazad van, kiérdemeltétek a legjobb ellátást. Delon hadgyógyító hamarosan megérkezik a gyógyító csapattal. Ha kívánod, megbecsülésünk jeléül megvárhatjátok a szállásotokon, és ő személyesen fog foglalkozni veletek.

			Akadékoskodni kezdett, de a szavába vágtam:

			– Méltók vagytok a legjobb ellátásra, és ez Delon hadgyógyító. A Földanya sátrában leszek. Nekem mindegy, hogy döntötök, kezeljelek tű nélkül, vagy megvárjátok Delont. Bemegyek a jurtába. Néma Halál, hozd az első beteget!

			Elmenekültem, mielőtt a vita folytatódott volna. Baba épp akkor ért oda egy csupor mézes teával. Megköszöntem, és magammal vittem a meleg kamillát.

			Az íjászok azonnal felfigyeltek rám odakint a ligetben, de a ruhám miatt nem lőttek, így békésen átértem a barna bőrökkel borított jurtába.

			Odabent hideg volt, érezhetően csak nemrég gyújtottak tüzet. Az előteret egy zöld függöny választotta le a hátsó részről. Megkerültem, és egy bensőségesen berendezett nappalit találtam.

			Középen meleg földszínekben pompázó díványok és fotelek álltak a kecses vadcseresznyefa asztalka körül. Mellettük egy cserépkandalló adott meleget. A teret vidám, pirosas-narancssárgás drapériák választották le sok kis szobára. Az egyik mögül kovácsoltvas ágy villant, a másik mögött nagy faasztalt láttam székek nélkül, különös szíjakkal az oldalán. Zavarba jöttem, amikor felrémlett, milyen célra készültek ezek az asztalok.

			Az egész jurta harmóniát sugárzott, és bár nem Delon színvilágát tükrözte, mégis, aki valaha bebútorozta, jó ízlésű nemes lehetett. Lerogytam a kandallóhoz legközelebbi fotelbe, és belekortyoltam a teámba. Olyan kimerült voltam, hogy ülve el tudtam volna aludni.

			Létezik olyan, hogy túl sok dolog történik? Túl sok élmény, jó és rossz, és én csak begubóznék egy meleg takaró alá, várni, amíg a világ helyreáll?

			Talán az a baj, hogy nem áll helyre a világ. És túl nagy erő kell fenntartani a látszatokat.

			A teámba bámultam.

			Zajt hallottam, valaki bejött.

			– Néma Halál?

			– Rian, na, végre! – Lidérc megkerülte az előtér zöld függönyét. – Ezek a barmok lőttek rám! Itt mindenki bolond?

			– Megőrültél? Nem léphetsz be ide! Ez tiltott terület!

			– Na és? – vont vállat Lidérc. – Figyelj, azért vagyok itt, hogy kivigyelek. Te az én gyógyítóm vagy, nem fogsz mást gyógyítani.

			– Megbocsáss, kérlek? – Letettem a bögrét, és felálltam. Én sem akartam gyógyítani, borzalmasan kimerült voltam, de Lidérc hangjában volt valami parancsoló tulajdonjog, ami nem tetszett. – Ezt kifejtenéd bővebben?

			– Mit kell ezen kifejteni? Kedvellek, és nem akarom, hogy mást megérints.

			Kedvel. Lidérc kedvel! Életem romantikus pillanatának kéne lennie. Miért érzem úgy, hogy legszívesebben fejbe vágnám egy csuporral?

			– Nem tudom, hogy kedvelsz, sosem mondtad. De ha kedvelnél is, menyasszonyod van, akivel nagyon jól megvagy. Különben meg nem szexszel gyógyítok, úgyhogy értelmetlen, amit mondasz. És… – Nem tudtam hogyan megfogalmazni, de valami még nagyon-nagyon zavart a kijelentéseiben.

			– Hagyd már Finonát! Nem igaz, hogy féltékeny vagy rá! Azt tettem, amit meg kellett tenni, a világ így működik. Aggódok érted. Hallom, megsértettél pár nemest. Nem kell ezekkel a barmokkal bajlódnod, jobb neked, ha mellettem maradsz. – Lidérc könnyedén vállat vont. – Herceg vagyok, lehetsz a személyes gyógyítóm. Most mi van, miért nézel ilyen csúnyán rám?

			– A világ úgy működik, ahogy működtetjük. Nem egy kőomlás, ami maga alá temet, hanem egy út, amit te is, én is építünk.

			A hangom élesen csattant. Éreztem, ahogy a mágiám is felszökik, minden fáradtság ellenére.

			– Nem, nem normális az, hogy kettősen mérsz, te bárkivel hetyeghetsz, de az én érintetlenségemet meg így véded. Tudod, mi lett volna, ha nemet mondasz apádnak, és nem fekszel egy ágyba Finivel?

			– Mi? Megöl?

			– Semmi, Lidérc, semmi! Egy erős herceg vagy, aki átkelt magán a tengeren, és életbe vágó segítség itt, a végeken! Nem engedhette volna meg magának, hogy bántson. És ha megpróbálja, akkor sem vagy egy védtelen virágszál!

			– Jól értem, gyávának nevezel?! – sziszegte dühödten.

			– Nem, pont ez a baj, hogy te nem vagy gyáva. Akkor lenne mentséged! Mondd, mi a rosszabb? Szorongón félni és nem merni lépni, vagy bátornak lenni, mégis megalkuvón úszni az árral? Mondd, mit éreztél volna fordított helyzetben? Ha én mászok be a konfliktus elkerülése érdekében a bátyád ágyába? – A hangom keményen csattant.

			– Mi?! A Tűzistenre, mi a fene bajod van?!

			Nem bírtam ki, robbantam.

			– Elegem van abból, hogy mindenki gyáván meglapul, ahelyett, hogy azt tenné, amiről tudja, hogy helyes. Miért nem szipolyokat hoztok gyógyítani? Ami itt zajlik, a gyógyítók kurvásítása és nemi erőszak a teljes sereg ellen, még akkor is, ha bódultan beleegyeznek! A bátyád tudja ezt, nem ért egyet az egésszel, mégsem áll ki ellene. – Mint az áradat, úgy tört ki belőlem, ami egész úton fölzaklatott. – Vagy miért van rang szerinti gyógyítás? Ez a sorrend halált okoz, de a nemesek kikövetelik, és Delon, aki olyan ravasz és okos, mégsem lép fel! Vagy miért akarsz személyes gyógyítódnak? Tudod, hogy szenvednek a sérültek, és a kényelmed miatt elvinnél innen! Miért ennyire végtelenül önző, szűk látókörű mindenki?!

			– És te?! Azt hiszed, annyira nemes és tiszta vagy? Miért nem vered az asztalt azon, hogy más harcba küldi a fiát, de az öcséd otthon maradt? Mondd, hol van az a gyáva?!

			– Ott, ahol neked kéne! A szipoly húgodat próbálja megmenteni!

			Azonnal megbántam.

			Mint a kő, úgy zuhant ránk a csend. Lidérc rám meredt, mintha villám csapott volna belé.

			Az arcomból kifutott a vér. A szívem szinte megállt. De már késő volt, nem lehetett visszaszívni.

			Lidérc arca eltorzult. A mágiája borzalmas mértéket öltött. Ahogy megragadta a karom, éreztem, hogy az ereje akaratlanul lecsap, és a keze égeti a bőröm. Ha nem lettem volna szipoly, és gyakorlott a mágia elszívásában, a fél oldalamat megégette volna.

			Föl sem fogta, mit tesz, csak dühödten köpte a szavakat:

			– Azt mondtad, a gyerek fiú! Anyám hasára tetted a kezed, és a szemembe hazudtál! Elárultál! Újra!

			Rosszabb volt, mint ha megütött volna. A bűntudatom feltört, de tudtam, most nem hagyhatom, hogy az övé legyen az utolsó szó.

			– Ó, mert most is csak te számítasz! Tudod, mit? Te árultad el az anyádat! Bajban volt, segítséget akart, de nem bízhatott benned. És engem is elárultál, amikor belerángattál, és ilyen helyzetbe hoztál! A családomat épp föláldozom a családodért!

			Lidérc hátrahőkölt, fekete szeme még sosem volt ennyire dühös és ennyire sebzett. Eleresztette a karom, elhátrált, és kirontott a jurtából.

			Hallottam, ahogy odakint felordít. Aztán egy borzalmas robbanást, és megrendült a talaj. Lidérc levezette az erejét a földbe.

			Ám a táj is felelt rá, gyűlölettel megrendült a szikla. Kintről ijedt ordítások hallatszottak, parancsszavak harsantak.

			Lerogytam a kanapéra, és a barna karfa gyógynövényillatú szövetébe temettem az arcomat. Az utórengések csak nagy sokára csillapultak, én pedig kétségbeesetten kuporogtam.

			Újra és újra visszaidéztem a beszélgetést, forró önvád kínzott. A zokogásomat alig bírtam visszatartani. Lidérc ereje feltöltött némi mágiával, és fékeznem kellett magam, hogy ne adjam vissza a mindenségnek könnyekkel, fellobbanó erővel.

			Hosszú idő múlva Néma Halál megjött, és betolt egy sebesültet. A katona gyomrából nyílvessző állt ki.

			– Várj, hol az összeégett beteg?

			Néma Halál egy kézmozdulatot tett.

			A férfi nem élte túl.

			 

			* * *

			 

			A gyógyítás borzalmas volt.

			Néma Halál betolta a testet az egyik elfüggönyözött kis kamrába. A jurta sziklás-homokos aljára itt nem terítettek szőnyeget, kilátszott a csupasz föld. Átrakta a katonát egy foltos faasztalra, és kiment a kerekes saroglyával. A férfi bódult volt a főzettől, de mivel nem volt tűvel érzéstelenítve, hangosan nyöszörgött.

			Elaltattam, majd feltűrtem a ruhám ujját, és a katonát oldalra fordítottam a faasztalon, hogy a nyilat átnyomjam a testén. A vessző tollas végét már valaki letörte, ezzel nem kellett bajlódnom.

			Még sosem tettem ilyet, csak Frellelon könyvében olvastam róla. Ám nem írt az iszonyatról, ahogy a gyomor burka ellenáll, majd egy pukkanó hanggal hirtelen szakadnak a szövetek, és a vessző átszakítja nemcsak a gyomrot, de feltépi az izmokat és szétrepeszti a háton a bőrt. A seb elöl-hátul ömlött, vörös tócsa terjengett az asztalon, majd lecsöpögött a földre. Mindent beterített a fémes, kellemetlen szag. 

			A nagy asztal mellett egy kisebb is állt egy lavór gőzölgő vízzel, négy tele vizeskancsóval és rengeteg kopott, agyonmosott gyolccsal. Megragadtam egy törlőkendőt, és rányomtam a sebre.

			Megkezdtem a gyógyítást. Belemerültem az elmémmel a férfi testébe, és ahogy a mágiám beléhatolt, a szövetek elkezdtek regenerálódni. Lassú, és hatalmas figyelmet igénylő folyamat volt. Bár az erőm mindenhol gyógyította és megújította a testet, mégis egy részét fókuszáltan irányítanom kellett a legvészesebb sebekre, különben végtelenül sok mágiát kellett volna leadnom.

			Értettem már, miért gondolta eleinte Delon, hogy a szipolyok belehalnának egy komolyabb sebesülés kezelésébe. Anya azonban mindig irányította az erejét, és én is így gyógyítottam az öcsémet, kivéve, ha aludtam, mert akkor mindent odaadtam vagy mindent elvettem, attól függően, milyen állapotban volt a testem. Most a fókuszálás ellenére is éreztem, az erőm legvégén járok.

			Már majdnem végeztem, amikor rájöttem, hogy mennyire ostoba vagyok.

			– Hogy a mágia robbantana föl minden nyomorult háborút!

			A hasüreg tele volt vérrel, nem lehet bezárni így a testet, vagy súlyos fertőzést okoz.

			Szitkozódtam, mint egy kocsis, de aztán vizet öntöttem a hasba, és mágiát használva elkezdtem kiszívni. Undorító munka volt.

			Az agyam gyógyítás közben sem állt meg.

			Egy barom vagyok!

			Lidérc nyakába zúdítottam mindent, ami az egész úton érlelődött, forrt bennem, azt a feszültséget, amit meg sem tudtam nevezni.

			Terhet raktam rá, tisztességtelenül. Innen semmit nem tud tenni az anyjáért.

			Mondjuk, legalább nem is tudja a babát elveszejteni…

			Igazából nem tudom, mit tenne a húgával.

			A kezem megállt gyógyítás közben. A szégyen belém vágott.

			Ó, Földanya! Lehet, hogy azért bukott ki a számon, mert azt akartam, hogy engem elfogadjon? Elindítani az úton, hogy egyszer szipolyként megértsen, szeressen?

			Égő arccal bámultam a semmibe.

			Ám a kezem között folyt a vérrel kevert víz, és ez visszarántott a valóságba.

			 

			* * *

			 

			Delon érkezése olyan volt, mint egy áradás.

			Késő este ért a táborba a meggyógyított csapattal. Amikor bejött a Földanya jurtájába, már a lábamon nem álltam. Lidérc elszívott ereje elfogyott a hasi sérült gyógyítása alatt, és a következő, égett arcú beteg felett csak piszmogtam.

			Eleinte még segített, hogy Lidércre gondolva hol dühöngtem, hol kétségbeestem, mert ez is mágialökést adott, de estefelé már le-lekókadt a fejem. Nagyon észnél kellett lennem, hogy ilyen fáradtan ne aludjak el egy beteg mellett, mert álmomban leszívhattam volna az erejét.

			Delon belibegett, és megdicsért, hogy máris milyen kellemes káoszt okoztam a táborban.

			Kiderült, a határőrség egyik fele abban a pletykában lubickolt, hogy rettenthetetlen erőmmel képes vagyok az anyaföldet visszafogni, míg a másik fele kinevetett és lenézett, hogy nem boldogultam a tűkkel, és a szolgák segítségét kértem. Biztosan semmihez sem értek, és csak a hízelgés juttatott a seregbe.

			– Az ellentmondások jók, olyan pletykát építünk rájuk, amilyet akarunk. Látom, Kartal herceget is sikerül kihoznod a sodrából. Nagyon helyes! Így senki nem gyanítja, hogy kedvel. De főleg senki nem azzal foglalkozik, hogy meggyógyítottál egy halálos gyomorlövést.

			– Egy mit? – Felkaptam a fejem.

			– Bizony! A mi módszerünkkel ez már nem ment volna. – Delon szinte ragyogott. Látszott, arra gondol, megérte velem a sok vesződség.

			Néma Halál betolta a következő beteget. A nemes volt az, akivel vitatkoztam. Tele volt a válla tűkkel, és a bódító-ajzószeres főzettől maga elé meredt, és idiótán mosolygott.

			– Altasd el!

			Delon azonnal ugráltatni kezdett. Ő maga semmit nem csinált, csak kihúzta a függönyt, hogy jól lásson. Leült a nappaliba a pamlagra, és a körmeit áztatta egy tál gyógynövényes vízbe, hogy kiszedje a koszt.

			– Most pedig szívd le ezt a barmot, kis bogaram, hogy legyen erőd a súlyos esetekhez.

			Micsoda ötlet!

			Boldogan „falatoztam” a nemes erejéből. Fél napot aludni fog, úgy kimerítettem. Azonnal felfrissültem tőle. Utána helyrehoztam a törését is.

			Majd ezzel az erővel már képes voltam az égett arcú betegemet rendesen kezelni, és sikerült megmenteni az egyik szemét. Sóhajtottam. Ha korábban hozzám jut, talán a másikat is sikerült volna, de a szemvíz már kifolyt.

			– Ne a kudarcra figyelj! Mindig lehetett volna többet, jobbat. Arra fókuszálj, amit sikerült elérni, különben felőröl a világ.

			Delon a falon futó csengővel jelzett a szolgáknak. Néma Halál a falábain egyensúlyozva behozta a következő nemest, és kivitte egymás után a másik két embert.

			Leszívtam és meggyógyítottam ezt a nemest is, majd a következőt. Így már készen álltam a súlyosabb esetekre. Néma Halál két súlyosabb esetet hozott.

			Delon csak ekkor emelkedett föl a pamlagról. Behúzta a függönyömet, majd átment a legmesszebb lévő fülkébe, és oda vitette a betegét.

			Zavarba jöttem attól, hogy tudtam, mi zajlik a súlyos függöny mögött, de zaj nem hatolt ki, így egy idő után újra a betegemre figyeltem.

			Eszembe jutott Lidérc korábbi kérdése, hogy a szipolyok levágott ujjal tudnak-e gyógyítani. Eddig sem a körmömet, hanem csak a tenyeremet érintettem a betegekhez. De most kipróbáltam, hogy mi van, ha a meztelen felkaromat nyomom oda a beteg bőréhez. 

			Így is tudtam gyógyítani, bár csak negyedannyi hatással. Érdekes tapasztalat volt.

			Miután ezt kipróbáltam, visszatértem a rendes gyógyításhoz, hogy minél többeknek segíthessek.

			Aztán már csak összemosódott minden, betegek jöttek egymás után, és az éjszaka mélyültével én is elértem a végső kimerülési határt. Hiába töltöttem fel magam más erejéből, az álmosság letaglózott.

			Arra riadtam, hogy állva alszom, és Delon a vállamra teszi a kezét.

			– Menj pihenni, kölyök! Szép munka volt!

			Delon belém tukmált pár falatot, és átzavart a kis fehér jurtába. Ott az előtérben ledobtam magamról a vércseppekkel tarkított gyógyítóköpenyt, majd bebotorkáltam a hátsó helyiségbe. Megláttam a holmimat, és kikotortam belőle Lidérc csodálatosan puha nyúlszőrét. Belecsavartam magam, majd eldőltem a nagy, közös ágyon, mint egy zsák.

			Félálomban valami meleg teltséget és büszkeséget éreztem.

			 

			* * *

			 

			Másnap délben hatalmas zsivaj ébresztett. Amikor feltápászkodtam és kinéztem, akkor láttam, hogy Erdon herceg már egy ideje megérkezett, és a sereg épp új jurtákat állított fel. Az egész völgyet ellepték a sátrak, már alig maradt szabad hely.

			A jurtában egyedül voltam, de láthatóan valaki már járt itt, mert az előtérből eltűnt a koszos kaftánom, és helyette öt tiszta kaftán várt az asztalon. Felvettem az egyiket, és kisétáltam.

			A barna gyógyítósátorban Delon ült a pamlagon, és aszalt szilvát evett. Zavarba jöttem a kicsapongó szépségétől. Mindössze egy térdig érő zöld ágyékkötőt viselt, ami oldalt nem zárt, hanem kihívón megmutatta az izmos combját. Fehér haja ziláltan lógott a meztelen mellkasára, és a mozdulataiban olyan puha, jóllakott nyugalom ült, mintha egész éjjel…

			Hát, igen.

			– Hé, fiúk! Felkelt a mi hősünk! – kurjantotta, ahogy meglátott. Aztán egy közeli tál felé intett. Vettem egy húsos lepényt, és éhesen befaltam.

			Ian harsány sziát ordított az egyik vaskos függöny mögül, ahol épp gyógyított. Zaher viszont kijött, véres kezét egy ronggyal törölgetve. Ő is csak egy zöld ágyékkötőt viselt, de észre sem vette, mennyire zavarba hoz vele. Úgy tűnt, ez valamiféle munkaviselet.

			Odajött, és kedvesen rám nevetett. A testének gyógynövény- és valami pikáns, férfias illata volt.

			– Láttuk a roncsokat, ahogy jöttünk. Örülök, hogy élsz! Tényleg megfékezted magát a földet? Mindenki erről beszél! Mi történt?

			Pár szóval elmeséltem. Zaher kíváncsian kérdezgetett, míg Delon csak elgondolkozva figyelt. Hamarosan Ian is kijött a fülkéjéből, mert végzett. Ő is csak egy ágyékkötőt viselt.

			– Tényleg nem tudtad beszúrni a tűket? – kérdezte kíváncsian.

			Elmeséltem az ügyetlenkedésemet, mire sajnálkozott, de azért láttam rajta, egy kis megelégedéssel tölti el, hogy ő, a kovácslegény könnyedén tud valamit, amit én, a művelt nemes nem. Nem sajnáltam tőle ezt a kis örömöt.

			– Jól van, fiúk, a betegek várnak! – ásított egy idő után Delon. – Este ünnepi vacsora a két herceggel és a helyi nemesekkel. Addig készen kell lennetek. Én most lefekszem. Ha bármi baj van, Frellelont hívjátok. Rian, te menj ki hozzá, segíts neki a főzetekkel. És tanítson meg a tűkre is.

			A fiúk azonnal a dolguk után láttak. Bólintottam. Egy kicsit vártam még, hogy a gyógyítási sorrend miatt leszidjon, ám Delon csak fáradtan felkelt, belebújt a gyógyítóköpenyébe, és aludni tért.

			Ez nem nyugtatott meg. Biztos voltam benne, hogy csak haladékot kaptam.

			 

			* * *

			 

			Frellelont a Gyógyliget bejáratánál, a betegek jurtájában találtam meg. Épp kioltotta az egyik üst alatt a lángot, és letakarta egy fedővel az edényt. Imádtam a nagy meleget, ami a főzési terület körül uralkodott. Ő láthatóan kevésbé, de izzadt arca ellenére sem lazított a szigorú gyógyítói ruházaton, mindössze annyi engedményt tett, hogy a homlokára kendőt kötött, felfogni az izzadságot.

			Elmondtam Delon parancsát, de azt felelte, hogy mindenkiben van már tű, így nem tudok élesben gyakorolni. Nem beszélt hozzám sokat, hanem azonnal befogott a gyógynövények kimérésére és darabolására a másik üsthöz.

			A jurtában egyik oldalon a már meggyógyult harcosok aludtak, a másik oldalon még néha nyögések hangzottak. Jó volt látni, hogy ezek a sérülések már nem jelentettek életveszélyt, és hetek alatt természetes sebként is begyógyultak volna.

			Már majdnem elkezdtük a főzést, amikor az egyik katona odajött Frellelonhoz.

			– Uram, összeszedtük az ellenség hulláját. Kérlek, nézd meg, és adj engedélyt az égetésre.

			– Rendben.

			Frellelon már indult volna utána, amikor gyorsan megszólaltam.

			– Delon hadgyógyító parancsa, hogy maradjak melletted, uram.

			Frellelon kétkedőn felvonta a szemöldökét, de aztán intett, hogy jöjjek. Lesütöttem a szemem, és próbáltam nem ujjongó arcot vágni.

			Végre egy lépéssel közelebb kerülök a háború lényegéhez! Egyszerűen nyomasztó, hogy mindent csak a vezetők tudnak, és én kisemberként csak elszórt morzsákból vonhatok le következtetést.

			Átvágtunk a nyüzsgő, zajos, vidám kártyázásokkal és hangos horkolásokkal tarkított táboron, jó messzire, ahol a hullák égett szaga már nem zavarja a sereget. Nem hoztunk vastag köpenyt, és fázósan dideregtem a kaftánomban.

			A holttestek egy kupacra hányva hevertek. Megtorpantam, ahogy közelebb értem, és döbbenten bámultam. Nem a halál ténye taglózott le – a gyógyítások során kezdtem megszokni a vért, a mocskot, az összezúzott testeket –, hanem az, hogy kikből állt az ellenség.

			Nemcsak huszonéves, életerős férfiak jöttek harcolni, ahogy a legtöbb seregben várható, hanem ősz hajú, öreg bácsik és mindenféle életkorú nők is. Az arcukra rádermedt a halál borzalma és valami konok, elkeseredett düh.

			– Nők? – nyögtem.

			– Igen – felelte komoran Frellelon. – Pár éve, amikor szórványos támadások voltak, és falvakat irtottak, csak férfiak jöttek, de hat éve megjelentek a nők és az öregek. Mintha minden szedett-vedett népség harcolni jönne.

			– De miért?

			– Ki tudja? Mert őrültek.

			Közelebb mentem, és leguggoltam a testekhez. A ruhákat bélelték, és fejlettebb módon készültek, mint a mieink, ez nem kézi szövés volt. Az övek, csizmák ápoltak, szépek voltak, ám a jóléttel ellentmondásban állt, hogy az emberek arca viszont beesettnek tűnt, a testükön nem látszott felesleges súly.

			Inas testalkatú nép lehet? Vagy a léghajó miatt a vékonyabbak jöttek? Vagy nem kaptak eleget enni? De annak mi értelme lenne? Minden hadvezér tudja, hogy egy katona nem éhezhet, vagy vesztes csata lesz belőle.

			– Átkutattátok a testeket? – kérdeztem a katonát.

			Az döbbenten meredt rám.

			– Uram, soha nem tennénk ilyet! A Tűzisten haragját vonja maga után, aki elvesz egy idegen tárgyat!

			Zavarba jöttem, de Frellelon azonnal kisegített:

			– A hójárók személyes tárgyai gonosz átkokat hordozhatnak. Pont ezért minden tárgyat elviszünk, és külön szertartás keretében megsemmisítjük. Motozzátok meg őket!

			A katonák megtették, felforgatták és átkutatták a testeket, összeszedték a zsebekben talált tárgyakat és a különböző övtáskákat, málhákat.

			Frellelon kilőtte a testekre az első tűzgolyót, ezzel engedélyt adva a hamvasztásra. A katonák körbeállták a holttesteket, és nekikezdtek az égetésnek.

			Szerencsére nem vártuk meg, nem hiszem, hogy kibírtam volna a szagot hányás nélkül. Frellelonnal távoztunk, és egy katona pokrócba csavarva utánunk hozta a Gyógyligetig az idegen tárgyakat. Ott elvettem tőle.

			– Remélem, tudod, mit csinálsz! – morogta Frellelon, miután a katona elment. – Nem értem ezt az őrületedet, hogy a háború okát akarod. A különböző népek mindig harcolnak egymás ellen.

			– Igen, ha el akarják foglalni a területet. De a hegyháton túl sokkal jobb termőföld van. Nem kezdtek el itt gazdálkodni, nem kezdtek el bányászni. Hat éve valami történt, de mi?

			– Előbb. A béke tizenöt évvel ezelőtt szűnt meg, de akkor csak kisebb összecsapások voltak. Akkoriban még volt, aki beszélte mindkét nép nyelvét, és azt mondta, hogy démonoknak tartanak minket. A várat hat éve vesztettük el, amikor rájöttek, hogyan tudják a tűzokádókat áthozni a hegyeken. Még Szol herceg volt a parancsnok, iszonyú áldozatok árán, de sikerült visszavernie az első nagy támadást.

			A holmikat csendesen átvittük a betegek jurtáján keresztül, majd kis habozás után a barna gyógysátorban tettük le. Zaher és Ian épp a függönyök mögött gyógyított, nem figyeltek oda ránk.

			Az egyik kis fülkében kiterítettem az asztalon a pokrócot.

			– Mit keresel? – kérdezte Frellelon, de maga is kíváncsian beletúrt.

			– Nem tudom. Valamit, ami segít megérteni őket. Az ősöm, Nagy Volden szerint mindennek oka van, a saját nézőpontjából minden ember logikusan cselekszik. Legfeljebb kívülről nem értjük.

			A ruhákat azonnal külön dobtuk, ezek érdektelenek voltak. Az iránytűket felismertem egy könyvből, bár Vulkántorokban csak zavarosan pörögtek, a föld alatt lévő kőzetek és a mágia megbolondította őket. Frellelon nem ismerte, és érdeklődve vizsgálta az egyiket.

			Találtunk valaki zsebében egy kis, nyeles kefét, valami állati sörte volt a végén. Zavartan néztem.

			– A fogukat sikálják vele. – Frellelon csak futó pillantásra méltatta. Egy kendőbe csomagolt lapos dolgot talált. – Nézd! Ezt a papírt vajon hogyan csinálták?

			– Ó, bárcsak tudnám! Apám a fél karját odaadná érte. 

			Fele olyan vékony volt, mint a mi pergamenjeink, és sokkal világosabb. És mivel írtak rá? Ez nem lúdtoll volt, a vonalak sehol nem vastagodtak meg.

			Végül hat levelet találtunk. Kiszáradt a szám az izgalomtól. A kézírásokat néztem, és próbáltam keresni egy könnyen olvashatót.

			– Később, Rian! Visszamegyek, befejezem a főzetet. Te pedig segíts be a gyógyításba. A vacsorára kész kell lennünk.

			Sóhajtva otthagytam a holmikat, és engedelmeskedtem, de az eszem végig a leveleken járt.

			 

			* * *

			 

			Delon fölkelt, és rögtön le is teremtett minket. Kihordatta a cuccokat a Gyógyliget közepére, és közölte, legyünk kedvesek szertartást hamisítani, mert elég baja van a nemességgel, nem ér rá külön politikai csatákat vívni.

			Így aztán hozatott két – nem mágikus – dobot, és Ian és Zaher azt ütötte ütemesen, míg Frellelon kieresztette a hangját, és valami furcsa nyelven kántált. Jó időbe telt, mire rájöttem, hogy egy kocsmadalt énekel visszafelé. Nekem táncolnom kellett a tűz körül, lehetőleg méltóságteljesen. Delon annyi segítséget hajlandó volt nyújtani, hogy beleszórt valami port a lángba, amitől a tűz ijesztő kék lánggal égett.

			Hatalmas nézőközönségünk volt. A teljes sereg messziről minket figyelt.

			Hősiesen porrá égettük az idegen holmikat, megmentve a harcosokat a rontástól.

			A levelek addigra már a fehér alvójurtában, a zsákomban lapultak, biztonságba helyeztem őket.

			Az égetés után díszruhába öltöztünk, és méltóságteljesen elvonultunk a díszvacsorára.

			Ugyanabba a tanácskozójurtába mentünk, ahol legelőször láttuk a mogorva, köpcös Zengőhegyi Ziont és a helyi vezetőséget. Most is vaskos szőnyegek és ülőpárnák borították a padlót, de minden hely előtt egy kis asztalka is állt, amin megtöltött borospohár várta a vendégeket. A sátrat kibővítették, hogy beférjen a hatvan legfontosabb nemes.

			Erdon herceg és Udin már ott ült, és vidáman borozott Zionnal és Jégbarlangi Monten mágusparancsnokkal. Mellettük Lidérc hevert a padlón, egyáltalán nem törődve az elegáns ülésmóddal.

			Meghajoltunk a hercegek előtt, majd Delon és Frellelon csatlakozott a nemesekhez, míg tanoncként mi hárman elindultunk a sátor másik fele felé.

			– Ó, nem! – szólt oda Erdon herceg. – Szépvölgyi Rian velünk marad. Főnemesként és különleges harcosként kijár neki itt a hely.

			Mosolyt erőltettem az arcomra, bár nem voltam igazán boldog.

			Alig ülhettem le, Bruner máris támadásba lendült. Komolyan, legalább a borba hadd kóstolhassak bele!

			– Erdon herceg, zeng a tábor attól, hogy az ifjú, modortalan Szépvölgyi nem hajlandó betartani a gyógyító sorrendet.

			– Valóban? – kérdezte kelletlenül Erdon. Látszott, a legkisebb kedve sincs ezzel foglalkozni.

			– Igen, herceg – szorgoskodott Rétlaki Tiba, az írnok is. – A nemesek körében erős a zúgolódás.

			– Ugyan már! – szólt közbe Delon. – Egy harc után fáradtan és egyedül volt a segéd. Soha nem akart ilyen súlyos kijelentést tenni. Talán beütötte a fejét a csatában.

			– Nem! – csattant fel Bruner. – Ez egy felforgató Szépvölgyi ivadék! Herceg, ha nem tanítod móresre, olyan bajt fog keverni a harcok közepette, ami a sereget veszélyezteti! A Kőhengerítő testvéreknek joga volt elsőként gyógyítóhoz kerülni, mégis megtagadta! Mi lesz, ha egy nagyobb csata közben teszi ezt?

			– Jól van – sóhajtott Erdon herceg. – Azért jöttünk össze ma este, hogy ünnepeljünk. Holnap pedig eltemetjük a halottainkat. Semmi kedvem ezzel az ostobasággal foglalkozni. Mondd, Szépvölgyi Rian, megköveted-e a Kőhengerítő családot? És a továbbiakban betartod-e az atyám, Kilgram király által meghatározott gyógyító sorrendet?

			Nagyvonalú módon kiskaput adott a menekülésre. Delon figyelmeztetőn rám nézett, hogy ne tegyek semmi ostobaságot. Míg Lidérc elhúzta a száját, és elfordult. Látszott a szemén, hogy azt várja, meghátráljak.

			Kinyitottam a szájamat.

			Aztán becsuktam.

			Milyen könnyű a gyávák útja! Milyen könnyű meghátrálni, ha az ember bőre kerül vásárra.

			– Egy bátor, hűséges katona meghalt, míg a nemesek a gyógyító sorrendről vitatkoztak. Egy másiknak kifolyt a szeme, és fél szemmel élhet mostantól. Felséges herceg, mély tisztelettel szeretném jelezni, hogy a sorrend nem jó. Az életveszélyes eseteket előre kéne venni a könnyű nemesi sérülések elé…

			– Micsoda?!

			– Hogy merészelsz?!

			– Ez lázadás!

			A sátorban lévő nemesek egyöntetűen pattantak talpra, és ordítozni kezdtek velem. Becsméreltek, elmondtak mindennek.

			– Csendet! – üvöltött zengő hangon Zion. – Hogy mertek így viselkedni a hercegek előtt?

			A nemesek dühösen visszaültek. Lidérc érdeklődve figyelt. Delon viszont a fejét ingatta.

			– Tehát szándékos felségsértést követtél el? – kérdezte vészjóslón Erdon herceg.

			– Nem, uram. Sosem lázadnék. Én csak azt szeretném, ha minél több katonát csatába küldhetnénk. Holnap eggyel kevesebbet tudunk. A szolgám, Fiú, bizonyára meg tudja mondani, hogy tavaly hány közrendű katona halt meg, aki, ha azonnal gyógyítót lát, még életben lenne.

			– Vigyétek a szégyenpadhoz, és kössétek ki! Holnap, a temetés után az egész sereg előtt húsz korbácsütést kap – intett komoran Erdon. – Ideje megtanulnod, Szépvölgyi, hol a helyed.

			Elsápadtam, és nyeltem egyet. Tudtam, hogy meg fog büntetni, de nem számítottam arra, hogy fizikai lesz.

			Bruner azonnal megragadott, és kirángatott a sátorból. Odalökött a kint várakozó embereinek, akik elhurcoltak a tábor közepén lévő szégyenpadhoz.

			Két lépcső vezetett fel a fából ácsolt emelvényre. Ott álló helyzetben a kalodába nyomták a nyakamat és a két kezemet, majd rám lakatolták. Bruner őrt állított mellém, nehogy megszökjek.

			A szájam szélébe haraptam, hogy ne sírjam el magam. Az igétlen katonák értetlenül néztek, majd amikor meghallották, mi a bűnöm, az egyikük leköpött.

			Borzalmas este volt. Az emberek úgy bámultak, mint valami kétfejű kecskét vagy más látványosságot. Az éjszaka egyre hidegebb lett, és hiába volt rajtam a vastag köpenyem, vacogni kezdtem. A hátam sajgott, a szájam kiszáradt a szomjúságtól. Megtámadhattam volna őket a szelemmel, éreztem, hogy a közelben van, de azt hiszem, azzal csak súlyosbítottam volna a helyzetet.

			A narancsos fényű tábortüzek mellett ünneplés zajlott, éreztem a sülő húsok illatát, és hallottam a beszélgetések távoli zsivaját. Rólam esett szó, és folyton idenéztek, így egy pont után lehunytam a szemem, hogy ne lássam a szégyenemet.

			Késő éjjel, amikor a tüzek hamvadni kezdtek, és az emberek nyugovóra tértek, Ras odajött, és egy pokrócot terített a hátamra.

			– Uram, engedelmeddel… – kezdte az őr.

			– Csak a szökést kell megakadályoznod – felelte nyersen Ras. – Amit elég rosszul végzel. Ez egy veszélyes, ravasz nemes. Hozz tűzifát, és gyújts mellette tüzet, hogy lássuk messziről is, hogy a kalodában van-e. Mire vársz? Most!

			A katona elrohant, Ras pedig fejcsóválva mondta:

			– Mindent megteszel, hogy megölesd magad. Mire volt jó mindez? Miért állsz ki olyan dolgokért, amiből nincs hasznod, csak károd?

			– Miért állok ki elvekért? Azért, mert ti nem teszitek. Igazad van, nem az én dolgom lenne. Évek óta halnak az emberek egy ostoba, átgondolatlan szabály miatt. Valakinek fel kellett szólalnia. Akkor is, ha ára van.

			A félelemtől a gyomrom öklömnyire zsugorodott, és élesen fájt. Húsz korbácsütésbe elvileg nem halok bele. De a fájdalom… Rettegtem tőle.

			Ras nem felelt, csak nyugtalanul toporgott mellettem. Nem beszéltünk többet.

			Az őr visszajött, és tüzet gyújtott, Ras pedig elment. Utólag jöttem rá, hogy elfelejtettem a pokrócot és a tüzet megköszönni neki.

			Ahogy a tábor csendesedett, és nőttek az árnyak, a rettegésem is egyre magasabbra csapott. Hogy fogom elviselni a fájdalmat?

			Senki nem fog megmenteni. Delon dühös, Lidérc nem jött el, és ki más állna ki értem?

			Felléptem a rendszer ellen, és most megfizetem az árát.

			Halkan sírni kezdtem.

			Ám ekkor valami a vállamra ugrott, és egy puha, szőrös fej simult hozzám. A macska letelepedett a hátamon, és halk dorombolással tudatta, hogy ha senki más nem, ő mindhalálig velem marad.

			 

			* * *

			 

			Másnap kora reggel valaki leszedte rólam a takarót. Aztán megemelte a fejem, és vizet csurgatott a számba.

			Egy nyúlánk, kecsesen izmos, harmincas férfi volt. Még soha nem láttam. Halántékán lángocskát viselt, de a fejtető is tele volt vele, híres harcos lehetett.

			– Köszönöm. De ki vagy? – kérdeztem, miután lenyeltem az utolsó kortyot.

			– Árnyék. Adok egy fadarabot a kezedbe. Majd tedd a szádba, úgy könnyebb elviselni a kínt, és nem harapod el a nyelved. Bátor gyerek vagy.

			Belenyomta a rövid botot a tenyerembe, és ruganyos léptekkel elment, vitte a kölcsönpokrócot is.

			Árnyék? Ó, igen! Ras barátja. Akit Delon egyszer régen illegálisan meggyógyított. Ő sem élne, ha a sorrendet betartották volna.

			Már új őröm volt, aki főleg a fülét piszkálgatta. Nem törődött velem. A macskámat se láttam.

			Korbácsolás… Nem bírtam kiverni a fejemből Zaher sikolyait…

			A tábor megelevenedett. Az emberek reggeliztek, aztán megkezdődött a gyászszertartás tőlem messze, a sziklafal mellett.

			Az elhunytakat csörlőn felhúzták a magas szikla tetejére, és testüket ott gyújtották meg. Közben valaki magas hangon kántált, majd a sereg egy gyászdalt énekelt, végül közösen tisztelgett.

			Akárhogy nem akartam, az idő lejárt, és Erdon herceg a nemesekkel odajött a szégyenpadhoz. Lidércet sehol nem láttam. A sereg körénk gyűlt, a tengernyi ember figyelő arca még jobban elmélyítette a magányomat.

			De akkor is helyes volt kiállni. Akkor is, ha nem értik, ha egyedül hagynak, ha most véres masszává válok. Jella nagyi ezt tette volna, Volden papa ezért harcolt, a Jégszirti férfiak ezért álltak ki a nők mellett. Az elvek miatt. Egy igazságos és jobb világ miatt.

			– Szépvölgyi Rian – zendült Udin erős hangja, ami betöltötte a környéket. – A büntetésed húsz korbácsütés, amit a vádlód, egy másik ősi nemes, Mélytavi Bruner oszt ki neked.

			A köpenyt levették a hátamról, és az egyik őr betette a kezemben szorongatott botot a számba.

			Nem láttam, mi történik mögöttem. Csak a tömeg halk mormolását hallottam.

			Az első csapás váratlanul ért. Iszonyatos fájdalom hasított végig a hátamon. Sokkal nagyobb, mint amire számítottam. A bőröm felhasadt, a vállamtól a derekamig éles késként mart belém a korbács. Élesen felsikoltottam, olyan szörnyű hangon, amit nem is hittem, hogy képes vagyok kiadni. A fadarab kiesett a számból. Képtelen voltam a feltörő zokogást visszafogni, gejzírként tört elő belőlem.

			A mágiám megugrott, a szélszörny jeges késként csapódott közénk, több embert feldöntött.

			– Ááá! – ordított valaki mögöttem. – Rohadt macska, megharapott! Öljétek meg!

			Egy ütést és egy fájó nyikkanást hallottam.

			 – Második csapás! – parancsolta keményen Udin.

			Felzokogtam.

			Az emberek hirtelen felzúdultak. Olyan hangja volt a tengernyi mágusnak, mint valami sokfejű szörnynek.

			– Várj! – kiáltott valaki. – Mint ősi nemesnek, joga van maga helyett mást küldeni korbács alá. Átveszem a helyét.

			Döbbenten felnéztem. Az a férfi lépett ki a közrendűek tömegéből, akinek tegnap meghalt a barátja.

			– Én is! – kiáltott a katona, akinek csak az egyik szemét sikerült megmentenem.

			Döbbent csend támadt.

			– Én is! – harsogta Mort és Ras egyszerre.

			– A fiam meghalt, mert nem jutott gyógyítóhoz. Én is átveszem az ütést! – mondta egy ősz mágus.

			– Én is! Én is!

			Sok tucat vadidegen közrendű mágus lépett elő, hogy a helyembe álljon, és elviselje a fájdalmat. Elképesztő érzés volt ez a kiállás. A torkomban sírás gyűlt tőle.

			Erdon intésére a kalodát kinyitotta az egyik őr, és engem félrelöktek. A lábam nem tartott meg, elestem, az emelvény szélén kuporogtam.

			A férfiak büszkén a helyemre léptek, és mindenki kapott egy-egy korbácsütést. Bruner nem kímélte őket, minden dühével, minden erejével rájuk csapott, megbosszulva, hogy nem engem üthet. Ám ők egy hang nélkül, keményen elviselték.

			A tömeg egyre jobban zúgott, egyre elégedetlenebb volt. Érezhetően közel álltak a lázadáshoz. Mindenkinek lehetett olyan társa, barátja, rokona, aki a nemesek előnye miatt halt meg.

			A nemesek idegesen feszengtek. Valószínűleg rájöttek, hogy milyen elenyésző kisebbségben vannak a közrendűekhez képest.

			Erdon és Zion aggódva összenézett. Majd Delon súgott valamit a hercegének.

			Amikor a korbácsolás véget ért, Delon fellépett az emelvényre.

			– Szépvölgyi Riant ezennel kizárom a Gyógyligetből és a tanítványaim sorából. Méltatlanná vált. Nem kezelhet többé nemeseket, nem kapja meg azokat az előjogokat és azt a zsoldot, amely a többi segédet megilleti.

			A tömeg dühödten felmorajlott.

			– Mától a közrendűekkel eszik, velük alszik, és őket gyógyítja, amíg térden állva nem kér bocsánatot mérhetetlen szemtelenségéért! Szégyenét jegyezzék fel az írnokok, és gyalázata emlékeztetőül álljon a következő nemzedék előtt.

			Mi?!

			Felkaptam a fejem. Lényegében szabad gyógyítási jogot adott.

			A közrendű mágusok is hirtelen elhallgattak, ahogy felfogták a szavakat.

			– De… – kezdte volna a tiltakozást Bruner, ám Udin „barátilag” a vállára tette a kezét, és úgy megmarkolta, hogy Bruner feljajdult.

			– Mélytavi Bruner! A korbácsolás megtörtént. Megfelel-e neked a büntetés? – kérdezte selymes hangon Delon.

			Udin nem hagyott sok választási lehetőséget.

			– Igen – köpte ki a szót Bruner.

			– Ezennel lezárom ezt az ügyet. Ras, költöztesd át a fiút!

			A tömeg megnyugodva mormogott. A lázadási helyzet feloldódott Delon zseniális manipulációja nyomán. Úgy kapták meg a saját gyógyítót, hogy a fennálló rendet és királyi parancsot nem hágta át nyílt összecsapás.

			Erdon herceg és a nemesek méltóságteljesen, bár egy kicsit gyorsan elvonultak. Udin magával hurcolta Brunert is.

			Árnyék kezet nyújtott, és felsegített a deszkapadlóról, majd a hátamra kanyarította a köpenyem.

			– Köszönöm – mondtam neki és a közelben álló megkorbácsolt embereknek. – Én annyira…

			Elcsuklott a hangom. Az emberekre néztem. Nem bírtam szavakkal kifejezni azt a túlcsorduló szeretetet, amit éreztem.

			Azok szégyenlősen néztek vissza rám. Nem vártak hálát.

			– Ah, inkább ne mondj semmit! Tegnap már eleget beszéltél – legyintett Ras.

			A katonák férfiasan felnevettek, és a tömeg oszlani kezdett.

		

	
		
			9. fejezet 
Gyógyító

			 

			[image: ]

			 

			Az új alvóhelyemet messze a völgy kijáratától, teljesen a tábor bal szélén, az igétlenek sziklabarlangjaihoz és ácsolt épületeihez közel jelölték ki. A Kecske jurtacsapatba kerültem, és egy önálló jurtát állítottak fel nekem.

			Hálás voltam, hogy nem kell férfiakkal osztozkodni. Bár amikor rájöttem, hogy egyik jurtában sincsen fűtés, mert a normálisnál melegebb testhőfokú mágusok tízen könnyedén befűtenek egy – számukra – kis helyet, akkor némileg aggódni kezdtem. A jurtának nem volt alja, magán a köves talajon álltam, és szinte sütött a hideg a csontjaimba.

			Ras áthozta a holmimat, és meglepetésemre egy vaskos függönyt is szerzett a Gyógyligetből.

			A függönnyel leválasztotta a jurta egyik végét, és oda felállítottuk az ágyamat. Pontosabban én a tervrajzzal szerencsétlenkedtem, Ras a fejét vakarta és dörmögött, Árnyék pedig, amíg nem figyeltünk, csendesen megnézte az alkatrészeket, majd pikk-pakk összerakta.

			– Köszönöm! Hogy tudtad ilyen gyorsan…?

			– Felderítő vagyok. Csak pontosan meg kell figyelni a részleteket. Nagyon fáj a hátad? Úgy bőgtél, mintha nyúznának.

			Elakadt a hangom. Az öngyógyulásom már beindult, és ez olyan természetes volt a számomra, mint a lélegzés.

			– Sajnálom. Próbálom jobban bírni a fájdalmat, de nem igazán megy – feleltem zavartan. – Ras, most átöltözöm, de utána szívesen meggyógyítanám az embereket. Ne szenvedjenek még többet miattam.

			– Átgondoltad mindezt? – kérdezte Ras. – Nincsenek főzeteid. Menni fog?

			Tudtam, azt kérdezi, szipolyként boldogulok-e.

			– Igen, megoldom.

			– Kopp-kopp – kiabált Mort kintről. – Valaki beenged?

			Odaugrottam a jurta sátorlapjához, és elhúztam előtte. A fején egy ócska bádoglavórt viselt, a karja tele volt számtalan holmival.

			– Ezt mind négy ezüstért szereztem neked. Szólj, ha még valami kellene.

			Lepakolt, és örömmel vettem észre, hogy hozott egy fedett éjjeliedényt, három gyertyát, két gyékényszőnyeget, egy pokrócot, egy kopott függönyt, két ülőpárnát, egy vizeskancsót, és még egy szelet cipó és sajt is előkerült.

			Lelkesen hálálkodtam mindenért, és odaadtam neki a pénzt. Elkezdtünk berendezkedni, és máris egy fokkal otthonosabb lett minden.

			Árnyéknak dolga volt, így elment. Amikor egyedül maradtunk, meggyógyítottam Ras és Mort hátát, mielőtt elengedtem őket.

			Ettem és átöltöztem, majd a gyógyításhoz a furulyát hívtam segítségül. Senki nem tudta, hogyan gyógyíthat egy vágymágus, így teljesen szabadon szélhámoskodhattam. Arra gondoltam, hogy az öcsém mit tenne, és hamar megvolt a tervem.

			Elsőként az ősz hajú idős mágust kértem a sátramba. Megköszöntem neki, amit tett értem, majd lefektettem az egyik gyékényre a földre.

			– Ki az, akit a legjobban szeretsz a világon?

			– Az élők közül? A feleségem.

			– Csukd be a szemed, és kérlek, erősen gondolj rá, amíg zenélek. A Földanya maga a szerelem. Amikor elhallgat a furulya, megérintem az arcod, és füttyszóba kezdek. El fogsz álmosodni, engedd el magad bátran.

			Furulyázni kezdtem, lágy és kedves dallamokat csaltam ki a hangszerből. Tudtam, hogy kihallatszik a sátor melletti részekre. Miután elaltattam az öreget, Roan egyik csoda szép szerelmes balladáját fütyülve meggyógyítottam.

			Aztán amikor végeztem, felébresztettem, és behívtam a következőt.

			Ám a mágust megelőzve Lidérc rontott a sátramba.

			– Parancsolsz? – kérdeztem hűvösen.

			– Jól vagy? Ez a rohadék Delon este altatót tett a boromba! Most ébredtem. De megemlegette a nyomorult! Most dolgoznak rajta a gyógyítók.

			– Ó, ezért nem voltál ott a korbácsoláson? – Nyeltem egyet. Éreztem, ahogy megkönnyebbül a lelkem.

			– Igen. És annyira sajnálom! Hallottam, mi történt. Hogy vagy? Mutasd a sebed!

			Hátrahőköltem, ahogy közelebb lépett.

			Ő erre megdermedt.

			– Én… nézd… ami anyámat illeti… – nyögte.

			– Kartal herceg, köszönöm a látogatásodat. De nem kell aggódnod értem, jól leszek. – Jelentőségteljesen a bejárat felé néztem, ahol kintről meglepett katonák bámultak be.

			Lidérc észbe kapott. Sem a hely, sem az idő nem volt alkalmas erre a beszélgetésre.

			– Ha bármire szükséged van, szólj! – felelte kis habozás után, és előkelően távozott.

			Az egész estém gyógyítással telt, majd vacsora után késő éjszaka is folytattam. Utoljára a sérült cica is bekúszott a sátorba. Meghatottam magamhoz öleltem, miközben gyógyítottam, és ő dorombolva bújt hozzám. Majd, amikor lefeküdtem aludni, rátelepedett a nyúlszőrre, és nyugodt morgásával segített elszunnyadni.

			Azt hittem, Lidérc beoson éjjel, de nem jött el.

			 

			* * *

			 

			A következő két hét viszonylag csendesen telt. A nemesek átnéztek rajtam, a gyógyítóknak meg tilos volt kapcsolatba lépniük velem. A macskám a sátor előtt aludt, és vicces módon őrt állt.

			Bruner kijárta, hogy Ras egy hét fogdát kapjon, mert csapatvezetői pozíciója ellenére „támogatott egy lázadó viselkedést”. A híreket Mort hozta, aki megnyugtatott, hogy ne aggódjak, Ras nyugodtan szunyókál a fogdában, hálásan, hogy végre lazíthat, és hozzátette, szerinte engem pihen ki.

			Mort minden másnap este beugrott, bár csak egy kis időre, mert az újoncokat Udin folyamatosan gyakorlatoztatta.

			Elveszettnek éreztem magam egyedül. Eddig azt hittem, jól megállom a helyem közrendűek között, ám most ráébredtem, hogy milyen sokat segítettek a cselédek a várban és a különböző szálláshelyeken. Meg kellett tanulnom az igazi öngondoskodást, ami roppant fárasztó és időigényes volt.

			Az éjjeliedényt én vittem ki a szarólyukhoz. Ez egy hosszanti, mély hasadék volt, messzebb a tábortól, ami egy régi földrengés után maradt. A katonák csak odaálltak, vagy a széle fölé kuporodtak, és úgy végezték a dolgukat. Kínos volt a pucér fenekek látványa, de az még kellemetlenebb, hogy látták a feszengésemet, és eszükbe jutott a vágymágus-hírem. Sokan letépték egy hajszálukat, megköpködték és a hátuk mögé dobták, nehogy elbűvöljem őket.

			A mosás és a fürdés sem ment jól. A patak a barlangokban folyt, és az ott lakó igétlen szolgák egész nap merték a vizet, és beleöntötték a kinti hatalmas hordókba. A mágusok vödrökkel hordták a sátrakhoz – mint kiderült, meghatározott időpontban.

			Minden két jurtára jutott egy nagy üst, és húsz főre főztek. A Kecske sátorcsoport, amiben voltam, a hajnali szürkületben hordta a vizet. Mindennap egy-egy katona ki volt jelölve jurtánként, aki aznap nem gyakorolt, nem harcolt, hanem az ellátásra ügyelt. Felforralták a vizet, és nem sokkal utána beleöntötték a kincstári bort, ami egy kis ízt adott neki. Majd ebből mertek egész nap a kulacsokba az emberek. Estefelé a maradékot nem öntötték át máshová, hanem a vizezett borba hol kását főztek, hol húst és zöldségeket tettek. Ez volt a vacsora.

			A katonák megdöbbentek, amikor a hajnali vízből szerettem volna egy kicsit a mosáshoz. Így végül nem erőltettem, csak teavizet szereztem, mielőtt beleöntötték volna a bort. A barlangoknál sem örültek az igétlenek, amikor megkérdeztem, hogy melyik hordóban moshatok. Kiderült, a katonák alapvetően nem mostak, kivéve, ha nagyon véresek lettek. És akkor is havat használtak hozzá. A nagy fáradsággal kihordott vizet nem volt képem beszennyezni.

			Végül vettem az igétlenektől egy kis üstöt és egy vödröt. De az, hogy a vizesvödröt a jurtámig cipeljem, hát, nem az én erőmhöz mért dolog volt. Mind az igétlenek, mind a mágusok érdeklődve figyelték a szerencsétlenkedésemet, és messzebb tőlem összesúgtak ennek láttán.

			Mindennek hamar híre ment a táborban, szerintem én lehettem a sereg kedvenc pletykája. Bruner ugyanis megjelent Nyúzó Vigorral és Kaszaboló Kerinnel, hogy fennhangon kigúnyolja a vödörvonszolásomat. Jó, tényleg nem volt elegáns, hogy ötlépésenként nyögve letettem, de akkor is! Bruner egy ősi nemes. Hol itt az elegancia? Nem volt gyerekszobája?

			Az első tíz lejárató mondatot szó nélkül bírtam, ám aztán előjött a rosszabbik énem.

			– Ne aggódj, még egy hónap, és izmot is növesztesz!

			– Kösz, de inkább maradok a szellemi munkánál.

			– A hízelkedést érted alatta? Nem vagy más, mint egy simulékony hímringyó! – röhögött gúnyosan.

			– Egy: nem vagyok hímringyó. Kettő: az udvariasság a műveltség alapja. Például segíthetnétek a sok beszéd helyett.

			Kinevettek.

			– Álmodik a nyomor! Milyen kiesni a kegyből, és senkinek lenni? Gyötrő érzés, mi? 

			– Ó, nem annyira, mint agy nélkül élni – csattantam fel, elveszítve a türelmemet.

			Bruner csak erre várt. 

			– Kötekedsz, te nyomorult pondró?! Azt hiszed, vagy itt valaki? – ordította úgy, hogy mindenki hallja.

			– A megszólításom: te nyomorult ősi nemesi pondró. És igen, vagyok valaki, mert senki sem senki. De azt hiszem, ez az eszmefuttatás meghaladja a felfogóképességedet, kedves ősi nemes társam, Mélytavi Bruner.

			– Mit merészeltél mondani?! – Bruner fenyegetően közelebb jött, de már nem voltam emberbarát kedvemben.

			– Épp nyelvi felvilágosítást tartok. Ha veszélyesnek tartod, nyugodtan jelentsd a hadparancsnoknak. Hátha azért is jár némi korbács. És most, ha félreállnál az utamból, igen megköszönném.

			Bruner szitkozódott, és felrúgta a vödrömet. Azt a vödröt, amit már hősiesen félútig cipeltem.

			– A Földanya aszalná mazsolává a szőlőszemedet! Mi a fene bajod van velem, te Mélytavi pendelyszökevény?

			– Ha valakinek a seggén van még a pólya, az te vagy!

			 Vigor és Kerin gúnyosan röhögött. A környékünkön kezdtek gyülekezni a katonák. Megláttam köztük Lepke parancsnokot, a közrendű mágust, aki fogadott minket, amikor a sereghez értünk.

			– Az a bajom, hogy élsz, te nyomorult Szépvölgyi!

			– Jól van, én türelmes voltam. Látta mindenki, milyen rohadtul türelmes voltam? – kérdeztem dühöngve a katonákat. – Szél!

			Bruner arcán zavar látszott. Ám nem történt semmi, a szelem nem jött. Bizonyára messzire csatangolt.

			Kínos volt. Úgy éreztem, menten elsüllyedek.

			A három férfi gúnyosan nevetett rajtam. Az viszont feltűnt, hogy a közrendű máguskatonák nem nevetnek, hanem összenéznek. Nemesek ellen nem szólalhattak fel, de nem voltak hajlandók a kigúnyolásomban sem részt venni.

			– Szerencséd, hogy máshol jár a szelem, különben most megbánnád! – morogtam. – Jól van, te nyertél. Most már mehetek vízért?

			Hátat fordítottam nekik, és felvettem a vödröt.

			Bolond voltam, hogy hittem az ősi nemesi neveltetésben.

			Bruner mögöttem termett, és durván meglökött. Elvágódtam a földön. A könyökömet fájón beütöttem. Azonnal felpattantam, és tomboló dühvel ordítottam. Ha ki akart hozni a sodromból, hát sikerült.

			– Te nyomorult patkány! Nemes létedre hátulról támadsz! Annyi becsület sincs benned, hogy szemből gyere?!

			A szélszörny pont ekkor ért ide. Hideg lehelete az arcomat érte.

			– Kapd el!

			A szélszörny nekirontott Brunernek, mire a férfi hátratántorodott, majd a szél villámgyorsan megkerülte, és hátulról is meglökte. Pofozgatni kezdte jobbra-balra.

			Gúnyosan karba tettem a kezem.

			– Hagyd abba! Hogy merészeled?! – kiáltott Bruner, és lánggolyó lobbant a tenyerén.

			Nem tudom, mit akart vele, a szelet elijeszteni vagy engem megölni, de hiba volt.

			A szélszörny azonnal elszívta a mágiát, és erősebb lett. Ami rosszabb, hogy a kíváncsiságát is felébresztette, márpedig egy ősi elem érdeklődése nem tesz jót az ember egészségének. Huss, belecsusszant Bruner tüdejébe.

			A nemes a torkát szorongatta, és úgy hörögte:

			– Szúrjátok le!

			– Egy gyógyítósegédet? – kérdezte vonakodva Kaszaboló Kerin.

			Pár katona közelebb jött Kerinhez, és egyáltalán nem barátságosan.

			– Tűnjetek el! – vetettem oda a három nemesnek.

			Az akaratomra a szelem kisuhant Brunerből, és elkezdte őt lökdösni vissza a saját szállása felé.

			– Ezt még megbánod! – ordította a nemes, de elkotródtak.

			Fel akartam venni újra a vödröt, de Lepke zavartan megszólított:

			– Uram, az újoncok azt beszélik, hogy zenével képes vagy a vizet mozgatni. Miért hordod akkor vödörben?

			Megbámultam a nyakán a pillangó anyajegyet, és próbáltam rájönni, hogy miért is cipelem én ezt a nyomorult vödröt.

			– Hát, azt hiszem, próbálok beilleszkedni. Mindenki így hordja a vizet. Nem akartam feltűnést kelteni.

			Lepke torkából furcsa kis hang tört elő, amit tiszteletből gyorsan köhögésnek álcázott. A többi katona is hirtelen torokgyulladásos tüneteket mutatott.

			– Minden tiszteletem, gyógyítósegéd uram, de nem hiszem, hogy sikerülne átlagosnak lenned. Nyugodtan tegyél úgy, ahogy kényelmes. Nagyon hálásak vagyunk, hogy itt vagy. Ha bármire szükséged van, a fiúk szívesen segítenek. Nem tudom, hogy Delon hadgyógyító mondta-e, de ötven gyógyítás után megkapod a gyógyítói rangot. Akkor minden közrendű katonának parancsolhatsz, ha nem harci helyzetben van.

			Nem, Delon azt az apróságot elfelejtette megemlíteni, hogy nélküle is gyógyítóvá válhatok. Örültem, hogy megtudtam. Pár szót még beszélgettem Lepkével, majd felragadtam az üres vödröt, és visszaballagtam a jurtámhoz.

			Azon gondolkoztam, hogy mi lehet nekem a kényelmes. Már annyira megszoktam, hogy lapulnom kell, hogy eszembe sem jutott az erőmet használni.

			Végül a mosnivalót odavittem lavórban a sziklafalhoz, majd beálltam a barlang bejáratába, és a furulyámmal kicsaltam némi vizet. Utána a vizet táncoltatva átmostam a szennyest.

			Az igétlen szolgák döbbenten bámultak, a felcserek kíváncsian kijöttek a gyógyítóbarlangból. De a legjobban a máguskatonák élvezték. Soha ilyen sikere még nem volt pár zeke kimosásának. Megkértem a szelet a szárításra, és a ruháim vidáman lebegtek a tábor felett bolondos hurkokat leírva.

			Gron felcsertől, egy őszes hajú öregembertől vettem egy kis szárított citromfüvet, meg szereztem kecsketejet, és illatos szappant főztem. Ha már kényelem, akkor én igenis szeretem, ha a bőrömet nem lúgos mosószappannal mosom.

			Pár felcser kíváncsian szaglászta a szappanomat.

			– Jó illata van, ugye?

			– Igen. A feleségem is nagyon szereti a finom szappant. Esetleg… ööö… tudom, hogy ősi nemes vagy, és nem akarlak megsérteni, de… nem adsz el belőle? Nem most, majd a harcok végén, ha újat főzöl… Jó lenne valami ajándék otthonra.

			– Pénzért nem főzök, de ha van kedvetek, segíthettek nekem, és megtanítalak rá.

			Alig hitték el, úgy ragyogott az arcuk, mint a gyerekeknek, ha mézes diót kapnak. Megtudtam, hogy a lágy szappanok főzése titkos receptnek számít, de csak nevettem rajta. Mi, Szépvölgyiek abban hittünk, hogy a tudást meg kell osztani, hogy a világ boldogabb hely lehessen.

			Az étkezések eleinte feszengéssel teltek.

			Reggel sorba álltam a cipóért vagy lepényért, amit igétlen férficselédek sütöttek az egész seregnek, de az emberek mindig szétnyíltak előttem és előreengedtek, bár a segédi rang ezt nem indokolta.

			Estebédkor meg leültem a bogrács mellé. Ettől tisztelettelin elhallgattak, és udvarias csendben étkeztek mellettem. Próbáltam beszélgetést kezdeményezni, de a felderítők csapata alapvetően hallgatag fickókból állt. A legtöbbnek nem volt családja, azért ezt a munkát végezték, és nagy részük az északi vidékekről származott. Ezt a témát igen hamar kimerítettük.

			Végül a macskám oldotta meg a helyzetet. Egyik este közénk ballagott, és szépen elterült az ölemben. A fülén látszódtak a pamacsok, és a férfiak meglepődtek, hogy egy vadon élő állat ilyen szelíd lehet.

			Elindult a hegyen élő vadmacskák megtárgyalása, ami folytatódott a hópárducokkal, majd a medvékkel. Bővelkedtek a véres anekdotákban. Megtudtam, honnan lehet megtudni, mi tépett szét valakit, vagy azt, hogy melyik madár szedi ki az ember szemét, mielőtt meghalna, és milyen színű medvehányások léteznek, ha a maci hasát megüli a csontunk. Nem igazán étkezéshez való témák voltak, és időnként az úrikisasszony-gyomrom határozottan tiltakozott.

			De nagyon örültem, hogy ellazultak mellettem. Egyik este a hójárók kapcsán tapogatóztam.

			 A felderítőknek tilos volt erről beszélni, így csak utalásokat tettek.

			Nem hitték el, amit a sereg többi része, hogy a különös tárgyak illúziómágia, de nem is töprengtek azon, hogy mi zajlik a szemük előtt. Ők mindössze minél pontosabban megfigyelték az eszközöket, viselkedéseket, csapatmozgásokat, és leírták őket. Gondolkozzanak rajta a nemesek.

			Árnyék nem szerette, ha a technikai eszközökről faggatózom, ilyenkor mindig elterelte a beszélgetést. Éreztem, hogy ez a terület tiltott, és halált hozhat a fejükre.

			Ám az nem zavarta, ha a nyelvről beszélgetünk. Kiderült, hogy akik már évek óta kémkedtek, azok megtanultak pár szót. Ismerték a napszakhoz illő köszönéseket, és számos olyan szót, ami közvetlen cselekvésre utalt, mint a „menj”, „egyél”, „vigyázz”. Kész aranybánya volt, áldottam Ras nevét, hogy ide tette a jurtámat. Rengeteget segített az írott szavak jó kiejtésében.

			Amikor időm engedte, a levelekkel foglalkoztam. Az ellenség által gyártott papír vékonyabb volt, és jobb technológiával készült, mint a miénk.

			A technikai fejlettségnél azonban aggasztóbbnak éreztem, hogy minden levél azonos tasakban volt, a sarkukban kis, felragasztott képecskét láttam, amire bélyegzőt nyomtak. A címzések is hasonló helyen szerepeltek. Az egész egy szabványt követett, márpedig ez azt jelentette, hogy nem futárok viszik, hanem van egy postai rendszerük. 

			De rendszert csak nagy mennyiségű dologra érdemes kitalálni, mint ahogy az asztalosok nyílvesszőt gyártanak. Ott is megvan a szabvány a faanyagra, a hosszúságra, a hegyre és a tollazatra. 

			Létezhet, hogy az egész nép tud írni-olvasni? Hogy apám egyik álma megvalósult náluk?

			Idehaza a parasztok, kézművesek, katonák nem ismerték a betűt. A tapasztalataikat csak szóban tudták átadni, és apám szerint rengeteg múltbeli tudás elveszett. És számos okos ember elméje parlagon hevert, ha nem jó helyre született. Mire lehet képes egy nép, ahol ennyien tudnak írni? 

			Más is aggasztott.

			Azt hiszem, a duek szó démont jelentett. A szemükben félelmetes lények voltunk, akiket hiába sebeznek meg, másnap visszatérnek. Különös volt belegondolni, hogy ők így látták a gyógyítást, számukra szinte legyőzhetetlennek tűntünk. A falvaink kiirtásáért hálát adtak az égnek. Görcsbe rándult a gyomrom ezt olvasva. 

			Vajon azért tartanak szörnyeknek bennünket, mert mágusok vagyunk? Állítólag az egész világon csak itt van mágia, ahova lehullott az égből a Tűzisten magja. Semmilyen más földrészen nincs, már amennyit tudunk a világról a Forró-partot megjárt tengerészektől és az onnan hozott könyvekből.

			Megráztam a fejem. Valahogy nem tudtam elhinni, hogy ez a hójárók baja. Egy ilyen fejlett nép babonák miatt harcolna? Nem, valami más lesz a kulcs. 

			Az írások között volt egy nagyon régi, sárgás lap, ami egy esküvőt adott hírül, és egy útban lévő babát. Valaki éveken át nagy becsben tartotta, biztos sok boldogságot adhatott ez a hír.

			De a legtöbb írás az elmúlt időszakból származott. Nem értettem minden szót, de amit kisilabizáltam, az alapján a szokott dolgokról beszéltek: a másik fájó hiányáról, aggódásról, temetésekről, rossz termésről és a mindennapi élet nyomorúságáról. Gondolom, a szegényebbek jöttek harcba.

			Volt egy félkész írás is. Egy középkorú férfi írhatta, mert harminc évvel ezelőtti eseményre is utalt, amikor fiatal legény volt. A húgának szólt a levél. A férfi a család tudta nélkül jött csatába, és azt magyarázta, hogy őérte teszi ezt, mert a lánynak még nem késő.

			De mi? Sajnos nem volt befejezés.

			Ezek az emberek nem úgy jöttek, ahogy mi, kötelező besorozással, hanem önként. Ez lepett meg a legjobban.

			Talán a jó zsoldért tették? De melyik épeszű vezér vesz fel nőket és öregeket zsoldosnak, ha fiatal, életerős férfiakból is válogathat?

			Úgy éreztem, valami fölött elsiklik a szemem. Rengeteget töprengtem ezen.

			Azon viszont egy percig sem tűnődtem, hogy az első két éjszaka után miért nem fáztam a tábori ágyamban. Egészen addig, míg egy éjjel valami nem horkantott alattam.

			Úgy pattantam fel a tábori ágyról, hogy a takaróba gabalyodva hasra estem.

			Azonnal tűzgolyó lángolt a tenyeremen.

			Lidérc az ágyam alatt feküdt, elhengerítve a felmelegített kövemet, és álmosan eltakarta a szemét.

			– Oltsd el! Megígértem Erdonnak, hogy nem látlak – morogta.

			Ez annyira lidérces volt. Elnyomtam egy mosolyt, miközben eloltottam.

			– Különben is, ezek a felderítők őrültek. Jobb, ha nem tudják, hogy itt vagyok. Mindenkit meg akarnak késelni, aki éjjel a közeledbe jön. Jó, persze, Bruner meg akar öletni. Na de én? – sóhajtott Lidérc.

			– Megöletni?!

			– Mit hittél? Ajándékkosarat küld? Egy fickót leszúrtam én, kettőt a felderítők. De csak kicsit, hogy a gyógyítók még összerakhassák őket. Erdon nem szereti a hullákat.

			Megborzongtam. Bántani akarnak? Ijedten kuporogtam a hidegben.

			– Miért mindig az erőszak? Miért nem lehet megbeszélni a dolgokat?

			Egy pillanattal később meleg szőrme borított be, majd Lidérc ölbe vett.

			– Elképesztő, milyen hangosan tudsz vacogni.

			– Hogyhogy itt vagy? Ne értsd félre, örülök, csak…

			– Csak egy medveszőrt akartam hozni, de a jurtádban valahogy békésebb a szikla. Ez az egész nyomorult hely állandón figyel, és gyűlöl. Nem bírok aludni, ha valami ellenségesen les…

			Hát persze! Lidérc földmágus, méghozzá egy különlegesen érzékeny mágus. Szorongva vártam, hogy felmerüljön benne, vajon miért más itt a szikla.

			– Rád tettem a szőrmét első éjjel, és elszunnyadtam ülve. De te alulról is képes vagy fázni. Így alád feküdtem szigetelésnek. Valahogy jól alszom, ha a közelemben vagy. És olyan magas lesz a testhőm, hogy egyáltalán nem fázom.

			– Én is jobban alszom – suttogtam szégyenlősen. – Köszönöm.

			Lidérc válaszul a hajamba szagolt, és mélyet sóhajtott.

			– Azt hittem, haragszol – mondtam tétován.

			– Dühös vagyok, hogy hazudtál a babáról. És azért is, mert itt bezzeg elmondtad, és megőrülök a tehetetlenségtől – sóhajtott megint Lidérc, miközben szorosabban ölelt. – De hálás is vagyok, hogy otthon titkoltad, és nem engedted, hogy ostobaságot tegyek. Meg azért is, hogy most őszinte voltál. Utálok ennyi mindent érezni. Kifáraszt.

			– Bocsánat.

			– Utálom azt is, hogy makacs, önfejű lázadó vagy, akinek semmi veszélyérzete.

			El akartam húzódni, de nem engedte, hanem lágyan puszit adott a fülemre.

			– És imádom a bátorságodat, a szenvedélyedet, azt, ahogyan másokért küzdesz. Igazad van, rossz a gyógyítási sorrend. Emberek halnak meg miatta. Ha egy rendszer rossz, meg kell változtatni.

			Hozzákucorodtam. Olyan jó volt az erős karjában, olyan otthonos a melegség és a kamillaillat.

			– Mi lesz a babával? Képes vagy elfogadni a létét?

			– Abban reménykedek, hogy meghalok a csatában, és akkor nem kell ilyen problémákkal foglalkoznom.

			– Hogy mondhatsz ilyet! – Felháborodva rácsaptam a mellkasára.

			– Halkabban – nevetett elfojtva Lidérc. – Jó, hát én nem vagyok olyan kifinomult lélek, mint te. Mit kezdjek egy szipollyal? Egy bébiszörnnyel?

			– Nem szörnyek. Emberek, Lidérc! És ha lánynak születtél volna?

			– Ne hidd, hogy nem gondoltam rá! Emlékszel, amikor az erdőben nyomokat néztünk a Néma vár mellett? Azt mondtad, a nagyanyám jogosan akart szökni a börtönből, és kérdezted, én mit tettem volna. Igen, harcolnék, hogy élhessek. Pontosan ezért kellene szipolyként engem is egy szigetre száműzni. Tudod, milyen veszélyes lennék?

			– Vagy mindezt meg is lehet beszélni, és békésen élni egymás mellett.

			– Te és a békéd! – Éreztem, ahogy Lidérc a fejét csóválja. – Szép eszméid vannak, de a valóság, hogy azért élsz, mert valaki mindig elvégzi körülötted a piszkos munkát. Mi lenne veled és az eszméiddel, ha Ras nem védett volna a várban, vagy Jallót nem ölöm meg? Vagy ha az öcséd nem szélhámoskodja ki a bőrödet Delon kezéből? Vagy ha a katonák nem vállalják be helyetted a korbácsot? Vagy a felderítők nem védenének az orgyilkosoktól?

			Elszorult a torkom, és keserűvé vált a szám íze. Igaza volt.

			– Ostoba vagyok, ugye? – kérdeztem halkan.

			– Nem vagy. Ragyogsz, és változást hozol. De óvatosabbnak kéne lenned. Mi van, ha egyszer nem lesz ott senki, hogy segítsen? Azt hittem, megőrülök, amikor felébredtem! Este helyett dél volt, és tudtam, Delon elkábított. Soha nem rettegtem még ennyire, még amikor a föld eltemetett, akkor sem.

			Olyan szorosan, szenvedélyesen ölelt, mintha a halálomat látná a szeme előtt.

			Nagyot nyeltem. A bűntudat forró, fájdalmas gejzírként tört fel bennem.

			– Lidérc, én… nem tehetem ezt veled. Nem fogom túlélni ezt a háborút. Delon a markában tart, de ha nem ő, akkor… olyan titkaim vannak, amik megölnek. El kell menned, el kell engedned, nem szerethetsz… Jobb neked, ha távol vagy…

			Lidérc szenvedélyesen a szavamba vágott:

			– Hogy engedhetné el a föld a napot, ami életet ad? Hát nem érted, nem érzed? Általad lélegzem. Amikor megláttalak a tetőn, már akkor tudtam, hogy minden szívdobbanásom a tiéd. Harcoltam ellene, de hiába… A mindenem vagy. Ahova mész, oda megyek, ahol alszol, ott akarok én is… – Éreztem, ahogy a szavakat keresgéli, hogy kifejezze a kimondhatatlant. – Ha nem szeretsz, akkor is árnyékoddá válok, a láthatatlan pajzsoddá… Tudom, hogy a halálom leszel, az első pillanattól kezdve tudom. De inkább egy őrült halál veled, mint az élet nélküled.

			A testemet forróság öntötte el, a szívem szinte kiszakadt a furcsa vallomásra. Ősi ösztön volt, ahogy Lidérc száját kerestem. A puha ajkak érintése, mint villámcsapás, olyan volt. Szomjasan csókoltam, és ő visszacsókolt.

			Szerettem őt. Úgy, ahogy a szél csókolja életre a virágokat, kiáradóan, szenvedélyesen. Soha nem találkoztam még olyan férfival, mint ő. Ilyen szelíd, jó, okos, veszélyes és szenvedélyes fiúval. Minden benne volt, és minden ellentéte. Árnyék és fény volt, rideg és meleg, valahogy a férfiasság maga.

			Nő voltam mellette, úgy vonzott, mintha lelkem rég elvesztett másik fele lenne. Mintha egyesülésünk kiadná a világmindenséget, a végső teljességet.

			Nem sokat beszélgettünk aznap este. Lidérc csak annyit mondott, hogy már nincs menyasszonya, levélben szakított Finivel. Kivéve persze, ha meghal, mert akkor Fini legyen az ő szomorkodó és igen gazdag özvegye.

			Egyetértően csókoltam vissza.

			Lidérc attól kezdve minden éjjel eljött.

			 

			* * *

			 

			Kialakult egyfajta mély, meleg bensőségesség közöttünk. Általában korán aludni mentem, hogy könnyen felébredjek, ha Lidérc belopózik. De olyan ügyesen surrant be, és annyira óvatosan terítette rám a medvebőrt, hogy sokszor csak hajnal felé jöttem rá, hogy ott van. A tábori ágyam alá feküdt, és elszunnyadt. A kezét mindig felnyújtotta az ágyam hevederje mellett az arcomhoz, érezni akart a közelében, és én álmomban is öntudatlanul hozzásimultam. Ilyenkor hajnaltájt ébredtem, és kicsit beszélgettünk, majd kiosont.

			Ám egyik éjjel korábban sikerült felkelnem. Alulról kellemes meleg áradt, ahogy a teste mágiája felém törekedett. Megható volt, ahogy ujjaiból apró mágiacseppek álmában is az arcomat cirógatták. Megcsókoltam a kezét, mire ő is felriadt. Mutatóujjával a jéghideg ajkamat simogatta a sötétben, és ahogy akaratlanul szétnyitottam a szájamat, az ujja belecsusszant.

			A vágy olyan elemi erővel tört rám, hogy éreztem, ahogy kipirul az arcom, a medvebőr és a nyúlszőr alatt hirtelen túl meleg lesz. Izgatottan megfeszült a testem.

			Lidérc mágiája is hatalmasat villant, képtelenség, hogy kint a felderítők ne ébredtek volna fel rá. Ám Lidérc nem törődött vele. Ujjával puhán a nyelvemet simogatta, először lágyan, kísérletezve, majd egyre szenvedélyesebben. Ki-be húzogatta, és a szájpadlásom érzékeny részével játszott.

			Mély torokhangon felnyögtem a játszadozásra, és bosszúból bekaptam rendesen az ujját.

			Lidérc zihált, és a mágiája szinte a számba fröccsent a körmén át, majd csorgó patakként áramlott belém. Mint a nyár esti illatok, olyan édesen ült meg a torkomban. Kívántam őt, és ő is engem, de ez az egész őrültség volt. Meg kell állnom, mindenképp nemet kell mondanom! De hiába keringett bennem a gondolat, annyira vágytam rá, annyira akartam, hogy ezt tegye velem. Így csak reszketve sóhajtottam. Csak még egy picit, csak pár pillanatot…

			Lidérc hirtelen elvette a kezét. Kipördült az ágy alól, az ölébe nyalábolt, mint egy kis csomagot, és leült velem az ágy tetejére.

			Megriadtam, hogy leleplez, de úgy be voltam bugyolálva a nyúlszőrbe és a medvebőrbe, hogy csak az arcom látszott ki. Még ha a kezét végig is simítja, esélye sincs a mellemet kitapintani.

			Szenvedélyesen megcsókolt, most már a nyelvével tette azt, amit korábban az ujjával. Ez már nem játék volt, hanem izzó szenvedély. A csók felborzolt bennem mindent, és ahogy egyre nagyobbra nyitottam az ajkaimat, úgy egyre mélyebben vágyott belém ő is. Hatalmas mágiája nem tudott a testében megmaradni, belém kellett áramlania.

			A félelmem fellobbant, hogy a csók során rájöhet, szipoly vagyok. De el is csitult, ahogy rájöttem, esélyem sincs szívni, itt, kérem, engem be akarnak tölteni. Méghozzá nagyon mohón és izgatottan…

			– Jaj, annyira sajnálom… a mágiám… – nyögte Lidérc, és próbálta visszatartani magát, csak emberként, nem mágusként csókolni. Az igétlen nőknek fájhatott mindez.

			Ám én mágus voltam.

			– Adj mindent – suttogtam szomjasan, és ő megtette.

			Ősi tánc volt ez. Úgy áramlott belém az ereje, ahogy a lángoló nap teszi élővé a földet; férfi volt, erős, kiáradó, bármi áron adó. Feltétel nélkül mindenét adta ebben a csókban, a szívét, lelkét, szellemét, a teljes életét.

			Vonaglottam az ölében, annyira jó volt, és annyira próbáltam visszatartani magam, hogy ne legyek nő, ne kezdjem a mágiát szipolyként szívni, gyönyört okozva mindkettőnknek. Ám ekkor megéreztem a fenekem alatt az ölét, és azt a hatalmas mágiamennyiséget, ami ott feszül, gyűlik, és arra vár, hogy a testembe robbanhasson, eláraszthasson. Észveszejtő érzés volt, csak szívtam magamba Lidérc illatát, és azt kívántam, bárcsak mindörökké tartana ez a pillanat, bárcsak mindig az ölében lehetnék, és egyszer végre teljesen egybeolvadhatnánk.

			Alattunk a föld rideg gyűlölete várakozássá szelídült. A csend puhává vált, a sötétség árnyak helyett óvó köpenyként burkolt be minket. A mindenség mintha helyrebillent volna, kettőnk varázsa olyan ősi és egyszerű volt, mint a természet maga. Minden idegszálammal, szívem minden rezdülésével tudtam, hogy az otthonom immáron mindörökké ott lesz, ahol Lidérc van. Mindegy, hogy ez selyempárna vagy puszta, kemény kő, ő a társam, a sorsom, az életem.

			Kintről zaj hallatszott. Majd egy szitkozódás:

			– Az anyádba karmolj bele, te nyamvadt dög!

			Megdermedtünk.

			– Gyógyítósegéd uram! Minden rendben? – kérdezte kintről egy rekedt hang. Most már felismertem, Árnyék állt a sátor mellett.

			– Igen, rendben. Miért?

			– Akkora a mágiaszint, hogy mind a tíz jurtában felébredtünk.

			Ó, anyám! Az száz ember…

			– Épp… gyakoroltam az… öhm, a vágymágiát.

			Éreztem, ahogy Lidérc válla megrázkódik a hangtalan nevetéstől.

			– Tisztelettel, uram – felelte Árnyék ingerülten –, lehetne mindezt esetleg nappal tenni? Nagyon aggasztja a fiúkat.

			– Igen, bocsánat. Jó éjszakát.

			Árnyék elköszönt, és reméltem, hogy el is ment a jurtám mellől.

			Lidérc még mindig kuncogott. A mellkasára ütöttem, és lemásztam az öléből.

			Lekapta rólam a két szőrmét. Rögtön megcsapott a jéghideg levegő.

			– Csak hogy lehűlj! – suttogta vidáman.

			– Én?! A te erődet érzi! – suttogtam, és visszaszereztem a meleg holmikat.

			Lidérc odahajolt, és egy puszit adott az orromra. Fogalmam sincs, hogy találta meg a sötétben.

			A szőrmét magam alá tettem, és a takarót kettőnk köré borítottam. Jól számoltam, Lidérc testének melege befűtötte mindezt.

			Összebújtunk, és az éjszakát halkan susogó beszélgetéssel folytattuk.

			Ez szorosabb közelség volt, mint az előbb, de mindketten nagy önfegyelemmel próbáltuk a pikáns gondolatokat elűzni, és csak kényelmesen bekucorodni a másik ölelésébe. Nem akartunk elválni egymástól.

			Lidérc aggódott a háború miatt. Erdon komótossága a végsőkig bosszantotta.

			A hadparancsnok nem akart előrenyomulni, támadni a hegyes, beláthatatlan terepen. Lidérc szerint ez hiba volt, meg lehetett volna lepni az ellenséget, és súlyos csapást mérni, amíg fel nem áll a hadrend. Pokolbéli démonoknak tartanak minket. Ha sikerülne megtörni a morált, az fél győzelem.

			Ám Erdon óvatos volt, besáncolta magát a fémfal mögé, és védekező harcra készült. A hágó kiolvasztása már nem aggasztotta, hiszen itt volt a sereg, és nem csak a helyőrség. Azzal utasította el az öccsét, hogy az ellenség minden évben váratlan újításokat hoz, és egy hibás lépés felmorzsolhatja a sereget. Annak idején a Végvárat nemcsak a tűzokádók miatt vesztették el, de Szol taktikai hibát követett el. Erdon úgy vélte, kell egy hónap, mire kitapasztalják, hogy a hójárók milyen új ötletekkel készültek.

			Megértettem Lidérc türelmetlenségét, de Erdon bölcs kivárását is. Nem tudtam, kinek van igaza, és valahol örültem is, hogy nem nekem kell dönteni. Borzalmasan nehéz lehet Erdon hercegnek, aki évek óta vezeti a sereget.

			Amikor egy kis csend lett, próbáltam a szipolyokra terelni a szót, de Lidérc azonnal elhessegette a témát, egyszerűen nem bírt a babával foglalkozni a háború küszöbén.

			Tudtam, hogy idő kérdése, és arcomba robban a saját titkom. Csoda, hogy Lidérc még nem jött rá. Valószínűleg azért, mert az egész vár látta az öcsémet lemeztelenítve, így több gondolatot nem szántak a lányos kinézetemre. A sereg meg természetesnek veszi, hogy csak férfi tagjai vannak.

			A hazugság ettől még a lelkemre ült. Nem akarok olyan világban élni, ahol nem lehetek önmagam. Jogom van annak lenni, aki vagyok, jogom van élni, szeretni, szabadságban és békében tölteni a napokat. Miért ekkora súly más előítélete? Miért húzza a vállam a születésem előtti háború vagy az évtizedes haragok?

			Lidérc nem vette észre, hogy elkalandozom. A gondolatai még mindig a harc körül forogtak. A felderítők híradásait ő is megkapta.

			Az ellenség már a tűzokádókat telepíti a hegyhátakra, és ezek nagyobbak, mint a tavalyiak, valószínűleg messzebbre tudnak lőni. Elkezdtek összeszerelni kisebb csöveket is egymás mellé, ami, mint egy pánsíp, úgy néz ki, de nem tudni, mire való. A lovak és szamarak málháiból léghajók összehajtott ballonjai kerültek elő, aggasztóan sok. De leginkább a különös fémtárgyak érdekeltek, amelyekből építeni kezdtek valami fémdobozt. Volt olyan lapos fémkerék, aminek kis fogai voltak a szélén. De mire jó?

			Hiába töprengtünk, nem jutottunk előrébb. És ez elég nyomasztó volt.

			 

			* * *

			 

			Egyik délben Ras a jurtámba jött, és köszönés nélkül, bosszúsan a kezembe nyomott négy levelet.

			Meglepetten bámultam rá.

			– Úgy festek, mint egy szárazdajka? – kérdezte ingerülten. – Délután visszajövök a válaszért. De többet nem vagyok rá hajlandó. Hiába sírtok!

			Sarkon fordult, és kiment. Meglepve néztem utána.

			Kibontottam a leveleket, és hangosan felkiáltottam örömömben.

			Zaher írt!

			Delon nemcsak megtiltotta, hogy kijöjjenek a Gyógyligetből, de az íjászoknak és a szolgáknak is kiadta a parancsot, hogy nem távozhatnak. Zaher egyik éjjel ki akart osonni, és lábon lőtték.

			Büntetésből Delon személyesen gyógyította meg – Frellelon és Ian előtt. Nem részletezte, de azt hiszem, borzalmasan nehéz lehetett érzelmileg mindhármuknak. Bocsánatkérések között írta, hogy egy ideig nem kockáztat.

			Kiderült, Delon okkal tart ekkora fegyelmet. A nemesek a fejemet követelték, mert attól tartottak, átterjed a felforgató eszmém a Gyógyligetbe. Engem védett azzal, hogy légüres térben tartott.

			Zaher nem tudta elküldeni az első levelet, csak Mortra merte volna rábízni, de nem tudott kapcsolatba lépni vele. Viszont annyira aggódott, hogy új leveleket írt.

			Mesélt arról, hogy Ian már elvégzett húsz gyógyítást, és kis házi ünnepség keretében letörölték a segédek kék spirálját, és háromívű zöld spirált kapott, a tanítványokét. Zaher egy kicsit irigykedett rá, de igazából ő is jól állt, tizennégy gyógyítást végzett már el.

			A szívem kicsit megsajdult, hogy kimaradtam ebből. Jó lett volna látni és velük lenni. Meg hát, az is fájt, hogy nekem is megvolt a húsz gyógyítás, de senki nem örült velem. Nem is a zöld spirált irigyeltem, hanem inkább azt, hogy Frellelon és Delon büszkék legyenek rám.

			Zaher óvatosan írt a szerelmi életéről, nehogy veszélybe sodorja magát, de utalásokban benne volt, hogy ők hárman folyamatosan veszekednek. Pontosabban Frellelon méltóságteljesen hallgat, és ha dühös, elmegy íjjal lőni, mint egy sebzett nemesvad. Zaher ettől egyszerűen megőrült, ő beszélni akart az érzésekről és a bajokról.

			Iannel újra sokkal könnyedebben érezte magát, kényelmesebben. De kevésnek érezte, hogy csak a napi dolgokról tudnak beszélgetni. Ráadásul Ian szeme is kinyílt másra. Nagyon tetszett neki ez a munka, és azt várta, Udint mikor gyógyíthatja. Állandóan róla beszélt, ami rettentően zavarta Zahert, és ezt egy alkalommal ki is mondta. Mire a kovácslegény dühösen közölte, hogy Zaher az utolsó, akinek kifogása lehet ez ellen.

			Jogosan érvelt, Zaher be is látta, ám a baj az volt, hogy Ian a dühét mindig a testvérével való verekedésben vezette le egész életében. Nem ütötte meg Zahert, de a jurtában lévő egyik asztalt ököllel bezúzta.

			Frellelon arra lépett be, hogy Ian tombol, Zaher meg rémülten lapul a bőrfalhoz. A kezében volt az íja, így – állítása szerint – nevelő célzattal átlőtte Ian mindkét lábát. Aztán nem volt hajlandó meggyógyítani, és Zahernek sem engedte.

			Delon, amikor visszatért a Gyógyligetbe, először megdicsérte, hogy milyen szép lövés volt egyetlen vesszővel, majd kötelezte Frellelont a gyógyításra, bárhogy tiltakozott ő ellene. Iant felszólította, hogy a zsoldjából két aranyat fizessen az asztalért, mert annak „felbecsülhetetlen érzelmi értéke” van. A spórolós kovácsfiúnak szinte a fogát húzták, ahogy átadta a pénzt.

			Zaher nem kapott büntetést. Delon megveregette a vállát, hogy „ne türelmetlenkedj, kölyök, majd később”, amitől azóta is görcsben állt a gyomra. Éjszaka nem tudott aludni, azt találgatta, hogy mit fog vele tenni Delon. A két hálótársa annyira nem bírta a forgolódását, hogy a maguk módszereivel megpróbálták „ellazítani”. Aztán a következő éjjelen is, és furcsa módon Zaher így kapta meg végül a rég áhított hármas kapcsolódást. Legalábbis, ha jól értettem a virágnyelven írt sorokat.

			Kuncogtam a helyzeten, és próbáltam nem elképzelni magam előtt, de így is kimelegedtem. Bárcsak élőben is találkozhatnánk, beszélgethetnénk!

			Sohasem volt még barátom, soha nem pletykáltam szerelemről, vágyakról, álmokról. Úgy meséltem volna cserébe én is Lidércről! És arról, hogy milyen nehéz, hogy meg kell tartanom a határt. De nem mertem a papírra bízni mindezt.

			Ettől persze még írni akartam, és azt is kitaláltam, hogy a bosszankodó Ras helyett Morttal, vagy végső esetben Lidérccel küldöm el a későbbi leveleket.

			Elégettem Zaher leveleit, aztán kisiettem, és megkerestem az igétleneket, hogy papírt és tintát vegyek.

			 

			* * *

			 

			Azt hittem, a háborúk hajnalban kezdődnek. Ám egy délután hatalmas dörrenést hallottam, a szívem majd’ kiugrott a helyéről. Aztán az elsőt újabb és újabb dörgések követték. Kiszaladtam a jurtámból.

			A táborban felrikoltott egy kürt, majd még öt, de nem indultak el a harci dobok. A felderítők nyugodtan álltak a bogrács mellett, és kevergették az estére főzött ragut. Többen a ruházatukat varrták, a késüket élezték, és élték a megszokott délutáni életet.

			– Csak a tűzokádókat próbálgatják – nyugtatott egyikük.

			Tétován álltam, nyakamat nyújtogatva a hang felé néztem, de semmit nem láttam.

			Aztán észrevettem két zöld köpenyt. Frellelon és Zaher a sziklafalon felfelé tartott a kötéllétrán.

			Nyakamba kaptam a lábam, és utánuk szaladtam. Az igétlenek kissé szúrósan néztek rám, mert semmi keresnivalóm nem volt a környékükön, de nem állítottak meg, ahogy felkapaszkodtam az egyik hágcsón.

			A sziklavonulat tetején farkasordító hideg volt, éreztem, ahogy azonnal átfagy az arcom. Nem is gondoltam volna, hogy a völgy ennyivel melegebb. A sok magasabb testhőjű mágus, a varázslatok által termelt hő és a sütés-főzés melege megült a katlanban.

			Odafent is sziklatömbökkel tarkított felszínt találtam, bár mindent fehér hó borított. A korábbi halotti máglya jóval messzebb, mögöttem volt.

			Elindultam előre, az ellenség felé. Messziről láttam a két gyógyítót, de nem akartam kiabálni. Néha lenéztem a táborunkra, a sereg már hatalmasra duzzadt.

			Lassan az odalent húzódó fém támfal magasságába értem.

			Zaherékat keresve megkerültem egy sziklát, de megtorpantam, amikor észrevettem, hogy a gyógyítók mellett ott áll Zúzó Ököl, a gyalogság vezetője. A harmincas férfi fehér nyúlszőr köpenyt és ruhát viselt, övén a hatalmas buzogányt úgy hordta, mint egy gyerekjátékot. Épp visszahúzódtam volna, amikor meglátott.

			– Ó, egy újabb gyógyító, aki céltábla akar lenni! Komolyan mondom, eltöröm a lábát annak, aki még egyszer zöld köpenyben feljön!

			– Hagyd már! Csak körül akar nézni. Hónapokig ki se fog jönni a jurtából. – Észre sem vettem a takarásában álló középkorú, szürke hajú igétlen nemest, Íjművész Huront. – Gyere csak, fiam! Különben sem tudnak ellőni idáig.

			 – Még nem tudnak!

			Engedelmesen közelebb mentem. Zaher arca felderült, ahogy meglátott, míg Frellelon felém sem nézett, hanem az ellenséget figyelte.

			– A hójáróknak jobb távcsöve van, mint nekünk – dohogott Zúzó Ököl. – Ha éjjel beosonnak, és megkéselik a gyógyítókat, ki teszi össze a sok agyatlan mágust, aki azt hiszi, hogy isten, és beáll a nyomorult tűzokádók elé? Huron, ne bőszíts, az embereinket nélkülük napok alatt elsodornák!

			Meglepett, hogy a két igétlen vezető emiatt aggódik.

			– Túl sok kockázatot vállalnak a mágusok? – kérdeztem.

			– Azt. Vakmerő idióta mind. – Ököl a fejét csóválta. – Azt hiszik, ettől lesznek férfiak. Nézd meg, mennyi gyógyítási jel van a fejükön! A gyalogság meg követni próbálja az esztelenséget, csak épp mi nem gyógyulunk meg.

			A szájamba haraptam. Igazából nekik is lehetne gyógyítójuk… Ha nem egy rohadt hazugságtengerben élnénk.

			– Jobb lenne, ha lemennétek innen abban a zöld köpenyben. Tudják, hogy gyógyítók vagytok.

			– Ne morogj már! – sóhajtott Huron. Levette a nyakából a fehér szőrmeköpenyt, és ráterítette Frellelonra. – Így jó?

			Zúzó Ököl bosszúsan dünnyögött magában, de ő is leszedte a saját köpenyét, és Zaherre terítette, majd engem is alá zavart. Amikor odaléptem mellé, meglepődtem, ahogy a hatalmas férfi összeborzolta a hajam.

			– Egyél rendesebben! Magas vagy, de vékony, mint a krumplicsíra.

			Zaher lopva vidáman rám hunyorgott. A szikla takarásában álltunk, igazából itt még nem voltunk nagy veszélyben, de úgy viselkedett velünk, mint valami dohogó, mogorva tyúkanyó.

			– Huron bácsi! Hoztak egy nagyobb tűzokádót – mutatott Frellelon az ellenség felé. Láthatóan nem követte a vitát, és azt se vette észre, hogy a családi megszólítást használta.

			– Már nem vagyok a bácsid – mondta keserűen Huron. – Apád tett róla, eladott az Aranyhomokiaknak. Te meg mentél hozzájuk boldogan, mint valami agyatlan csirke. Pedig a család legjobb íjásza voltál, még ha gyümölcsoltásból származtál is…

			– Ha láttad volna a könyvtárukat… – Frellelon sóhajtott, és szeretettel hátranézett a bácsikájára. – Ne kezdjük újra, Huron! Tudod, hogy az érzéseim nem változtak.

			Összenéztünk Zaherrel. Különös volt látni, hogy a komoly, szigorú Frellelon valakinek egy fiatal kölyök. Huron közben még zsörtölődött egy kicsit. Láttam Zaher mosolyából, hogy élvezi a véletlenül elcsípett pillanatot.

			Zúzó Ököl közben előrébb ment, és egy másik szikla mögül kinézett az ellenségre.

			– A Tűzisten erejére! – nyögte döbbenten. – Huron, erről egy szót sem szóltak a felderítők!

			Mind előrébb mentünk, óvatosan, úgy, hogy takarásban maradjunk.

			A lábam földbe gyökerezett, ahogy megláttam az ellenséget.

			Az ék alakú völgyet mi lezártuk egy fémfallal. De utána megszűntek az oldalsó sziklafalak, és egy nyílt terület jött, amit három hegyorom határolt.

			A sík részen – jóval a mágusok és az íjászok hatótávolságán kívül – tűzokádók álltak szép sorrendben. Ezeket próbálgatták, állítgatták többtucatnyian. Középre épp egy hatalmas szörnyet vontattak lovakkal. A fémcsöve öt öl hosszú volt!

			– Ez átviszi a falat – dörmögte aggódva Zúzó Ököl. – Szét fogja zúzni!

			– De csak ha elég közel tudják tenni. – Huron elgondolkozva a szakállát simogatta. – Kartal herceg más harcmodorban gondolkozik, portyázni akar. Tegnap volt egy vita közte és Erdon között.

			A kezemet könyörögve nyújtottam Frellelon távcsöve felé, aki kis habozás után átadta.

			Végigpásztáztam a hegyeket. Mindhármon nyüzsgött az ellenség, és a hosszabb itt-tartózkodás kialakításán fáradozott. Rengeteg barlangbejáratot láttam, túl sokat, ez nem lehetett természetes képződmény. A hegytetőkön vaskos, fekete füst kígyózott, a benti tüzelés eredménye.

			Észrevettem, hogy lentről nem emberi erővel viszik fel a tűzokádókat, hanem az emelésekhez több helyen is csigarendszert használnak, ami nálunk a palotaépítő Aranyhomoki család titka volt, és apám könyveiben is csak egy-két helyen szerepelt. A csigákat viszont nem ló hajtotta, és nem is emberi erő, hanem megdöbbentő módon egy gőzöket eregető fémdoboz.

			A távcsővel továbbsiklottam. A jobb oldali hegy lábánál egy kis kőfejtőt üzemeltettek, és ember helyett itt is valami pöfögő gépezet vágta ki a falból a kellő köveket. Sőt, egy barlangból apró kerekes szekerek hozták ki a fémércet rejtő kőzeteket, de nem vezette őket senki.

			Nyugtalanul nyeltem egyet. Túl furcsa és idegen volt mindez. Arra gondoltam, ha a nemesek megosztanák a tudást, és elérhető lenne más családok okos elméinek, talán már nekünk is lennének ilyen gépeink. Vagy akár eszes közrendű embereknek. Apám a közoktatásban hitt. És lám, Árnyék akár egy ilyen gépet is felfedezhetne, ha rendes oktatást kapna.

			A középső hegyen látszott egy fennsík, ahová kosarakat és szövetanyagokat hordtak fel. Legalább száz légballont készítettek elő a támadáshoz. A hegyhát szürkés körvonala mögül kilátszódott a vár tornya. Hajdan az volt a határ, és baljós jelnek tűnt, hogy hat év alatt sem sikerült visszafoglalni.

			A férfiak között rengeteg nőt láttam. Hiába tudtam róla, mégis meglepett ez az együttműködés.

			Félelmetes volt mindez. És lenyűgöző.

			Ha béke lenne, ha kereskedhetnénk velük… Mennyit tanulhatnánk tőlük!

			Itt élünk egy nyomorult félszigeten, amit alig lehet megközelíteni. Miközben odakint a világ halad… Gépeket építenek, nők és férfiak együtt dolgoznak. Ó, bárcsak megismerhetném őket, bárcsak béke lehetne!

			– Oda nézzetek! – intett Zaher balra.

			Szabad szemmel nem is értettem, mit mutat, ám amikor odairányítottam a távcsövet, észrevettem egy hason kúszó, fehér szőrmébe burkolt kis csapatot.

			A gyomrom görcsbe ugrott. Lidérc, Ras, Nes és még öt mágus mászott óvatosan az ellenség felé.

			– Ne mutogassatok! Rian, figyelj a távcső csillanására, nehogy az ellenség észrevegye, mit nézünk – parancsolta Frellelon.

			– Ezek megőrültek – dörmögte Zúzó Ököl. – A mágikus hatás a falon túl gyengül. Ha elkapják őket, és elhurcolják, a hegyeknél már nem lesz erejük.

			– De ha sikerül megrongálni a nagy tűzokádót, máris kevesebb az előnyük – vitatkozott Huron. – Bízz Kartalban! Ő elég erős, kis mágiát is jól tud használni.

			Feszülten figyeltünk. Ököl és Huron elővette a saját távcsövét. Frellelon, látva a könyörgő tekintetemet, nem kérte vissza a sajátját, így én is jól láttam az eseményeket.

			Amikor elég közel értek, Lidérc és Nes egyszerre álltak fel, és kinyújtott kézzel valamit kiáltottak. A hangjukat nem hallottuk, ám az ellenség rémült üvöltését igen.

			A hatalmas ágyú középen széttört kettejük mágikus csapásától.

			– Szép volt! – ujjongott büszkén Huron.

			– Még ki kell jutniuk – morogta Zúzó Ököl.

			A csapat azonnal rohant vissza a fedezék felé. Ám a hójárók lekapták a vállukon hordott kis tűzvető botokat, valamit elöl beleöntöttek, egy bottal tömködték, és lőttek.

			A ropogás hangja odahallatszott hozzánk. Rémisztők voltak ezek a fegyverek. Még sosem láttam ilyet, és nem most szerettem volna.

			Földanya, mentsd meg őket!

			A máguscsapat tűzgolyót küldött vissza, de a mezőn sokan voltak, és mindenki feléjük rohant, őket lőtte. Két mágust telibe kaptak, ők elzuhantak.

			Kartal cikázva futott, de a válla találatot kapott. Feljajdultam, ahogy megtorpant. Szembefordult az ellenséggel, és lángtengert küldött.

			Egy időre megakasztotta őket. Öt hójáró ruhája lobbant lángra, a hóba vetették magukat, hogy eloltsák. A maradék három máguskatona is támadott, de a lánggolyóik gyengék voltak. Messziről is láttam az erőlködést. 

			Pillanatok alatt lemészárolták őket, a lövedékek úgy szaggatták széjjel a testüket, mint valami gyolcsbabát.

			Már csak Lidérc, Ras és Nes volt talpon.

			Aztán Nest kilőtték mellőlük, a gyomrán hatalmas vérfolt támadt. Kartal a válla alá nyúlt volna, ám Ras elrángatta. A levegő beszorult a tüdőmbe, a rettegés a bensőmbe mart, ahogy a hójárók sorozatos lövései mellettük csapódtak be. Ras gyors tette mentette meg őket. De túl késő volt, innen nem jutnak ki.

			Ám ekkor Nes egy varázslattal messze hajította a herceget és Rast a fal felé, majd iszonyú kínnal az arcán szembefordult a hójárókkal.

			Kitárta a karját, és összecsapta a kezét. Utolsó erejével felrobbantotta az emberi testeket, harminc ember szakadt cafatokra, hatalmas vörös foltokat írva a fehér hóba. A fájdalomsikolyokat hozzánk hozta a szél. Majd Nes halottan elzuhant.

			Nem tudtam szólni a megrendüléstől. A borzalom úgy szorította össze a bensőmet, hogy mozdulni sem tudtam.

			Zaher kibújt a fehér köpeny alól, és oldalra szaladt hányni. Aztán sírva Frellelonhoz ment, aki átölelte, és beburkolta Huron fehér köpenyébe.

			– Még sok halált fog látni – nyugtázta közönyösen Huron. – Mit szólsz, Ököl? Mondtam, hogy ügyes a herceg. Nemcsak megállította az első támadást, de most kiiktatta az új fegyvert is.

			– Közben majdnem otthagyta a fogát. És belehalt a csapata.

			Újrakezdték a vakmerőség megvitatását, de én már nem velük vagy az ellenséggel törődtem. Visszaadtam a távcsövet és a köpenyt, majd szaladtam le a jurtámhoz. Lidérc megsérült, ez lebegett a szemem előtt.

			 

			* * *

			 

			Lidérc nagyon véres volt. A felsőruhája teljesen elázott, mire Ras odahozta a jurtám elé. A felderítők kíváncsian nézték a sebesült herceget. Úgy tudták, nem gyógyíthatok többé nemeseket.

			– Képzeld, eltörtünk egy tűzokádót! – Lidérc a fájdalom ellenére is lelkesen mosolygott. – Olyan hosszú volt, mint két ló! Hű, látnod kellett volna!

			– Láttam! Hogy a mágia nyúzna meg elevenen! Azt is láttam, hogy alig maradtál élve! – dühöngtem.

			Most jött ki a feszültség rajtam, és miközben Ras segítségével bevonszoltuk a jurtába, én úgy szitkozódtam, hogy ha Roan itt lett volna, biztos pennát ragad, hogy az utókornak megörökítse korrajzként. A felderítők elképedve füleltek.

			Odabent lefektettük Lidércet a gyógyításra szánt gyékényen, és elkábítottam.

			A fémlövedékek kiszedése véres munka volt, három darabot nyomtunk ki belőle. Sosem láttam még ilyen sebet. Más volt, mint egy nyílvessző, de nem kevésbé pusztító.

			– Ras, soha nem említette senki, hogy kis tűzbotok is vannak.

			– Mert csak egy-kettő volt, és inkább a vezetőknél. Ez az első év, hogy felszerelték vele a teljes sereget. De ne aggódj, mindegy, hogy íj van náluk vagy ez. 

			– Tényleg? Tudod, mennyivel gyorsabban lehet lőni egy ismétlő nyílpuskával? Ha megoldják, hogy nem egy ilyen fémdarabot lőnek ki vele, hanem sokat, akkor hatalmas bajban leszünk.

			Ras azonnal megértette, és csúnyán szitkozódott.

			 Megkezdtem a gyógyítást, miközben Ras kimerülten leheveredett a földre, és úgy figyelt.

			– Nes meghalt. Láttad azt is?

			– Igen. Annyira sajnálom!

			– Ha ő nincs, ottmaradtunk volna Kartallal. Le kell beszélned az ilyen akciókról! Erdon herceg csak a támadásra adott engedélyt, de arra nem, hogy Kartal vezesse.

			Döbbenten ránéztem. A kezem közben Lidérc testén volt, és tovább gyógyítottam a sebet.

			– Úgy érted, parancsot szegett?

			– Nem volt nyílt tiltás. Erdonban fel sem merült, hogy az öccse kimegy. Végig arról volt szó, hogy én vezetem a csapatot, ahogy szoktuk, és Nes velünk tart. Jó, Kartalnak igaza volt, a mágia olyan gyenge a mezőn, hogy Nes nem boldogult volna egyedül. De mégis… Kartal egy herceg, ideje, hogy úgy viselkedjen. Nem halhat meg. A sereg morálja megtörik, ha valami baja lesz.

			– Igen. De miért nekem mondod ezt?

			– Mert miattad hősködik, neked akar tetszeni. Még akkor is, ha nem tudja, hogy… – Ras fáradtan intett, a mozdulatban benne volt az egész szipoly létem.

			Éreztem, hogy elpirulok. A gondolat, hogy Lidérc tetszeni akar nekem… De aztán megráztam a fejem.

			– Nem hiszem, hogy ezért tenné. Ő egyszerűen szeret bajt keverni, és ott lenni.

			– Mindegy, meg kell állítanod. Mi lesz, ha legközelebb a halott testét hozom vissza? Akkor már a te erőd se menti meg.

			Nyeltem egyet. Komoran bólintottam.

			Ras fáradtan feltápászkodott.

			– Megyek, jelentést teszek. Elmondom a tűzbotok kapcsán a félelmedet is. Tartsd itt estig Kartalt, jobb, ha nem kerül most Erdon szeme elé.

			Kiment, én pedig folytattam a gyógyítást.

			Végig azon gondolkoztam, mit mondjak neki, hogyan győzzem meg, hogy óvatosabb legyen. Kiabáljak? Beszéljek a lelkére? Vagy hassak rá a szeretettel?

			 Ám amikor végeztem a gyógyítással, és Lidérc felébredt, rám nézett, majd sebzetten csak ennyit mondott:

			– Nes és a többiek meghaltak. Miattam.

			Átöleltem. Úgy sírt, mint egy gyerek.

			Gyöngéden ringattam estig. Nem kellettek szavak, tudtam, hogy bármit mutat kívül, odabent érzi a súlyát minden egyes halálnak.

			Ahogy besötétedett, meggyújtottam idebent egy mécsest. Kint zajlott az esti élet, a katonák vacsoráztak, de mi nem csatlakoztunk.

			Odabújtam Lidérchez, és vele gyászoltam. Hallgattam, miközben megeredt a nyelve, és mesélt Nesről.

			Szol herceg emberei közül Travor, Derin és Nes maradt meg, és Erdon a testőreivé tette őket. Az első két férfi harminc körül járt, Nes a negyvenet taposta. Nekem egy kicsit mindhárman egyformák voltak, mindig hallgatagon faragtak. Nest is csak azért ismertem egy fokkal jobban, mert a földmágia miatt néha velem gyakorolt.

			Lidérc azonban velük élt. Tudott féltve őrzött titkokat. 

			Nes imádta a fiait, és gyászolta, hogy a Pirra-szigetre vitték a két kislányát születés után. Olyan seb volt ez, ami soha nem gyógyult benne. Nem felejtette el őket, éveken át nekik is faragott játékokat, és megpróbálta az igétlen hajósokkal elküldeni. Hogy megkapták-e, nem tudta, csak reménykedett benne.

			Elsírtam magam. Szívszorító volt ez a néma szeretet.

			 

			* * *

			 

			Hosszú ideig csak gyászoltunk, és egymást vigasztaltuk. Aztán megkordult a gyomrom. Odakint már beköszöntött az éjszaka, a tábor alapzsongása is csendesebbé vált.

			– Ras azt kérte, maradj itt, amíg Erdon megnyugszik.

			– Igen, azt hiszem, jobb lesz. 

			Kikászálódtam Lidérc mellől, és megkerestem a kenyeres zsákot. Találtam benne egy kis cipót, és megfeleztem vele.

			Lidérc az ölébe húzott, úgy ettünk. 

			Aztán csak cirógatta az arcom a mécses libbenő, narancsszínű fényében. Megrajzolta az orrom vonalát, az állam ívét, puhán végigcirógatta a szemem vonalát.

			A szomorúságunkat felváltotta a csendes, finom izgalom. A vágy, hogy a lélek téli hidegében újra élőnek érezzük magunkat. Olyan éhség volt ez, mint ahogy a megdermedt föld várja az első melegebb napfényt. Össze akartunk bújni, testünkkel melegíteni a másik lelkét, mert néha a fájdalom olyan erős, hogy kell a társ, a szeretet mézcseppje, hogy túléljük a valóság végtelen keserűségét.

			Ám aztán ezt a vágyat már egy játékosabb kötekedés követte.

			A mécses kis sercegéssel kialudt. Sötét borult ránk, izgató lepelként.

			Lidérc az orrával kezdett cirógatni, és az én kezem behatolt a ruhája alá. Kitapintottam a nyaka ívét, majd az ujjaim az ing alá csúsztak, és ahogy oldódott a madzag, elindult a kezem a szíve felé.

			– A tűzzel játszol, csábító kis Szépvölgyi – suttogta. – Azért burkoltalak két szőrmébe, hogy még csak esélyem se legyen hozzád érni.

			– Azt hittem, mert túl hangosan vacogok – ugrattam, de elvettem a kezem.

			– Ó, ha kibontanálak, hidd el, nem vacognál… Akarod?

			Azonnal félénken visszahúzódtam. Soha nem léphetünk túl ezen a ponton.

			Lidérc megpuszilt, és halkan, megértőn nevetett.

			– Sajnálom. Nem akartalak felizgatni – leheltem a nyakába bűnbánóan. Próbáltam visszafogni magam.

			– Ki beszélt izgatásról? – Lidérc megfogta a kezem, és visszatette a kinyíló, zsinóros ingére. A teste olyan mágikus hőt termelt, hogy nem csodáltam, hogy nem fázik a hidegben. – Nos, tengereken edzett híres bölcsességem azt súgja, az anatómiai tudásod bővítésre szorul.

			– Tényleg? – Izgatottan nyeltem, és újra megcirógattam a nyakát.

			– Bizony. Felháborító, hogyan láthatsz el ilyen fontos posztot enélkül. Mi lesz, ha megsérülök? Ez a test egy hercegi test, kérem, és megfelelő előtanulmány nélkül hogy adhatnám a kezedbe?

			– Gondolod, hogy veszélyes lenne? – Kibontottam az ingét, és izmos mellkasára tettem a kezem. Beharaptam az alsó ajkam, annyira jó érzés volt megérinteni.

			– Roppant veszélyes. A tudomány nevében… – Lejjebb húzta a tenyerem, egészen a mellbimbójáig.

			Megfogtam az apró kis csomót. Az ujjammal körbecirógattam, aztán egy kicsit megszorítottam, mire a mágiája megugrott, és ő hangosan felnyögött. Próbáltuk lenyomni a mágikus szintünket, mielőtt másokat megzavarunk vele.

			A kezem felfedezőútra indult. Láttam már félmeztelenül, és dolgoztam rajta gyógyítóként, de az teljesen más volt. A mellkasa, az oldala, a hasa… élvezettel ismerkedtem a bőrével, a teste minden kis szegletével.

			Ő csak mélyen, izgatottan lélegzett a hajamba. Nem beszélt többet, és én sem szólaltam meg, csak vágyakoztunk egymásra. Szerettem őt szeretgetni, lágyan cirógatni, és ő is imádta, hogy ezt teszem.

			Nem történt aznap éjjel több, de tudtam, valami végleg megváltozott köztünk.

		

	
		
			10. fejezet 
Harcok

			Reggel kitörtek a harcok. A tűzokádók folyamatosan szóltak, mély, dörgő hangjuk a legendák félelmetes szörnyeit is felülmúlta.

			Kiszaladtam a jurtából. Az ónszürke, felhős égbolt alatt ez az embertelen zaj, a fémfalat döngető robbanások és a harci kürtök rikoltása olyan rémisztő kakofóniát hozott létre, hogy ösztönösen menekültem volna, el minél messzebb innen, el erről a szörnyű helyről, el ebből az embertelen világból.

			Az égen feltűntek a léghajók, a fehér és szürke ballonok a halál hírnökeiként tartottak felénk. Ez nem rendes háború volt, számunkra nem volt emberi és ép ésszel megérthető. Éreztem magam körül a félelmet. A katonák, akiket még nem rendelt szolgálatba a kürt, ugyanígy a jurták előtt álltak, és rettegés csillant a némaságukban.

			Ám ekkor megszólalt a Napdoboló, Erdon herceg harci dobja.

			Nem olyan volt, mint a Néma várban a másik dob, amit Jalló indított el. Itt a mély rezgés lassan hömpölygött a hatalmas völgyben. Hármat számoltam, és minden negyedikre zendült fel a dobütés. Nyugalomról suttogott, és arról, hogy minden rendben lesz.

			Éreztem, ahogy a teljes testem rezonál rá. Az izmaim, az ereimben folyó vér, még az arcom körül játszó szőke hajszálak is átvették a dob biztonságot adó nyugalmát, Erdon herceg méltóságteljes lelki erejét. A hadparancsnok azt akarta, ne aggódjunk, mert a kezdet félelmetes, az ellenség ijesztő, de a végén a kitartásunk meghozza a jutalmát, és megmentjük a hazát.

			Hiába tudtam, hogy a dob befolyása alá kerültem, a félelmem megszűnt, mintha valami bilincs esett volna le rólam. Láttam, a katonák is elkezdenek beszélgetni, majd elindul a tábor mindennapi reggeli élete.

			A dob némileg elhalkult, de mint a szívverés, ott maradt a háttérben. Mi viszonylag messze voltunk a harcvonaltól, így itt gyengébb lehetett a hatása. Most már hol kibukkant, hol belecsusszant a tudatom. Dönthettem, hogy akarom-e ezt a külső nyugalmat, vagy a saját elmémet és rettegésemet választom.

			A nagy magasságban úszó léghajókat figyeltem, és szorongani kezdtem. Vajon Lidérc mire készül?

			A hójárók megkezdték a tűztojások kiszórását, a naftával teli csuprok záporként hulltak a völgy elejére. Nem bírtam ki, egyszerűen látnom kellett, mi történik. Még úgysincs betegem, egy kicsit még szabad vagyok.

			Ledobtam magamról a gyógyító köpenyt, és előkotortam a csomagomból egy feketét. Aztán szaladtam a sziklafal felé.

			A hágcsón most sem állítottak meg, de a sziklafal tetején igétlen íjászok nyüzsögtek. Nem mentem előre a frontvonal felé, azt hiszem, nem is engedtek volna, hanem megálltam az ágyúdörgés közepette ott, ahol voltam.

			Innét is jól lehetett látni a csatát.

			Erdon herceg vagy Zengőhegyi Zion megváltoztatta Lidérc szemtelen harcmodorát, és átültette az ötletet a sereg erőforrásaira építve. A völgyet határoló sziklafal két oldalán katapultokat láttam. Már nem a mágusokat dobták föl az égbe, helyette az íjászokat lőtte ki az igétlen gyalogság, és a kezükben nem a szokásos íj volt, hanem az Aranyhomokiak új fejlesztése, egy számszeríj, amivel másfélszer messzebb tudtak lőni.

			Félelmetes képességek kellettek ahhoz, hogy ezt megtegyék a levegőben szállva, felhúzott számszeríjjal. Nyugtalanul figyeltem őket.

			Azt hittem, majd lángoló nyilat lőnek ki, és nem tudtam elképzelni, hogyan teszik, hogy fogják meggyújtani odafent. De nem, sima nyílvesszők repültek a sápadt, felhős ég alatt, és lám, ez is elég volt. Két léghajót elértek, és a feszülő ballon kilyukadt. A járművek süllyedni kezdtek. Kétségbeesetten navigáltak, elindultak vissza a hegyek felé.

			Az íjászok közben lefelé zuhantak. Aggódva vártam, mi történik. Ha nem jól kapják el őket, akkor nincs gyógyítójuk. Hogy lehet valaki olyan bátor, hogy így is felmegy az égbe? Már értettem, miről beszélt Zúzó Ököl.

			Ám a hadvezetés erre is gondolt, vagy ha nem, hát a medvetermetű Ököl kiharcolta. Láttam, ahogy odalent Ras vezetésével egy csapat mágus fékezi az esést, de mellette biztosítékként a gyalogságból hatfős csoportok feszítették ki az ellenség egy-egy erős ballonját, és odarohantak a zuhanó íjász alá, biztosítva a földet érést. Megkönnyebbültem, hogy leértek mind.

			A két sérült léghajó közül az egyik átjutott a saját seregéhez, de a másik túl gyorsan veszített a magasságból. Ám a hójárók sem hagyták sorsukra az övéiket. Egy másik léghajó a sérült fölé navigált, és köteleket dobott le, majd ezek segítségével átvontatta a fémfalon túlra.

			Közben a többi léghajó magasabbra szállt. Az íjászok is gyorsak voltak. Máris újabb csapat szárnyalt az égen.

			A fenti harc helyett elkezdtem a lenti harcot figyelni. A tűzokádók keményen lőtték a fémfalat, ám ahol repedés támadt, ott termett egy csapat közrendű máguskatona, és agyaggal kevert réztartalmú kőzúzadékkal javítani kezdték. A tűzgolyókkal ráégették, ráolvasztották a vöröses tapaszt a falra. Döbbenetesen erős, rutinos mágusok lehettek, hogy ekkora hőt ki tudtak csiholni magukból.

			A mezőn lévő tűzokádók a falat lőtték, de jobb oldalon, a legközelebbi hegyen elhelyezett ágyúk magát a tábort próbálták. Egy-egy golyó becsapódott, súlyos sérüléseket okozva. Ám aztán észrevettem, hogy a fenti katapultokat akarják likvidálni, csak nem érik el, azért esik a táborra.

			Az égből zuhanó cserépbombákat most nem lángtengerrel próbáltuk megállítani, hanem a levegő oldalirányú meglökésével, ahogy én csináltam korábban. Hevenyészetten ácsolt emelvényeket láttam, melyeken máguscsapatok álltak. A mellüknél meglökve a légréteget, elsöpörték a tűztojásokat, amelyek aztán a sziklafalnak csapódtak, és fehéren lángolva égtek.

			A halál könyörtelensége elborzasztott, mégis, a maga módján ijesztően izgalmas volt a háború. Nemcsak a test, de az elme is küzdött.

			Láttam, ahogy az íjászok fellövési üteme megváltozik, már nem csapatban küldik őket, hanem egyenként, amint megürül egy katapult. Ember az égben… hát nem döbbenetes? Ha apa látná… Vagy Volden nagypapa… Elhatároztam, hogy a családi könyvtár részére leírom a háború krónikáját. Ahogy én sokat tanultam az őseim szavából, talán öcsém egyik utóda is fog a halálom után ebből a mai napból.

			– Uram! – szólt egy íjász, és lefelé mutatott.

			A jurtám elé sérülteket hoztak.

			Eljött az ideje, hogy én is részt vegyek a háborúban. Egy utolsó, sóváran kíváncsi pillantást vetettem a csatatérre, aztán sietve lemásztam.

			 

			* * *

			 

			A munkában nem is önmaga a gyógyítás bizonyult nehéznek, hanem az, hogy a jurta és környéke alkalmatlan volt arra, hogy betegeket lássak el. A harmadik sebesült után visszasírtam a Gyógyligetet a nyugalmával és fegyelmezett szabályaival.

			Olyan véres volt a jurtám, mint egy mészárszék. Nem volt gyolcsom, nem volt tiszta gyékényem. Bármit megadtam volna a fájdalomcsillapító főzetekért és azokért a rohadt tűkért a jajgató, nyöszörgő, szenvedő emberek között. Odakint hideg volt, és előfordult, hogy sokkban halt meg valaki. Egyszerűen összeomlott a szervezete, amíg várt, én pedig tehetetlenül bőgtem, miközben a következő katonát gyógyítottam.

			Délre elfogyott a saját mágikus erőm, teljesen kiszikkadtam, olyan sok súlyos sérült volt. Pedig mióta Lidérc a környékemen lebzselt, a személyes mágiám is látványosan fejlődött, és persze ő is szívesen ajándékozott erőt nekem hol álmában, hol csókok formájában minden éjjel.

			De egy sereg gyógyításához mindez csupán csepp volt a tengerben. Kicsinek és elveszettnek éreztem magamat.

			Bárcsak Delonnal lehetnék a Gyógyligetben! Bárcsak figyelne rám, szarkasztikus megjegyzést tenne, csábítana és piszkálna, de tenyerén hordana és segítene… Ám Delon nem volt itt, csak a rám száradt vér, az égett testek nehéz szaga, a fájdalomban vonaglók kínszenvedő nyöszörgése.

			Amikor a kétségbeesés szinte letaglózott, eszembe jutott, mit javasolt, hogyan szerezzek energiát.

			Kimentem, és elkezdtem úgy válogatni a betegeket, hogy nem súlyossági sorrendben, hanem egy ilyet, egy olyat. És akinél nem a halál kopogtatott, ott a kábítás alatt keményen és gyorsan leszívtam az erőt, faltam a mágiáját. Néha alig tudtam abbahagyni, olyan „éhes” voltam. Figyelnem kellett, hogy ne öljek, annyira jólesett más ereje. Igaza volt minden legendának, tényleg szörnyeteg voltam, az éjszakák rémálma.

			Ám ki nem az? Mind képesek vagyunk az iszonyatra, az ösztönünk ezt súgja, ha az életünk a tét. Csak az elme képes megállítani a pusztítást. Az önfegyelem ereje építette fel a civilizációt.

			A legfőbb baj az volt, hogy túl sok időm maradt gondolkozni.

			Estére alig álltam a lábamon, a kimerültség hullámokban tört rám. Nem tudtam már fókuszálni, egyre nehezebbé váltak a gyógyítások. Legszívesebben eldőltem volna, mint egy zsák, és aludtam volna. De még mindig legalább harmincan vártak odakint. Nem tudom, mi történt a csatamezőn, de a sérülteket nézve nem lehetett túl sikeres a haditerv.

			A nap lement, és a tűzokádók lövései abbamaradtak a sötétedéssel. Az eddigi fülsértő harci zaj elcsendesedett, és a jurta körül tábortüzek gyúltak. Éhes voltam, de elfogyott a bográcsból az étel, mire odáig jutottam, hogy megnézzem. A kimerült katonák körülöttem csendesen beszélgettek, vagy a sebeiket ecsetelték alkohollal. Nem volt mit mondanom nekik. Az iszonyatban jártak, és túlélték. Ahogy a Napdoboló elhallgatott, a nyugodt felszín is megszűnt, és láttam az arcokon a félelmet a jövőtől.

			Fázósan tekertem magam köré a vérpettyezett pokrócot. A jurtában számomra nappal is hideg volt, de a sötétedéssel ez rosszabb lett.

			Eddig mágiával belebegtettem a betegeket, majd szintén így tettem ki őket mély álomban. Ám most már nem voltam rá képes, a fáradtságtól a koncentrációm szétcsúszott. A következőt, egy égési sérültet alig mozdítottam, és leejtettem.

			A felderítők közül két fiatal férfi felugrott, megfogták a nyöszörgő sérültet, és behozták. Megköszöntem nekik.

			Gyógyítottam, miközben a tábortüzek lobogtak odakint, majd akkor is, amikor kezdtek hamvadni. Mindig akadt valaki, aki bevitte vagy kivitte a betegeket. Egy idő múlva már fel sem álltam, csak kiáltottam egyet, amikor kész voltam.

			Aztán már ülni sem tudtam, csak féloldalt feküdtem, és a kezemet a katonákra téve erőltettem a mágiám áramát.

			Lidérc így talált meg késő éjjel.

			 

			* * *

			 

			Azonnal parancsot adott, hogy minden más sebesültet vigyenek a Gyógyligetbe. Megtiltotta, hogy napnyugta után újabb beteget kapjak.

			Fáradt volt a hangja, és bár próbált ingerültnek tűnni, ahhoz is kimerült volt. A katonák is érezték, mert ketten morogtak, hogy már alvóidejük van, és most betegeket hordhatnak, de egy csapatvezető éles hangon rájuk szólt, hogy fogják be a szájukat, és nekem is kell a pihenés.

			Amikor Lidérc bejött újra, meggyújtott egy gyertyát, és leguggolt mellém.

			– Fürödnöd kellene. Meg jó lenne kitakarítani, büdös van.

			– Az. És rohadt hideg – feleltem félálomban. – Volden papa szerint a hidegben szinte nincs fertőzés.

			– És a felfázásról mit mondott? – morogta Lidérc. – Mi lenne, ha ma az én jurtámban aludnánk?

			– Külön jurtád van?

			– Hát… Erdonnal meg a testőrökkel.

			Tüntetően a másik oldalamra fordultam.

			Lidérc bosszúsan fújtatott, de aztán leszedte rólam a vércseppes pokrócot, és bontogatni kezdte a szintén véres zekémet.

			– Majd én – sóhajtottam fázósan. Megijedni sem volt erőm. Nagy nehezen négykézlábra kecmeregtem, és felálltam. – Addig vidd ki a véres gyékényt, kérlek.

			– Itt védtelen hercegeket dolgoztatnak – morogta, de máris nyúlt érte.

			Elnevettem magam, miközben a függöny mögé mentem. Ledobtam a zekémet, és újat vettem fel. A mocskos kezemet is megmostam egy kis vízben.

			Lidérc visszajött, és rám terítette a medvebőrt, amit korábban a jurta falához tett. Aztán felkapott, és az ágyamhoz vitt. Ott bosszúsan megtorpant.

			– Néha olyan érzésem van, hogy apád szándékosan egyszemélyesre csinálta a tábori ágyad…

			De aztán fogta magát, és egyszerűen lefeküdt rá, és a mellkasára vont engem. Az ágyat tartó fémrudak nyekeregtek, éreztem, hogy a súlyunk alatt a pányvák is jobban besüllyednek, de kitartott minden.

			Bekucorodtam a mellkasához, és az orromat a nyakához nyomtam.

			– Baj van, ugye? – kérdeztem.

			– Az. Kétszáz igétlent és tizenkét mágust vesztettünk. Vagy többet is, még kiderül, kit sikerült meggyógyítani. Nélküled jóval nagyobb lenne a kár. Tudsz róla, hogy közel harminc embert kezeltél?

			– Igen? – dünnyögtem félálomban.

			Közelebb vont, és kaptam egy puszit a homlokomra.

			– Holnap új tervet próbálunk ki. De attól tartok, ők is új dologgal készülnek. Túl okos az a nő.

			 – Nő? Milyen nő?

			– Az ellenséges hadvezér.

			 Azonnal felébredtem. Hitetlenkedve pislogtam a sötétben.

			– Komolyan mondod, hogy nő vezeti a sereget? Ez hogy létezhet?

			– Nem hallottad? Bruner és a csapata ezért kapott nemesi rangot. Két évvel ezelőtt átosontak, és megölték a hójárók parancsnokát. De szinte azonnal átvette a felesége a sereget. Tombolt, olyan kemény támadásokat intézett, mint a férje soha. És nagyon okos, megújította az egész harcmodort.

			– Ó! – nyögtem. – Hát ez nem jó. Nem lehetne mégis valahogy tárgyalni vele?

			– Az írnoknak, Rétlaki Tibának a bátyja is megpróbálta. Visszaküldték a holttestét. Megértem, én is dühöngenék, ha te meghalnál. Nincs kegyelem, vagy ők, vagy mi veszünk itt.

			– Nem hiszek a háborúban – sóhajtottam. A medvebőr melegéből az egész harc őrültségnek tűnt.

			– És az alvásban hiszel? – suttogta. Hatalmasat ásított, és egy varázsszóval eloltotta a gyertyát.

			Gyengéden magához ölelt, és a hajamba fúrta az arcát, én meg befészkelődtem a mellkasára. Olyan volt, mintha hazaérkeznék.

			 

			* * *

			 

			Reggel a tűzokádók hangjára ébredtem. Lidérc még alattam hevert, és meg sem moccant a zajra. Így aztán én is lehunytam a szemem.

			Nem tudom, meddig szunyókáltam. Amikor újra felriadtam, Delon ismerős baritonja zendült fel kívülről.

			– Állj félre, te dög, vagy beleraklak a katapultba, és égő szőrgolyóként lőlek fel az égbe!

			– Engedd be, macska! – szóltam ki a cicának.

			Delon a következő pillanatban ingerülten berontott.

			– Nem hiszem el, hogy kora reggel egy macskával vitatkozom!

			A szélszörny vele együtt bekúszott, de csak nyakon csókolt a jéghideg leheletével, majd kilebbent.

			Hatalmasat ásítottam. Delon közelebb jött. Fehér haja fekete kendő alatt lapult, ami eltakarta a homlokán a hadgyógyító spirálját is. A szokott mentazöld köpeny helyett ugyanazt az egyszerű barna kaftánt viselte, mint amiben a Néma vár könyvtárában is tőrbe csalt.

			Közelebb jött, és Lidércet nézte.

			– Mondd, hogy nem ölted meg a herceget! – Hirtelen ideges suttogásra váltott.

			– Mi?! – Rémülten megdermedtem. Belém hasított, hogy halálosan fáradtan feküdtem le rá. Mi van, ha…?

			– Ha meghaltam, akkor még alhatok? – dörmögte alattam Lidérc. – Egyre jobban kedvelem azt a vadmacskát. Remélem, egyszer szőlőszemen karmol.

			Mázsás súly szakadt le rólam.

			– Nagyon vicces, hercegem – közölte hidegen Delon. – Még viccesebb lesz, ha a bátyád nem talál, és beront ide. Vagy ha a seregben elterjed a pletyka az alvási szokásaitokról.

			– Leszarom.

			– Minő nemes jellem. Vajon hányan halnak meg a csatatéren, mire méltóztatsz felkelni?

			Lidérc dühösen fújtatott. Közösen kikecmeregtünk az ágyból, és ő megborzolta a hajam, majd ment a dolgára.

			Delon körbenézett.

			– Ez egy disznóól. – Hivatalosra változott a hangja. – Szépvölgyi Rian, kívánsz bocsánatot kérni, és visszatérni a Gyógyligetbe, betartva a gyógyítói sorrendet?

			Zavartan ránéztem. Ezért jött? Azt hiszi, a sok nehézség megtört?

			– Felelj! Kívánsz-e a lábamat csókolgatva bocsánatot kérni, vagy nem?

			Elnyomtam egy mosolyt.

			– Nem.

			– Helyes. – Delon elegánsan bólintott. – Gyere ki!

			Lidérc rajtam felejtette a hercegi medvebőrét, így azt levettem, és követtem Delont. Már sejtettem, mi fog történni.

			Odakint várt Zaher, zöld kaftánja finomabb anyagból készült, mint korábban, és homlokán kék helyett büszkén hordta a tanítványok háromíves zöld spirálját. Rámosolyogtam, és egy bólintással gratuláltam. Nem szóltam hozzá, mert a felderítőkből páran ma nem voltak szolgálatban, és a tábortűz körül ültek.

			Delon levette a kendőt a fejéről, hogy látszódjon az aranyszegélyű zöld spirál a homlokán. Ahogy ezt meglátták, a katonák felugrottak körülöttünk, és tiszteletteljesen álltak. Meglepett, hogy nem ismerték fel arcról.

			Delon hivatalos hangon megismételte a kérdést. A harcosok nyugtalanul összenéztek. Kicsit jólesett, hogy nem akarnak elveszíteni.

			– Nem, nem kívánok élni a lehetőséggel – feleltem méltóságteljesen.

			– Ez esetben továbbra sem vagy része a Gyógyligetnek, és nem tartozol az én felelősségem alá. De mivel megvolt az ötven önálló gyógyításod, a mai naptól segéd helyett gyógyítói rangra emelkedtél. A Földanya áldjon, és kísérje lépteid.

			Megmelegedett a szívem a szavakra.

			A katonák őszinte szeretettel éljeneztek körülöttem. Elvörösödtem zavaromban.

			Delon intett Zahernek, aki kinyitott egy kis szelencét, és ecsetet adott neki. A homlokomról letörölték az előző jelet, és Delon felfestette az újat. Láttam, hogy unott, távolságtartó viselkedése ellenére a szemében büszke fény csillan.

			Igen, az ő cselszövéseinek köszönhető, hogy most itt vagyok. És bár tudtam, hogy ha az érdeke úgy kívánja, egy szóval ellenem fordul, mégis, annyiszor kihúzott a bajból, hogy hálás voltam neki.

			Mesterem lett, a szó igaz, ősi értelmében. Bár csavaros eszű és néha hajmeresztő mester, de a különös módszerei által rengeteget tanultam tőle. 

			Hálásan rámosolyogtam, és ő jókedvűen hunyorgott.

			Zaher izgatottan kezembe adta a gyógyítók díszes öltözetét és köpenyét, majd suttogva gratulált.

			– Innentől kezdve szabad hozzáférésed van a gyógyfüves raktárhoz és a felcserek sebkötöző felszereléséhez – zengett Delon hangja. – Öltözz át, és tarts velem!

			Beszaladtam a jurtába, és gyorsan átöltöztem. Aztán elindultunk hárman a sziklafal felé. Delon újra elrejtette a spirálját, és csak a barlangot őrző katonának villantotta fel. Furcsa, de olyan érzésem volt, megint valami játékot űz, és nem szeretné, hogy a katonák felismerjék arcról.

			Meglepődtem, hogy az új ruhám és spirálom milyen tisztelettel jár. Segédként nagyjából egyenrangú voltam a máguskatonákkal, de most azonnal megadták a tiszteletet. Különös érzés volt, még nem tudtam eldönteni, hogy zavar-e, vagy élvezem.

			Először a felcserekhez mentünk, és hivatalosan bemutatott. Arcról már ismertem őket a szappanfőzéseim és a gyógyfűüzletelésem miatt.

			Tizenkét felcser dolgozott a seregnek egy nagy barlangkórházban. Nem mentünk be, hanem ők jöttek ki köszönni. Innen egy halom kötszert hoztam el.

			A gyógyfüves raktár egy száz lépés hosszú, két ember magas barlang volt. Itt nem folyt patak, a száraz levegőjű helyiségben a falra és a plafonra lógatott gyógyfüvek illata érződött. Szemgyönyörködtető volt a színesség, a világosabb, szárított fűfélék sárgasága mellett a levendula lilája, a csipkebogyók pirosa és harmincféle másik bogyó és növény.

			Hatalmas asztalokon nyitott zsákok álltak, számtalan virágfejjel és terméssel. Két mérleget is láttam, az egyikkel a finom arányokat lehetett kimérni, a másikkal a nagy súlyokat. Az asztalnál Fiú várt minket, és lejegyzett valamit egy nagy, fekete könyvbe.

			Zaher félősen megállt a barlang bejáratában, tartott a sziklatömegtől, ami figyelt minket.

			Érdekes, hogy nem annyira ellenségesen, mint máshol. Odabent a fal tövében ötlépésenként tenyérnyi zárt, bordó, égetett kaspók álltak. 

			– Ha megszünteted a mágikus villanásaidat, akkor nem bánt – mondta Delon, és ő maga nyugodtan besétált.

			– De hogy lehet lecsendesíteni? – szorongott Zaher.

			– Nem ártana megtanulnod, egyszer még az életed múlhat rajta. Kérd meg Frellelont, hogy foglalkozzatok ezzel is, a sok… hm… más dolgotok közepette.

			Zaher úgy elpirult, hogy a füle is lángolni kezdett. Elnyomtam egy mosolyt, és én is besétáltam.

			– Mik ezek a kis kaspók? Mintha ettől lenne nyugodt a hely.

			– Nem akarod tudni – mondta Delon.

			 Ránéztem, de egyelőre nem firtattam. Köszöntem Fiúnak, aki rögtön elém tette az asztalra a könyvet, hogy írjam alá a nekem kiutalt alapanyagokat.

			– Delon, a szolgák munkaidejéből is kaphatok esetleg? Takarítás, főzet megfőzése, ilyesmik…

			– A kalácsomat nyújtom, és a váram kell neki… – dörmögte kissé kelletlenül Delon, de aztán elkezdtünk egyezkedni. Neki is az volt az érdeke, hogy minél több beteget ellássak.

			Amikor lerendeztük az ügyet, Delon is aláírta a Gyógyliget adagját, majd Fiút és Zahert előreküldte a zsákokkal.

			Kissé rossz érzésem támadt, hogy kettesben maradtunk. Bár lehet, csak a barna, gyilkolós kaftánja miatt.

			– Szóval, mik ezek a kaspók? – kérdeztem kíváncsian.

			– Látom, nem hallgatsz a jó szóra. Biztos, hogy tudni akarsz minden titkot?

			– Igen.

			– Szipolyok hamvai. Egy része babáké, más része a szigeten meghalt nők testéből ered. 

			Döbbenten meredtem rá.

			– A Néma vár fala is emiatt áll, de a királyi várba is ezt dolgozzák bele, hogy ne omoljon le a mágia miatt.

			Felnyögtem:

			– Ez embertelen.

			– Az. Ha nem vagy észnél, te is egy kaspóban végezheted.

			– Miért mondod ezt el nekem? – kérdeztem gyanakodva. – Miért pont most?

			– Hogy lásd, vannak titkok, amiket jobb nem tudni – vont vállat Delon. – Kapsz egy kulcsot a barlang ajtajához. Ha bármit kiveszel, írd fel pontosan a könyvbe, különben Fiút fél nap lecsillapítani.

			Miközben átvettem tőle a kulcsot, megragadta a csuklómat.

			– Az önállóság nem azt jelenti, hogy bajt keverhetsz. A tanítványom voltál, és én eljuttattalak élve a gyógyítói szintig, pedig hidd el, nem volt könnyű! A magam módján még talán kedvellek is. Ám a sereg egységét nem bonthatod meg! Ha még egyszer átkutatod az ellenség holmiját, velem kerülsz szembe, és az eléggé káros szokott lenni az egészségre.

			Megdöbbentem. A mondat első felénél még azt hittem, a fenyegetést a gyógyító sorrend elleni fellépésemért kapom. 

			Delon is észrevette a meglepetésemet.

			– Frellelon nem beszélt veled? – kérdezte, majd tanácstalan tekintetemet látva szitkozódni kezdett. Rájött, hogy épp rávezetett valamire, amire nem akart. – Büntetésből két napig csak vízen élt.

			– Miért baj, hogy átnéztem? – Aztán rám szakadt a felismerés. – Ó, várjunk, szerintem te tudod, hogy miért zajlik ez a háború!

			Delon közelebb húzott a csuklómnál fogva, és halkan, komoran az arcomba suttogta:

			– Vannak titkok, amik nem kerülhetnek napvilágra, vagy iszonyú következményei lesznek. Ugye, szipoly?

			– Mint például a szexszel gyógyítás? – Kitéptem a karom a keze közül. – Vajon mit szólnának a katonák, ha megtudnák?

			– Ölnének. De én meg tudom védeni magam, kis bogár, és hidd el, már van ilyen esetre tervem. De Zaher? Őt biztos agyonvernék, mielőtt egy lánggolyót csiholhatna – felelte gúnyosan. – Tudtam, hogy kockázatos, ha elhozlak, és épp ezért akartam az öcsédet a kezem közé. De ne hidd, hogy innen nem tudom megöletni.

			– Ó, már az öcsémnél tartunk? Ne aggódj, nekem is van még ütőkártyám! De mi értelme egymással szórakoznunk? Mi lenne, ha egyszerűen elmondanád, miért küzd az ellenség? Megőrzöm a titkot, ha olyan titok, amit meg kell védeni.

			Delon megcsóválta a fejét.

			– Soha nem fogsz felhagyni vele, mi? – Nagyot sóhajtott. – Rendben. Ígérd meg, hogy nem kutatsz, én pedig megígérem, hogy elmondom őszintén, ha itt az idő.

			Szertartásosan a szívemre tettem a kezem. Ő is a mellkasára tette az övét.

			– A Tűzisten nevére fogadom, hogy nem kutatok át több halottat.

			– A Földanya nevére fogadom, hogy ha itt az idő, elmondom az igazat a háború okáról. Az istenek hallgassanak meg minket, és sújtsanak átokkal, hogyha hazudtunk.

			Az öröm fellobbant bennem. Jó érzést adott, hogy végre egyenlőként kezel.

			Delon kelletlenül biccentett, megigazította a barna kaftánját, hogy ne lógjon ki alóla a gyógyítók ruhája, majd otthagyott a gyógyfüves barlangban.

			Kimentem, bezártam az ajtót, intettem az őrnek, és elindultam visszafelé. Aztán az egyik jurta mellett hirtelen megtorpantam. Úgy éreztem, a szürke égbolt a fejemre szakad.

			Amikor eljön az idő.

			– Ó, hogy a Tűzisten perzselné le a bőrt arról a nyomorult, tenyérbemászó képedről!

			 Pár katona megbámult, miközben tisztelgett, így sietve továbbindultam. Fázósan összehúztam magamon a köntöst, hogy a hideg reggeli levegő ne hatoljon be.

			Delon átvert. Méghozzá elég csúnyán.

			Ha rajta múlik, pár évtized múlva, a halálos ágyán fogja megsúgni a titkot.

			Dühösen mentem vissza a jurtámhoz.

			Hogy lehettem ennyire bolond, hogy megbízzak benne? És ilyen ostoba, hogy ne vegyem észre a csavart a szavaiban? Bárcsak Roan itt lett volna! Őt biztos nem fektette volna két vállra!

			Összeszorítottam a szájamat. Arra gondoltam, hogy a tesó mit szokott mondani. Ha a kár megtörtént, akkor sincs veszve minden. Járjuk körbe, milyen nagy, hátha még van remény, vagy legalább egy egérnyi kiskapu.

			Mit is fogadtam meg? Hogy nem nyúlok hullákhoz.

			Nos, ideje akkor élő foglyokat találnom.

			– Szakadna rád az ég, Delon!

			 

			* * *

			 

			A gyógyítás most már könnyebben ment, ahogy a körülmények javultak. A következő két hétben kialakult egy rutin.

			Hajnalban összeállítottam a főzetet, és amíg vártam az első betegekre, megreggeliztem, majd kikészítettem a gyolcsokat és a mosdatóvizet. Ras segítségével „igényeltem” a gyalogságtól az ellenség ponyvájából, és elhozta. Morttal együtt felállították betegsátornak, de úgy, hogy az egyik fala nyitott volt, és a jurtámra nézett. Kétoldalról tábortűz melegítette, hogy a betegek ne hűljenek ki.

			A jurtámba innét kezdve csak lemosott beteget vittem, és nem tűrtem a koszt. Amikor ezt a katonák meghallották, a bajtársak lecsutakolták a sérülteket, és kötést tettek rájuk, hogy minél hamarabb elkezdjem a gyógyítást, és minél többen sorra kerülhessenek.

			Fiú naponta többször átjött, amikor volt ideje, és tűvel érzéstelenítette a várakozókat. Imádta csinálni, közben folyamatosan mondogatta, hogy „Fiú szúr, Fiú szúr”. Dinka Baba esténként jött, és szeretetteli mosollyal vitte el a szennyezett gyolcsokat meg a ruháimat.

			Most, hogy javában tartottak a harcok, már senki nem figyelt arra, hogy a gyógyítókkal tilos lenne érintkeznem, így Zaher dél körül álruhában átosont, és hozott egy kis édes kekszet.

			Szeretettel átölelt, és gratulált, hogy gyógyító lettem. Én is neki a tanítványsághoz.

			Miközben dolgoztam, mesélt.

			Frellelon lényegében bemutatta őt Huron bácsikájának, és most már rendszeresen együtt teáztak a középkorú íjászparancsnokkal. Akit persze nem ejtettek fejre. Kiderült, évek óta sejti Frellelon hajlamait, és megérti, hogy a világ színes, és ilyen is előfordul benne. Zahernek nagyon tetszett ez az elfogadás.

			Frellelon is egyre oldottabbá vált, mintha elkezdene bízni Zaher érzelmeiben. Zaher utalt rá, hogy az ágyban nagyon jól működik kettejük kapcsolata, és nevetett rajtam, amikor fülig pirultam erre. Azért bevallotta, hogy sokszor csak összebújnak, és egymásnak kedveskednek, de hogy hogyan, nem fejtette ki konkrétan, azt hiszem, eszébe jutott, hogy egy ősi család grófkisasszonya vagyok.

			Nekem a történetekből úgy tűnt, Ian még néha vele hál, de kezd elszakadni érzelmileg. Már nem beszélt Udinról, de vacsorák alkalmával egyre gyakrabban ült a környékére. A viselkedése is megváltozott. Felfuvalkodott, hogy előbb lett tanítvány, és elkezdte Zahert lekezelni, aki lassabban gyógyított nála.

			Zaher mentegette őt, és inkább elmondani akarta az eseményeket. De éreztem, hogy fáj neki. Legkisebbként otthon is állandóan lekicsinyelték a bátyjai, és most Ian is ezt tette.

			Aztán Kartalról kérdezett, és én megsúgtam neki, hogy nálam szokott aludni. És azt is, hogy milyen jólesik a csókja… Zaher édesen nevetett, és velem örült. Annyira jó volt megosztani mindezt!

			Kíváncsiskodott, hogy nem jött rá, mi vagyok, így egy kicsit bővebben is meséltem. Tartottam a lelepleződéstől, de szerettem Lidérccel lenni. 

			– Jól teszed, hogy kockáztatsz. Kartalra rá is fér egy kis szeretet. Azt hiszem, nagyon zavarja, hogy nem fogadják meg a tanácsait.

			– Mi történt? – kérdeztem mohón. A gyógyítók néha jelen voltak a hercegi vacsorán, és ilyenkor Zaher mindent hallott.

			– Zengőhegyi Zion védekező harcban gondolkozik. Kartal meg támadásban, portyákat és beosonó rajtaütéseket szeretne. Rengeteg vita megy.

			Kiderült, hogy a három fiatal tanácsadó, Mimon, Venter és Pollalo gyakran elrontották Lidérc ötleteit. Nem akarták kiengedni a herceget újra a fémfal mögé, amit Erdon is nagyon támogatott. Így Lidérc kiinduló ötleteit rendszeresen módosították úgy, hogy az íjászok vagy a gyalogosok menjenek. Zúzó Ököl hiába tiltakozott ellene.

			Én megértettem mindegyik oldalt. Erdon a középutat kereste és az öccsét védte, a többiek meg a tapasztalataik alapján mást láttak jónak. Valahol logikus volt, hogy a gyalogság menjen, hiszen ők rendelkeztek terepismerettel. Ám Lidérc osonási képessége egyedülálló volt, és az a terv, ami neki jó lett volna, másnak halált jelentett.

			Tegnap, amikor a harmadik csapat tért vissza súlyos sérülésekkel, Zúzó Ököl olyan dühös lett, hogy földhöz vágott egy széket. A fadarabok egyike belerepült Venter lábába, és átszúrta.

			Ököl hiába kért bocsánatot, Pollalo úgy forgatta a szavakat, mintha ez szándékos támadás lett volna. Követelte, hogy az igétleneket – Öklöt és Huront – zárják ki a hadi tanácskozásról, mert ezek mágusnemesekre tartozó megbeszélések. Hatalmas veszekedés lett.

			Erdon herceg hasogató fejfájást kapott, és gyorsan lezárta az ügyet. Íjművész Huronért kiállt Udin, bár Zaher szerint csak azért, mert Huron családjából került át Frellelon Udin családjába, és az Aranyhomokiak elvből védik a szövetségeseiket. Mindenesetre Huron végül maradhatott, ám Zúzó Öklöt kitették a tanácsból.

			Zaher ezeket futó pletykákból és a vacsora alatt elhangzott ingerült félszavakból rakta össze. Szerintem is tisztességtelen volt mindez. Ököl csak az embereiért aggódott, és jogosan, hiszen nekik nem volt gyógyítójuk.

			Kellemetlen lett a szájízem, akárhányszor az igétlenek helyzete szóba került. Bűntudatot éreztem, hogy nem segítek rajtuk, és türelmetlen dühöt, hiszen csak szipolyokat kéne hozatni, és meg lehetne oldani a gyógyítást.

			Zaher a napjaim fénypontja lett – az éjszakáimé meg Lidérc.

			Szerettem, amikor eljönnek, élveztem a társaságukat, ám amikor elmentek, sokkal jobban éreztem a súlyt, ami a vállamra nehezedett.

			Jobb körülmények között dolgoztam, de még mindig vérző, égett, csonkolt testeket láttam. A háború iszonyatát nem a könyvekbe írt sorok őrzik, hanem egy generáció testén és lelkén hagyott fekete, komor nyomok. Ha a Napdoboló nem sugározna kitartást és nyugalmat minden reggeltől estig, talán nem mennének ennyire békésen a vágóhídra az emberek.

			Nem tudtam mindenkit megmenteni. Volt, aki meghalt, mire idehozták. Mások a várakozás alatt hirtelen felköhögtek, és kiderült, kilyukadt a tüdő, vagy más súlyos belső vérzés áll a háttérben. De belőlem csak egy volt, és nem tudtam egyszerre kint és bent lenni, sebesülteket ellenőrizni és gyógyítani. Nem tudtam mindent észrevenni, megoldani, még akkor sem, ha bármit megtettem volna érte.

			A halál újra és újra megviselt, de a gyászra sosem maradt idő, kezelni kellett a végtelen sorban jövő sebesülteket. Egy idő után elhalt a szájamról a füttyszó is, nem volt annyi lelkierőm, hogy zenéljek. Nem érdekelt, hogy mit gondolhatnak odakint, hogyan gyógyítok.

			Aztán két héttel később bekövetkezett az, amitől rettegtem.

			 

			* * *

			 

			A robbanás egészen a jurtámig elhallatszott. A lábam alatt megremegett a föld, a fülem csengett.

			Otthagytam a beteget, aki már majdnem készen volt, és kirohantam.

			– Mi történt? – kérdeztem a főzést végző katonáktól.

			– Nem tudom, uram. Annyit láttam, hogy egy léghajó lefelé zuhant. Azt hiszem, az robbant fel.

			Megdermedtem.

			Túl nagy volt a robbanás. A hójárók csapdát állítottak. Ez fekete por lehetett.

			Hova küldenél egy öngyilkos akciót, ha nem a vezetőkre?

			Úgy rohantam, mint aki az életéért fut. És tényleg ezt tettem, Lidérc az életem volt… Földanya, könyörgöm, nem halhat meg…

			A tűzokádók szüntelen dörgése elhallgatott, mintha az ellenség is figyelne, mi történik. Nyomasztó lett a hirtelen csend.

			Ahogy a lobogó zöld köpenyemben átvágtam a táboron, az emberek mind utat engedtek. Amikor megtorpantam, egy katona kérdés nélkül is megmutatta, merre fussak, hol volt a robbanás.

			A léghajó a jobb oldali sziklafal tetejére csapódott be. Véres íjászokat hoztak le velem szemben a kötélhágcsókon. Volt, akinek hiányzott a keze, másnak az arca volt összeégve. Itt már nem tudtam feljutni, még a rangommal sem.

			Nem gondolkoztam a veszélyen, csak szenvedélyesen fel akartam jutni. 

			Koncentráltam, és minden erőmet ebbe a vágyba sűrítettem. A levegőt mágiával megnyomtam a testem alatt. Még sohasem csináltam ezt. Ahogy elkezdtem felfelé repülni a sziklafal mellett, kértem a szelemet, hogy segítsen. 

			Azonnal jött a hívásra, és besegített, meglökött alulról. Aztán huss, mellém repült.

			Ám sem a saját mágiám, sem az ő felfelé hajtó ereje nem volt elegendő. A bensőmbe belemart a jeges rémület, ahogy éreztem, veszítek a lendületből, és vissza fogok zuhanni.

			– Szél, segíts! – jajdultam fel hangosan.

			Alám pördült, de ahogy fellökött, oldalra csúsztam, és vészesen közeledett a sziklafal.

			Minden egy szempillantás alatt játszódott le, sikoltani sem volt időm.

			Azt éreztem, az ég és a föld eggyé válik velem, a részesük vagyok, és mindörökre az is leszek. Mintha nem lenne élet, nem lenne halál, csak az ősi, mindent átölelő Természet. Abban a pillanatban megszűnt a nehézkedés, ami a testemre hatott, és a maradék lendülettel könnyedén, lágyan, mint ahogy egy kendő száll, odahuppantam a sziklafal tetejére. A hatalmas és eddig ellenséges kőzet puhán a lábam alá simult.

			Döbbenten álltam. Mi történt?

			Ám egy pillanat sem jutott a gondolkozásra.

			A sziklafal tetején hatalmas robbanás nyoma látszódott. A kőzetet nagy körben fekete korom és élénkvörös vér borította, néhány leszakadt ujjal és más, kisebb testrészekkel együtt. Rengeteg ember megsérülhetett.

			– Szépvölgyi! – ordított Udin a földön térdelve egy csoportból. – Ide!

			Ahogy odaszaladtam, láttam, hogy Barbárölő Ren halottan, üveges szemmel hever, mellette Ferro ül, és kábán, kataton módon bámul a semmibe, a testvére kezét szorongatva. Távolabb Zúzó Ököl szorította a félig leszakadt karját, amit Huron a saját sáljával burkolt körbe gyors mozdulatokkal, nehogy elvérezzen, míg a férfi felcserhez jut.

			Észrevettem Lidércet, akinek a ruhája rongyokban lógott, és fél arcát óriási zúzódás borította. Szerencsére rendesen mozgott, a robbanásnak csak a szele érhette el. Ám Erdon hatalmas teste a földön hevert a testőrök gyűrűjében. Delon is megsérült, a vállából ömlött a vér, beitta a nyúlszőr köpenye, és fehér hajának alja elszíneződött tőle.

			– Segíts! – könyörgött Lidérc.

			Odatérdeltem, és megéreztem az égett hús és a bélsár bűzét. Erdon teste súlyosan megrongálódott, a végtagjai kicsavarodtak, a gyomrából kilógtak a belek. Delon kézzel tömködte vissza, és kötést próbált köré tekerni, hogy elvihesse gyógyítani. 

			– A Földanyának hála! – sóhajtott. – Meghal, mire leérnénk. Megteszed?

			– Meg.

			Delon talpra ugrott, és a testőröket háttal állva körénk parancsolta. Ki kellett tárniuk a földig érő köpenyüket, hogy eltakarjanak. Lidérc velem akart maradni, ám Delon nem engedte. Azt mondta, semmiképpen nem láthatja a gyógyítást. Megparancsolta, hogy álljon ő is a körbe, és az egész csapat énekeljen a Földanyának.

			Lidérc életében először engedelmeskedett neki.

			Ott maradtam a haldokló, eszméletlen hadparancsnokkal, és minden erőmmel gyógyítani kezdtem. Körülöttem fölharsant az erős, mély férfikórus. A Földanya és a Tűzisten szerelmi balladáját még soha ilyen rettegve nem adta elő senki. A hangjuk szárnyalt, és egyre hangosabb lett, mintha az istenek meghallgatásáért könyörögnének.

			Delon szerzett vizet és tiszta gyolcsokat, majd bejött a körbe, és aggódva lekuporodott a herceg mellé, nem törődve a saját sebével. Mosni kezdte a gyomrot, a beleket, de kéz nélkül, mindössze mágiával irányítva a vizet. Aztán a többi sebet is kezelésbe vette, és lánggal kauterizálta a lehetséges fertőzéseket, megkönnyítve az én munkám. A kezem alá dolgozott, mintha ő lenne a tanítvány. Ez volt Delon igazi arca, az őszinte aggódás és a félelmetes, pontos mágiahasználat.

			Amikor Erdon visszajött az élet és halál mezsgyéjéről, és már nem volt közvetlen veszélyben, akkor átnyúltam, és megfogtam Delon még mindig vérző vállát.

			Láttam a szemén, hogy egy pillanatra azt hiszi, az ereje kell, és leszívom. Hagyta volna, hogy megöljem, ha kell. Ám én gyógyítani kezdtem őt, mielőtt elvérezne.

			– Képes vagy egyszerre? – kérdezte döbbenten.

			– Most próbálom először.

			Nem tudtam beszélni, koncentrálnom kellett. De képes voltam mindkét férfin segíteni.

			Ám ekkor becsapódott valami, pár lóhossznyira tőlünk. Úgy megijedtem, hogy elharaptam a nyelvemet. Bizonyára a hegyről irányítottak ránk egy hatalmas tűzokádót.

			– Átkozottak! – kiáltott Lidérc, és kiállt az éneklők sorából, mintha testével védhetné a csoportot.

			– Nyugalom – mondta nekem Delon. – Idő, mire lehűl, és újra képesek lőni.

			A következő lövés tényleg jóval később jött. Ám most már egy nagyon dühös Lidérccel találták szemben magukat, aki hatalmas mágikus erejével szétrobbantotta a felénk száguldó golyót. A hajamra és Erdon heverő testére záporozott a por. Szerencse, hogy Delon bezárta a sebeket.

			A gyógyítás olyan sokáig tartott, hogy az éneklők kezdtek berekedni. Az ellenség négyszer lőtt ránk, de Lidérc minden golyóval végzett.

			Amikor befejeztem, alig álltam a lábamon. Ám Erdon élt, és aludt. Kimerült testének szüksége volt a pihenésre. De muszáj volt egy kis időre felkelteni, mert hatalmas termetével nehezen tudtuk volna levinni a magasból. Lidérc hálásan megborzolta a hajam, majd odatérdelt, és gyengéden ébresztgetni kezdte.

			A kanyon tetején már csak mi álltunk. Minden más igétlen és mágus távozott. Láttam, hogy Ras távcsővel fürkészi az ellenséget. A támadás megállt, pedig az lett volna a logikus, hogy hevesebben folytatódik, amíg nincs parancsnokunk.

			Elkértem Rastól a távcsövet, és a jobb szélső hegyet fürkésztem, ahonnan a lövések jöttek. Egy kiugró hegyormon több férfi között egy fekete ruhás, karcsú nőalak állt. Nem volt olyan jó a távcső, hogy lássam az arcát, de azt észrevettem, hogy az ő távcsöve is felém irányul.

			Udvariasan mélyen meghajoltam.

			Erdon közben talpra állt, és Udin segítségével tántorogva lefelé indult.

			Visszanéztem az ellenségre.

			A nő kecsesen meghajolt előttem, majd méltóságteljesen levonult az oromról.

		

	
		
			11. fejezet 
A helyes ösvény

			 

			[image: ]

			 

			A napot a robbanás áldozatainak gyógyításával töltöttem, de jóval kevesebb munkám volt, mint vártam. Delon átszervezte a gyógyítást, és megkaptam két haldoklót, akiket ők nem tudtak volna megmenteni, és egy koponyatöréses mágust, akit képtelenség lett volna felébreszteni a gyógyításhoz. Minden más súlyos esetet Delonék láttak el. Nekem a rengeteg könnyű sérültet küldték, mert ezek nekik felesleges időpocsékolások voltak, és én villámgyorsan be tudtam forrasztani a sebeiket, közben persze leszívva az energiáikat.

			Talán pont ez volt a baj, hogy nem súlyos sérültek vettek körül, hanem hallottam a kint beszélgető katonákat, akik a tű érzéstelenítő hatása alatt nem éreztek fájdalmat, ellenben szívesen megosztották a történteket.

			A léghajót túl könnyen lőtték ki, és a benne ülő férfi, amikor föléjük ért, hirtelen elvágta a ballon kötélzetét, és meggyújtotta a kosarat, majd kiugrott. Egyértelmű, hogy szándékos, előre eltervezett merénylet volt.

			A kosár Erdon felett robbant fel. Barbárölő Ren úgy halt meg, hogy testével őt védte. A herceg soha nem élte volna túl nélküle. A szívem összeszorult, belegondolva, mit érezhet most Zaher.

			Másik, akiről sok szó esett, az Zúzó Ököl volt. A parancsnok azért jött fel a sziklára, hogy könyörögjön a hercegeknek, jöjjenek le, ne tegyék magukat vakmerő módon céltáblává.

			Nem tudtam elfelejteni a medvetermetű parancsnokot, újra és újra eszembe jutott, miközben gyógyítottam. Vajon mi lett a jobb kezével? Forgat-e még valaha buzogányt?

			Lidérc délután jelent meg, amikor kész lettem a többiekkel. Felszisszent, ahogy félmeztelenre vetkőzött a jurtám közepén. A fél oldalát véraláfutás borította, és az egyik bordája is megrepedt. Mint kiderült, nem akart előbb jönni, és a súlyosabb sebekkel rendelkező katonák elé állni.

			– Olyan bolond vagy! Máskor azonnal jössz, érted?

			– Talán csak szerettem volna, ha ráér a gyógyítóm hosszabban is – mosolygott Lidérc, és közelebb húzott. Levendulaillata volt.

			Hozzám bújt, és én a haját simogattam. Ren és a többiek halála nehéz lehetett számára, akkor is, ha nem mondta ki. Azt hiszem, attól is megriadt, hogy elvesztheti a bátyját.

			– Hogy is volt az a „testbe test” gyógyítási módszered? – suttogta, és megcsókolt.

			Lágy csókkal indult, elfoglaltam a száját, és a mágiámból csepegtettem belé. Szipolyként különös érzés volt ez a „működési mód”, nem kellemetlen, mégis furcsa és férfias. Lidércnek is idegen lehetett, hogy befogadja más erejét, de őszintén megnyílt előttem, kitárulkozott a teste és a lelke. Elkezdtük őt gyógyítani, és éreztem, ahogy mágiája egyre nő, az arca kipirul, a teste izgatottá válik. Az érzékeit is fellobbantotta ez a gyógyítás.

			A szomjas csókolózás közben a kezem végig a bőrén volt, és éreztem a gyógyulás minden fázisát. A teste szépen tisztult, a vérömleny felszívódott, a bordája összeforrt.

			Míg az ő mágiája kezdett hatalmas mértéket ölteni, én kimerült voltam a sok gyógyítástól, az erőm alig pislákolt.

			Elszakította magát a számtól.

			– Hoztam neked valamit. Tudod, csakis azért, mert megmentetted a bátyám – suttogta felhevülten. – Vedd úgy, hogy hercegi ajándék.

			Előhúzott a zsebéből egy kis tasakot.

			Kibontottam. Szárított levendulavirág volt benne.

			– Köszönöm – feleltem értetlenül.

			– Ó, majd utána köszönd… Megmutatom, mit gyakoroltam mostanság.

			Meglepetésemre a nyakamba szórta a tasakot, aztán varázsolt rá.

			– Lidérc! – A lélegzetem elakadt, ahogy a kis virágok bekúsztak a ruhám alá, és mindenhol cirógattak.

			Lidérc a szájamra tapadt, és hevesen csókolt.

			Közben a levendula apró bogyós szirmai behatoltak mindenhová, zizegtek és mozogtak. A bőröm minden szegletét éreztem a varázslatos érintések alatt.

			– Képes vagyok kis időre átadni a mágiát tárgyaknak. Na, ügyes vagyok?

			– Oh, igen…

			A számtalan kis virág csábítón cirógatott. Bejutott a mellem kötése alá, megbirizgálta a megkeményedő mellbimbómat. Végigcsúszott a hasamon, lágyan és izgatóan. Beszemtelenkedett a nadrágomba, és a combom ívén lecsúszva elérte az alsóruházatom alját, ahol a szirmok összegyűltek, és hevesen zizegtek. Ennél izgatóbb dolgot régen éreztem.

			Lidérc kuncogott a pirulásomon és a nyögéseimen. Aztán a csókjai kutatóbbak lettek, és én szomjasan ittam a nyelvét. Az ereje elkezdett belém áramolni, és én túl fáradt és túl izgatott voltam ahhoz, hogy ne szívjam meg. Csak egy pillanat volt, de Lidérc olyan izgalomba jött tőle, hogy megragadta a csípőmet, és az övéhez szorította.

			– Mondj nemet – lehelte.

			De képtelen voltam rá, annyira leomlott a fegyelmem gátja.

			Szívtam a mágiáját a száján át. Nyeltem az erejét, magamba fogadtam a belőle jövő áramlatot.

			Ő mélyen sóhajtott, és hozzám dörgölte a csípőjét. Az öle dudora megkeményedett, és úgy nyomta, sodorta a nadrágomba rejtett pamutgombolyagot, hogy a gyönyörpontom egyre érzékenyebbé vált. Összedörgölőztünk, olyan hevesen, hogy a szemem fennakadt.

			Éreztem a lábam között a saját nedvességemet és azt, ahogy növekszik a testemben a gyönyör. A vágy úgy áradt szét bennem, mint feszes tükrű tavon az első hullámok, melyeket egyre nagyobbak és nagyobbak követnek, végigfutva a vízen, és hevesen nyaldosva, ostromolva a partokat.

			Nem volt más, csak ez a mozgás, csak Lidérc ölelő karja, az orromban megülő levendulaillat. A kis virágok, amelyek mintha megbolondultak volna az őbelőle áradó erőtől, még erősebben simogatták a testemet. Tucatnyi kéz sem okozhatott volna ilyen élvezetet.

			Aztán eljött a pillanat, amikor halkan felsikoltottam. Lidérc ajkai elnyelték a gyönyöröm hangját. A mágiám kitört, de nem volt vészes, a testem ki volt fáradva. A beteljesülés hatalmas pillanata még sokáig ott rezgett a csontjaimban. Úgy ringatott, mint csónakot a lágy víz.

			Lidérc megállt, és szeretettel ölelt. Apró, szelíd puszikat adott, míg én próbáltam magamhoz térni. Olyan érzés volt, mint valaha, amikor sütött a nap, és a nyári vakító fényözön után jöttek a lusta, bágyadt, meleg őszi délutánok.

			– Várjunk csak, neked nem is volt jó… – mondtam zavartan. Most jöttem rá, hogy Lidérc öle még mindig keményen feszül hozzám.

			– A hercegi kegyek egyoldalúak – nevetett Lidérc, és eltolt magától.

			A levendulavirágok már nem mozogtak, elveszítették az erejüket, de még ott csiklandozták a bőrömet a ruhám alatt.

			– Milyen finom illatod lett. Máskor is szívesen… megillatosítalak – csillogott a szeme meleg szeretettel.

			Éreztem, ahogy az arcom lángra gyúl. Nem tudtam szólni, csak mosolyogtam, és a vállába dugtam a fejem.

			– Köszönöm, ó, kegyes herceg!

			Nevetett, aztán komolyra fordította a szót:

			– Most mennem kell, Zion összehívta a teljes nemességet. Egész este haditanács lesz, nem tudom, mikor szabadulok.

			– Ne tégy semmi őrültséget!

			– Én? Sose! – Lidérc ártatlanul vállat vont. Kaptam még egy csókot, majd kisietett a jurtából.

			A kezemet az égő arcomra szorítottam.

			Lidérc és a találékonyság… Azt hiszem, soha többé nem tudok ártatlanul nézni egy csokor levendulára…

			 

			* * *

			 

			Késő délutánra járt, és bekaptam pár falatot.

			Pihenni akartam, de Zúzó Ököl egyszerűen nem ment ki a fejemből.

			A vállából spriccelt a vér, és ez rossz jel. Megmosakodtam, és átöltöztem a saját nemesi ruháimba – csak ez volt épp tiszta –, és átmentem a felcserekhez.

			A gyógybarlangot egy vastag tölgyfa ajtó zárta le. Bementem, de az ajtó környékén váró sebesültek nem tudták megmondani, mi lett a parancsnokkal, így beljebb ballagtam. Mivel nem voltam kopasz, mint a máguskatonák, azt hiszem, sokan igétlen nemesnek néztek, egészen addig, míg szemből nem láttak, és fel nem tűnt a homlokomon a gyógyítók zöld spirálja. Ilyenkor esetlenül tisztelegtek. Nem értették, hogyan kerülök ide.

			Több mint száz ember feküdt az óriási barlangban a földre tett szalmazsákokon, takarókkal betakarva. Bennem nőtt a bűntudat. Ha nem lenne ez a hatalmas hazugságkavalkád a gyógyítás körül, akkor…

			De volt.

			Végre megláttam egy felcsert. A férfi is meglepődött, hogy idebent lát, de nem vesztegette a szót, hanem elvezetett a barlang hátsó részébe.

			Itt bementünk egy ajtón, majd több kisebb kamrát láttam, ahol az elkábított betegeken valamit dolgoztak. Varrták a testet, vagy éles késsel éppen vágták. Még soha nem láttam ilyet, félelmetes gondolat volt egy embert úgy szabdalni, mint valami ruhaszövetet. A felcserek részéről hatalmas bátorság kellhetett hozzá. A sebesülteknek meg komoly szenvedés lehetett utána a gyógyulás.

			Zúzó Öklöt nem kellett sokáig keresnem, az üvöltését hallottam az egyik kamrából.

			– Nem. Soha! Inkább meghalok!

			– Parancsnok, értsd meg, le kell vágnunk a karodat! Szilánkos a törés, csontdarabok vannak benne. Az izom cafatokra szakadt, és szennyezett a seb. Nem tudjuk jobban kitakarítani.

			– Azért kínoztál meg ilyen sokáig, hogy ne legyél képes kimosni? A vérzés már elállt, a kötések tartanak, nem kell a vágás.

			Bementem a kamrába, és köszöntem.

			Meglepődve elhallgattak.

			– Megnézhetem a sebet?

			– Köszönöm, hogy megmentetted a herceget – mondta Ököl. – Nélküled most nem lenne hadparancsnokunk.

			A szívem sajdult bele, hogy ez a látszólag vad és félelmetes ember még most is másért aggódik.

			Rátettem a kezem a sebére, és megvizsgáltam.

			A felcsernek igaza volt. Tényleg szennyeződést és csontszilánkokat éreztem. A nyomókötés elszorította az ereket, de láttam, azok is mennyire rossz állapotban vannak.

			– Hozzatok vizet és altatófolyadékot. Megpróbálom mágia segítségével kitisztítani.

			A fiatal felcser szó nélkül kisietett, majd hamarosan egy kosárral és a szükséges kellékekkel tért vissza. Vele jött az öreg Gron is, akitől citromfüvet vettem, és még két másik munkatársa.

			Altatót nem kaphatott a gyalogság parancsnoka, nehogy soha ne ébredjen fel, de elkábították egy főzettel. Amikor már csak üveges szemekkel feküdt, nekiálltam a munkának.

			A gyógyítók kíváncsian figyeltek. Sajnos esélyem sem volt, hogy többet tegyek, mint amit megbeszéltünk. Hosszú ideig tartott, de szívós munkával odairányítottam a vizet, és kimostam a sebet, eltávolítottam minden szennyeződést. A mágikus érzékelés sokat segített, pontosan megmutatta, hol vannak a testidegen anyagok.

			A felcserek elkezdtek varrni, én meg émelyegve néztem.

			A karját megmentettem a fertőzéstől, most már nem kell amputálni, de mindörökké béna marad, ha egy napon belül nem tudom meggyógyítani. Márpedig nem tehetem, az a leleplezésemet jelentené.

			Dühösen összeszorítottam a fogamat.

			Ezt az utat akarom járni? Jella nagyi, a gyopárlány ezt járta volna?

			De mit tegyek? Avassam be a felcsereket? Hazudjunk, csaljunk, hogy Zúzó Ököl újra ép lehessen?

			Úgy éreztem, ez sem helyes út. A bajt a gyökerénél kell kezelni, mint ahogy a kertész lemetszi a kiszáradt ágakat, és megtrágyázza a növényt. Az igazság is ilyen trágya, büdös, kellemetlen, ám csak jó táptalajból fejlődhet ki a valóság erős, szívós növénye, ami mindent kibír.

			A felcserek még a sebbel foglalkoztak, amikor elköszöntem, és kimentem.

			Odakint már besötétedett, és a jurták között a tábortüzek meleg vörös fénnyel lobogtak, otthont teremtve a kies helyen. Szép volt az este, a felhős ég takaróként borult a völgyre. Szerettem volna a csillagokat látni, talán utoljára az életemben, de csak mélyet sóhajtottam, és elindultam a tanácskozósátor felé.

			Őrült vagyok, tudtam. Egyetlenegy lapra akartam feltenni mindent.

			– Földanya, segíts! – suttogtam, amikor odaértem.

			Az őrrel közöltem, hogy jelentsen be, és azt is, hogy ősi nemesként hercegi meghallgatást kérek. Bambán nézett rám, így szájbarágósan elismételtettem a rangomat és a nemesi etikett szerinti, hivatalos szöveget.

			Az őr bement. A torkomban dobogott a szívem. Egy örökkévalóságnak tűnt, mire kijött, és beküldött.

			Hangosan kifújtam a levegőt, és beléptem.

			Odabent a hatalmas bőrsátorban a vörös-fekete mintás szőnyegen ült a vezérkar, mellettük jobb oldalon állatbőrökön a három fiatal tanácsadó, bal oldalon elegáns párnákon Delon vezetésével a zöld kaftános gyógyítók. Csak egy szűk ösvény vezetett középen, a többi helyen szinte lépni sem lehetett, a nemesek gyékényekre és pokrócokra telepedve a megbeszélést figyelték. Ras nem volt a sátorban, ami őszinte megkönnyebbülést keltett bennem. Ha itt lenne, a mondat feléig sem jutnék.

			Közelebb mentem, és udvariasan meghajoltam.

			– Mi ez az ostobaság, hogy hivatalos audienciát kérsz? – kérdezte kelletlenül Erdon. – Nem a palotában vagyunk. Ha a megmentésemért akarsz jutalmat, azt később megkapod. Hálás vagyok, és nem felejtem el, de most erre nincs időm.

			– Más témával jöttem. Zúzó Ököl karját le akarták vágni. Kimostam a sebet, így nem kell, de béna marad örökre. Hacsak… – Elhallgattam. A tenyerem megizzadt.

			Lidérc a bátyja mellett ült. Kínlódva ránéztem.

			– Zaher, Ian, menjetek, és mérjétek ki a holnapi gyógyfüveket – szólalt meg halkan, feszes nyugalommal Frellelon. – Most!

			Ismert, és tudta, bármit akarok, abból baj lesz. Láttam, Delon is összevonja a szemöldökét, és engem méricskél.

			Zaherék gyorsan kiosontak.

			– Hacsak? – kérdezte Zengőhegyi Zion, a határőrség hatvan körüli, kissé túlsúlyos parancsnoka. – Nyögd ki, fiú! Nem érünk rá!

			Haboztam. Delon puhán, hidegen elmosolyodott, a tekintete azt üzente, legyen eszem.

			– A gyógyítók csak a sereg egyik részét tudják kezelni – kezdtem, és minden magabiztosságomat, amit össze tudtam kaparni, a hangomba sűrítettem. – De ha szipolyokat hoznánk a harctérre, akkor megmenthetnénk az igétleneket. 

			– Mit? Bolond vagy, fiú?!

			– Ez részeg! 

			– Nem érünk rá ilyen sületlenségekre!

			Erdon herceg intésére elhallgattak.

			– Rian, már megszoktam, hogy az ötleteid különösek, ám bölcsesség van mögöttük. Azonban ennek semmi értelme. Nem tudnak mágiát használni köröm nélkül.

			– A gyógyítás nem aktív mágia. Kisebb mértékben, de képesek így is gyógyítani.

			– Ez akkor is őrültség!

			– Azért ne vessük el azonnal – szólt közbe segítőkészen Lidérc. – Legalább vitassuk meg, hátha megoldható valahogyan!

			Jólesett, hogy Lidérc kiállt mellettem.

			– Minek, Kartal? Atyánk soha nem engedné ki őket a Pirra-szigetről, és túl sok idő, mire eljutnának hozzánk. Másrészt a szipolyok mérhetetlenül veszélyesek. Fogalmad sincs, hogy milyen aljasok, és mire képesek!

			Idegesen nyeltem egyet. A kezem kezdett kihűlni a félelemtől. De akkor is ez volt a helyes út.

			– Bocsáss meg, herceg, de hány szipolyt ismersz?

			– Egyet sem ismer. És te sem – szólt közbe látszólag közömbösen Delon. Életemben nem láttam még ilyen fenyegetést a szemében.

			– Ez a beszélgetés értelmetlen, Rian – közölte ellentmondást nem tűrő hangon Erdon.

			A torkom elszorult a rettegéstől, de felvetettem a fejem, és kimondtam:

			– Tévedsz, Erdon herceg. Egyet ismersz. A nevem Szépvölgyi Rianna. Női mágus vagyok, és ma megmentettem az életedet. Ha én megtettem, megtenné más szipoly is.

			Dermedt csönd lett, aztán mintha az ellenség fekete pora robbant volna köztünk, olyan iszonyatos hangzavar kelt.

			Túl gyorsan, túl sok dolog történt. A nemesek egy része dühösen, másik fele rémülten ugrott fel. Lidérc dermedten ült, mintha odafagyott volna a padlóhoz. A döbbenettől hatalmas és félelmetes mágiahullám lobbant a testében.

			Akárcsak Erdon hercegben. Szinte szétfeszítette a dühödt erő.

			Bruner azonnal rám vetette magát, és megpróbálta elvágni a torkom. Az első vágást kivédtem, az alkaromba futott bele a penge, felsikítottam a fájdalomra. A második vágás már nem érkezett meg.

			Iszonyatos mágikus erő sodorta le rólam Brunert, letépte a sátor oldalát, és kisöpörte a nemesek egy részét is. Rémülten Lidérc dühtől villogó szemébe néztem.

			Egy ugrással mellettem termett, ám nem a halálomat akarta, hanem vállon ragadott, és kifelé vonszolt, hogy megvédjen.

			A szívem hatalmasat dobbant. Lidérc döntött, és mellettem állt. A szerelme erősebb volt, mint a dühe a létezésem felett.

			– Elég! – bődült el Erdon, de úgy, hogy a fogam összekoccant. – Mindenki ott marad, ahol van, vagy esküszöm, nem látjátok meg a reggelt!

			Az emberek megálltak, nyugton maradtak. Lidérc a háta mögé tolt, és farkasszemet nézett a testvérével. Már a sátron kívül álltunk, és odakint döbbent katonák figyelték az eseményeket.

			– Tudtad? – kérdezte dühösen Erdon az öccsétől.

			– Nem. Nem játszottalak ki. De akkor sem engedem bántani.

			– És te? – fordult Erdon Delon felé. A homlokán kidülledt egy ér. – Tudtál róla?

			– Hah! Nem tudom, mi a szégyenletesebb! A mocskos felségárulás, vagy az, hogy egy ostoba kölyök, sőt egy lány az orromnál fogva vezet hónapokon át! Nem kell, hogy megbüntess, ezt a szégyent nem élem túl. Inkább felvágom a torkom, mint hogy bárki szeme elé kerüljek!

			Ó, Delon és a csúszós nyelve! Láttam, hogy Erdon herceg dühe azonnal elfordul róla. Helyette a hadparancsnok engem fürkészett.

			– Herceg! Kérlek! A világ olyan, amilyenné formáljuk. Meg tudom gyógyítani Zúzó Ököl karját. És minden haldokló igétlent. Nem vagyok veszélyes! Csak egy grófkisasszony vagyok egy eldugott völgyből. Adj mindenkinek esélyt, hogy túlélhesse ezt a háborút! Ők is a te embereid! Az igétlenek trónörököse is vagy, nem csak a mágusoké!

			Erdon merev arccal nézett engem, aztán szemügyre vette az öccsét, a nemeseket és végül az elképedten sugdolózó katonákat.

			A félelem összeszorította a bensőm, a kezem jéghideg volt, ahogy görcsösen kapaszkodtam Lidérc köpenyébe.

			– Megmentetted az életemet, és eddig jól szolgáltál, így a családodat életben hagyom, Szépvölgyi Rianna. Ám téged…

			– Ó! Nem mondtam volna még? – vágott közbe pimaszul, hatalmas hangerővel Lidérc.

			A hangjából éreztem, hogy valami eget rengető bajkeverésre készül. Azt hiszem, a bátyja is sejthette, mert nyugtalanul elhallgatott.

			– Tudod, tesó – folytatta Lidérc emelt hangon. – Jobb szeretem, ha engem egy szipoly gyógyít, mint ha a gyógyítóid elkábítanak, és szexszel teszik. Szerinted a katonáid mit választanának?

			Erdon arcából kifutott a vér. Az enyémből is. Mindenki hallotta körülöttünk Vulkántorok legnagyobb és legveszélyesebb titkát.

			Lidérc az én életemet bebiztosította, ám milyen áron…

			Egy pillanatig feneketlenül mély csend honolt.

			Aztán a feltámadó, dühös üvöltés mindent elsöpört.

		

	
		
			Köszönetnyilvánítás

			 

			Nagyon szépen köszönöm az olvasóknak a sok-sok türelmet, amikor egy évet csúszott a könyv, és azt is, hogy örömmel fogadták, hogy hosszabb lesz a sorozat. 

			Ez a regény nehezen született meg, a külvilág és más bajok túl nagy terhet tettek a vállamra. Köszönöm szépen a barátoknak, hogy mellettem álltak a nehéz időkben.

			Köszönök szépen a Galaktikus Fanklubnak minden kedves beszélgetést, és különösen Manninak a hangulatos őszi találkozót. Hálás vagyok a gyors előolvasásért és a kedves visszajelzésekért is. Tóth Micinek jövök egy finom forró csokival, hogy elcsípte a háttérvilágban megbújó apró logikai réseket.

			Köszönöm Kunos Annának a szerkesztést, aki kiválóan érezte, hol zökkentem ki éppen a történetből, és azzal zaklatott, hogy tegyek bele több izzást. Nélküled kevesebb lett volna ez a könyv.

			Köszönöm szépen Németh Kingának a szép borítót.

			Hálás vagyok a kiadó mágusainak a titkos háttérvarázslatokért. Köszönöm Kozma Marcsi pénzügyesnek, hogy hősiesen tartja a frontot a nehéz időkben. Hálás vagyok a szegedi kollégáknak, Arató Csilla ügyvezetőnek, Füleki Eszter kiadói szerkesztőnek, Zsibrita Laci és Gerencsér Gábor műszaki szerkesztőknek és minden korrektornak és munkatársnak, akik segítenek a papírra álmodott világokból könyvet teremteni.

			Őszinte hálám és csodálatom Katona Ildikó kiadóvezetőnek, akiben megvan a hit és a szenvedély, hogy az olvasást megszerettesse és a magyar szerzőket támogassa, és aki mint zászlóshajó, csalhatatlan ösztönnel viszi át a kiadót a viharos vizeken.

			Rianna útra kelt, kívánom, hogy olyan örömöt és melegséget vigyen az olvasók otthonaiba, amilyen örömöt én éreztem, miközben ezt a történetet írtam.

			Jó olvasást mindenkinek!

			 

			 

			Ha tetszett ez a könyv, olvasd el On Sai más regényeit is!

			https://konyvmolykepzo.hu/cimke/on-sai

			 

			 

			Közösségi oldalak:

			patreon.com/onsai

			Facebook: on.sai.regenyek

			 

			 

			EDDIG MEGJELENT ÍRÁSOK:

			Vágymágusok-sorozat

			Calderon-sorozat

			Szivárgó sötétség-sorozat

			Apa, randizhatok egy lovaggal?

			Esővágy novelláskötet

			Segítség, támadnak a betűk!

			A siker tintája

